
EITEMAL 


FRAGMENT  UIT  REINAARD,  DIE  JAKKALS  — ’N  AFRIKAANSE 
DIERE-EPOS 

INLEIDING 

Die  diereverhaal,  waarin  diere  soos  mense  sprekend  en  handelend 
optree,  is  so  oud  soos  die  letterkunde.  Ons  vind  dit  in  die  Oosterse 
(byvoorbeeld  die  Oud-Indiese)  literatuur,  in  die  Grieks-Latynse  (by- 
voorbeeld  die  verhale  van  Aesopus),  en  in  die  Germaanse  dieresage. 
Hierdie  verhale  vorm  waarskynlik  die  agtergrond  vir  die  talle 
diereverhale  wat  ná  die  Kruistogte  ontstaan  het  in  Wes-Europa. 
Vermoedelik  is  hierdie  verhale  saam  met  Jan  van  Riebeeck  in  1652 
deur  ons  Nederlandse  voorouers  gebring  na  Suid-Afrika,  waar  hulle 
’n  nuwe  bloei  beleef  het.  Miskien  langs  die  weg  van  die  kinder- 
kamer,  die  vertroude  ontmoetingsveld  van  blanke  kinders  en  ge- 
kleurde  oppassers,  is  hulle  oorgedra  op  die  Hottentotte,  wat  met  hul 
lewendige  verbeelding  daarop  voortborduur  het  en  tipies  Suid-Afri- 
kaanse  wolf-en-jakkals-stories  daaraan  toegevoeg  het. 

Letterkundig  een  van  die  belangrikste  van  daardie  diere-verhale  is  die 
Nederlandse  Fí//;  den  Vos  Reinaerde  uit  die  I3e  eeu.  Sonder  om 
in  te  gaan  op  die  onopgeloste  strydvraag  in  verband  rnet  die 
outeurskap,  kan  ons  wel  sê  dat  ’n  sekere  Willem  letterkundig 

die  hoofaandeel  gehad  het  in  die  ontstaan  van  hierdie  meester- 
stuk  uit  die  Nederlandse  Middeleeue. 

Behalwe  aan  die  ryk  agtergrond  wat  bo  genoem  is,  is  Van  den 

Vos  Reinaerde  meer  regstreeks  ontleen  aan  die  Oud-Franse  Ronian 
de  Renard  uit  die  I2e  eeu.  Een  van  die  onderdele  van  hierdie 
Franse  diere-epos  is  getitel  Li-Plaid,  en  behandel  die  hofsitting, 

waarby  die  diere  een  na  die  ander  voor  die  leeu,  Koning  Nobel, 

die  Jakkals  aankla  oor  misdade  wat  hy  begaan  het.  Veral  die  eerste 
helfte  van  die  Nederlandse  gedig  is  gebaseer  op  hierdie  deel  van 
die  Roman  de  Renard,  terwyl  die  tweede  deel  meer  oorspronklike 
skepping  is.  Maar  volgens  kenners,  soos  prof.  Muller,  styg  die 
Nederlandse  Van  den  Vos  Reinaerde  ver  bo  die  Franse  oorspronk- 
like  uit. 

Dit  is  in  die  eerste  plek  bedoel  as  verhaalkuns,  wat  die  hoorder 
of  leser  moet  vermaak.  Maar  dit  het  ook  ’n  baie  duidelike 
satiriese  inslag;  Dit  is  byvoorbeeld  ’n  satire  op  die  Middel- 
eeuse  feodale  maatskappy,  waarby  alle  mag  en  grondbesit  in  die 
hande  was  van  ’n  hiërargie  van  adellike  leenhere.  Veral  na  die 
kruistogte  was  hierdie  leenstelsel  besig  om  te  verbrokkel  voor  die 
aanslae  van  die  opkomende  burgery. 


Maar  dit  was  ook  ’n  satire  op  niisstande  in  die  kerk,  wat  dik- 
wels  kop  in  een  mus  was  met  die  adellike  here.  Muller  wys 
daarop  dat  oorspronklik  slegs  die  hoër  geestelikheid,  die  pries- 
ters  byvoorbeeld,  verplig  was  tot  die  selibaat.  In  weerwil  van  die 
verpligte  kuisheidsgelofte  kom  daar  tot  in  die  13e  eeu  nog  gehude 
priesters  voor.  Hierby  moet  natuurlik  ook  gedink  word  aan  ’n 
losser,  buite-egtelike  verhouding  tot  ’n  huishoudster  byvoorbeeld. 
In  die  Middeleeue  word  dikwels  gepraat  van  “papenkinder”. 

V'an  den  Vos  Reinaerde  is  in  die  derde  plek  ook  deur  sy  boers- 
heid,  deur  sy  volksaardige  realisme  ’n  parodie  op  die  dikwels  hoog- 
drawende  idealisme  van  die  ridderromans,  die  tipiese  kunssoort  van 
die  adel  en  die  ridderwese. 

Omdat  die  Van  den  Vos  Reinaerde  in  sy  Middelnederlandse  taal- 
vorm  vir  soveel  Nederlanders  moeilik  toeganklik  is,  het  etlike 
Suid-  en  Noordnederlandse  digters  al  probeer  om  ’n  modern- 
Nederlandse  verwerking  daarvan  te  maak.  Die  ‘letterkundige’  verlies 
was  sowel  in  die  vers-  as  die  prosaverwerkings  opvallend  groot. 

Ook  die  skrywer  van  hierdie  diere-epos  het  begin  met  ’n  ver- 
werking,  maar  ná  die  eerste  halfbladsy  oorgegaan  tot  vryer 
skepping.  Binne  die  raamwerk  van  die  Nederlandse  verhaal  het, 
deur  die  uitbouing  van  enkele  insidente,  en  deur  die  toevoeging 
van  tipies-Afrikaanse  wolf-en-jakkals-stories,  die  Afrikaanse  Reinaard, 
die  Jakkats  ontstaan. 

Die  siories  van  woll'en  jakkalas 
is  aan  ons  vertel  deur  Outa  Klaas 
saans  voor  die  es  om  ons  te  vermaak, 
tot  ons  oë  blink  word  van  die  vaak, 
en  hy  met  ’n  kreukellaggie  besluit: 

“Fluit-nuit,  my  basies,  die  storie  is  uit’’. 

Dit  was  op  ’n  dag  in  die  Pinkstertyd. 

Die  bome  en  struike  was  wyd  en  syd 
bedek  met  ’n  groen  blarekleed. 

Leeu  het  deur  omroepers  laat  weet 
dat  hy,  aan  die  wet  van  die  land  getrou, 
sy  jaarlikse  hofsitting  wil  hou 
vir  sy  ryk  tot  groter  eer  en  lof. 

Daar  tou  toe  na  die  koningshof 
duisende  diere,  groot  en  klein. 

Net  Reinaard,  Jakkals,  het  nooit  verskyn. 

’n  Slegte  gewete  is  ’n  swak  held; 
so  was  dit  ook  met  Reinaard  gesteld. 

Hy  wis  sy  naam  die  ruik  bra  sleg 
aan  die  hof  en  bly  toe  sommer  weg. 

Van  daardie  hele  swetterjoel 
diere  wat  orals  rond  krioel 
en  aan  die  hof  vergader  was, 
hct  een  en  almal,  behalwe  die  das, 

’n  klag  ingedien  teen  Vos  Reinaard, 
die  skelm  met  die  roesrooi  baard. 

Toe’t  die  beskuldigings  begin. 

Wolf  lesegrim,  met  sy  gesin, 

tree  voor  die  koning  met  groot  misbaar, 

hy  sweer  op  die  kruis,  en  hy  verklaar: 

“O,  edele  vors,  en  jurielede, 
hoor  tog  my  klag  en  my  smeekbede. 

As’k  áls  moes  noem  in  my  verklaring 
van  Genesis  tot  Openbaring, 
wat  op  Reinaard  se  kerfstok  staan, 
dan  kom  ons  nooit  weer  hiervandaan. 

Ek  los  dus  dinge  wat  u sal  walg. 

Hy’s  slim  soos  die  houtjie  van  die  galg, 
en  as  u hom  betrap  en  vang, 
sal  hy  mooipraat  en  pamperlang; 
maar  vóór  die  tronkdeur  agter  hom  sluit, 
is  hy  met  ’n  jakkalsdraai  daar  uit. 

Ek  het  hom  eendag  vasgekeer, 
voor  die  hof  gedaag,  en  hy  moes  sweer 
op  ’n  toonnael  van  die  heilige  Petrus 
wat  ’n  priester  uit  die  kloosternis 
gebring  het.  Toe  sê  Reinaard  dit: 

‘Ek  gaan  eers  agter  die  braambos  bid 
vir  julle,  vriende,  wat  my  beskuldig.’ 

Ons  kry  hom  jammer.  Ons  wag  geduldig, 
maar  toe  ons  agter  die  bos  gaan  kyk, 
was  hy  na  sy  vesting  uitgewyk. 

As  u hom  skiet  gee,  vat  hy  áls, 
want  hy  is’n  veelgat-jakkals.’’ 

Toe  slaan  die  koning  met  sy  vuis 
teen  die  eikestam  dat  die  takke  druis: 
“lesegrim,  jy  praat  en  praat  en  praat; 
maar  ons  is  geen  polisiestaat, 
en  volgens  Germaans-Hollandse  reg 
kan  ons  die  geskil  tussen  julle  besleg 
net  as  jy  feite,  dade  noem; 
eers  skuld  bewys,  en  dan  verdoem.’’ 


lesegrim  het  ’n  ruk  lank  nagedink; 
gedagtes  het  deur  sy  kop  rinkink. 

Toe  praat  hy:  “Sire,  u wil  weet, 
dan  sal  ek  my  skande  maar  vergeet 
en  noem  ek  die  kind  pront  by  sy  naam, 
al  maak  dit  die  edelvroue  skaam. 

O,  groot  koning,  magtige  heer, 
in  naam  van  u edelheid  en  eer, 
in  naam  van  die  reg,  deur  u genade, 
hoor  my  skande  en  my  skade: 

In  die  tyd  van  ons  bitter  burgerstryd 
van  vlieënde'diere  wat  aan  die  hemel 
tussen  die  wolke  woel  en  wemel, 
teen  lopende  diere  van  die  aarde 
wat  die  vaste  grond  beskou  as  waarde, 
was  ek  u vaandrig  op  die  bult 
wat  my  stert  omhoog  met  groot  geduld 
moes  hou  as  koninklike  vlag 
vir  stryders  op  ons  heldedag. 

U het  beveel  u manne  moes  pal 
vas  staan,  maar  as  die  vlagstert  val, 
moes  almal  na  die  bosse  vlug 
vir  die  woeste  aanvalle  uit  die  lug. 

Hý  het  in  ’n  perdebynes  gewoel 
met  ’n  kierie,  en  toe  hulle  krioel 
en  by  die  bek  van  die  nes  uitpuil, 
het  hy  tussen  my  bene  kom  skuil. 

Vyf  pyl  reg  af  op  my  kastrol 
en  steek  my  senter  in  die  kol. 

Om  te  keer  dat  daardie  vyf  ontsnap 
het  ek  my  stert  hard  toegeklap, 
en  u het  as  dapper  veldheer 
ons  manne  in  die  bosse  hergroepeer; 
maar  ek  het  gekrul  onder  die  ellend 
van  ’n  toegeswelde  fondament 
as’k  agter  die  bossies  ’n  windjie  laat.’’ 

Die  koning  brul.  Dis  hoogverraad! 

Ons  het  byna  daardie  stryd  verloor. 

’n  Krygsraad  sal  die  saak  verhoor. 
Praat  verder,  Baron  lesegrim.’’ 

“Sire,  hy  is  skelm  en  slim. 

By  al  ons  nasionale  leed 

wou  ek  persoonlike  dinge  vergeet 

wat  ek  gely  ’t  deur  die  skavuit. 

Hy  het  in  my  kinders  se  oë  gefluit 
waar  hulle  geslaap  het  — sý  soort  sport!  — 
maar  twee  van  hulle  het  blind  geword. 

Hulle  kan  hul  koning  nooit  weer  dien  nie, 
en  sal  hul  papa  nooit  weer  sien  nie.” 

lesegrim  se  gemoed  skiet  vol. 

Toe  die  trane  oor  sy  wange  rol, 

had  al  die  diere  medelye 

en  suis  dit  “siestog”  langs  die  rye. 

Maar  lesegrim  die  ruk  hom  reg 
en  sluk  sy  laaste  trane  weg. 

Sy  gemoed  was  nog  altyd  beklem 
maar  hy  praat  verder  met  droë  stem: 

“Die  ergste  kom  nog,  groot  koning, 
die  skande  in  my  eie  woning. 

Toe  ek  militêre  diens  moes  doen, 
het  hy  op  ’n  dag  my  vrou  gesoen 
en  haar  beken  in  my  eie  huis, 

Ek  sit  met  ’n  spul  halfnaatjies  tuis, 
en  moet  ’n  balk  in  my  wapen  voer, 
want  ons  adeldom  is  in  sy  moer.”" 

Daar  groei  deur  die  skare  ’n  gerug 
wat  swel  tot  ’n  kreet:  “Ontug!  Ontug!” 

Die  koning  wip  op  van  die  stam 
waarop  hy  sit,  soos  woede  opdam 
in  hom,  en  brul:  “Dis  ’n  volksaak, 
en  volksbelang  eis  één  ding:  Wraak!” 

lesegrim  neem  sy  vrou  toe  mee 
deur  die  skare  wat  splits  in  twee, 
hul  basterkinders,  die  siendes,  lei 
die  blinde  suiweres  langs  die  ry. 

Die  koningsbrul  was  nog  in  hul  ore, 
toe  tree  ’n  skoothondjie  na  vore 
met  die  spoggerige  naam  Courtans. 

Hy  hou  hom  wipperig,  kef  net  Frans. 

’n  Paar  verkramptes  het  hulle  vervies; 
maar  die  koning  het  sy  kant  gekies, 

1)  Balk  in  my  wapenskllcJ.  Heraldies  is  ’n  horisontale  balk  of  band  oor 
wapen  ten  onregte  beskou  as  ’n  teken  van  bastaardy. 


’n  familie- 

want  dis  ’n  tweetalige  staat 
waar  elkeen  sy  eie  taal  mag  praat. 

Terwyl  hy  met  sy  klag  voortgaan, 
kyk  die  outjie  hul  pêerig  aan 
met  ’n  beenderig  uitgedrukte  borsie. 

Hy  vertel  toe  van  ’n  tweeduimsworsie 
wat  hy  in  sy  armoede  gespaar  het 
en  vir  die  koue  winter  bewaar  het, 
en  wat  uitgesnuffel  is  op  die  werf 
deur  Rein.  Hy’t  byna  van  honger  gesterf. 
Daar  was  ’n  glimlag  oor  die  skare. 

Hy  tjank-tjank  toe  hy  dit  gewaar 
en  sê:  “Of  smart  groot  is  of  klein, 
smart  is  smart,  en  pyn  is  pyn.’’ 

Tibert,  die  kat,  het  veels  te  lank 
geluister  na  die  keffer  se  tjank. 

Hy  spring  op  die  getuieplek 
met  sy  twee  ore  plat  getrek 
en  sy  rug  so  uitgebult  na  bo, 
dat  almal  in  die  vergadering  glo 
hy  gaan  Courtans  nou-nou  bevlieg. 

Maar  hy  sê  kalm:  “Koning,  hy  lieg. 
Omdat  Reinaard  so  veel  verbrou’t, 
kom  al  die  diere,  jonk  en  oud, 
met  skete  en  klagtes  aangedraf. 

Wat  Courtans  sê,  is  suiwer  kaf. 

Hy  praat  van  daardie  wors  as  syne; 
maar  daardie  stukkie  wors  was  myne, 
wat  ek  verower  het  met  lis. 

Ek  het  deur  ’n  gat  wat  niemand  van  wis, 
een  nag  in  die  meule  ingekruip 
en  tussen  die  balke  rondgesluip, 
toe’k  sien,  daar  slaap  die  meulenaar  — 
dis  lank  gelede,  meer  as  ’n  jaar  — 

Van  hom  het  ek  die  worsie  gesteel. 

Maar  ek  sou  nooit  die  hof  verveel 
en  met  ’n  gesnotter  hier  vertel 
van  my  ou  worsie,  ’n  bakatel. 

In  ’n  saak  wat  om  die  doodvonnis  vra, 
kom  hy  met  ’n  strooitjie  aangedra!’’ 
Courtans  kwispel  met  sy  krulstert 
en  grinnikend  sê  hy  vir  Tibert: 

“Dis  die  laaste  strooi,  weet  elke  leek, 
wat  soms  die  kameel  se  rug  kan  breek.’’ 

Dit  was  slim  gesê.  Maar  Kameel  was  vies. 
Hy  skuif  sy  koutjie  in  die  linkerkies, 
en  skreeu  van  agter:  “Keffer,  blaf, 
maar  hou  jou  bek  van  my  rug  af.” 

Toe  het  Taaiman,  die  ratel,  gepraat: 

“Maar  Tibert,  sien  jy  enige  kwaad 
daarin,  dat  ons  die  moordenaar 
vandag  nog  voëlvry  verklaar? 

Hy  is  ’n  bedrieër  en  ’n  dief, 
en  hy  het  niemand  op  aarde  lief; 
hy  sou  die  eer  en  veiligheid 
van  ons  Koninklike  Majesteit 
van  niks  verkoop,  verkwansel  as  hy 
’n  vet  hoenderboudjie  kan  kry. 

Wat  kan  ons  van  so  ’n  skurk  verwag? 

Hy  het  gister  helder  oordag 
so  byna  ’n  vreeslike  gruwel  begaan 
teen  Cuwaard,  die  haas,  wat  voor  my  staan 
en  niemand  kwaad  doen,  selfs  geen  vlieg. 
Maar  Reinaard  het  hom  eers  bedrieg 
en  dit  in  die  tyd  van  koningsvrede. 

Hy  sou  vir  Cuwaard  die  gebede 
en  ons  geloofsbelydenis  leer, 
sodat  hy  met  waardigheid  en  eer 
in  diens  van  die  parogie  kan  staan 
as  priester  of  as  kapelaan. 

Cuwaard  moes  aan  sy  voete  sit 
en  daar  leer  spel  en  lees  en  bid. 

Toe  tussen  sy  bene,  al  hoe  nader, 
en  saam  sing  hulle  die  Onse  Vader. 

Toevallig  kom  ek  daar  verby 
en  hoor  in  die  bos  die  singery. 

Toe  is  dit  of  ’n  kermgeluid 
so  deur  die  sing  op  my  ore  stuit, 
en  ek  storm  daarheen  volle  vaart. 

Daar  kry  ek  hom,  vir  Vos  Reinaard, 
wat  nie  meer  godgeleerde  speel 
maar  salig  kou  aan  Cuwaard  se  keel. 

Hy’t  amper  sy  gorrel  afgebyt, 
toe  sien  hy  my  en  skrik  hom  skyt. 

Kom  wys  jou  vars  wonde  Cuwaard, 
wat  jy  ontvang  het  van  Reinaard.” 

Cuwaard  kom  na  die  getuieplek 
met  die  halsband  van  bloed  om  sy  nek, 
nog  altyd  bewerig  en  bang. 

Toe  word  Taaiman  se  woorde  wrang: 

“ Wie  ’n  halsband  van  robyne  skenk 
om  u Pinkstervrede  te  herdenk 
aan  die  minste  van  u onderdane, 
verdien  dat  hy  op  alle  bane 
vervolg  word  deur  die  geregtigheid 
van  ’n  koning,  groot  in  sy  majesteit. 

U leenhere  almal  vra  u,  Koning, 
beveilig  net  ons  huis  en  woning, 
laat  ons  hom  aan  die  galgpaal  bind 
sodat  sy  lyk  ronddans  in  die  wind.’’ 

Die  koning  het  groot  opgestaan, 
sy  oë  was  blitse  van  saffraan, 
sy  woeste  maanhaar  was  ’n  wal 
wat  wil-wil  oor  sy  voorkop  val. 

Die  son  het  deur  Cuwaard  se  ore  geskyn 
Toe  hy  stil  wegglip  en  verdwyn. 


\ 

ANDRE  DEMEDTS 


AANDENKEN  AAN  JOHAN  DAISNE 

Johan  Daisne  die  bij  zijn  echte  naam  Herman  Thiery  heette  is  tijdens  zijn 
middagslaapuurtje  op  9 Augustus  1978  overleden.  Waarschijnlijk  aan 
een  hartaderbreuk.  Sinds  jaren  worstelde  hij  met  vlagen  van  zwaarmoe- 
digheid  die  hem  veeltijds  het  schrijven  van  literair  werk  onmogelijk 
maakten,  maar  onder  zijn  bekenden  zal  er  niemand  geweest  zijn  die  voor 
zo  ’n  vroege  en  tragische  ineenstorting  van  zijn  lichamelijk  weerstands- 
vermogen  vreesde. 

Daisne  noemde  zijn  mooie  familiegeschiedenis  V En  is  van  u hierneder- 
waard  (1956),  getiteld  naar  de  aanvangsregel  van  Gezelle’s  onvergetelijk 
Moederken  een  “stamboekverhaal”.  Niet  omdat  Taine,  de  theoreticus 
van  het  Franse  naturalisme  het  verklaard  heeft;  maar  uit  de  leerschool 
van  het  leven  weten  wij  dat,  om  iemand  door  en  door  te  leren  begrijpen, 
wij  soveel  mogelijk  over  zijn  voorgeslacht,  zijn  omgeving  en  de  tijd 
waarin  hij  opgroeide,  aan  de  weet  moeten  komen.  Wij  voegen  daar  alleen 
aan  toe,  dat  ook  de  ontmoeting  van  bepaalde  mensen  een  blijvende  in- 
vloed  kan  uitoefenen  en  beslissend  voor  zijn  persoonlijkheidsvorming  de 
idee  is,  die  een  kind  als  de  ideale  richtlijn  voor  zijn  toekomstig  leven 
aanvaard  heeft. 

Herman  Thiery  werd  op  2 September  1912  in  een  Gentse  volkswijk  als 
oudste  in  een  gezin  met  drie  zonen  geboren.  Zijn  vader  Michel  verzaakte 
een  academische  loopbaan  om  onderwijzer  te  worden  en  richtte  later  een 
schoolmuseum  op.  Hij  was  een  zachtmoedige  Tolstojaan,  die  er  een  so- 
ciale  roeping  in  zag  arme-mensenkinderen  op  te  voeden,  met  de  hoop  dat 
zij  enigszins  onder  zijn  invloed  gelukkige  volwassenen  en  strijders  voor 
een  rechtvaardiger  maatschappelijke  ordening  zouden  worden.  Over 
Daisne’s  moeder,  Augusta  De  Taeye  is  bekend  dat  zij,  zoals  haar 
man  uit  een  socialistische  familie  stamde,  onderwijzeres  en  tenslotte  in- 
spectrice  bij  het  middelbaar  onderwijs  werd.  Tot  op  hoge  leeftijd  heeft 
zij  zich  voor  haar  kinderen,  haar  twee  jongste  zonen  zijn  geneesheer  en 
één  van  hen  is  professor  geworden,  aJsook  voor  haar  talrijke  vrienden 
een  voorbeeld  van  toewijding  en  nooit  versagende  genegenheid  betoond. 

De  latere  dichter  en  romancier  groeide  op  met  de  jongens  van  zijn  straat, 
wat  hem  de  waarde  van  een  open  vriendschap  en  verdraagzaamheid 
bijgebracht  heeft.  Levenslang  zal  hij  aan  de  overtuiging  van  zijn  jeugd- 
jaren  gehecht  blijven  en  ze  verenigen  met  een  breeddenkende  welwillend- 
heid  en  goedheid  van  hart,  die  gemaakt  hebben  dat  hij  geen  vijanden 
telde.  De  ontroerendste  brief  die  ik  na  zijn  overlijden  over  hem  gekregen 

heb,  kwam  van  een  katholieke  kloosterzuster  die  al  een  hele  tijd  met  hem 
correspondeerde  en  over  hem  als  over  een  heilige  sprak. 

In  zijn  autobiografische  geschriften  heeft  Daisne  er  nadruk  op  gelegd  dat 
hij  als  knaap  in  een  volksbioscoop  de  heroïsche  film  had  leren  smaken  en 
er  een  voorliefde  voor  opgedaan  had,  waarover  hij  zich  nooit  zou  scha- 
men.  De  heldendaden  van  de  stoere  cowboy’s  uit  het  Verre  Westen  en  de 
liefde  volgens  de  naïeve  romantiek,  zoals  ze  op  de  rolprenten  uit  de  eerste 
jaren  na  Wereldoorlog  I verheerlijkt  werd,  kon  en  wilde  hij  noch  minach- 
ten  noch  vergeten.  Hij  heeft  talrijke  artikels  en  boeken  aan  de  filmkunst 
gewijd  en  naar  zijn  eigen  verklaring  twintig  jaar  gewerkt  aan  een  vierta- 
lig  Fiimografisch  Lexicon  der  Wereldliteratuur,  een  standaardwerk  dat 
hij  nog  voor  zijn  overlijden  heeft  kunnen  voltooien. 

Niet  zo  verrassend  voor  wie  eraan  denkt  dat  het  socialisme  van  Marx  op 
een  louter  materialistische  wereldbeschouwing  stoelt  is  het  feit,  dat  de 
idealist  Herman  Thiery  in  1936  aan  de  universiteit  van  zijn  geboortestad 
in  de  economie  promoveerde.  Terzelfdertijd  had  hij  Slavische  talen  ge- 
studeerd  en  in  1935  een  studiereis  door  Rusland  meegemaakt  in  het  ge- 
zelschap  van  Nobelprijswinnaar  Prof.  Dr.  J.  Bordet  en  August  Vermey- 
len.  Daarover  schreef  hij  de  reportage  Stof  op  het  Kremlin  (1935)  en  in 
1948,  als  vrucht  van  zijn  bewondering  voor  de  Russische  literatuur,  de 
letterkundige  geschiedenis  Van  Nitsjevo  tot  Chorosjo. 

In  de  grond  was  hij  een  dichter.  Na  zijn  eerste  Verzen  die  in  1935  versche- 
nen,  heeft  hij  nog  talrijke  dichtbundels  gepubliceerd.  Daaruit  werden 
twee  bloemlezingen  samengesteld:  Ik  heb  u alles  gegeven  (1962)  en  een 
veel  uitvoeriger  keuze,  die  onder  de  enigszins  misleidende  titel  Verzamel- 
de  Gedichten  (1978)  het  licht  zag  en  wel  het  grootste  deel  van  zijn  poë- 
tisch  werk,  maar  toch  lang  niet  alles  bevat.  Heelwat  dat  nooit  in  boek- 
vorm  bijeengebracht  werd,  ligt  nog  over  allerlei  bladen  verspreid.  Hij 
schreef  gemakkelijk  en  had  zich  sedert  jaren  meer  en  meer  afgekeerd  van 
de  moderne  strekkingen  die  erop  gericht  waren  door  hun  klank-  en 
beeldenspel  een  intellectuele  poëzie  te  scheppen,  die  praktisch  alleen  voor 
ingewijden  te  genieten  was.  Daar  voelde  hij  niets  voor. 

Steunend  op  zijn  wereldbeschouwing  was  en  beleef  hij  voorstander  van 
een  kunst  die  voor  iedereen  toegankelijk  was.  Meer  en  meer  streefde  hij 
ernaar  de  dingen  zo  eenvoudig  mogelijk  met  doodgewone  woorden  te 
zeggen,  wat  weleens  de  opmerking  uitgelokt  heeft  dat  hij  geen  gedichten 
schreef,  maar  een  soort  van  poëtisch  proza,  dat  in  gelijke  en  vaak  rijmen- 
de  regels  geknipt  was,  evenwel  zonder  de  ritmische  bewogenheid  en  ge- 
balde  taal  die  volgens  het  bijna  algemeen  bijgetreden  gevoelen  voor  de 
echte  dichtkunst  kenmerkend  zijn. 

Feitelijk  is  Daisne  in  zijn  prozaverhalen  en  toneelstukken  meer  dichter 
geweest  dan  in  zijn  poëzie.  Hoewel  hij  in  1946  voor  zijn  dramatisch  werk 
met  de  Driejaarlijkse  Staatsprijs  bekroond  werd  is  hij  nooit  op  het  toneel 
volledig  doorgedrongen.  Wat  hij  op  dat  gebied  heeft  voortgebracht  zijn 
leesdrama’s  met  een  symbolistische  inhoud,  enigszins  vcrwant  met  wat 
Maurice  Maeterlinck  (ook  een  Gentenaar  en  Nobelprijs  voor  letterkunde 
1911)  nagelaten  heeft.  Zij  missen  de  natuurlijke  spreektaal  en  meteen 
de  levendige  actie  die  het  moderne  theater,  in  overeenstemming  met 
het  hedendaagse  levenspatroon,  vereist  om  zijn  publiek  te  kunnen 
boeien. 

Zo  komen  wij  tot  het  beste  dat  wij  van  Daisne  bezitten,  enige  prachtige 
novellen,  zoals  De  trein  der  traagheid  (1950)  en  onder  zijn  romans  De 
trap  van  steen  en  wolken  (1942),  De  man  die  zijn  haar  kort  liet  knippen 
(1948)  en  Hoe  schoon  was  mijn  school  (1961).  Om  síijl  en  inhoud  van  dat 
werk  te  duiden  heeft  hij  zelf  de  naam  magisch-realisme  bedacht,  een 
manier  van  schrijven  die  op  een  levenshouding  teruggaat  en  tot  op  zekere 
hoogte  verbanden  legt  tussen  de  werkelijkheidservaring  en  de  wens- 
droom  van  de  eeuwige  romantiek. 

Uitgaande  van  de  werkelijkheden  die  bestaan  en  tegelijk  van  de  verbeel- 
ding  die  hun  ideale  zijnsvormen  voorspiegelt,  gelooft  hij  dat  er  door  hun 
wederzijdse  beïnvloeding  een  derde  realiteit  tot  stand  komt,  die  het  echte 
leven  in  geluk  en  schoonheid  mogelijk  maakt  en  eigenlijk  de  ware  mense- 
lijke  existentie  is.  Tegen  het  pessimistisch  existentialisme  in,  de  onthe- 
ming  en  het  wanhoopsbesef  van  de  mens  die  geen  zingeving  voor  zijn 
leven  meer  ziet,  heeft  hij  een  uitweg  getoond  door  aan  het  scheppend 
vermogen  van  iedere  welwillende  mens  een  verlossende  kracht  toe  te  ken- 
nen.  In  die  betekenis  is  hij  behalve  een  woordkunstenaar  ook  een  levens- 
filosoof  geweest. 

Vermeldenswaard  blijft  nog  dat  Daisne  met  Marcel  Coole  en  Luc  Van 
Brabant  het  poëzietijdschrift  Klaverendrie  (1937—1948)  stichtte,  dai 
hij  tot  de  redactie  behoorde  van  Werk  (1939)  en  van  het  Nieuw  Vlaams 
Tijdschrift  (1945 — 1978).  In  1960  verwierf  hij  opnieuw  de  Driejaarlijkse 
Staatsprijs,  nu  voor  zijn  roman  De  neusvleuge!  der  muze  en  de  laatste 
jaren  van  zijn  leven  was  hij  lid  van  de  Koninklijke  Academie  voor 
Nederlandse  Taal-  en  Letterkunde. 

Naast  losse  gedichten  en  verhalen  in  verscheidene  talen  overgezel,  wer- 
den  romans  van  zijn  hand  in  het  Duits,  Engels,  Frans,  Spaans  en  Zweeds 
vertaald  en  in  1956  zond  De  Suidafrikaanse  Uitsaaikorporasie  zijn  hoor- 
spel  De  man  wat  homself  gebel  het  uit. 

Toen  Daisne  een  half  jaar  geleden  stierf  kwam  voor  ons  een  einde  aan 
een  vriendschap  die  sinds  1935  onafgebroken  stand  gehouden  had.  Wij 

zijn  ieder  zijn  wereldbeschouwing  trouw  gebleven,  maar  bij  hem  is  zij 
steeds  meer  vergeestelijkt  tot  in  zijn  levensavond.  In  Mei  1978  zond  hij 
mij  als  getuigenis  daarvan  het  laatste  gedicht  dat  ik  van  hem  bezit: 

Jezus 

Zijn  laatste  woorden  zijn  geweest: 
geen  onder  u weze  bevreesd, 
want  weet  dat  ik  altijd  bij  u, 
bij  elk  van  u zal  wezen,  nu 

en  elke  dag,  tot  aan  het  eind  der  dagen! ... 

Toen  is  Hij  weggegaan,  reeds  lang 
geleden,  en  vaak  stelden  bang 
wij  stil  of  luid  weer  onze  vragen. 

Toch  moeten  we  Zijn  woord  geloven, 
want  het  Geheim  van  deze  aard 
maakt  het  precies  gelovenswaard: 
geen  hierbeneden  zonder  een  Hierboven! 

ELIZE  BOTHA 


DIE  PROSA  VAN  J.C.  STEYN  IN  LITERÊR-HISTORIESE 
PERSPEKTIEF* 

Toe  die  eerste  prosatekste  van  J.C.  Steyn  my  begin  bereik  het  by  die  Tyd- 
skrif  vir  Letterkunde,  begin  1974,  was  hulle  vir  my  vreemd  in  meer  as  een 
opsig.  Ek  het  reeds  iets  van  Steyn  se  poësie  geweet:  trouens,  daar  het  in 
Mei  1974,  saam  met  die  publikasie  van  “Die  dood  van  ’n  onopvallende 
man”,  drie  gedigte  van  hom  verskyn.  Dat  hy  ook  verhale  skryf,  was  vir 
my  ’n  verrassing,  en  die  prosatekste  self,  onverwags  en  gans  anders  as 
wat  indertyd  “gangbaar’’  was  (al  gebruik  ek  dan  dié  woord  met  huiwer- 
ing  — ’n  mens  behoort  eintlik  nie  op  literatuur  te  “reageer’’  deur  te  sê 
dat  dit  “gangbaar’’  is  nie  — dis  hovaardig!) 

Wat  was  dit,  wat  dié  tekste  so  vreemd  laat  voorkom  het?  Dis  hier  dat  ek 
’n  persoonlike  noot  moet  laat  klink:  ek  probeer  my  oordélende  self  van 
destyds  terugvind.  Sover  ek  my  kan  herinner:  die  vindingrykheid  en  kun- 
digheid  waarmee  die  uitdrukkingsmoontlikhede  van  Afrikaans  ontgin 
(ek  sou  byna  wou  sê,  openlik  uitgebuit)  is  in  die  tekste,  maar  ook  die 
openlike  inskakeling  van  die  alledaagse,  banale  manier  van  eietydse  praat 
en  dink  van  Afrikaners,  veral  waar  dit  anderskleuriges  betref.  Ek  was 
ook  gewoon  verbaas  oor  die  manier  waarop  Steyn  (ek  moet  weer  sê) 
openlik  ’n  verhaal  kan  manipuleer  sodat  ’n  argument  daarin  gevoer  kan 
word  oor  dwingende  aktuele  sake.  U sal  oplet  dat  ek  hier  praat  van  “Die 
dood  van  ’n  onopvallende  man’’,  “Die  meide’’  en  “Op  pad  na  die 
grens’’,  in  dié  volgorde.  U sal  ook  merk  dat  ek  drie  maal  die  woord 
“openlik’’  gebruik  het.  Want  in  hierdie  tekste,  wat  so  intens  te  make  het 
met  die  verskynsel,  die  Afrikaanse  taal,  en  áxesituasie  waarbinne  dié  taal 
bestaan  en  wat  sy  vóórtbestaan  bepaal  — in  hierdie  tekste  is  realiteite  en 
aktualiteite  onverdoeseld  vóór  die  leser  gestel,  dat  hulle,  omdat  hulle  so 
gemaklik  herkenbaar  is,  verteenwoordigende  gehalte  verkry. 

Ek  sou  wou  sê:  Steyn  het  in  verhale  soos  “Die  meide’’  en  “Op  pad  na  die 
grens’’  feitlik  sinnebeelde  van  ons  tyd  geskep,  op  die  wyse  van  die 
Middeleeuse  moraliteite,  waar  jy  in  die  gestaltes  en  die  segswyses  en  die 
denkbeelde,  die  algemene  en  die  verteenwoordigende  — verskillende 
aspekte  van  die  Afrikaanse  elkerlijc  — kan  herken. 

Toe  tien  van  Steyn  se  prosatekste  in  1976  as  die  bundel  Op  pad  na  die 
grens  verskyn  het,  meen  ek  dat  die  tekste  se  samesyn  hierdie  indruk  van 
die  emblematiese  versterk  het.  Maar  dit  het  ook  die  eerste  indruk  uitge- 
bou,  dat  die  “hoofdrang’’  in  die  meerderheid  tekste  hier,  taal-  en  vorm- 
ontginning  is  ten  bate  van  ’n  heel  eiesoortige  “oopskryf  van  die  situasie 

* Effens  gewysigde  teks  van  ’n  lesing  gehou  voor  die  Atrikaanse  Studiekring  van  die 
Universiteit  van  Stellenbosch,  19April  1979. 

van  Afrikaans”  — waarby  ek  dan  ook  die  Afrikaner  en  die  idee  van  Afri- 
kanerskap  in  die  sewentigerjare,  sou  wou  insluit. 

Die  titelstuk  wil  ek,  eintlik  gerieflikheidshalwe,  gebruik  om  aan  te  dui 
hoe  hierdie  “hoofdrang”  hom,  ook  deur  die  bundel  heen,  verwerklik. 
Op  uitdruklike  wyse  stel  die  titelstuk  die  verskillende  betekenisse  van 
die  woord  “grens”  aan  die  orde.  Die  jong  konstabel  is,  soos  so  vele 
jong  konstabels  en  ander  jongmanne  in  ons  tyd,  op  pad  na  die  grens:  die 
operasionele  gebied,  die  oorlogstoneel.  Hy  ‘‘kan  aan  sy  einde  kom  by 
die  grens”,  so  dink  hy  terwyl  hy  vir  oulaas  op  die  familieplaas  is,  by  die 
grens  tussen  lewe  en  dood.  En  die  gedagte  daaraan,  maak  hom  grenserig, 
net  soos  vir  sy  vriend  Dirk,  wat  dié  grens,  by  die  grens,  vóór  hom  oorge- 
steek  het.  In  dié  bui  dwaal  hy  die  plaaskerkhof  binne,  en  daar  beleef  u en 
ek  as  lesers  saam  met  hom  een  van  die  oudste  verhaalsoorte  ’n  spook- 
storie.  En  beleef  ’n  gesprek  oor  die  grens  tussen  lewe  en  dood,  tussen  die 
jong  konstabel  en  die  gesneuwelde  Rebel  uit  1914,  waarin  die  konstabel 
‘‘vertel  wat  deesdae  in  die  land  aangaan”,  en  hy  en  die  Rebel  beurtelings, 
van  ‘‘destyds  se  dinge”  praat  — ’n  gesprek  wat  die  Rebel  laat  grens  van 
’n  soort  dankbaarheid  dat  die  dinge  waarvoor  hy  geveg  het,  op  ’n  onver- 
moede  wyse  verwerklik  is,  en  waarin  hy  die  jongman  ook  vertel  hoe  hý 
gegrens  het  oor  ’n  voorgevoel  van  sy  naderende  einde,  hoe  hý  as  Vrysta- 
ter  in  die  Engelse  Oorlog  oor  die  grens  van  die  Vaalrivier  (die  Broeder- 
stroom)  oom  Paul  se  mense  effens  teen  sy  sin,  gehelp  het  — sodat  die 
leser  ook  meemaak  hoe  die  grens  tussen  verlede  en  hede  oorgesteek  word 
(Saul  wat  sterf  op  Gilboa  nadat  die  heks  van  Endor  aan  hom  verskyn  het, 
word  ook  as  ‘‘argetipe’’  vir  hierdie  jongman  geaktiveer)  deurdat  situasies 
hul  in  die  tyd  verhaal. 

Maar  nog  ’n  ander  soort  grens  is  ter  sake  waar  daar  sprake  is  van  ‘‘kant 
kies”  — twee  kante  van  ’n  saak  veronderstel  ’n  grens  tussen-in;  en  onder 
meer  is  daar  sprake  van  die  kies  van  die  kant  van  heldedom  en  plig:  oor- 
steek  van  die  grens  tussen  ‘‘lekker  lewe”  en  ‘‘jou  plig  doen”.  Die  jong- 
man  is  in  ’n  grenssituasie  — ‘‘Ek  grens  dus”,  sê  hy,  en  (ek  moet  dit  nou 
maar  erken  dat  ek  dit  net  op  ’n  ouderwetse  manier  kan  sê)  in  dié  woord- 
soortelike  funksiewisseling  leef  al  die  verskillende  kontekstuele  beteke- 
nisse. 

Ek  het  gesê  dat  dié  teks  aanduiding  is  van  die  wyse  waarop  die  situasie 
van  Afrikaans,  die  Afrikaner  en  die  idee  van  Afrikanerskap  aan  die  orde 
gestel  word  in  die  res  van  die  bundel.  Kyk  ons  dan  na  die  res  van  die 
bundel,  kan  ons  die  volgende  onder  andere  aanmerk:  die  verskillende 
kante  van  die  joiner-verskynsel  in  ‘‘Om  vergewe  te  word”;  die  ironiese 
verskrikking  van  die  vrede  (‘‘Vrede”)  — en  ironie  is  ook  ’n  grens- 
verskynsel  — waar  jy  jou  in  ’n  grenssituasie  bevind,  is  daar  nog  altyd 
‘‘ironiese  ruimte”!;  die  haat-Iiefde-verhouding  met  die  voorvaderland 

(met  die  hele  rits  beelde  in  dié  teks  wat  die  moeilik-bepaalbare  grens 
tussen  lojaliteit  en  verset,  tussen  verbondenheid  en  vervreemding  moet 
belig).  “Grenserig”  is  die  bundel  ook,  in  die  droewige  en  nostalgiese 
toon  wat  baie  van  die  stukke  het,  “die  eindelose  verlange  na  ’n  wêreld 
wat  ek  al  hoe  verder  agter  my  laat,  die  ou  Afrikaanse  wêreld  wat  besig  is 
om  verlore  te  gaan”  (155).  Maar  wanneer  ek  dié  aanhaling  gebruik,  die 
tweede  laaste  sin  van  die  laaste  teks  in  die  bundel,  “Die  dag  toe  ons  agter- 
gekom  het  dit  is  oorlog”,  dan  kom  een  van  die  vernaamste  betekenisse 
van  die  woord  grens  wat  in  hierdie  boek  hanteer  word,  na  vore;  die  grens 
tussen  die  ou  en  die  nuwe  Afrikaanse  wêreld.  Want  die  allerlaaste  sin 
in  die  bundel  lui:  “Maar  die  nuwe  Afrikaanse  wêreld  dié  sou  ek  vir  geen 
geld  ter  wêreld,  geen  kleur  ter  wêreld,  geen  ander  taal  ter  wêreld  sou  ek 
dit  wou  mis  nie.” 

Oor  hierdie  nuwe  wêreld,  daaroor  voel  die  protagoniste  in  die  verskillen- 
de  tekste  dikwels  óók  grenserig,  vol  voorgevoelens  van  bedreiging  en 
gevaar.  Maar  net  soos  “Ontmoetinge  in  ’n  voorvaderland”  eindig  met  ’n 
hartstogtelike  liefdesbetuiging  aan  Afrikaans,  sy  sprekers,  sy  stamver- 
wante  en  voorvaders,  so  eindig  die  laaste  teks  én  die  bundel  met  wat  ’n 
mens  mag  noem  ’n  belydenis  van  innige  verbondenheid  met  die  nuwe 
Afrikaanse  wêreld. 

Daar  is  heelwat  “antisipasies”  van  Dagboek  van  ’n  verraaier  in  die  bun- 
del  Op  pad  na  die  grens  op  te  merk.  ’n  Mens  kan  die  teks  “Na  ’n  gesprek 
oor  apartheid”,  wat  as  ’n  dagboek-fragment  aangebied  word,  feitlik  sien 
as  ’n  vooroefening  vir  Dagboek:  op  bl.  71  van  “Na  ’n  gesprek  ...”  lees 
ons:  “’n  Mens  het  ook  ’n  plig  teenoor  jou  land  en  een  van  die  pligte  is  in 
ons  tyd  seker  om  iets  te  help  doen  om  die  polarisasie  tussen  blank  en  nie- 
biank  teë  te  werk  ...  Daarom  wil  ek  hierdie  dagboek  ook  ’n  soort 
‘sosiaal-politieke  dagboek’  maak.  Af  en  toe  wil  ek  ook  vertel  van  die 
dinge  wat  te  make  het  ...  met  ‘ons  Suid-Afrikaanse  situasie’  ...  ’n  Mens 
nioet  bewustelik  gaan  waarneem  ...  maar  darem  op  die  manier  waarop 
N.P.  van  Wyk  Louw  sê;  met  ’n  ironie  waarin  ‘die  liefde  behou  word’”. 
— Ek  haal,  ten  einde  my  betoog  op  dreef  te  hou,  welbewus  onvolledig 
aan;  maar  bl.  71  en  72  moet  gelees  word  as  ’n  drumpel  vir  Dagboek  van 
'n  verraaier. 

Uildrukliker  nog  is  die  “antisipasie”  wat  spreek  op  bl.  127  — in  die  teks 
“By  die  sierfbed  \an  ’n  mislukkeling”.  Hierdie  stuk  is  een  van  dic  in  Op 
pad  na  die  grens  (saarn  met  “Ek  verklaar  liefde”,  en  “Die  dood  van  ’n 
onopvallende  man”)  wat  ons  verkennings  van  die  medium,  die  skryfak- 
sie  en  die  skrywerskap  mag  noem  (benewens  baie  ander  betekenisse  wat 
hulle  óók  het  — “Ek  verklaar  liefde”  en  “By  die  sterfbed...”  is  van  die 
“rykste”  tekste  in  die  bundel).  Dit  gaan  hier  om  een  van  die  meerdere 
waarskynlik  mislukte  of  gedoemde  pogings  van  ’n  steeds  pogende  skry- 
ver,  om  ’n  drama,  wat  deur  die  skrywer  se  “antagonis”  of  “alter 


ego”  só  beskrywe  word:  ‘‘Die  ‘drama’  (‘met  apologie  aan  die  term 
drama’)  getiteld  ’n  Sinvolle  daad,  het  gegaan  oor  ’n  onderwyser  ...  wat 
deur  ’n  ou  vriend  gevra  is  om  hom  te  help  om  iets  sinvols  te  doen  vir 
Afrikaans  en  die  Afrikaner.  Dié  ou  vriend,  ’n  teoloog,  wat  naderhand  lid 
gew'ord  het  van  ’n  versetgroep,  wou  in  die  ‘kommervolle  vroeë  jare 
sestig’  sabotasiedade  pleeg  ‘om  die  volk  wakker  teskud’.  Ou  Vriend  wou 
met  ’n  bom  pamflette  versprei  met  ’n  oproep  aan  ‘blank  Suid-Afrika’. 
Die  onderwyser  van  die  storie  is  gevra  om  te  help  om  die  pamfletbom  te 
stel  en  ‘sodoende  betrokke  te  raak’.  Naderhand  willig  hy  in,  maar  ná  die 
vertrek  van  Ou  Vriend  raak  hy  onder  die  invloed  van  ’n  aangetroude 
familielid,  handhawer  van  wet  en  orde,  en  verraai  arme  Ou  Vriend  ...” 
Ook  hier  haal  ek  nie  volledig  aan  nie,  behalwe  dan  nog  die  pogende  skry- 
wer  se  verdediging  teen  die  kritiek  dat  die  stuk  ‘‘bly  steek  in 
betoë,  eindelose  redenasies  in  eindeloser  tweegesprekke”:  ‘‘Maar 
Van  Wyk  Louw  het  tog  gesê  ’n  mens  kan  oor  alles  skryf  wat 
God  toelaat  om  te  gebeur,  alle  soorte  seks,  alles  ...  Betoé,  eindelose 
redenasies,  is  dit  nie  ook  deel  van  die  werklikheid  nie?” 

Hierdie  ‘‘antisipasies’’  verskaf  sleutels  tot  die  Daboek:  sv  aanbiedings- 
wyse,  sy  motivering,  sy  ‘‘plot”  selfs,  word  in  vooruitsig  gestel;  maar  ook 
dié  belangrike  vormgewingsbeginsel:  dat  die  boek  gemoeid  gaan  wees 
met  die  werklikheid,  op  die  wyse  van  ’n  sosiaal-politieke  dokutnenl,  en 
dat,  vir  ’n  weergawe  van  dié  werklikheid,  dikwels  die  weg  van  betoë  en 
redenasies  gevolg  gaan  word. 

En  noudat  ons  by  die  Dagboek  is,  wil  ek  u met  ’n  ontleding  daarvan  nie 
te  lank  besighou  nie.  Die  Dagboek  is  verlede  jaar,  toe  dit  sensasie  was, 
gelukkig  ook  deeglik  as  literêre  werk  beskryf  en  geplaas,  wat  sy  organisa- 
sie  en  sy  aard  betref,  o.a.  deur  prof.  Merwe  Scholtz,  wat  tegelyk  in  dis- 
kussie  getree  het  met  Steyn  se  kritici  (‘‘facing  the  critics”,  sou  ’n  mens 
kon  sê  — vgl.  Die  teken  as  teiken,  1978,  bl.  123 — 129)  en  deur  dr.  Chris 
van  der  Merwe,  wat  in  die  Tydskrif  vir  Letterkunde  van  Nov.  1978  o.a. 
‘‘aspekte  van  die  karakteropenbaring  in  die  novelle”  ondersoek  het.  Ek 
wil  dus  daarmee  volstaan  deur  te  stel  dat  die  Dagboek  die  grenssituasie 
tussen  die  ouer  en  die  nuwe  Afrikaanse  wêreld  opnuut  en  uitvoeriger 
as  in  die  bundel  kort  tekste  verken;  dat,  soos  daardie  bundel  die  ver- 
skillende  betekenisse  en  funksies  van  ‘‘grens’’  versaaklik  het,  die  Dag- 
boek  dit  het  oor  verskillende  soorte  verraad,  en,  noodwendig  verwant, 
verskillende  soorte  trou.  Dit  is  die  verhaal  van  ’n  enkeling,  ’n  mens  aan- 
getas  deur  ons  leuenagtige  tyd,  wat  desperaat  vra:  Wat  is  waarheid?  Dit 
is  ’n  boek  onder  meer  oor  die  taal  en  die  twyfel  — die  taal  as  lewensbloed 
van  die  spreker  daarvan;  die  twyfel  oor  hoe  daar  geleef  moet  word 
om  die  lewe  van  die  taal  te  verseker  — waarin  die  dagbroekskrywer  én  sy 
\riende  en  verwante  praat  op  ’n  wyse  wat  ek  wil  beskryf  in  die  woorde 
van  Doris  Lessing  in  haar  voorwoord  van  1971  van  haar  groot  werk  The 
Golden  Notebook  van  1962:  ‘‘in  voices  so  general  and  representative  of 

the  time  that  they  are  anonymous  — you  could  put  names  to  them  like 
those  in  the  old  Morality  Plays.”  En  van  Doris  Lessing  se  Golden  Note- 
book  het  Bernard  Bergonzi  gesê  (The  situation  of  the  novel,  1972,  bl. 
236):  ‘‘More  than  any  other  modern  novel  it  dissolves  the  distinction 
between  fiction  and  direct  autobiographical  statement.”  U weet  dadelik 
hoekom  ek  hierdie  aanhalings  maak.  Daar  is  naamlik  nog  ’n  grens  wat  in 
albei  werke  van  Steyn  ter  sprake  kom,  en  dit  is  die  grens  tussen  feit  en 
fiksie:  tussen  literatuur  (verbeeldingswerk)  en  ‘‘die”  werklikheid”.  Só 
digby  die  Suid-Afrikaanse  aktualiteit,  die  koerantwerklikheid  van  ons 
dag,  beweeg  die  dagboekskrywer  — nee,  soseer  skryf  hy  vanuit  hierdie 
aktualiteit,  vanuit  ‘‘die  eintlike  historiese  gebeure  van  ons  tyd”  (Op pad 
na  die  grens,  bl.  71),  dat  ’n  mens  by  wyse  van  spreke  soms  skaars  die 
buiteblad  van  die  boek  tussen  die  bladsye  en  die  werklikheid  kan  inkry. 

In  sy  resensie  van  Op  pad  na  die  grens  het  Hennie  Aucamp  al  die  term 
“tydsdokument”  gebruik  (Die  Burger,  4 November  1976);  maar  het  dit 
in  verband  gebring  met  die  New  Fiction,  New  Journalism  in  Amerika  en 
só  daaraan  herinner  dat  dié  soort  dokument  ’n  “artefact”  is  — ’n  mens 
weet  (en  daarop  het  Hilda  Grobler  in  haar  resensie  van  Dagboek,  Hoof- 
stad,  27  Julie  1978,  weer  die  klem  gelê)  die  eenvoudige  gegewe,  die  onop- 
gesmukte  Boere-afrikaans  omsluit  ’n  meerdimensionele  opset,  wat  fyn  en 
verwikkeld  en  boweal  bewustelik  georganiseer  is.  As  ons  hier  die  realis- 
me,  vir  hierdie  geleentheid,  beskryf  as  ‘‘die  nougesette  uitbeelding  van 
wat  die  skrywer  meen  die  werklikheid  is,  en  dan  hoofsaaklik  die  werklik- 
heid  van  ‘die  gewone  man’”  — dan  het  ons,  in  die  twee  bundels  van  J.C. 
Steyn,  in  die  jare  1976  en  1978,  ’n  herlewing  van  die  realisme. 

’n  Herlewing  van  die  realisme,  in  die  episode  van  die  vernuwing  in  die 
Afrikaanse  prosa? 

Ek  dink  dat  dié  stelling  my  verplig  om  u nou  saam  met  my  te  neem  op  ’n 
klein  literêr-historiese  ekskursie,  om  te  probeer  vasstel  hoe  ’n  mens  Steyn 
se  werk  binne  die  ontwikkelingsgang  van  die  Afrikaanse  prosa  moet 
plaas.  Moet  ’n  mens  inderdaad  by  die  lees  van  hierdie  boeke  dink  aan 
die  herlewing  van  ’n  sekere  literêre  konvensie;  is  die  boeke  eintlik  kwasi- 
literêre  curiosa;  is  dié  werk  ’n  groeipunt? 

Want  die  geskiedskrywers  van  literatuur  het  hulle  nog  altyd  tnoes  bekom- 
mer  oor  die  groei  — én  die  verval  — van  sekere  rigtings,  strominge,  kon- 
vensies  in  die  maak  van  literêre  werk.  En  die  vertolkers  van  literatuur  het 
dit  nog  altyd  nodig  gevind  om  ’n  werk  na  sy  soort  te  kan  plaas:  ‘‘The 
literary  kind  is  not  a mere  name,  for  the  aesthetic  convention  in  which  a 
word  participates  shapes  its  character,”  lees  ons  in  die  bekende  Theory 
of  Literature  van  Wellek  en  Warren  (1963,  bl.  226). 

Die  mishae  van  die  Afrikaanse  leser  met  die  Afrikaanse  prosa  in  die  jare 
vyftig,  het  juis  te  doen  gehad  met  die  mening  dat  daar  nie  ‘‘groei  ge- 


noeg”  was  nie  — “groei”  dan  in  die  sin  van  “sigself  vernuwe”.  Uit  hier- 
die  onbehaaglikheid  skryf  N.P.  van  Wyk  Louw  dan  sy  radiopraatjies 
in  Amsterdam  om  vanuit  Hilversum  in  1957,  1958  uitgesaai  te  word  — 
dié  praatjies  wat,  met  toevoegings,  die  boek  Vernuwing  in  die  prosa  ge- 
word  het  en  in  1961  verskyn  het  met  dié  openingsin:  “Wat  hier  gesê 
word,  is  nie  ‘nog  ’n  aanval  op  ons  Afrikaanse  prosa’  nie”.  Wat  wél  in  die 
boek  gebeur  het,  is  dat  Van  Wyk  Louw  aspekte  van  die  ouer  prosa  daarin 
aangedui  het;  die  stilstand,  dus:  uitsterf  van  ’n  bepaalde  konvensie  in 
die  Afrikaanse  prosa,  naamlik,  die  realisme,  gesignaleer  het;  en  daarby 
die  noodsaak  vir  vernuwing  gestel  het,  moontlike  weë  vir  vernuwing  uit- 
gestippel  het  en  konkrete  tekens  van  vernuwing  in  die  Afrikaanse  prosa 
rondom  1960  beskryf  het.  Hy  vestig  naamlik  die  aandag  hier  op  ’n  klein, 
steeds  aangroeiende,  reeks  “werke  van  die  fantastiese  soort”  — Niena- 
ber  se  Keerweer,  Jan  Rabie  se  21,  Etienne  Leroux  se  Hilaria,  Die  mugu, 
Dolf  van  Niekerk,  Die  son  síruikel.  Vernuwing  in  die  prosa  het  die  lite- 
rêre  landkaart  help  teken;  deur  dié  verband  te  lê  tussen  enkelingskrywers, 
hul  werke  in  ’n  reeks  saam  te  bind,  is  ’n  groepering  gemaak  wat  sou  uit- 
brei  na  ’n  beweging.  Die  bakens  van  dié  eerste  jare  van  Sestig  was  (ná 
1961  en  Vernuwing):  die  verskyning  van  Lobola  vir  die  lewe  en  Sewe  dae 
by  die  Silbersleins  in  1962;  die  tydskrif  Sesíiger  in  1963  (met  Chris  Bar- 
nard,  André  P.  Brink,  Abr.  H.  de  Vries,  Etienne  Leroux,  Jan  Rabie, 
Dolf  van  Niekerk  in  die  redaksie);  Jan  Rabie  se  roman  Mens-alleen  in 
1963;  die  sensasionele  polemiek  rondom  die  toekenning  van  die  Hertzog- 
prys  aan  Sewe  dae  in  1964,  en  as  afronding  en  bevestiging:  die  publikasie 
van  H'indroos:  verha/e  deur  10  sestigers,  ook  in  1964.  Ek  praat  van  “af- 
ronding”,  want  daarmee  is  die  Beweging  van  Sestig  ás  Beweging  gede- 
monstreer:  daar  is  gewys  hoe  die  wind  waai  — die  winde  van  verande- 
ring.  Van  Wyk  Louw  het,  in  die  begeleidende  opstel  “By  ons  jongste  pro- 
sa”  dié  werk  gekarakteriseer  as  “’n  nuwe  klimaattipe”  in  die  Afrikaanse 
literatuur:”  ...  die  Afrikaanse  literatuur  het  hier  so  om  en  by  1960  die 
ingewikkeldheid  van  menslike  samelewings  en  individuele  menselewens 
op  ’n  meer  integere  manier  begin  ondersoek  as  wat  vroeër  by  ons  die  ge- 
bruik  was  ...  nie  romantiserend,  lieflikmakend,  verdoeselend  nie.”  En 
daarby  voeg  hy:  dat  dié  ondersoek  geskied  by  wyse  van  pogings  tot  vorm- 
vernuwing,  vernuwing  in  stofbenadering  en  vernuwing  in  wêreldbeskou- 
ing.  Die  klem  in  hierdie  periode  wat  ons  dan  sal  afbaken  deur  dit  te  noem 
die  periode  van  21  — Windroos  het  op  eksperiment,  die  “deurbraak  van 
die  nuwe”,  op  opspraak  en  “making  it  strange”  geval.  Tegniese  krag- 
toere,  en  die  verbysterende,  betowerende  spel  van  die  fantasie  van 
Etienne  Leroux  — miskien  is  dit  die  vernaamste  kenmerke  van  dié  Bewe- 
ging  in  dié  tydperk. 

Ná  1964  sien  ek  ’n  volgende  stadium  — sal  ons  sê,  golfslag?  — in  die  epi- 
sode  van  die  vernuwing:  ’n  periode  waarin  opspraak  plek  maak  vir  aan- 

spraak  op  topprestasie.  Laat  my  maar  weer  kortheidshalwe  staatmaak  op 
’n  paar  titels:  18 — 44;  Spitsuur  en  ’n  Bruidsbed  vir  Tant  Nonnie;  Duiwel- 
in-die-bos  — almal  uit  die  Windroos-ge\eáeTe,  en  dan  ook,  onder  nog 
andere,  Jaarringe  van  Henriette  Grové. 

Henriette  Grové  het  ook  vroeër  die  literêre  landskap  binnegekom  alhoe- 
wel  nie  binne  die  Beweging  van  Sestig  nie.  Waar  dié  Beweging  se  begin 
ongeveer  in  1956  lê,  met  o.a.,  die  verskyning  van  21,  daar  kan  ons  die 
definitiewe  intrede  van  Henriette  Grové  koppel  aan  1957,  en  die  versky- 
ning  van  ’n  belangwekkende  publikasie  van  daardie  jaar,  wenner  van  die 
W.A.  Hofmeyr-prys,  Kwartet. 

Die  bundel  het  die  verhalende  werk  van  vier  vroue  byeengebring: 
M.E.R.,  Ina  Rousseau,  Elisabeth  Eybers,  Henriette  Grové.  Die  tekste 
van  twee  bekende  digteresse  moet  mens,  met  betrekking  tot  die  prosage- 
skiedenis,  as  interessante  enkelgevalle  beskou;  die  beduidende  bydrae 
hier  was,  in  die  eerste  plek,  die  byeenbring  van  verspreide  tydskrifver- 
hale  van  Henriette  Grové,  wat  in  dié  5 tekste  reeds  aanduiding  gee  van 
die  wyse  waarop  sy  sou  afreken  met  die  tradisioneel-Afrikaanse  roman- 
tiek  en  sou  uitbou  aan  die  (ook  tradisioneel-Afrikaanse)  realisme  van 
Jochem  van  Bruggen  en  Jan  van  Melle  deur  haar  ontginning  van  vertel- 
lersperspektief  en  haar  sin  vir  die  dramatiese  en  die  ironiese. 

Vir  ons  doel  moet  die  lig  hier  veral  val  op  die  “tweede  plek’’:  die  publika- 
sie  van  verhalende  werk  van  M.E.R.  (geb.  1875)  uit  haar  debuutbundel 
van  1927  (Onweershoogte  e.a.  verhale),  binne  die  “tydperk  van  vernu- 
wing’’. 

Dat  sy  in  Kwartet  opgeneem  is,  is  nie  sonder  oorsaak,  as  ’n  mens  kyk  na 
die  literêre  situasie  in  die  vroeë  vyftigerjare  nie.  Sy  het,  as  skryfster  uit 
die  twintigerjare,  in  1953  die  Hertzogprys  vir  haar  prosa  ontvang;  sy  was 
toe  byna  80  jaar  oud;  sy  was  nuus  in  ons  nuushonger  wêreld.  Maar  sy  is 
bekroon,  na  jare  van  beskeie  voortwerk  buite  die  breë  romanties-realis- 
tiese  prosaweg  van  die  dertigerjare  wat  D.F.  Malherbe  en  C.M.  van  den 
Heever  so  vorstelik  bewandel  het;  jare  waarin,  soos  Anna  Rothmann  op 
’n  keer  vertel  het,  “my  Ma  baie  sleg  gevoel  het  dat  sy  nou  nie  ’n  styl  het 
nie’’. 

Die  aandag  vir  M.E.R.  het  voortgeduur:  die  gewoon-menslike  feit  is, 
soos  sy  self  een  dag  gesê  het,  dat  die  koerante  dit  aan  die  gang  gehou  het, 
want  in  1965  was  sy  ’n  opspraakwekkend-vitale  90  (die  geleentheid  is  be- 
groet  met  ’n  bloemlesing  Kom  nader  en  ’n  bundeling  van  verspreide, 
heelwat  vroeër  tekste,  So  is  onse  maniere.  In  1975  was  sy  ’n  nog  op- 
spraakwekkender  100,  met  haar  outobiografie  My  beskeie  deel,  ’n  blits- 
verkoper. 

Maar  laat  ons  eers  oor  1960  praat. 

In  1960  verskyn  Die  dammetjie  en  ander  sketse  en  essays,  wat,  soos 
iVindroos,  dit  in  1964  sou  doen,  die  aandag  vestig  op  ’n  besondere  groe- 
pering  van  skrywers,  dié  keer  met  M.E.R.  in  die  middelpunt,  en  verder 
Audrey  Blignaut,  Alba  Bouwer,  Freda  Linde,  Elise  Muller,  Rykie  van 
Reenen.  Daar  is  rede  om  hierdie  groep  “uit  die  skool  van  M.E.R.”  te 
noem:  die  essayistiese,  lewensbeskoulike  trant  van  die  tekste  van 
M.E.R.,  die  humor,  die  talent  vir  die  beskrywing  van  mens,  dier  en  om- 
gewing,  maar  ook  vir  vertelling,  vind  weerklank  in  die  werk  van  al  die 
ander  hier  byeen.  Hierdie  “école  des  femmes’’  het  almal  ’n  belangrike  rol 
in  die  Afrikaanse  joernalistiek,  veral  die  tydskrifwese,  gespeel  (en  speel 
dit  nog),  en  is  in  wese  ’n  skool  van  realiste:  en  ek  wil  die  klein  bundeltjie 
sien  as  ’n  sagte  opklink  van  die  orrelpunt  van  die  realisme  wat  deur  die 
episode  van  vernuwing  heen  gehoor  sal  word. 

Maar  dit  is  nodig  om  oor  hierdie  r eahsme  presies  te  wees,  en  daarom  die 
besondere  kwaliteit  van  M.E.R.  se  realisme  te  beskryf. 

M.E.R.  se  werk  kan  nie  bloot  as  verhaalkuns  of  vertelkuns  beskryf  word 
nie,  selfs  nie  daar  waar  haar  werk  beslis  “bedoelde  fiksie”  is  nie.  Haar 
werk  groei  op  die  stam  van  haar  joernalistiek  en  haar  maatskaplike  werk 
in  die  twintiger-  en  dertigerjare.  Sy  het  self  op  ’n  keer  haar  siening  van 
die  skryfkuns  gekenskets  as  “nuuskierigheid,  om  uit  te  vind  ...  wat  die 
lewe  eintlik  beteken”;  dat  dit  “ondersoek”  is  “met  behulp  van  die  ou-ou 
storie.”  Vertelling  as  ondersoek,  sou  ’n  mens  dit  kan  opsom.  Haar  soort 
vertelling  het  egter  uitdruklik  plek  en  tyd  afgestaan  aan  die  verduidelik- 
ing  van  karakters  se  omstandighede;  dit  was  ’n  vertelkuns  waarin  die 
outeur  se  belangstelling  vir  sosiale  en  historiese  invloede  op  ’n  mens  se 
lewe,  vir  “menslike  verbintenisse  met  mekaar”  baie  duidelik  geblyk  het. 
Dié  belangstelling  was,  in  die  grond  daarvan,  ook  ’n  wetenskaplike 
belangstelling;  ’n  mens  kan  sê  dat  vertelkuns,  joernalistiek  en  weten- 
skapsbeoefening  al  drie  ’n  rol  speel  in  die  tot  stand  kom  van  talryke 
M.E.R.-tekste.  M.E.R.  se  werk  behoort  tot  die  kategorie  “realisme”, 
maar  dan  ’n  heel  eiesoortige  realisme  waar  die  fiktiewe  wêreld  van  die 
werk  so  dig  teenaan  die  werklikheid  geskuif  word  dat  dit  feitlik  vra  om 
met  “verslag”  of  “gevallestudie”  gelyk  gestel  te  word.  In  al  haar  werk 
het  M.E.R.  groot  sorg  gedra  vir  die  “waarskynlikheidsomkleding” 
daarvan;  dit  het  gegroei  totdat  feitlik  al  haar  vertellings  die  stempel  dra 
van  ’n  dokument. 

En  nou  moet  ons  op  grond  van  hierdie  beskrywing  enkele  sake  opmerk. 

Wie  Van  Wyk  Louw  se  laaste  bladsy  en  ’n  half  in  Vernuwing  in  die  prosa 
lees,  weet  dat  hy  vir  die  fantastiese  verhaalkuns  in  elk  geval  slegs  ’n  tyde- 
like  heerskappy  voorsien  het.  As  ek  dié  bladsye  reg  lees,  erken  Van  Wyk 
Louw  daarin  die  realisme  as  die  natuurlike  teelaarde  vir  die  prosa. 

Die  gemoedelike,  lokale  realisme  wat  deur  Van  Wyk  Louw  as  literêre 
konvensie  nietig  verklaar  is,  was  nie  die  groot-realistiese  tradisie  van 
Oorlog  en  vrede  nie,  en  dit  was  ook  nie  hierdie  realisme  van  M.E.R. 
nie.  En  tog  is  die  realisme  van  M.E.R.  nie  uniek  nie:  dit  is  ook  die  skryf- 
soort  beoefen  deur  Gustav  Preller,  deur  Boerneef  en  deur  G.G.S.  de 
Villiers.  Dit  kom  ver  genoeg  vandaan  dat  ’n  mens  daarvan  kan  praat  as 
’n  tipiese,  tradisionele  Afrikaanse  realisme. 

Van  Wyk  Louw  het  ’n  klassieke  Afrikaanse  werk  uit  1927  aan  sy  nuwe 
jong  skrywers  voorgehou  — Dwaalstories  van  Eugêne  Marais.  Die  “rea- 
liste  van  die  vernuwing’’  sou  óók  uit  1927  ’n  model  kon  gaan  haal:  On- 
weershoogte  e.a.  ver/tí//e  en  daarin  veral,  “Goedgeluk’’. 

En  dit  was  dié  soort  realisme  wat  weer  in  die  Sewentigerjare  sou  uitblom 
— ek  merk  net  aan:  die  ontwikkelingsgang  in  die  kortkuns  van  Hennie 
Aucamp;  en  daar  is  in  Miskien  nooit  van  André  P.  Brink  en  selfs  in  dié 
werk  wat  as  tegniese  kragtoer  ’n  topprestasie  van  Sestig  was,  18 — 44, 
duidelike  tekens  van  die  hernieude  strewe  tot  “waarskynlikheidsomkle- 
ding’’;  selfs  Magersfontein  o Magersfontein  kan  sekerlik  teen  die  agter- 
grond  van  Leroux  se  vroeër  werk  beskryf  word  as  ’n  roman  van  realistie- 
ser  aard. 

Dit  is  egter  die  jaar  1974  wat  ek  vir  betragting  sou  wil  uitsonder:  die  jaar 
van  die  “kontreikuns”,  soos  dit  deesdae  genoem  word,  waarin  die 
aandag  veral  uitgegaan  het  na  die  mense  van  ’n  streek  — blank,  maar 
met  opvallende  nadruk,  ook  bruin.  Hierdie  kontreikuns  was,  ongetwy- 
feld,  beskrywend  en  vertellend,  dokumentêr  van  aard;  ek  wil  u laat  luis- 
ter  na  grepe  uit  die  Voorwoord  van  een  van  die  topwerke  uit  hierdie 
oesjaar  1974,  Witwater  se  mense:  “Die  inligting  waarop  Witwater  se 
mense  gegrond  is,  is  oor  ’n  tydperk  van  een  en  twintig  jaar  broksgewys 
aan  my  meegedeel  deur  die  dogter  van  Johannes  en  Anna  Meyers  van 
Witwater,  Poon  van  die  verhaal  ...  vir  haar  bereidwilligheid  om  op  my 
talryke  en  knaende  vrae  te  antwoord;  dat  sy  ingestem  het  dat  ek  bandop- 
names  van  haar  vertellings  maak  en  dat  sy,  waar  haar  eie  merkwaardige 
geheue  te  kort  geskiet  het  ...  haar  die  moeite  getroos  het  om  die  verlangde 
inligting  van  haar  mense  te  bekom  ...  wil  ek  dankie  sê  ...  Dat  ek  haar 
meermale  veral  in  die  direkte  rede  woordeliks  aanhaal,  moet  aan  elke  le- 
ser  duidelik  wees.  Dit  is  immer  sy  wat  die  verhaal  vertel  ...”  Tot  sover 
M.l.  Murray  in  haar  Voorwoord. 

Teen  hierdie  literêr-historiese  agtergrond,  binne  hierdie  literêre  situasie 
soos  dit  in  1974  was  (ook  die  jaar  van  Die  nuwe  Afrikaans  van  Elsa 
Joubert)  moet  ons  die  werk  sien  van  J.C.  Steyn  wat  in  1976  en  1978  ver- 
skyn  het  (en  sekerlik  ook  die  werk  van  Elsa  Joubert  van  1978:  Die  swerf- 
jare  van  Poppie  Nongena).  En  as  ons  hierdie  werke  as  ’n  nuwe  versky- 
ningsvorm  van  die  realisme  sien,  as  ons  die  dokumentêre  aspek  van  hier- 

die  werke  behoorlik  bekyk,  dan  moet  ons  sekerlik,  soos  Hennie  Aucamp 
in  sy  vroeer  vermelde  resensie  opgemerk  het,  ook  sê  dat  dit  aansluit  by 
wat  elders  in  die  wêreld  aan  die  gang  is. 

Prof.  Merwe  Scholtz  haal  in  ’n  artikel  in  Die  teken  as  teiken  (“Analise 
tot  en  met  bl.  4)  prof.  Gomperts  van  die  Universiteit  van  Leiden  aan 
waar  hy  in  sy  intreerede  van  1966  sê;  “Het  is  kenmerkend  voor  onze  tijd 
dat  de  literatuur  steeds  minder  esthetisch-formalistisch  en  steeds  meer 
outentiek-documentair  word’’. 

“Outentiek-documentair”  is  die  sleutelwoord,  wat  ook  geld  vir  die  laaste 
hoofstuk  van  Bernard  Bergonzi  se  boek  The  Situation  of  the  novel,  ’n 
hoofstuk  wat  hy  noem  “Beyond  fiction?”  — so,  met  ’n  vraagteken.  Hy 
herinner  ons  aan  H.G.  Wells  “who  after  writing  several  admirable  works 
of  true  fiction  ...  turned  to  fiction  which,  though  looking  like  novels, 
were  dialogues,  or  even  monologues,  where  the  vital  and  urgent  issues  of 
the  day  could  be  thoroughly  ventilated  and  thrashed  out”  (Betoë,  einde- 
lose  redenasies,  is  dit  nie  ook  deel  van  die  werklikheid  nie?”).  Hy  stel 
Wells  as  ’n  vroeë  voorloper  van  Doris  Lessing  — u sal  u my  vroeër  aan- 
haling  uit  Bergonzi  oor  The  Golden  Notebook  herinner:  “More  than  any 
other  modern  novel  it  dissolves  the  distinction  between  fiction  and  direct 
autobiographical  statement”.  Hy  sien  Norman  Mailer  met  The  annies 
of  the  night  as  van  dieselfde  bloedlyn:  “ ...  the  finest  book  Mailer  has 
written,  (fusing)  the  fictional,  the  autobiographical  and  the  documentary 
within  a single,  seamless  narrative.” 

Ek  praat  met  groot  huiwering  oor  “oorsake”  van  bepaalde  literêre  ver- 
skynsels;  maar  ek  aanvaar  ook  graag  gesag,  en  die  gesaghebbende  bron 
waar  ek  ’n  oorsaak  vermeld  vind  vir  hierdie  nuwe  en  tog  tradisionele 
vorme  van  realisme  in  ons  tyd,  is  George  Steiner,  wat  in  die  laaste  opstel, 
“Literature  and  post-history”  in  die  bundel  Language  and  silence  (1969, 
bl.  341)  skryf:  “We  are  in  a transitional  stage  of  poetic  documentation, 
a period  in  which  the  techniques  and  conventions  of  the  novel  are  used 
for  the  presentment  of  psychological,  social  and  scientific  material  ... 
reportage  and  factual  exposition  are  now  heir  to  the  liberties  of  the 
novel”,  en  die  rede  wat  hy  hiervoor  gee,  is  dat,  in  die  wêreld  van  luid- 
rugtige,  onontwykbare  nuusmedia  waarin  ons  lewe,  nuusmedia  wat  ons 
oorweldig  met  die  gruwelike  feite  van  ons  bestaan  in  hierdie  wêreld; 
“Fiction  falls  silent  before  the  enormity  of  the  fact,  and  before  the  vived 
authority  with  which  that  fact  can  be  rendered  by  unadorned  reportage.” 
Fiction  falls  silent  before  the  enormity  of  the  fact”  — dié  woorde  kan  ’n 
mens  neem  as  ’n  motto  vir  Steyn  se  “Na  ’n  gesprek  oor  apartheid”, 
vir  sy  jongste  prosa  in  die  Februarie-nommer  (XVII:  1)  van  die  TydskriJ 
vir  Letterkunde  (’n  groep  tekste  genoem  “Indertyd”),  vir  Dagboek  van 
'n  verraaier,  en  sekerlik,  vir  die  strewe  na  “unadorned  reportage”  wat  te 
lees  is  in  Die  swerfjare  van  Poppie  Nongena. 

M.E.R.  het  dieselfde  gedagte  in  ’n  gesprek  in  1965  uiteengesit;  dié  ge- 
sprek  wat  opgeteken  staan  in  Gesprekke  rnet  skrywers  3 (Tafelberg-uitge- 
wers,  1973,  bl.  10):  “...  Ek  het  later  gewonder  of  ons  nie  in  ’n  sekere 
rigting  groei  nie,  en  dat  die  rigting  dié  van  die  essay  is,  die  weergee  van 
werklike  toestande  wat  om  ons  is,  nie  verbeeldingswerk  nie...  Wat  is  dit 
in  ons  wat  daardie  rigting  bepaal  het?  Is  dit  nie  ons  voorouers  se  omgang 
met  die  natuur  self  in  sy  krasste,  sterkste  vorm  — ’n  land  van  groot 
droogtes,  ’n  land  van  primitiewe  barbare,  ’n  land  wat  op  allerhande 
maniere  verower  moes  word  deur  die  witmens  ...  En  het  dit  nie  by  ons 
nasie  iets  besonders  gekweek  nie  — dat  dit  in  ons  skrywers  nou  nie  ’n  nei- 
ging  is  om  deur  verbeelding  ’n  wonderlike  posisie  en  toestand  te  skep  nie, 
maar  om  die  werklikheid  weer  te  gee?’’ 

“Reportage  and  factual  exposition’’,  sê  George  Steiner,  “are  now  heir  to 
the  liberties  of  the  novel.’’ 

Ja,  sê  M.E.R.,  hier  op  bl.  10:  jy  moet  iets  hê  wat  jy  wil  sê,  en  dan  moet  jy 
dit  so  duidelik  as  moontlik  maak,  en  dáár  het  jy  partykeer  die  “side- 
lights’’  van  die  verbeelding  nodig. 


Ansa  Britz 

Met  vierjaaroud  liefdesspoortjies  trap 
jy  stowwerig  oor  my  drumpel. 

My  hart  ritssluiter  wawydoop 
soos  ’n  rooiryp  soetgranaat! 

F.Í.W.  VAN  OOSTEN 


REX  V HERMAN  CHARLES  BOSMAN  1926  WPA  ONGERAPPOR- 
TEERD;  REX  V WEBB  1934  A 493  — TWEE  BETEKENISVOLLE 
BESLISSINGS 

Dat  die  bekende  skrywer/digter  Herman  Charles  Bosman  kwalik  die 
toonbeeld  van  ’n  “wetsgehoorsame  burger’’  was,  daarvan  getuig  sy 
vele  “botsings  met  die  gereg’’.  Onder  die  ernstiger  misdade  waar- 
van  hy  by  geleentheid  aangekla  gestaan  het,  tel  crimen  injiiria, 
laster,  godslaster,  publikasie  van  obsene  of  aanstootlike  lektuur, 
vrugafdrywing  en  moord.  Trouens,  uitgesonderd  die  moordaanklag, 
het  hy  meerdere  male  op  aanklagte  van  hierdie  misdade  tereg- 
gestaan.”  Vanweë  hulle  besondere  belang  word  alleen  die  voormelde 
twee  sake  van  nader  beskou.  Eersgenoemde  saak  verdien  bespreking 
nie  alleen  omdat  dit  pertinent  ’n  invloed  op  die  lewe  en  werk  van  Bosman 
gehad  het  nie,’’  maar  ook  omdat  die  uiteensetting  daarvan  in  biografieë 
oor  Bosman  die  onbevredigende  indruk  laat  dat  hy  miskien  ten  onregte 
aan  moord  skuldig  bevind  en  ter  dood  veroordeel  is.’>  Laasgenoemde 
saak  verdien  bespreking  op  grond  daarvan  dat  dit  die  enigste  gerappor- 
teerde  saak  oor  die  misdaad  godslaster  in  ons  reg  daarstel  en  die 
regsbeginsels  van  toepassing  op  godslaster  as  misdaad  daarin  uiteengesit 
is.  Afgesien  van  die  onderskeie  misdade  waarom  dit  in  die  voormelde 
twee  sake  gegaan  het,  verskil  hulle  verder  van  mekaar  enersyds  vir  sover 
Bosman  in  eersgenoemde  die  aangeklaagde  was,  maar  nie  die  appellant 
in  laasgenoemde  nie  en  andersyds  vir  sover  die  beslissing  in  laasgenoem- 
de  saak,  op  die  feite  berus  het,  aangesien  die  toepaslike  regsbeginsels 
geen  besondere  probleme  opgelewer  het  nie. 

Herman  Charles  Bosman  is  op  11  tot  15  November  1926  in  die  Wit- 
watersrandse  Plaaslike  Afdeling  van  die  Hooggeregshof  voor  Regter 
Gey  van  Pittius  en  assessore  Young  en  HulP’  verhoor  op  ’n  aanklag 
van  moord,  waarvolgens  hy  op  18  Julie  1926  te  Bellevue,  Johannes- 
burg  sy  stiefbroer,  ene  David  Russell,  opsetlik  en  wederregtelik  sou 
gedood  het  deur  hom  met  ’n  geweer  te  skiet.  Namens  Bosman  het 
verskyn  advokaat  Van  Soelen,”  wat  ter  verdediging  aangevoer  het  dat 

1)  Sien  Valerie  Rosenberg  Sunflower  lo  the  Sun,  Human  en  Rousseau,  Kaap- 
stad/Pretoria,  1976  en  Bernard  Sachs  “Herman  Charles  Bosman  As  I Knew 
Him”  uit  Herman  Charles  Bosman,  The  Dial  Press,  Johannesburg,  1971 . 

2)  Soos  byvoorbeeld  blyk  uit  Bosman  se  Cotd  Stone  Jug,  Human  en  Rousseau, 
Kaapstad/Pretoria,  1969,  wat  hy  noem  “A  Chronicle:  Being  the  Unimpassioned 
Record  of  a Somewhat  Lengthy  Sojourn  in  Prison”. 

3)  Sien  Rosenberg  aw  bls  47 — 55  en  Sachs  aw  bls  32 — 4. 

4)  Albei  landdroste. 

5)  Later  Regter  Van  Soelen. 

Russell  se  dood  bloot  ’n  ongeluk  was  — ’n  betoog  wat,  indien 
dit  deur  die  hof  aanvaar  sou  word,  sou  beteken  dat  Bosman  vanweë 
ontbrekende  opset  om  te  dood  hoogstens  aan  strafbare  manslag  skuldig 
bevind  sou  kon  word,  in  welke  geval  hy  nie  met  die  dood  strafbaar 
sou  wees  nie.  Vir  die  Staat  het  opgetree  advokaat  Jarvis. 

Volgens  die  getuienis  voor  die  hof'’*  was  Bosman  ten  tye  van  die  skiet- 
voorval  ’n  onderwyser  te  Zwingley,  in  die  omgewing  van  Marico  en 
was  hy  vir  die  duur  van  die  skoolvakansie  in  Johannesburg  woonagtig. 
Aanvanklik  het  hy  by  sy  moeder  en  stiefvader,  Elisa  en  William  Russell, 
in  hulle  huis  in  Bellevue  vertoef.  Ander  bewoners  van  die  huis  was 
Russell  se  twee  dogters  Peggy  en  Jean,  sy  seun  David,  met  wie  Bosman 
tydens  sy  verblyf  aldaar  ’n  kamer  gedeel  het  en  Bosman  se  jonger  broer 
Pierre.  Of  dit  nou  vanweë  minagting  vir  mekaar  se  sosiale  status  was, 
of  om  ander  redes,  is  nie  bekend  nie,  maar  die  verhouding  tussen 
die  Bosman-broers  en  die  Russells  was  klaarblyklik  erg  gespanne.  Dit 
was  in  so  ’n  mate  die  geval  dat  hulle  beswaarlik  met  mekaar  gepraat 
het  en  Pierre  verkies  het  om  op  ’n  rusbank  in  die  eetkamer  te  slaap, 
eerder  as  in  David  se  kamer,  waarin  daar  in  elk  geval  twee  beddens 
was,  terwyl  Bosman  self  na  ’n  beweerde  rusie  tussen  Elisa  en  William 
ander  woonplek  gaan  soek  het.  Op  die  aand  voor  die  skietvoorval 
het  hy  egter  na  die  huis  van  die  Russells  teruggekeer. 

Na  aandete  die  volgende  aand  het  Bosman  uitgegaan  en  eers  omstreeks 
twaalfuur  teruggekom.  Intussen  het  Elisa  en  William,  wat  eweneens  die 
aand  uit  was,  teen  ongeveer  nege-uur  tuisgekom,  min  of  meer  dieself- 
de  tyd  toe  ene  Arthur  Thompson,  ’n  vriend  van  die  twee  dogters, 
daar  opgedaag  het.  Elisa  en  WiIIiam  het  later  gaan  slaap  en  Thompson 
is  saam  met  die  twee  dogters  na  die  eetkamer  toe.  Pierre  was  blykbaar 
ongeneë  om  hulle  geselskap  te  verduur  en  het  uitgewyk  na  David  se 
kamer,  waar  hy  op  een  van  die  beddens  ’n  boek  gaan  lê  en  lees  het. 
Toe  Thompson  en  die  dogters  uiteindelik  uit  die  eetkamer  padgee,  het 
Pierre  soontoe  teruggegaan.  Omtrent  daardie  tyd  het  David,  wat  ook 
die  aand  uit  was,  daar  aangekom  en  het  hy,  nadat  hy  ’n  ruk  lank 
met  Thompson  en  sy  susters  gesels  het,  na  sy  kamer  toe  gegaan. 
Ondertussen  het  Bosman  ook  teruggekom  en  hom  by  Pierre  in  die  eet- 
kamer  aangesluit.  Kort  daarna  is  Thompson  weg  en  het  die  dogters 
gaan  slaap.  Pierre  het  besluit  om  sy  boek  in  David  se  kamer  te  gaan 
haal,  maar  toe  hy  die  kamer  binnegaan,  het  hy  hom  teen  die  wastafel 


6)  ’n  Probleem  met  die  hofrekord  is  dat  dit  meesal  net  die  antwoorde  van  die 
betrokke  getuienis  op  die  gestelde  vrae  bevat  en  heel  selde  die  vrae  self.  Dit 
bring  mee  dat  die  antwoorde  dus  beoordeel  moet  word  sonder  insae  in  die 
spesifieke  vrae  wat  gestel  is.  Nietemin  word  hier  getrag  om  die  tersaaklike 
getuienis  so  bondig  en  sistematies  as  moontlik,  sonder  enige  simpatie  of  antipatie, 
weer  te  gee.  Dieselfde  geld  die  beslissing  en  verslag  oor  de  saak. 

vasgeloop.  Die  rede  hiervoor  was  dat  David,  toe  hy  gaan  slaap  het, 
die  ligskakelaar  verwyder  het  om  te  verhoed  dat  Bosman  of  Pierre 
die  nag  in  sy  kamer  sou  kom  slaap  en  daar  dus  geen  lig  in  die  kamer 
gebrand  het  nie.  ’n  Argument  het  tussen  Pierre  en  David  ontstaan  en 
dit  het  op  ’n  bakleiery  tussen  hulle  uitgeloop.  In  dié  proses  het  Pierre 
vir  David  ’n  hou  toegedien  en  net  toe  David  as  gevolg  daarvan  sy- 
waarts  buk,  klap  daar  plotseling  ’n  skoot.  In  die  deuropening  het 
Bosman  met  ’n  geweer  onder  sy  regterarm  gestaan.  David  het  dood 
neergeval  en  Pierre  het  uitgeroep:  “You  have  shot  David!’’  Bosman  het 
nie  daarop  geantwoord  nie,  maar  na  die  kombuis  gegaan.  Daar  het 
hy  aan  Pierre,  wat  hom  daarheen  gevolg  het,  die  geweer  oorhandig  en 
gevra  om  hom  te  skiet.  Pierre  het  die  geweer  by  hom  geneem  en  om  te 
toets  of  dit  nog  gelaai  is,  die  sneller  getrek.  ’n  Skoot  het  afgegaan. 
Op  daardie  oomblik  het  Elisa  die  kombuis  binnegestorm  en 
aan  haar  het  Bosman  gesê:  “Mother,  why  did  1 do  it?’’,  waarop  hy  met 
Pierre  om  besit  van  die  geweer  begin  stoei  het.  By  William,  wat  op  daar- 
die  stadium  ingekom  het,  het  Bosman  gepleit:  “Shoot  me,  Mr. 
Russell,  for  what  1 have  done’’.  Williarn  het  egter  net  die  geweer  geneem 
en  dit  in  een  van  die  dogters  se  kamers  gaan  toesluit.  Hierop  het 
Bosman  verklaar:  “1  had  better  end  it  all’’,  ’n  mes  gegryp  en  gepoog  om 
homself  keel  af  te  sny.  Hy  kon  egter  net  daarin  slaag  om  homself  te 
verwond  voordat  Pierre  die  mes  by  hom  afgeneem  het.  Inmiddels  het 
die  dogters  bygekom  en  het  Peggy  Bosinan  ’n  moordenaar  genoem  en 
hom  versoek  oin  die  huis  te  verlaat  en  nooit  weer  terug  te  kom  nie.  Nie 
lank  daarna  nie,  het  die  polisie  opgedaag.’’ 

Bosman  het  hom  daarop  beroep  dat  David  se  dood  ’n  ongeluk  was.  Sy 
weergawe  van  die  noodlottige  gebeure'*’  lui  dat  hy,  net  nadat  Pierre  by 
die  eetkamer  uit  is  om  sy  boek  in  David  se  kamer  te  gaan  haal,  be- 
sluit  het  om  te  gaan  slaap.  Op  pad  na  David  se  kamer  het  hy  sy 
geweer,  wat  hy  van  Marico  af  saamgebring  het  en  wat  in  die  voor- 
portaal  gestaan  het,  gaan  haal.  Hy  was  van  plan  om  die  geweer  by  sy 
ander  besittings  in  David  se  kamer  te  voeg  omdat  hy  die  volgende 
dag  na  Zwingley  sou  gaan.  Toe  hy  by  die  kamer  aankom,  was  dit 
donker  en  het  hy  die  lig  met  sy  linkerhand  probeer  aanskakel.  In  die 
kamer  het  hy  twee  figure  sien  rondbeweeg,  maar  hulle  was  vaag  en  on- 
duidelik  en  hy  kon  hulle  nie  van  mekaar  onderskei  nie,  of  uitmaak  wat 
aan  die  gang  was  nie.  Terwyl  hy  na  die  ligskakelaar  gesoek  het,  het  ’n 
skoot  skielik  weerklink. 


7)  Die  familie  se  reaksies  op  en  doen  en  laie  na  David  se  dood  word  hier 
nie  verhaal  nie. 

8)  Aangesien  Bosman-getuienis  van  die  hele  gebeure  voor  en  na  die  skiet- 
voorval  grotendeels  ooreenslem  met  dié  van  die  ander  getuies,  is  dii  onno- 
dig  om  dit  hier  te  verhaal. 

Onder  kruisverhoor  het  Bosman  verklaar  dat,  of'skoon  hy  bewus  was 
van  die  gevaar  om  ’n  gelaaide  geweer  te  laat  rondstaan,  dil  moontlik 
was  dat  daar  ’n  patroon  in  die  loop  van  die  geweer  kon  gebly  het, 
aangesien  hy  so  ’n  dag  of  twee  drie  voor  die  noodlottige  gebeure  die 
geweer  geolie  en  getoets  het.  In  dié  proses  het  hy  die  geweer  etlike  kere 
gelaai  en  ontlaai.'^’  Omdat  hy  egter  haastig  na  ’n  musiekles  moes 
gaan,  was  dit  moontlik  dat  die  geweer  nog  gelaai  was  toe  hy  dit  in  die 
voorportaal  teruggeplaas  het.  Of  hy  die  geweer  oorgehaal  het  tydens  sy 
hantering  daarvan,  kon  hy  nie  onthou  nie.  Met  betrekking  tot  die  ge- 
weer  het  hy  voorts  getuig  dat  hy  nie  glo  dat  sy  vinger  op  die  sneller 
of  snellerbeuel  was  terwyl  hy  die  geweer  gedra  het  nie  en  kon  hy  nie  ont- 
hou  of  die  geweer  uit  sy  hand  gegly  het  nie.  Sy  vinger  het  moontlik 
wel  aan  die  sneller  geraak,  of  miskien  het  sy  baadjieknoop  die  snellcr 
afgevuur.'°'  Origens  kon  hy  nie  onthou  hoe  hy  die  geweer  gedra  hct 
en  wanneer  hy  dit  na  die  afgaan  van  die  skoot  weer  herlaai  het  nie. 
Ten  opsigte  van  die  patrone  het  hy  getuig  dat  hy  nie  kon  onthou 
waarvandaan  hy  dit  gekry  het  toe  hy  die  geweer  gelaai  het,  of  waar  hy 
dit  daarna  gelaat  het  nie,'!'  Ook  kon  hy  geen  verklaring  daarvoor  vind 
dat  hy  na  die  afgaan  van  die  skoot  nog  ’n  patroon  in  sy  baadjie- 
sak  gehad  het  nie.  Rakende  sy  optrede  na  die  noodlottige  gebeure,  het 
hy  verklaar  dat  hy  vanweë  sy  ontsteltenis  en  verwarring  in  gebreke  gebly 
het  om  vas  te  stel  wat  die  gevolg  van  die  skoot  was  en  om  te  kyk  of  hy  met 
enigiets  kon  help.  Verder  was  dit  meer  waarskynlik  dat  hy  aan  Elisa 
en  William  gesê  het;  “What  have  I done?’’  as  die  weergawe  van  sy 
woorde  deur  die  ander  getuies.  Die  rede  waarom  hy  nooit  aan  iemand 
gesê  het  dat  dit  ’n  ongeluk  was  nie,  was  dat  hy  gedink  het  dat  die 
familie  dit  as  vanselfsprekend  sou  aanvaar  en  toe  hulle  dit  nie  doen 
nie,  het  hy  gemeen  dat  ’n  verduideliking  misplaas  en  waardeloos  sou 


9)  Bosman  se  getuienis  dat  hy  die  geweer  hanteer  het,  is  deur  Pierre  be- 

vestig.  Pierre  het  egter  verklaar  dat  hy  nie  gesien  het  dat  Bosrnan  patrone  by 
hom  gehad  het  nie,  maar  dat  hy  nie  die  hele  tyd  dat  Bosman  met  dic 
geweer  besig  was,  by  hom  gebly  het  nie.  Beide  Pierre  en  Thompson  het 

getuig  dat  die  geweer  gewoonlik  ongelaai  was. 

10)  Rosenberg  se  stelling  op  bls  54  dat:  “Bosman  claimed  that  he  had  rushed 

into  the  room  fearing  an  intruder,'  had  let  the  gun  slip  and,  in  catehing  it 
again,  had  inadvertently  fired  a shot”,  asook  dié  van  Sachs  op  bls  33 

dat:  “Herman’s  defence  was  that  when  he  heard  some  scutning  in  thc  dark, 
he  thought  there  was  a burglar  in  the  room”,  word  nie  deur  die  hofrekord 
gestaaf  nie. 

11)  'n  Vraag  wat  uit  die  hofrekord  onbeantwoord  bly,  is  waar  Bosman  die 

patrone  om  die  geweer  voor  die  skietvoorval  mee  te  laai  vandaan  sou  gekry 
het  indien  sy  getuienis  dat  hy  die  geweer  ’n  paar  dae  voor  die  skiet- 
voorval  hanteer  het,  verwerp  word.  In  David  se  kamer  is  daar  na  die  skiet- 
voorval  vier  pakkies  patrone  in  Bosman  se  tas  gevind,  asook  n patroon- 
sak  met  ’n  leë  patroondosie  daarin  op  die  tas. 

klink.  Aangaande  sy  kennis  van  wat  tussen  Pierre  en  David  plaas- 
gevind  het,  het  hy  getuig  dat  hy  moontlik  ’n  geluid  gehoor  het  toe 
Pierre  teen  die  wasbak  vasgeloop  het,  maar  dat  dit  nie  genoegsaam  was 
om  sy  aandag  te  trek  nie.  Dan  ook  het  hy  verklaar  dat,  ofskoon  dit 
nie  waarskynlik  was  dat  Pierre  en  David  met  ’n  speletjie  besig  was 
nie,  hy  nie  geglo  het  dat  hulle  in  ’n  bakleiery  betrokke  was  nie.  Ten 
aansien  van  ’n  storie  wat  hy  oor  ’n  geweersmokkelaar  en  ’n  broer  wat 
geskiet  word,  sou  geskryf  het,  het  hy  verklaar  dat  hy  dit  nie  kon  ont- 
hou  nie,  maar  dat  dit  inderdaad  moontlik  was. 

Uit  die  kruisondervraging  van  die  ander  getuies  blyk  dat  dit  weens  die 
maanlig  wat  deur  die  toegetrekte  gordyne  van  David  se  kamer  geskyn 
het,  nie  te  donker  vir  Bosman  kon  gewees  het  om  Pierre  en  David  van 
mekaar  te  onderskei  nie.‘^>  So  ook  blyk'^'  dat  indien  Bosman  in  ’n 
staande  posisie  na  die  bukkende  David  geskiet  het,  dit  die  hoek  waar- 
teen  die  koeël''"  David  se  liggaam  binnegedring  en  verlaat  het,  sou 
verklaar.  Ten  slotte  blyk'^'  dat  ’n  drukking  van  ten  minste  vyf  tot  vyf 
en  ’n  half  pond  op  die  sneller''’'  nodig  was  om  ’n  skoot  af  te  vuur, 
wat  Bosman  se  beskrywing  van  hoe  die  skoot  afgevuur  kon  gewees 
het,  onaanvaarbaar  maak. 

In  sy  beslissing  van  en  verslag  oor  die  saak  verwerp  Regter  Gey  van 
Pittius  dan  ook  Bosman  se  verweer  dat  David  se  dood  ’n  ongeluk  was 
en  sy  weergawe  van  die  noodlottige  gebeure.  Volgens  hom  wil  dit  voor- 
kom  asof  Pierre,  toe  Bosman  op  die  aand  van  die  skietvoorval  tuis- 
gekom  het,  aan  hom  vertel  het  dat  hy  nêrens  ’n  slaapplek  kon  vind  nie 
omdat  Thompson  die  aand  kom  kuier  het  en  dat  hy  gevolglik  moes 
uitwyk  na  David  se  kamer  totdat  Thompson  en  die  dogters  uiteindelik 
uit  die  eetkamer  padgegee  het.  Toe  hy  later  na  David  se  kamer  gegaan 
het,  het  Pierre  waarskynlik  aan  Bosman  gesê  dat  hy  sy  boek  gaan  haal. 
Die  volgende  wat  Bosman  gehoor  het,  was  dat  daar  ’n  bakleiery  aan 
die  gang  was,  waarop  hy  sy  geweer  in  die  voorportaal  gaan  haal  het. 
Toe  hy  by  David  se  kamer  kom  en  die  bakleiery  sien,  het  hy  David 
doodgeskiet.  Uit  die  gelewerde  getuienis  bestaan  daar  volgens  hom  nie 
die  minste  twyfel  nie  dat  Bosman  vir  David  opsetlik  doodgeskiet  het  en 
dat  die  oorsaak  daarvan  die  slegte  familieverhouding  was.  Weliswaar 
het  Bosman  geen  vooraf  beplande  opset  gehad  om  David  te  dood  toe 
hy  die  geweer  in  die  voorportaal  gaan  haal  het  nie,  maar  dit  is  duidelik 
dat  hy  by  sy  aankoms  by  David  se  kamer  en  sy  aanskoue  van  die 

12)  Welke  getuienis  deur  ’n  sterrekundige,  Dr  Van  den  Bos,  bevestig  is. 

13)  Uit  die  getuienis  van  Dr  Girwood. 

14)  Die  kaliber  van  die  koeël  was,  ,303  en  dit  het  David  in  die  hart  ge- 
tref. 

15)  Uit  die  getuienis  ’n  wapensmid,  Francis  Quier. 

16)  En  nie  die  veiligheidsknip  soos  Rosenberg  op  bls  54  beweer  nie. 

bakleiery  tussen  Pierre  en  David,  op  die  ingevving  van  die  oomblik 
die  opset  gevorm  het  om  hom  te  skiet.  Van  provokasie  wat  moord  na 
strat'bare  manslag  kon  verminder,'”  was  daar  volgens  die  Regter  in 
hierdie  saak  geen  sprake  nie  en  was  daar  vir  hom  geen  ander  keuse 
as  om  Bosman  aan  moord  skuldig  te  bevind  en  hom  die  doodstraf  op 
te  lê  nie.  In  die  lig  van  die  feit  dat  hierdie  “a  very  sad  and  pathetic 
case’’  was  en  Bosman  ’n  baie  goeie  indruk  op  hom  en  sy  assessore  gelaat 
het,  asook  die  besondere  omstandighede  van  die  saak,  beveel  hy  dit  egter 
ten  sterkste  aan  dat  die  Goewerneur-Generaal  aan  Bosman  begenadiging 
verleen  en  hom  nie  ’n  langtermyn  gevangenisstraf  oplê  nie. 

’n  Kennisgewing"^’  van  die  versagting  van  die  doodsvonnis  deur  die 
Goewerneur-Generaal  tot  ’n  vonnis  van  tien  jaar  gevangenisstraf  met 
dwangarbeid  is  in  ’n  brief  gedateer  28  Desember  1926  deur  die  des- 
tydse  Sekretaris  van  Justisie,  Dr  Bok,  aan  die  Registrateur  van  die  Wit- 
watersrandse  Plaaslike  Afdeling  van  die  Hooggeregshof  gestuur  en  so 
ook’n  dokument  tot  dieselfde  effek  gedateer  10  Januarie  1927  aan  die 
Balju  van  Transvaal  onder  die  handtekening  van  die  destydse  Minis- 
ter  van  Justisie,  Tielman  Roos.  Minder  as  vier  jaar  later,  op  15  Augus- 
tus  1930,  is  Bosman  op  parool  vrygelaat.''^’ 

Met  Regter  Gey  van  Pittius  se  skuldigbevinding  van  Bosman  aan  moord, 
kan  geen  fout  gevind  word  nie.  Die  gevolgtrekking  dat  David  se  dood 
geen  ongeluk  was  nie,  maar  dat  Bosman  hom  opsetlik  doodgeskiet 
het,  is  in  die  lig  van  die  gelewerde  getuienis  kwalik  vermybaar.-'”  Dit  val 
dus  minstens  te  betwyfel  of  die  hof  vandag  op  dieselfde  feite  tot  enige 
ander  gevolgtrekking  sou  raak.  Dieselfde  kan  egter  nie  van  die  Regter 
se  oplegging  van  die  doodstraf  oor  Bosman  gesê  word  nie.  Die  rede  hier- 
voor  is  egter  geen  fout  aan  die  kant  van  die  Regter  nie,  maar  dat 
die  oplegging  van  die  doodstraf  by  ’n  skuldigbevinding  aan  moord  ver- 
pligtend  was  ingevolge  artikel  338  van  die  toentertyds  geldende  Straf- 
proseswet  31  van  1917.  ’n  Mindere  straf  was  nie  toelaatbaar  nie,  ten- 
sy  deur  die  Uitvoerende  Gesag,  wat  oor  die  bevoegdheid  beskik  het 
om  die  doodsvonnis  te  versag.  Artikel  338  is  egter  later  gewysig  deur 
artikel  61  van  die  Algemene  Regswysigingswet  46  van  1935,  soos  tans 


17)  Dronkenskap  as  faktor  wat  moord  na  strafbare  manslag  kon  verminder,  is 
deur  Bosman  se  eie  verklaring  dat  hy  die  aand  van  die  skietvoorval  nie 
gedrink  het  nie,  uitgesluit. 

18)  Soos  blyk  uit  die  dokumente  wat  die  hofrekord  vergesel. 

19)  Sien  Rosenberg  aw  bls  65. 

20)  Veral  indien  in  gedagte  gehou  word  dat,  benewens  die  gelewerde  getuienis, 
die  Regter  al  die  getuies  voor  hom  sien  optree  het  en  dus  in  ’n  beter 
posisie  was  om  ’n  oordeel  te  vel  as  wat  die  geval  met  die  blote  deurlees 
van  die  hofrekord  is. 

vervat  in  artikel  277(2)  van  die  Strafproseswet  51  van  1977,  wat  voor- 
siening  maak  vir  ’n  bevinding  van  versagtende  omstandighede  by  moord, 
in  welke  geval  die  hof  ’n  ligter  straf  kan  oplê.  Inagnemende  die  Regter 
se  eie  pleidooi  ter  versagting  van  die  doodsvonnis  deur  die  Goewerneur- 
Generaal,  kan  dus  geredelikerwys  aanvaar  word  dat  die  hof  Bosman 
onder  die  huidige  reëling  nie  ter  dood  sou  veroordeel  het  nie. 

John  Webb  weer,  is  in  sy  hoedanigheid  as  redakteur  van  die  tydskrif 
“The  Ringhals’’  in  die  Johannesburgse  landdroshof  aan  godslaster  skul- 
dig  bevind  aan  die  publikasie  van  ’n  prosagedig  getitel  “A  Nun’s 
passion,  a Xmas  story’’  en  geskryf  deur  Herman  Charles  Bosman. 
Sy  appél  is  deur  die  Transvaalse  Provinsiale  Afdeling  van  die  Hoog- 
geregshof  te  Pretoria  van  die  hand  gewys,  waarop  hy  na  die  Appélhof 
in  Bloemfontein  geappelleer  het.  Bosman,  wat  as  skrywer  van  die  verhaal 
eweneens  in  die  Johannesburgse  landdroshof  aan  godslaster  skuldig 
bevind  is,  hét  skynbaar  geen  appél  aangeteken  nie.’" 

Die  essensie  van  die  verhaal  blyk  uit  die  opsomming  daarvan  deur  Hoof- 
regter  Wessels  en  lui  soos  volg: 

“Sister  Angelica,  a nun,  knelt  before  her  bed  and  got  ready  to  pray. 
She  then  in  a state  of  erotic  ecstasy  addresses  Jesus  Christ  and  e.xpres- 
ses  her  love  for  him.  The  love  is  not  a spiritual  love,  it  is  a carnal 
love.  She  then  has  a vision.  Jesus  appears  to  her.  ‘So  thou  hast 
come  to  me,  Lord.  Thou  hast  answered  my  prayer  and  Thou  hast 
come  to  me.’  She  invites  Jesus  to  feel  her  body.  ‘1  love  Thee  and 
am  not  ashamed.’  The  story  ends  with;  ‘Afterwards  when  she  came 
out  of  her  cell  with  flushed  cheeks  and  her  brow  very  pale  Sister 
Angelica  looked  to  the  Mother  Superior  like  a woman  who  had 
sinned.’ 

Sy  appél  het  Webb  gegrond  op  die  feit  dat  die  klagstaat  geen  bewering 
bevat  het  dat  die  godslasterlike  woorde  gepubliseer  is  met  die  opset  orn  te 
minag  nie.  Die  Hoofregter  verklaar  egter  dat  sodanige  opset  geen  vereiste 
vir  godslaster  as  misdaad  is  nie,  en  dat  dit  slegs  by  straftoemeting  ’n 
rol  speel.  Indien  die  gewraakte  woorde  godslasterlik  is,  word  sodanige 
opset  in  ieder  geval  daaruit  afgelei.  Die  probleem  met  hierdie  opvatting 
is  egter  dat  dit  nie  alleen  teenstrydig  is  nie,  maar  ook  indruis  teen 
gevestigde  regsopvattings.  Algemeen  word  aanvaar  dat  alle  gemeen- 
regtelike  misdade,  behalwe  strafbare  manslag,  opset  vereis  en  dat  opset 
nie  bloot  uit  die  daad  van  die  beskuldigde  afgelei  moet  word  nie,  maar 
as  ’n  afsonderlike  en  selfstandige  element  van  die  misdaad  bewys  moet 
word.  Hy  vervolg  dan: 


21)  Sien  Rosenberg  aw  bls  109. 

22)  Op  bls  495  van  die  verslag. 

“Now  there  is  not  the  slightest  doubt  that  the  whole  publication 
suggests  that  the  nun  in  her  erotic  ecstasy  or  hallucination  had  a 
vision  and  imagined  that  she  had  had  carnal  connection  with  Jesus. 
That  it  is  a crude,  vulgar  and  indecent  production  admits  of  no 
doubt,  but  the  question  is  whether  it  is  blasphemy  according  to  our 
law  ...  The  difficulty  lies  in  the  fact  that  there  is  no  direct  attack 
on  Jesus  himself.  The  address  is  to  Jesus  in  the  form  of  a prayer. 
It  is  the  crucified  Christ  whom  she  addresses  T love  Thy  body  that 
bore  all  these  cruel  wounds  for  me.  I wash  the  blood  off  Thy  body 
with  my  tears.  Thy  wounds  are  all  healed  now  , Jesus.’  When  therefore 
she  says  ‘So  Thou  has  come  to  me,  Lord,’  the  natural  interpretation 
of  the  passage  is  that  she  has  a vision  of  the  Lord  coming  to  her. 
To  hold  anything  else  than  that  it  is  a vision  would  be  straining 
language  unfairly  against  the  accused.  Jesus  therefore  comes  to  her 
in  a vision  as  an  eidolon  of  the  Crucified  Christ.  There  is  no  doubt 
that  the  meaning  of  what  follows  is  that  she  imagines  that  she  has 
carnal  connection  with  this  eidolon...Is  it  blasphemy  to  portray 
an  erotic  nun  as  having  a vision  of  Christ  appearing  to  her  and 
imagining  that  she  has  carnal  connection  with  the  subject  of  the 
vision?  The  idea  of  a woman  having  a vision  or  dream  that  she  has 
carnal  connection  with  a godhead  is  not  uncommon  in  Greek  lite- 
rature  and  in  that  of  other  countries.  1 need  only  refer  to  the  vision 
of  the  mother  of  Alexander  the  Great.  Does  the  fact  that  the  vision 
is  that  of  Jesus  make  the  publication  blasphemy?  ...  Is  it  blasphemy  if 
the  slander  is  directed  not  against  Jesus  himself  but  primarily  against 
a nun  who  sees  a vision  of  Jesus  and  imagines  herself  to  have  con- 
nection  with  Him.  Does  this  involve  a slander  on  Jesus  or  a reviling 
of  Him  or  bringing  Him  into  contempt?  What  was  considered  to  be 
blasphemy  in  the  middle  ages  is  no  longer  considered  by  us  to  be 
blasphemy.  It  was  a matter  of  public  policy  to  create  the  crime  of 
blasphemy  for  the  reviling  of  what  the  great  majority  of  people  in 
a state  hold  to  be  sacred  would  lead  to  a breach  of  the  peace.  We 
cannot  base  the  crime  of  blasphemy  on  the  fact  that  Christianity 
is  part  of  the  law  of  the  land,  for  it  is  neither  so  in  England  nor 
in  this  country  where  we  tolerate  all  religions.’’-' 

Terloops  kan  opgemerk  word  dat  die  vraag  hier  tog  nie  is  of  die 
minagting  teen  die  non  gerig  was  nie.  Immers,  omdat  dit  hier  om  gods- 
laster  gaan,  moet  die  minagting  teen  God  gerig  wees,  sy  dit  nou  reg- 
streeks  dan  wel  onregstteeks.  Hy  beslis  ten  slotte: 

“Now  if  the  erotic  passion  of  a nun  for  the  eidolon  of  Jesus  were 
dealt  with  in  a book  on  psychology  or  in  a medical  treatise  or 


23)  Op  bls  495 — 6 van  die  verslag. 

even  in  guarded  language  in  some  other  publication,  I do  not  think 
that  a statement  to  the  effect  that  a nun  imagined  that  she  had 
had  carnal  connection  with  Jesus  would  per  se  constitute  blasphemy, 
as  Jesus  would  not  be  reviled  thereby  and  there  would  be  no  inten- 
tion  to  revile.  It  seems  to  me  however  a different  matter  where  in 
a newspaper  a story  is  published  for  no  purpose  other  than  to  amuse 
a certain  class  and  to  shock  the  religious  feelings  of  a great  part  of 
the  community.  The  image  of  Jesus  is  made  as  lifelike  and  as  human 
as  possible.  It  is  suggested  that  though  a vision,  Jesus  appears  in 
the  flesh  healed  of  his  wounds.  So  as  to  leave  no  doubt  of  what 
occurred  the  writer  adds  that  when  the  nun  came  out  of  her  cell 
she  looked  like  a woman  who  had  sinned.  Taking  all  these  cir- 
cumstances  together  it  seems  to  me  there  e.xisted  a deliberate  in- 
tention  to  cast  contempt  upon  Jesus.  It  is  difficult  to  see  for  what 
other  purpose  this  vulgar  production  was  inserted  in  the  paper.  It 
is  the  manner  in  which  this  vision  is  presented  to  the  public  in  a 
public  newspaper  which  converts  what  might  be  a study  in  psychology 
into  blasphemy.  There  is  no  doubt  if  we  read  the  so-called  story 
as  a whole,  we  can  come  to  no  other  conclusion  than  that  it  was 
designed  to  hurt  the  feelings  of  professing  Christians.  It  is  there- 
fore  a blasphemous  publication  and  on  this  part  the  appeal  fails.”-'*' 

In  weerwil  van  sy  opvatting  dat  die  opset  om  te  minag  geen  vereiste 
vir  die  misdaad  godslaster  is  nie,  bevind  Hoofregter  Wessels  vir  Webb 
hier  juis  weens  sodanige  opset  aan  sy  kant  skuldig!  Ofskoon  die  skuldig- 
bevinding  in  hierdie  saak  dus  op  die  meriete  van  die  feite  geregverdig 
lyk,  is  die  beredenering  daarvan  beslis  minder  aanvaarbaar. 

Departement  Strafreg 
Universiteit  van  Pretoria 


24)  Op  bls  497—8  van  dic  verslag.  Met  dié  beslissing  hei  saamgeslem  Appél- 
regiers  Curlewis,  Beyers  en  De  Villiers. 

JEANETTE  FERREIRA 


ek  sê  nou  vir  jou 

die  herders  het  nie  alleen  getrek  nie 
die  oue 

het  hand-op-die-knie-gestut 
orent  gekom  by  die  eerste  sig 
en  sie!  gesê 

die  moeilike  puber 
het  blitsig  die  beechie  versit 
op  sy  gatsak  geslat 
inoumadit?! 

die  student  het  noukeurig 

pyp  uit  die  baard  gehaal 

ken  gelig  en  die  oë  geskreef 

wou  terstond  vir  ’n  toespraak  op  ’n  kassie  klim 

op  die  ou  end  is  die  hele  spul  inderhaas  vort 

die  oue  met  treingefluit,  toebroodjies  en  ’n  bottel  melk 

die  puber  in  wye  draaie  op  sy  Honda 

die  student  met  Jesussaves  en  biermanskapstickers  op  die  ruit 
want  hulle  het  ’n  ster  gesien  en  dit  geglo 

KANTTEKENING  VIR  ’N  MONNIK 
(ook  heiliges  is  monnike) 

hebban  olla  vogala  nestas  hagunnan  hinase 

hi(c)  (e)nda  thu  uu(at)  (u)nbida(n)  (uu)e  nu 

jy  wat  so  min  van  die  lyf  vermoed 

of  van  sy  grense 

ek  besweer  jou 

ek  maan  jou  tot  beskutting 

veilige  dun  bedjie 

grys  sekure  mure 

growwe  brood 

nog  ’n  growwer  kleed 

tuitmagie  is  al  wat  tuit 

dom  ronde  bles  bevoorregte  askeet 

liefde  is  die  mal  hond 
wat  in  die  agterlyf  byt 
hy  jaag  jou  hygend  en  kwylend 
tot  in  die  cuckoo  se  koue  nes 
waar  son  sonder  word 
en  wond  wonder 


ANDRÉ  WESSELS 
TUSSEN  ONS  GESÊ 


ek  sal  nie 

in  ’n  bed  dood-gaan  nie 
want  hy  wat  vlieg 
val  hom  vrek 

hy  wat  oor  verbode  mure  kyk 

word  dopgehou 

en  hy  wat  alleen  loop 

word  ’n  prooi  van  die  wind  en  die  nag 

word  bene  in  ’n  mens-gemaakte  kas 

en  weggebêre 

want  hy  wat  sê  dat  die  son 
deur  die  wolke  hakkel 
en  dat  die  beeste  en  bokke 
kan  saam-loop 
hy  vlieg 
en  wie  vlieg 
val  hom  vrek 
in  hierdie  kamp 


H.  VAN  STADEN 

MENS 

Nog  ’n  laaste  oomblik  van  sluimer 

in  die  bloedwarm  holte 

dan  begin  die  vaal  lig  deur  jou  ooglede  dring 

die  wekker  tik 

en  die  dag  wag  op  jou 

jy  stoot  die  bedekking  van  jou  af 

en  sit  kop-in-hande  op  die  rand 

die  kind  langsaan  skree 

die  koue  brand  jou  slaapdom  lyf 

en  jy  trek  — meganies  — jou  uitrusting  aan 

was  jou  gesig 

(voel  die  vel  se  droë  styfheid  om  die  mond) 

kyk  in  die  spieël: 
oë  neus  mond 

jy  eet  ’n  vetterige  eier  met  koerant 
terwyl  ’n  grys  stad  buite  grom 
jy  neem  jou  jas 
sluit  die  deur 

groet  die  starende  oë  op  die  stoep 
en  verdwyn  tussen  die  ander 

J.  FRANCOIS  VAN  EEDEN 

TOUSTAAN  BY  ELLISPARK 

In  die  dronk  ewigheid  van 
jou  strate 

en  duisend  sonne  van  dakke 
wuif  hul  met  palmtakke 
brul  hul  hosannas 
aan  die  rugby-god. 

Hul  sal  vernag  in  strate 
en  steë 

voor  koue  hekke  van  staal 
vir  hul  Vodka  en  chips  self  betaal 
geen  brood  hier  te  breek 
geen  Ellispark  se  wonderwerk. 

Hul  sal  nie  mandjies  hê 
waarin  hul 

brokke  en  stukke  sal  versamel 
en  hul  geloof  sal  skamel 
sentreer  om  ’n  kaartjie 
na  saligheid  van  oop  paviljoene. 

Soos  gepeupel  in  die  arena 
met  Nero 

brul  hul  soos  Romeine 
van  rugbybal  geboortepyne 
en  die  Man  met  smarte 
kruisig  hul  aan  rugbypale. 

MARIETA  MOSTERT 

SATERDAGMIDDAG 
Die  son  sak  skuins  en 


die  koue  bier  klim  vinnig  in 
sy  droë  keel  af,  terwyl  Barlow 
twee  vinnige  lopies  bykry  en  die 
Twiggy-buurvrou  haar  tanga  se  bandjies 
behendig  losmaak,  om  tog  nie 
onegalig  te  brand  nie. 

Sy  vrou  met  haar  nagemaakte  hare 
gil  op  die  twee  kiriders  wat 
Elton  John  in  die  visbak  probeer 
verdrink  en  stamp  haar  Bloody  Mary 
met  ’n  swets  aan  flenters. 

So  flierts  hulle  deur  die  middag, 
poeier  en  verf  vir  vanaand  se  fliek; 
geniet  dit  en  slaap  deur  die  Sondag, 
terwyl  dominee  vir  leë  banke 
kerkhou. 

SONDAG 

Vet  vroue  in  swart  beste  rokke  met 
vet  mans  wat  slaperig  koerant  lees 
op  die  rooi  stoep,  die  drillende  boepies 
kuis  versteek  onder  natgeswete  frokkies. 

Vuil  kinders  met  modderoë  en  loopneuse 
wat  vuil  honde  met  groot  bosluise  aankleef. 
Vetterige  vleis  en  taai  wortels  en 
blou  brommers  op  die  slap  jellie. 

Opera  en  rock  wat  wild  op  die  yskas  rondspring 
en  die  veraf  klokgelui  by  die  agterdeur  uitgooi. 

HESTER  BERNARD-VISSER 
MARIA  MAGDALENA 

Nooit  was  ooit  ’n  teerder  gebaar 

as  toe  jy  Sy  voete 

met  jou  salf  gewas 

met  jou  hare  gedroog  het 

nooit  was  ooit  ’n  teerder  gebaar 

as  toe  Hy  Sy  hande 

op  jou  hoof 

langs  jou  hare  laat  gaan  het 

Maria  Magdalena 

Hy  hét  geweet  van  jou  volheid 

waarvan  jy  slégs 

deur  jou  liggaam  kon  gee. 

MARGARET  BAKKES 


LEA 

By  die  skool  die  oggend  word  dit  afgekondig.  Die  kinders  staan  koulik 
teen  mekaar  in  die  skoolsaal.  Daar  word  eers  gelees  en  gebid  en 
gesing.  En  toe  sê  Meneer  van  Lea.  Die  kinders  word  dadelik 
stil  toe  Meneer  begin  praat.  Seker  maar  omdat  sy  stem  anders 
klink  as  gewoonlik.  Swaarder  en  donkerder.  Magriet  kan  elke  woord 
hoor,  want  sy  staan  taamlik  voor  in  die  saal.  En  hoe  langer  hy  praat, 
hoe  duideliker  kom  die  woorde.  Meneer  sê  van  Lea  se  afwesig- 
heid.  Lea  wat  nou  al  ’n  maand  langs  haar  in  die  bank  sit.  Lea  wat  vir 
haar  in  dié  maand  alles  goed  gemaak  het. 

Die  res  van  die  dag  hoor  sy  niks.  Die  juffrou  se  stem  dreun 
aan  en  aan.  Die  leë  bank  langs  haar  word  leër  en  leër.  Met  pouse 
raas  en  skree  die  kinders  om  haar.  Asof  hulle  glad  nie  gehoor  het 
wat  Meneer  in  die  saal  gesê  het  nie.  Niemand  praat  met  haar  of  roep 
haar  nader  nie.  Soos  toe  voor  Lea  langs  haar  kom  sit  het.  Sy  is 
bly  toe  die  klok  lui.  Nog  blyer  as  die  klok  aan  die  end  van  die 
dag  lui.  Die  skoolkar  staan  soos  gewoonlik  buite  die  hek.  Die 
dorpskinders  stap  of  ry  te  fiets  huis  toe.  Grootfontein  se  kinders 
bondel  om  die  skoolkar  saam.  Sy  klim  laaste  in  en  gaan  sit  eenkant. 

Sy  stap  traag  die  entjie  huis  toe,  onder  die  bloekoms  deur.  Die 
lang  houthuis  kyk  met  blinde,  blink  vensters  na  haar.  Haar  pa 
sê  altyd  dis  nog  die  Engelse  wat  die  ou  spul  houthuise  gebou 
het.  ’n  Kasarm,  sê  haar  Ma.  Ongerieflik  en  onmoontlik  om 
skoon  te  hou. 

Die  houttrappies  hou  haar  voete  vas.  As  sy  bo  kom,  gaan  die 
voordeur  oop.  Sy  is  bly  om  haar  ma  te  sien.  Vir  haar  ma  sal  sy 
kan  sê  van  Lea. 

“Mamma,  Lea  is  siek.  Meneer  het  vanoggend  in  die  saal  vir  ons 
daarvan  gesê.’’  Haar  ma  kyk  na'  haar  en  Magriet  sien  dat  haar 
gesig  bang  lyk,  byna  asof  sy  nie  van  Lea  wil  hoor  nie.  Sy  ant- 
woord  ook  nie. 

“Hoor  Mamma?  Baie  siek,  sê  Meneer.  Baie,  baie  siek,  nie  net  bie- 
tjie  siek  soos  griep  of  mangels  of  verkoue  nie.’’ 

“Ek  weet,  Magriet.” 

“Wie’t  vir  Mamma  gesê?” 

“Tannie  Soekie.  Vanoggend.” 

37 


“Wat  se  siekte  het  Lea,  Mamma?  En  wanneer  sal  sy  weer  kan 
skool  toe  kom?” 

“Ek  weet  nie,  Magriet.” 

Haar  ma  klink  aanmekaar  asof  sy  liewer  nie  van  Lea  wil  praat 
nie. 

“Ek  wil  vir  Lea  gaan  kuier.” 

“Nee,  Magriet.”  En  nou  is  haar  ma  se  stem  rêrig  anders.  Kwaai 
en  bang  tegelyk,  klink  dit  vir  haar. 

“ ’n  Mens  gaan  kuier  mos  vir  mens  as  hulle  siek  is.  En  as  hulle 
jou  maatjies  is.” 

Die  vrou  hoor  die  bekende  koppigheid  in  die  dogtertjie  se  stem. 

“Maar  nie  vir  Lea  nie.  Sy  is  té  siek.” 

“Sal  sy  doodgaan,  Ma?” 

“Hoe  moet  ek  weet?  Kom  drink  jou  tee.  Daar  is  lekker  klapper- 
koekies.” 

“Ek  wil  niks  eet  nie.  Ek  is  naar.” 

“Maar  jy  móét  eet.” 

“Ek  wil  nie,  Mamma.”  En  die  huil  slaan  deur. 

Sy  lê  op  haar  bed  en  lees.  Die  Jongspan  en  Die  Koning"  se  Kom- 
bers.  Maar  sy  weet  niks  wat  sy  lees  nie.  Sy  spook  met  Lea.  Hulle 
bly  nog  nie  lank  op  Grootfontein  nie.  En  voor  hulle  op  Groot- 
fontein  kom  bly  het,  het  hulle  so  ver  van  die  skool  af  gebly 
dat  haar  ma  haar  self  geleer  het.  In  Middelburg  het  sy  vir  die  eerste 
keer  regtig  skool  toe  gegaan.  Hulle  het  haar  in  standerd  een 
gesit.  Sy  het  ’n  hele  stawel  boeke  gekry,  wat  sy  met  vaalpapier 
by  die  huis  moes  oortrek.  By  die  huis  het  sy  altwee  haar  leesboeke 
dadelik  deurgelees.  Die  groene  met  die  naam  van  Dagbreek  en  die  bloue 
wat  Sunny  South  Reader  was.  Die  volgende  dag  het  die  juffrou 
gesê  hulle  moet  diktee  skryf.  Sy  het  stadigaan  ’n  klomp  woorde 
begin  lees.  Die  woorde  was  vir  Magriet  bekend.  Sy  het  hulle  mos 
gister  in  haar  Dagbreekboek  gelees.  In  die  Jupiter-en-die-diere 
storie.  Sy  het  haastig  haar  boek  uit  die  tas  gehaal  en  daardeur 
begin  blaai,  tot  by  die  Jupiter-en-die-diere  storie.  Die  meisietjie  agter 
haar  het  gesis: 

“ Juffrou,  die  nuwe  kind  kyk  af.” 

Dis  toe  dat  die  dogtertjie  met  die  gladde  donker  hare  wat  skuins 

oorkant  haar  gesit  het,  opstaan  en  in  die  leë  bank  langs  haar  in- 
skuif. 

“Ek  sal  haar  help,  Juffrou.’’ 

Sy  het  saggies  beduie: 

“Diktee  beteken  om  woorde  uit  jou  kop  uit  neer  te  skryf.  Sonder 
om  in  jou  boek  te  kyk.  Sodat  Juffrou  kan  sien  of  jy  kan  spel. 
As  ons  die  lesse  lees,  laat  Juffrou  ons  die  moeilike  woorde 
onderstreep.  Dan  leer  ons  hulle  by  die  huis.  Maar  ons  het  Jupiter 
en  die  Diere  al  twee  weke  gelede  gelees.  Voor  jy  gekom  het.” 

Lea  het  in  die  bank  langs  haar  bly  sit  en  vir  Magriet  het 
alles  verander.  Sy  het  haar  ma  van  Lea  vertel.  Alles,  van  dag  tot  dag. 
Hoe  sy  lyk,  wat  sy  sê  en  wat  sy  doen.  En  die  vrou  was  bly  dat  dié 
Lea-dogtertjie  háár  kind  se  oë  weer  laat  blink  het. 

“Ons  sal  vra  sy  moet  kom  kuier,  nes  Ma  die  huis  agtermekaar 
het.” 

“Kan  sy  slaap  ook?” 

“As  haar  ma  ja  sê.” 

Maar  hulle  het  nog  nooit  sover  gekom  om  vir  Lea  se  ma  te 
vra  nie.  Daar  was  altyd  iets.  En  nou  was  Lea  siek.  En  Lea  se 
siekte  was  anders  as  verkoue  of  mangels  of  griep.  Maar  sy  wou  vir 
Lea  sien.  Séker  maak  dat  Lea  weer  gesond  sal  word  en  weer  langs 

haar  in  die  bank  sal  sit.  Sy  móés  vir  Lea  sien.  Sy  sou  móre 

gaan.  Mevrou  Van  Heerden  se  losieshuis  waar  sy  haar  middagkos 
geëet  het  die  vier  dae  wat  die  skool  twee  sessies  had,  was  naby 
Lea-huIIe  se  groot  huis  met  die  koel  tuin.  Sy  sou  gewoon  net 
aanklop  en  vra  om  vir  Lea  te  sien.  Agterna  sal  sy  miskien  vir 
haar  ma  vertel  dat  sy  by  Lea  was.  Die  besluit  bring  rus  en 
sy  begin  haar  huiswerk  doen. 

Die  dag  is  koud  en  grys  as  Magriet  tussen  die  bloekoms  deur 

loop  om  die  skoolkar  op  die  hoek  te  haal.  Af  en  toe  skud  die 

wind  druppels  op  haar  af.  Sy  is  vanoggend  eerste,  voor  die 
ander  kinders.  Sy  staan  en  kyk  hoe  die  perd  stoom  by  sy  mond 
en  neusgate  uitproes.  Die  skoolkardrywer  sit  koulik  in  sy  dik  jas 
op  die  bankie.  Die  seile  wat  die  kar  toespan,  flap  effens  as  die  wind 
stoot.  Sy  voel  koud,  spring  vinnig  in  en  gaan  sit  in  die  hoek.  Sy 
wil  vanmóre  met  niemand  praat  nie.  Haar  kop  is  so  vol  van  die 
besoek,  dat  sy  dalk  iets  sal  laat  uitglip.  En  dis  ’n  geheim. 

Sy  hoor  dit  eers  na  pouse.  As  al  die  kinders  in  die  rye  staan 
om  in  te  stap  kom  Meneer  op  die  trappies  uit.  Sy  gesig  lyk  oud 

en  grys.  Hy  sê  nie  veel  nie,  maar  wat  hy  sê,  vlaag  soos  ’n  ruk- 
wind  deur  die  rye. 

“Kinders,  ons  maatjie  Lea  is  vannag  oorlede.  Die  dokters  kon  niks 
vir  haar  doen  nie.  En  al  het  ons  gebid,  moet  ons  glo  dat  dit  die 
Heer  behaag  het  om  haar  te  neem.  Sy  het  meningitis  gehad.  Sy  sal 
oormóre  begrawe  word.  Ons  sal  julle  móre  finaal  van  die  reëlings 
vertel.  Intussen  wil  Meneer  vir  julle  mooi  vra:  Lea  se  siekte  was 
baie  aansteeklik.  As  iemand  sleg  voel,  moet  hy  dadelik  kom  sê 
sodat  hy  kan  huis  toe  gaan.” 

Magriet  het  kort  na  pouse  vir  die  juffrou  gesê. 

“Ek  voel  nie  lekker  nie,  Juffrou.” 

Die  juffrou  het  na  die  krytwit  gesiggie  gekyk  en  haar  hand 
teen  Magriet  se  voorkop  gehou. 

“Jy  is  darem  nie  warm  nie.  Miskien  moet  jy  maar  vir  ’n 

rukkie  in  die  siekekamer  gaan  lê.  Jy’s  mos  ’n  Grootfontein- 

kind.” 

In  die  siekekamer  voel  sy  beter.  Daar  kan  sy  dink  en  dink. 

Een  ding  weet  sy.  Sy  moet  weer  vir  Lea  sien.  A1  is  Lea  dood. 
Waar  sou  Lea  nou  wees?  Hulle  neem  jou  seker  weg  uit  jou 
ma  se  huis  as  jy  dood  is.  ’n  Benoudheid  slaan  in  haar  op. 
Sy  wil  nie  van  haar  ma  se  huis  af  weggaan  nie.  A1  gaan  sy 

ook  dalk  dood  soos  Lea.  Maar  dood  is  soos  doodstil.  Jy  roer 

of  loop  of  eet  nie  meer  nie.  En  later  ruik  iets  wat  dood  is 

sleg.  Soos  die  muisvoël  wat  sy  opgetel  het.  lemand  het  dit  met  ’n 
kêttie  geskiet,  maar  dit  het  nog  gelewe.  Sy  het  dit  in  die  tuin- 
huisie  in  ’n  kissie  met  watte  gesit;  dit  probeer  voer  en  roos- 
salf  aan  die  seerplek  gesmeer.  Na  ’n  dag  was  die  muisvoël 
dood.  Sy  wou  dit  nie  begrawe  nie.  Dit  was  haar  voël.  Sy  wou 

dit  hou.  Maar  later  was  die  voël  stokstyf  en  later  het  dit  begin 

sleg  ruik.  Toe  het  sy  dit  begrawe.  Met  grond  toegegooi. 

En  Lea  was  ook  dood.  Maar  sy  moes  weer  vir  Lea  sien.  Sy  sou 
vanmiddag  vir  haar  ma  vra  om  haar  te  neem.  Hulle  kan  met  die 
fietse  van  Grootfontein  af  inry.  Sy  en  haar  Ma.  Of  haar  pa  kan 
hulle  na  werk  met  die  motor  neem.  Dis  gelukkig  Woensdag  en 
een  sessie  vandag. 

Later  kom  vra  die  juffrou  of  sy  beter  voel.  Sy  gaan  saam  met 
die  juffrou  terug  klas  toe. 

Sy  spring  van  die  skoolkar  af  en  hardloop  huis  toe.  Die  hout- 
treetjies  en  die  plankstoep  dreun  onder  haar  voete  en  nog  voor  haar 

ma  by  die  deur  kan  uitkom,  hardloop  sy  die  huis  binne.  Haar  ma  kom 
met  die  lang  gang  af.  Stuit  haar  vaart. 

“En  nou  Magriet?” 

“Lea  is  dood,  Mamma  en  Mamma  moet  my  neem.  Ek  wil  haar 
sien.” 

“Nee,  Magriet!” 

“Asseblief,  Mamma!” 

Die  vrou  luister  na  die  byna  paniese  dringendheid  in  die  dog- 
tertjie  se  stem. 

“Dit  kan  nie.  Dit  kan  volstrek  nie.  Ek  is  bitter  jammer  oor  jou 
maatjie,  maar  dit  kan  nie.”  Sweet  slaan  teen  haar  lyf  uit. 

“Ek  móét,  Mamma.” 

“Magriet.  Jy  gaan  nie  naby  Lea  se  huis  nie.  Sy  is  aan  ’n  baie 
aansteeklike  siekte  dood.  Daarby  moet  jy  haar  liewer  onthou  soos 
sy  was  toe  sy  gelewe  het.  Asseblief.  Ek  wil  nie  nou  verder  daaroor 
praat  nie.” 

Magriet  stap  kamer  toe.  Dit  suis  in  haar  ore  en  bokant  haar  naeltjie 
sit  ’n  harde  klont.  Sy  wil  naar  word.  As  haar  ma  haar  nie  van- 
middag  neem  nie,  is  Lea  dalk  weg  of  begrawe  teen  móre. 

Sy  hoor  later  hoedat  haar  pa  by  die  voordeur  inkom.  Sy  hoor  haar 
ma  se  stem.  Aanmekaar,  aanmekaar.  Sy  sien  haar  pa  by  die  deur. 

“Dag,  Ouvrou.  Ek  is  baie  jammer  oor  jou  maatjie.” 

“Sal  Pappa  my  neem?”  Sy  sit  dringend  regop. 

“Nee,  my  ding.  Mamma  en  ek  dink  nie  jy  behoort  te  gaan  nie.” 

“Hoekom  nie,  hoekom  nie?” 

“Dis  beter  om  iemand  te  onthou  soos  hy  was  toe  hy  nog  gelewe 
het.” 

“Ek  wil  haar  sien.” 

Sy  doen  niks  huiswerk  nie  en  vroegaand  is  haar  lig  dood. 

Meneer  kondig  dit  die  volgende  oggend  in  die  skoolsaal  af. 
“Lea  word  móremiddag  begrawe.  Ons  sal  om  eenuur  sluit.  Om  twee- 
uur  is  die  diens  in  die  kerk  en  daarna  die  teraardebestelling. 
Die  standerd-vyfkoor  sal  in  die  kerk  sing  en  die  prefekte  sal  as 
draers  optree.  Hulle  moet  my  kom  sien  sodra  ons  verdaag.” 

Magriet  loop  onsiende  klas  toe.  Teraardebestelling.  Teraarde- 
bestelling.  Dis  die  eerste  keer  dat  sy  die  woord  hoor.  Dis  van  die 
aarde  waarmee  hulle  Lea  sal  toemaak.  Soos  sy  die  muisvoël 
toegemaak  het.  Grond  oor  haar.  Aarde.  In  die  aarde  in.  Be- 
stelling  met  die  aarde,  soos  haar  ma  vir  haar,  Magriet,  ’n  bestel- 
ling  met  die  tandarts  maak.  Tandebestelling.  Aardebestelling.  Die 
wind  waai  koud  wanneer  sy  met  die  etenspouse  by  die  skoolhek 
uitstap.  Sy  versit  haar  panamahoed  se  rek  onder  haar  ken.  Dan  begin 
sy  hardloop.  Die  wind  waai  stofwalms  in  haar  oë  en  die  karoo- 
huisies  staan  blind  en  vlak.  Sy  sien  niks,  hardloop  hygend  verby 
oom  Herholdt  se  haarkapperswinkel,  verby  Staar  se  winkel,  deur 
die  parkie.  Sy  staan  stil  toe  sy  voor  Lea-hulle  se  hek  kom.  Sy  moet 
eers  haar  asem  terugkry,  anders  sal  sy  niks  kan  praat  nie.  Die 
tuinpaadjie  is  eindeloos  lank.  Sy  sien  die  vensters  van  die  huis.  Almal 
toegetrek.  Miskien  sien  iemand  haar  aankom.  Miskien  gaan  die  deur 
sommer  oop  en  hoef  sy  niks  te  sê  nie.  Haar  hart  wil  uit  haar  lyf 
uit  spring  en  haar  tong  het  so  dik  geword  dat  dit  haar  hele 
mond  vol  is.  Daar  is  ’n  waas  oor  haar  oë  en  sy  kry  be- 
swaarlik  haar  hand  gelig  om  te  klop.  Dis  ’n  ou,  swart  vrou  wat 
die  deur  oopmaak.  Die  vrou  se  oë  is  dof  en  haar  gesig  vaal. 

“Ja,  my  miesie?’’ 

“Ek  kom  na  Lea  toe.  Is  sy  nog  hier?  Ek  wil  vir  Lea  sien.’’ 

“Au,  my  miesie.’’  Sy  sien  hoe  die  gesig  vertrek. 

“Asseblief.” 

“Staan  maar  so.  Ek  sal  eers  my  nooi  roep.” 

As  Lea  se  ma  voor  haar  staan,  droog  Magriet  se  woorde  heel- 
temal  op.  So  ’n  hartseer  gesig  het  sy  nog  nooit  gesien  nie.  Nie 
eers  toe  Ouma  Dollie  so  siek  was,  was  haar  ma  se  gesig  so 
hartseer  nie. 

“Ja,  kind?” 

“Tannie,  dis  ek,  Magriet.  Lea  is  my  maatjie.  Tannie  weet  mos. 
Tannie,  ek  wil  haar  sien,  Tannie.  Ek  wil  vir  Lea  sien.” 

“ Weet  jou  ma  dat  jy  hier  is?” 

“Magriet?” 

“Nee,  Tannie,  maar  asseblief,  Tannie.” 

“Kom  dan.” 

Die  huis  is  skemerig  en  Magriet  ruik  narsings  en  viooltjies.  Soos  in 
Ouma  Dollie  se  tuin.  Haar  hart  klop  nie  meer  so  woes  nie  en 
daar  is  weer  spoeg  in  haar  mond.  Dis  reg  so,  dat  sy  nou  na  Lea 
toe  gaan.  Sy  was  maar  twee-  of  driekeer  hier  in  die  huis,  saam 
met  Lea.  Maar  dis  bekend,  asof  sy  hier  hoort. 

Lea  se  ma  maak  die  deur  van  Lea  se  kamer  oop.  Dis  ’n  ligte 

kamer,  met  ligte  gordyne  en  mure.  Maar  nou  is  dit  ’n  blom- 

tuin.  Oral  staan  blomme.  Winterblomme.  Narsings  en  viooltjies  en 
vilette.  En  heldergeel  affodille  en  oranje  gousblomme.  Die  deurmekaar 
geure  lê  weeïg  in  die  kamer.  Sodat  Magriet  se  kop  begin  duisel. 

Die  spierwit  kis  staan  op  Lea  se  bed.  Spierwit,  spierwit,  met  wit 
blomme.  Spierwit  op  ’n  spierwit  bed.  Die  vrou  se  hand  is  op  haar 

skouer.  Rukkerig.  Dan  staan  sy  voor  Lea.  Spierwit.  ’n  Rokkie  soos 

die  engel  op  Ouma  Dollie  se  Kersboom  en  wit  blomme  om  haar 
kop  en  teen  die  wit  satyn  wat  aan  die  binnekant  van  die  kis  is 
en  tussen  haar  hande.  En  so  mooi,  só  mooi.  Soos  ’n  prinses, 
’n  engel.  Soos  die  sneeuprinses  in  Sunny  South  Reader. 

Magriet  kyk  en  kyk.  Sy  draai  om  en  vat  die  vrou  langs  haar 
se  hand.  Sy  kyk  op  en  sien  die  vrou  se  gesig.  So  hartseer. 
Maar  sy,  Magriet,  is  nie  hartseer  nie.  Sy  is  bly,  blý.  Lea  is  móóier 
as  ’n  prinses.  Sy  is  mooier  as  die  engel  op  Ouma  Dollie  se  Kers- 
boom.  Sy  is  net  so  mooi  soos  liewe  Jesus  se  engeltjies.  Lea  is 
die  mooiste  iets  wat  sy  nog  ooit  gesien  het. 

Die  vrou  kyk  verwonderd  na  die  kind.  Weet  ineens  iets  van  die 
wonder,  sodat  haar  hart  ligter  word. 

Magriet  stap  terug  skool  toe.  Die  ete  by  tannie  Van  Heerden 
sal  verby  wees.  Dis  ook  niks.  Sy  is  tog  nie  honger  nie.  Twee 
dinge  weet  sy;  sy  sal  nie  vanmiddag  vir  haar  ma  sê  dat  sy  by 
Lea  was  nie.  En  móre  sal  sy  begrafnis  toe  gaan.  Sy  móét 

gaan.  Sy  wil  by  wees.  Die  heeltyd  by  wees.  Sy  wens  sy  kon  in 

daardie  huis  gebly  het,  naby  Lea.  En  elke  nou  en  dan  na  haar  toe 
gegaan  het.  Of  sommer  aanmekaar  daar  by  haar  bly  sit  het. 
En  al  die  blomme  geruik  het.  En  dalk  saggies  aan  Lea  se 

prinsesrok  geraak  het.  Maar  móre  sal  sy  gaan.  Alleen.  As  die 
skool  uitkom.  Sy  sal  vir  haar  ma  niks  sê  nie.  Want  haar  ma  sal 
nee  sê. 

Magriet  se  ma  is  bly  om  haar  weer  gewoon  te  sien  optree.  Sy 
vra  nie  uit  nie.  Wil  nie  weer  dinge  aan  die  gang  sit  nie. 

Gelukkig  dat  die  kind  so  gou  oor  ’n  ding  kom.  By  die  buurvrou 
het  sy  gehoor  dat  die  begrafnis  net  na  skool  is  en  dat  die  skool- 

kar  tweekeer  sal  ry.  Eers  vir  die  kleineres  wat  huis  toe  kom  en 
later  weer  vir  die  standerdvyfs.  ’n  Jong  kind  soos  Magriet  hoort 
in  enig  geval  nie  op  ’n  begrafnis  nie.  Hoe  minder  ’n  mens  oor 
die  hele  hartseerding  dink,  hoe  beter. 

Niemand  werk  veel  in  die  skool  nie.  Die  standerdvyfs  mag 

vroeër  loop  om  hul  wit  rokke  te  gaan  aantrek.  Wanneer  Magriet 

by  die  skoolhek  uitstap,  wag  die  skoolkar  reeds.  Die  kleinere  Groot- 
fonteinkinders  is  aan  die  inklim.  Sy  kyk  anderpad.  Begin  hard- 
loop.  Dieselfde  pad  as  gister.  Sy  verbeel  haar  sy  hoor  iemand  haar 
naam  roep.  Sy  druk  haar  panamahoed  stywer  op  haar  kop.  Sy 

hardloop  dieselfde  pad  as  gister,  maar  in  die  middedorp  swaai 
sy  links,  in  die  rigting  van  die  groot,  wit  kerk. 

Dis  stil  in  die  kerktuin.  Sy  weet  dis  nog  vroeg.  Maar  dis  niks, 
sy  sal  wag.  Sy  stoot  aan  die  swaar  houtdeur  en  dit  swaai  stadig 
oop.  Dis  skemerig  in  die  kerk  en  stil.  Daar  is  nie  ’n  siel  in  die 
groot  gebou  nie.  As  sy  buite  wag,  sien  iemand  haar  daik.  Sy  sal 

soiank  gaan  sit  en  vir  Lea  wag.  Sy  sal  heelvoor  gaan  sit,  in 

die  kol  iig  wat  deur  die  venster  val.  Dan  hoef  sy  nie  bang  te 

voel  nie.  ’n  Mens  voel  ook  mos  nie  bang  in  Liewe  Jesus  se  huis 
nie.  En  netnou  kom  die  mense  tog.  Sy  hoor  hoe  die  klok  in 

die  toring  slaan.  Seker  nou  halftwee.  Sy  sit  en  sit.  Dan  hoor 
sy  iets  by  die  deur.  Dis  mense  wat  inkom.  Twee  ou  mense. 

HuIIe  gaan  sit  heel  agter.  Die  kiok  siaan  weer.  Kwartvoor.  Meer 
mense  begin  inkom.  Elke  keer  as  Magriet  omkyk,  is  die  Kerk  ’n 
entjie  voller. 

Die  standerdvyf-koor  marsjeer  in  en  gaan  sit  aan  weerskante  van 
die  orrel.  Die  orrelis  verskyn  voor  die  orrel.  As  die  kerk  byna 
vol  is,  begin  sy  speel.  Die  musiek  slaan  soos  hamersiae  teen 
Magriet  se  ore  en  spoel  oor  haar  sodat  sy  eers  die  spierwit  kis 
sien  toe  dit  langs  haar  in  die  paadjie  afgedra  word.  Sy  word 
sneeukoud.  Lea  is  weg.  Daar  is  ’n  gladde  wit  deksel  oor  die  blomme. 
Nie  wittes  soos  in  die  kamer  nie,  maar  pienkes.  Sy  maak  haar  oë 
toe.  En  meteens  is  Lea  weer  by  haar,  soos  sy  haar  in  die  kamer 
gesien  het:  die  prinses-engel  tussen  wit  blomme  en  wit  satyn.  So 
mooi.  As  sy  weer  kyk,  staan  die  kis  voor  die  preekstoel  en  die 
dominee  begin  praat.  Sy  hoor  niks  wat  hy  sê  nie.  Haai  nooit  haar  oë  van 
die  kis  af  nie.  Sy  kyk  slegs  op  as  die  standerdvyf-koor  begin 
sing:  oorkant  die  waters  ...  Dan  onthou  sy.  Sy  het  niemand  om  mee 
saam  te  ry  begraafplaas  toe  nie.  Sy  sal  heelpad  moet  hardloop. 
En  die  begraafplaas  is  ver,  aan  die  rand  van  die  dorp,  verby 
die  stasie.  Sy  sal  dadelik  moet  opstaan  as  die  dominee  amen  sê. 
Anders  is  Lea  voor  haar  daar.  En  al  die  ander. 

Die  amen  is  skaars  uit  of  Magriet  vlieg  op  en  loop  haastig  met  die  paadjie 
af  by  die  kerkdeur  uit.  Buite  begin  sy  hardloop.  Sy  ken  nie  mooi  die 
koers  nie,  hou  maar  in  die  rigting  van  die  grootpad  Grootfontein 
toe. 

Die  loop  naby  die  begraafplaas  verby.  Sy  móét  voor  die  ander 
daar  wees.  Sy  hyg  as  sy  uiteindelik  die  kerkhof  bereik.  Haar  longe 
brand  soos  vuur  van  die  hardloop  en  die  koue  lug  en  sy  hou  ’n 
oomblik  aan  die  hekkie  vas.  Dan  kyk  sy  vervaard  rond.  Waar 

sou  Lea  se  graf  wees?  Sy  moet  dit  vind  voor  die  ander  kom.  Die 

hopie  grond  aan  die  westekant  rig  haar.  Sy  stap  nou  rustiger. 
Sy  is  niks  bang  so  tussen  die  grafte  nie.  Op  Ouma  Dollie  se 
plaas  het  sy  baie  so  tussen  die  ou  grafte  gaan  speel. 

Dar  is  ’n  groen  seil  aan  alkante  van  die  oop  graf.  Sy  staan 

effens  weg.  Wag.  Die  son  trek  al  water  deur  die  lang  sipresse. 
Sy  dink  vir  die  eerste  keer  aan  haar  ma.  Skud  die  gedagte 

af. 

Eindelik  is  daar  beweging  by  die  hek.  Sy  sien  dieselfde  perde- 

waentjie  wat  sy  vlugtig  voor  die  kerk  opgemerk  het.  Blinkswart 

met  glimmende  vensters.  Soos  ’n  outydse  koets.  Net  reg  vir  ’n 

prinses.  Die  perde  vooraan  is  ook  pikswart.  Die  motors  tou  in  ’n 
lang  ry  agter  die  koets  aan.  Sy  weet.  Nou  kom  Lea  se  bestelling 
met  die  aarde.  Hulle  sal  seker  eers  die  groen  seil  mooi  oor  die  wit 
kis  met  die  blomme  toevou.  Sy  sal  bly  tot  die  end.  Sy  moet  by 
wees  by  Lea  se  bestelling  met  die  aarde.  Sy  sal  nie  weggaan 
voor  alles  verby  en  klaar  is  nie.  Die  skoolkar  kan  maar  ry.  Sy  sal 
huis  toe  hardloop.  Sy  kan  vinnig  hardloop  en  sy  is  nie  bang  nie. 
Sy  sal  nog  voor  donker  by  die  huis  wees.  Die  mense  kom  stadig 
deur  die  grafte  aangestap.  maar  heel  vooraan  kom  Lea.  Die  groot- 
ste  seuns  van  die  prefekte  dra  die  spierwit  kis.  Magriet  wag  hulle 
kersregop  in,  waar  sy  nou  teen  die  rand  van  die  graf  staan,  net  van  die 
groen  seil  af.  Die  mense  drom  om  haar  saam,  met  ’n  pad  tussen- 

in  vir  die  seuns  met  die  kis.  ’n  Man  met  ’n  swart  pak  en  ’n 

dun  swart  snorretjie  beduie  vir  hulle  om  die  kis  te  laat  sak  oor 

die  bande  wat  b-oor  die  graf  gespan  is  en  om  twee  lang  pale 

gedraai  is.  Sy  kyk  op  en  sien  Lea  se  ma  oorkant  haar  staan. 
En  Lea  se  ousie  en  Dirkie,  Lea  se  klein  boetie  en  ’n  lang  man  wat 
seker  Lea  se  pa  is,  wat  sy  nog  nie  voorheen  gesien  het  nie  en  die 
dominee  en  nog  baie  ander  mense. 

Die  dominee  lees  iets  en  Magriet  sien  Lea  se  ma  huil  verskriklik  en  die 
man  wat  seker  haar  pa  is,  huil  ook  en  sit  sy  arm  om  Lea  se 
ma  se  skouer.  Maar  sy  wil  nie  na  die  mense  kyk  nie.  Sy  wil  net 

na  Lea  kyk.  Lea-in-die-kis.  Die  wind  roer  die  skraal  sipresse 

en  stoot  koud  teen  die  mense  aan.  Die  yl  winterson  beweeg  op  die 
blink  beslag  van  die  kis.  Die  mense  begin  sing,  traag  en  trekke- 
rig.  ’n  Ekstase  stoot  in  Magriet  op.  So  mooi.  Só  mooi.  Sy 
weet.  Nóú,  nou-nou,  is  Lea  se  bestelling  met  die  aarde. 

Dan  voel  sy  die  harde  greep  om  haar  bo-arm.  Sy  kyk  op.  Bokant  haar 
is  haar  Ma  se  gesig  krytwit  en  haar  oë  brandblou. 

“Kom  Magriet.” 

“Mamma  ...” 

“Kóm,  Magriet.” 

Hulle  stap  die  twee  myl  terug  Grootfontein  toe.  En  in  die  goue, 
koue  laatmiddag  praat  nie  een  van  hulle  ’n  woord  nie. 


C.  CUYLER 

om  die  klipmuur 

staan  die  surings  kniediep  in  die  geel 

en  toe  die  kannas  vlamvat 

het  ons  liefde  ingedagte  uitgeblom 

WILLA  LINSTRÓM 


DIE  YSTERKLIPKOPPIE 

In  die  groot  vlakte,  skuins  teen  die  horison  in,  wys  die  skerp  punt  van  die 
klipkoppie  soos  ’n  vinger  in  die  bewende  blou  luglyn  op.  Vir  maande  en 
maande  het  haar  mense  op  die  vlakte  gebly  — saam  met  al  die  wild.  Eers 
het  dit  goed  gegaan,  en  was  die  dae  lank  en  vol  lewe  en  son.  Maar  stadig- 
aan,  sonder  dat  een  van  hulle  dit  geweet  het,  het  dit  kouer  geword. 

Die  koue  het  soos  ’n  stil  rollende  mis  oor  die  land  gekom.  Die  diere  en 
mense  het  met  onrustige  instink  op  die  vlakte  gebly;  maar  omdat  die 
koue  so  ongewoon  was,  het  hulle  instink  bly  maal,  soos  onrustige  gedag- 
tes  sonder  rede.  Daarom  het  hulle  so  lank  gebly;  te  lank. 

Toe  die  ou  man,  haar  pa,  op  ’n  dag  grimmig  sy  wapens  bymekaar  vat, 
soos  iemand  met  ’n  doel  voor  oë,  het  sy  geweet:  hulle  gaan  wegtrek  uit 
die  vlakte  uit.  ’n  Groot  onrus  het  haar  beetgekry  en  sy  het  agter  die  bosse 
gaan  staan  en  gekyk  na  die  kant  waar  die  son  elke  dag  verdwyn  — die 
snaaks  bewende  rooi-gloeiende  bal  van  lig,  wat  nou,  so  lyk  dit  vir  haar, 
besig  is  om  van  die  vlakte  af  weg  te  trek,  soos  die  ou  man  en  die  ander 
mense  gaan  doen. 

Sy  het  na  die  kant  van  die  klipkoppie  bly  kyk,  omdat  sy  geweet  het  dat 
hy  uit  daardie  rigting  sal  terugkom,  om  haar  te  kom  haal  na  hom  en  sy 
mense  toe,  en  sy  het  geweet  dat  haar  pa  dit  sal  toelaat  omdat  sy  nou  groot 
genoeg  geword  het. 

Die  onrus  was  skerp  en  hard  in  haar  gedagtes. 

Daarom  het  sy,  toe  al  die  mense  opgewonde  babbelend  agter  haar  pa  en 
die  ander  mans  aanstap,  doelbewus  agtergeraak.  Net  haar  suster  het  een 
keer  omgedraai  en  iets  na  haar  geroep.  Haar  suster  het  van  hom  geweet, 
en  daarom  ook  geweet  waarom  sy  agterbly  ... 

Later  was  sy  so  ver  agter  dat  sy  onder  ’n  bos  gaan  sit  en  wag  het:  haar 
voete  in  die  sand  geboor,  waar  die  laaste  hitte  nog  bly  vassteek  het,  en 
met  die  bekende  wilde  reuk  van  die  blare  om  haar  gesig:  stof,  en  bokke 
en  reënwater  in  die  klipholtes,  en  hý. 


Toe  het  sy  met  vlugtige  voete  en  skielike  opwinding  opgespring  en  na  die 
klipkoppie  gedraf.  Haar  bloed  het  in  haar  liggaam  gebruis  en  die  glimlag 
op  haar  gesig  was  ewig  vrou.  Sy  het  eers  aan  die  kant  van  die  sakkende 
son  gaan  sit  en  oor  die  groot  vlakte  bly  kyk,  omdat  sy  geweet  het  dat  hy 
gaan  kom. 

Maar  dit  het  kouer  en  kouer  geword,  en  die  nag  het  met  sy  swart  duister- 
nis  oor  haar  begin  vou.  Dis  toe  dat  sy  die  grot  gekry  het  — die  bek  ver- 
steek  deur  gevalle  rotse.  Binne,  in  die  dieper  donker,  was  daar  vrees, 
maar  warmte,  en  sy  het  met  haar  karos  en  al  half  onder  die  droë  sand  in- 
gekruip.  Die  vaak  het  gekom,  saam  met  die  wete  dat  sy  hom  sal  sien  as 
die  son  weer  bo  die  vlakte  verskyn. 


Maar  daar  was  geen  son  nie,  slegs  die  grou  lig  deur  die  ysige  wolke;  en  die 
vreemde  wit  vlokke  wat  uit  die  lug  bly  val,  stadig  en  onophoudelik,  om 
die  bekende  vlakte  met  sy  bosse  in  ’n  ongelooflike  wit  skouspel  te  ver- 
ander.  Sy  het  binne  die  grot  bly  sit  en  die  wit  vlokke  uit  die  hemel  met 
groot  verwondering  bekyk.  lets  aan  die  gebeurtenis  voor  haar  oë  het  ’n 
afwagtende  stilte  in  haar  gemoed  gebring.  ’n  Verrukking  het  die  onrus 
oor  hom  wat  nie  opdaag  nie,  verstil,  soos  ’n  mens  wat  moet  waak,  maar 
van  moegheid  nie  kan  nie,  en  uiteindelik  met  verligting  die  slaap  verwel- 
kom. 

Sy  het  net  effens  begin  koud  kry  toe  die  vaak  haar  oorweldig,  en  sy  haár 
met  tevredenheid  in  die  droë  sand  inwikkel.  ’n  Diep  vrede  was  in  haar 
hart,  en  sy  het  aan  die  slaap  geraak  met  die  wete  dat  die  koue  wat  met  ’n 
stadige  genadelose  hand  die  vlakte  vasvat,  ’n  gebeurtenis  buite  haar  be- 
grip,  en  bó  haar  bestaan  was. 

Die  inhoud  van  haar  drome  was  vol  helder  beelde  van  blinkende  water  en 
warm  son,  en  gekneusde  gras,  die  geur  van  vervulling.  Voor  die  ewige 
slaap  gekom  het,  was  haar  laaste  gedagtes  by  hóm  en  die  blyheid  wat  hy 
en  sy  vir  mekaar  was. 

Buite  het  die  koue  en  stilte  vir  jare  en  jare  gebly  enwas  die  son  ’n  vêr  rooi 
bal  op  die  horison  — onbereikbaar  en  afsydig  oor  die  vlakte.  Die  wêreld 
was  volkome  koud  en  verys;  en  sy  het  vir  ewig  in  haar  sandgrot  geslaap, 
diep  onder  die  lae  en  lae  ys,  met  ’n  glimlag  op  haar  lippe. 

Toe,  op  ’n  dag  het  die  afsydige  son  weer  nader  beweeg,  en  die  ys  het 
begin  smelt.  Soos  dit  warmer  en  warmer  geword  het,  het  die  vlakte  in  ’n 
stomende  moeras  verander.  Groot  diere  het  in  die  vlak  water  geleef,  en 
snaakse  groen  plante  het  in  die  hitte  gebewe.  Modder  en  slyk  van  die  baie 
waters  het  om  die  klipkoppie  saamgepak,  en  soos  dit  stadigaan  weer 
droog  geword  het,  het  die  modder  verhard  tot  sandsteen. 

Die  vlakte  het  glad  anders  gelyk,  maar  tog,  waar  die  koppie  van  eers  soos 
’n  vinger  in  díe  bewende  blou  lug  opgesteek  het,  was  ’n  duidelike  hoogte. 

Die  water  het  laer  en  laer  gesak,  en  die  snaakse  groot  diere  en  plante  het 
verdwyn.  In  die  plek  daarvan  het  sandsteenplate  geelbruin  oor  die  gelyk- 
te  geblink.  Deur  die  jare,  met  die  winde  wat  huilend  oor  die  stil  landskap 
gesny  het,  het  die  sandsteen  korrel  vir  korrel  verweer;  sandgrond  en  klip 
geword.  Stadig  maar  seker  het  daar  klein  bossies  begin  groei,  en  biesie- 
polle,  en  groter  bossies.  Die  winde  het  die  versteende  modder  om  die 
klipkoppie  weggevreet,  stukkie  vir  stukkie,  totdat  die  boonste  ysterklip- 
rotse  weer  in  die  sonlig  was ... 

Hy  pak  met  ’n  tevrede  gevoel  sy  gereedskap  in  die  sakke  wat  oor  die  pak- 
perd  se  rug  hang.  Die  kleur  van  sy  vel  waar  dit  onder  die  be- 
skermende  kakieklere  uitsteek  is  donkerbruin:  van  baie  dae  se  son  hier  op 
die  groot  plato.  Vir  maande  al  trek  hy  hier  rond,  tussen  die  snaakse  plat 
koppies  deur,  op  soek  na  oorblyfsels  uit  baie  eeue  gelede.  Sy  een  saal- 
sak  is  al  vol  van  verbasende  fossiele  wat  soos  hy  weet  nêrens  elders  op 
aarde  te  vinde  is  nie.  Maar  tog  soek  hy  nog,  want  dis  asof  hy  weet  dat 
die  groot  land  méér  inhou  as  net  fossiele.  Laatmiddae  sit  hy  voor  sy 
tentjie,  rustig  trekkend  aan  sy  pyp,  terwyl  die  water  in  die  swart  keteltjie 
kook;  die  groot  singende  stilte  van  die  ruimtes  oneindig  vreedsaam, 
en  sy  eensaamheid  ’n  kokon  van  vrede.  Hy  sit  dan  en  skryf  die  dag  se  be- 
vindings  neer,  beskryf  sy  vondse  en  die  terrein  waarin  hulle  gevind  is.  Hy 
weet  dat  sy  woorde  baie  sal  beteken  vir  hulle,  wat  net  soos  hy,  honger 
na  die  kennis  wat  in  die  boonste  lae  van  hierdie  stuk  aarde  opgesluit  lê. 

Hy  trek  dieper  en  dieper  tussen  die  plat  koppe  in,  en  op  ’n  dag  kom  hy 
weer  anderkant  uit;  in  ’n  oneindige  vlakte,  waarvan  die  gelyke  lyn  van 
die  horison,  na  die  oostekant  toe,  verbreek  word  deur  ’n  enkele  kop  met 
hoë  ysterklipblokke  wat  soos  ’n  vinger  na  bo  wys.  Hy  haal  sy  verkyker 
uit  en  bekyk  die  kop  lank  en  aandagtig,  terwyl  ’n  gevoel  van  opwinding 
stadig  in  hom  begin  roer.  Hy  staan  en  kyk  terwyl  die  son  agter  hom 
sak  en  ’n  rooi  gloed  oor  die  vlakte  stuur.  Die  kop  word  deur  die  laaste 
strale  van  die  son  uitgelig  en  dit  lyk  asof  die  puntige  rotsblokke 
bo  die  koelgrysheid  van  die  vlakte  sweef. 

Terwyl  hy  sy  tent  opslaan  gaan  die  son  onder,  en  die  rooi  gloed  op  die 
kop  verdwyn  skielik,  en  daarmee  ook  die  wonderlike  toneel,  sodat  hy 
daarna  met  ’n  gevoel  van  verlies  sy  vuurtjie  aan  die  gang  kry.  Eers  toe 
hy  met  die  beker  koffie  in  sy  hand  sit,  kom  die  opwinding  terug. 

Hy  maak  sy  kos,  en  terwyl  hy  eet  gaan  sy  gedagtes  terug  oor  sy  lewe.  Sy 
besige  lewe:  van  die  begin  af  vol  baie  mense,  en  gebeurtenisse,  en  groot 
stede;  waar  elke  dag  vir  ’n  lang  tyd  al,  minuut  vir  minuut  so  volgepak 
was  dat  hy  daarin  verdwyn  het.  Net  aan  die  einde  van  elke  dag,  teen 
skemer,  het  hy  met  ’n  gaap  na  lug,  na  bo  gekom,  voor  hy  weer  in  die 
reëls  en  regulasies  van  die  aand  verdwyn  het.  Snags  het  hy  onder  verdo- 

wing  geslaap.  Net  soms  kon  hy  wegkom.  Met  sy  werk  in  die  veld  en 
die  verlede  in.  Hierdie  keer  het  hy  vir  ’n  lang  tyd  gekom,  en  hy  het  weer 
homself  geword. 

Vroeg,  met  ligdag,  is  hy  al  by  die  koppie;  sy  gereedskap,  die  beiteltjies, 
hamer,  skoppie,  en  monstersakkies,  in  die  sak  oor  sy  skouer.  Hy  het  eer- 
biedig  nader  gery  gekom,  want  met  sy  verkyker  voortdurend  op  die 
groot,  gestapelde  rotsblokke,  kon  hy  uitmaak  dat  hulle  van  baie  ou  klip 
is.  ‘Sommer  swart  van  die  ouderdom,’  het  hy  met  ’n  glimlag  gedink. 
Nou  beweeg  hy  om  die  koppie,  nog  steeds  met  die  eerbied  wat  die  onver- 
stoorde  gestolde  tyd  afdwing. 

Die  boonste  ysterklippe  is  skoon  — verweer,  en  die  jonger,  sagter  rots 
tussen  hulle  weggevreet,  maar  ondertoe,  beskerm  deur  die  stapels, 
is  hulle  nog  aanmekaar  gevloei,  vasgesweis  deur  die  sandsteen,  wat  so 
merkwaardig,  nog  nie  deur  die  son,  wind  en  water  verweer  is  nie. 

Hy  neem  sy  hamer  en  beitel,  en  onbewus  van  die  brandende  stygende 
son,  begin  hy,  stadig,  versigtig,  wegbeitel  aan  die  bek  van  die  grot. 

Binne-in,  vas-versteen,  verewig  in  die  rots,  was  haar  oorblyfsels.  Been- 
dere  — versteen.  Maar  haar  glimlag  van  afwagting,  in  daardie  verstilde 
oomblik,  vasgevang  binne-in  die  groot  uurwerk  van  die  eeue,  weerkaats 
nou  op  sý  lippe,  soos  hy  met  groot  afwagting,  stukkie  vir  stukkie  wegbei- 
tel;  op  pad  na  sy  vonds  toe,  en  ook  na  die  vervulling  van  sy  doel  op 
aarde. 

M.C.  BOTHA 


’N  GEBREK  AAN  PERSPEKTIEF 

Haar  glimlag  is  een  van  baie  in  die  vollerige  kroeg.  “Jou  aksent 
is  vreeslik,”  sê  sy. 

Skynbaar  onaangeraak  gaan  hy  voort:  “Wanneer  het  jy  begin  toneel- 
speel?” 

“So...  laat  ek  sien...  tienjaar  gelede.” 

“Hoe  beskou  jy  jou  toekoms,  wat  wil  jy  bereik?” 

“Ek  is  ’n  aktrise.”  Die  klem  op  die  ‘is’  laat  hom  twyfel. 

“Voor  vanaand,  Barbara,  het  ek  nog  nie  van  jou  gehoor  nie.” 

“Maar  nou  hoor  jy  darem!” 

“Goeie  aktrises  het  nie  ’n  sin  vir  humor  nie...  ek  gaan  nog  ’n 
bier  kry.” 

“Fred...”  Hy  steek  vas. 

“Kry  vir  my  wyn.” 

“Rooi?” 

“Asseblief.” 

Toe  hy  weer  gaan  sit,  klink  hy  sy  bierbeker  teen  haar  kelkie, 
en  vir  die  vyfde  keer  die  aand  sê  hy  "‘prost." 

“Gesondheid.” 

■ “Is  jy  al  lank  in  Londen?” 

“My  hele  lewe.” 

“Hoe  is  Engelse  mans?” 

Die  onregverdige  vraag  laat  haar  ’n  rukkie  huiwer,  dan  sê  sy: 
“Ag,  alle  mans  is  dieselfde,  jy  behoort  mos  te  weet.” 

“Ja?” 


“Neem  jouself  as  ’n  voorbeeld.”  Hy  loer  na  haar  borste  as  sy 
vooroor  buk  en  haar  sigaret  ’n  tikkie  gee  in  die  asbakkie  op  die 
tafeltjie.  Dan  kyk  sy  na  hom  met  ’n  glimlag:  “Wat  is  jou  plan  vir 
vanaand,  Fred?” 

“Ihm...  niks  besonders  nie.” 

“Wil  jy  my  nie  hê  nie?” 

“Ja...” 

“Waarvoor  wag  jy?” 

“Vir  volmaan!”  Hy  lag. 

Sy  kyk  hom  geamuseerd  aan.  “Tyd  is  nie  geduldig  nie,  jy  moet 
jou  kans  gebruik.” 

“Hoe  weet  jy  ek  hou  van  jou?” 

“Maak  dit  saak?” 

“Ek  vermoed  dit  sal  lekkerder  wees.” 

“Wat?” 

“Waarvan  jy  gepraat  het.” 

“Seks?” 


“Seks.” 

“Bring  my  nog  ’n  glas  wyn,”  sê  sy  effens  opgewonde. 

“Jy  drink  te  vinnig.” 

“Mens  kan  nie  liefde  vat  sonder  drank  nie.” 

Hy  kyk  na  haar  asof  sy  ’n  droom  kan  wees.  “Hoe  oud  is  jy?” 

“Dis  nie  van  belang  nie  — ouderdom...  wat  is  ouderdom?” 

“Alle  vrouens  het  ’n  snaakse  vrees  vir  hulle  hoeveelheid  jare,  asof 
hulle  nooit  kan  glo  dat  hulle  hulself  daartoe  kan  oplewe  nie.” 

“Miskien.”  Sy  steek  ’n  Rothmans  o^.  “Een  hê?” 

“Dankie.”  Sy  gee  hom  die  pakkie. 

Dalk  is  dit  nou  van  pas  vir  die  verteller  om  ’n  agtergrondskets, 
’n  soort  verduideliking  te  gee.  Fred  Mouton  is  nou  vyf  dae  in 
Londen.  Vyf  dae  is  ’n  lang  tyd,  en  was  dit  nie  vir  Fred  se 
ingebore  selfbehoudsmeganisme  nie,  sou  hy  sekerlik  al  terug  gewees 
het  in  Suid-Afrika. 

Twee  maande  voor  sy  vertrek  het  Fred  al  begin  om  ’n  beeld  van 
Londen,  Europal,  in  sy  kop  te  konstrueer.  En  dit  het  nie  lank  gevat 
voordat  die  beeld  ’n  monster  geword  het  nie:  oneindige  rye  gfys 
woonstelle,  grys  strate  besaai  met  grys  papiere,  en  miljoene  grys 

mense  wat  rondhol  soos  mal  miere.  ’n  Massiewe  oorbevolkte 
tronk. 

Fred  kon  nie  ’n  oog  toemaak  vandat  die  Jumbo  Jan  Smuts  verlaat 
het  nie,  en  hoe  nader  hy  aan  Londen  gekom  het  hoe  meer 
graag  wou  hy  omdraai.  Terug  Suid-Afrika  toe!  Land  van  ruimte! 
Die  afgryslike  beeld  wat  hy  van  Londen  het,  het  al  groter 
geword.  Grysheid  het  soos  rookmis  sy  hele  brein  vol  gehang  en  sy 
lyf  besoedel. 

Maar  helaas,  die  vliegtuig  het  op  Heathrow  geland,  en  toe  hy  in 
die  bus  klim  wat  die  passasiers  na  die  lughawegebou  vervoer, 
het  hy  gedink,  nou  moet  ek  maar  dood  neerslaan.  So,  dan  is  dit  nou 
hoe  ek  uiteindelik  sal  doodgaan.  Hier,  tussen  miljoene  mense  sal 
ek  net  skielik  flou  word  en  op  die  grond  vertrap  word.  O,  soete 
dood,  kom! 

Maar  die  wil  om  te  lewe,  hoewel  hy  op  daardie  oomblik, 
paradoksaal,  niks  daarvan  geweet  het  nie,  het  geseëvier,  en  toe 
Fred  tot  verhaal  kom  buite  die  doeanegebou  het  hy  vasgekyk  in 
’n  groot  hangbord: 

UNDERGROUND  TO  LONDON 

Nadat  hy  ’n  horde  smal  gange,  iets  waarsonder  geen  lughawe 
oënskynlik  kan  funksioneer  nie,  deurgeloop  het,  het  hy  uiteindelik 
by  die  moltreinstasie  uitgekom:  HEATHROW  CENTRAL.  Met  effens 
bewerige  hande  het  hy  ’n  kaartjie  gekoop  na  Londen. 

Die  grootste  gedeelte  van  die  rit  was  ondergronds,  en  slegs  nou 
en  dan  het  die  trein  boontoe  gekom  waar  mens  buitentoe  kon  sien. 
En  Fred  kon  sy  oë  nie  glo  nie:  al  wat  mens  dan  kon  sien, 
was  groentetuine!  Een  na  die  ander,  al  langs  die  spoorlyn: 
wortels,  beet,  kool,  tamaties,  en  een  het  selfs  mielies!  Dan  skiet 
die  blitsige  trein  weer  ondergronds  en  snel  voort  in  ’n  tonnel  waar 
die  kajuite,  so  lyk  dit,  skraap-skraap  in  die  wande  van  die  tonnel 
pas.  Wat  ’n  merkwaardige  uitvindsel! 

Eensklaps  voel  Fred  beter,  en  dit  faak  vir  hom  selfs  ’n  sensasie  om 
so  vinnig  deur  ’n  lang  donker  tonnel  te  gly.  Sy  brein  beweeg 
weer  op  die  ritme  van  ’n  algemene  kosmiese  spoed. 

Dit  was  Juliemaand,  en  toe  hy  by  Leicester  Square  uitklim  na  die 
oppervlakte  sien  hy  bome.  Groen  bome!  Groen  bome  20m  hoog. 
Hy  het  trane  in  sy  oë  gekry  toe  hy  soek  vir  iets  grys. 

By  ’n  tydskrifstalletjie  het  hy  die  Evening  Post  gekoop  om  te  sien 
waar  hy  kon  tuisgaan.  Sy  oë  het  ingedagte  oor  die  voorblad  gespeel. 

My  God!  Die  helfíe  van  die  voorblad!  ’n  Foto  van  Eddie  Barlow!  Fred 
Mouton  het  minder  van  krieket  geweet  as  van  vrouens,  maar  daar 
in  die  middel  van  Londen  kon  hy  nie  help  nie  om  instinktief  te 
skree  “Eddie!”  En  hoewel  hy  ’n  gebore  Transvaler  was  het  hy 
aangehou  “WP!  WP!  WP!” 


Die  volgende  paar  dae  het  hy  Londen  en  omgewing  stadig  maar  seker 
met  dosyne  verskillende  busroetes  verken.  Hy  kon  steeds  nie  daaroor 
kom  dat  daar  so  baie  groen  bome  is  nie,  en  toe  hy  ’n  halwe 

dag  op  Hampstead  Heath  deurbring,  was  die  span  gekroon.  Groen, 
groen,  groen  net  waar  jy  kyk,  kronkelende  paadjies  deur  digte 

groen  bosse;  aantrekliker  as  enige  park  in  Suid-Afrika!  En  een 
groen  heuwel  bult  na  die  ander.  Ruimte!  En  orals  vlieg  daar 

mossies. 

Dan  weer  terug  middestad  toe  waar  hy  in  ’n  letterkundige  tydskrif, 
Bananas,  op  bladsy  15  lees:  NEW  POETRY  — In  Africa  Even 
The  Flies  Are  Happy  by  Breyten  Breytenbach.  First  translation 

of  imprisoned  South  African  master  poet.  Wat  ’n  verrassing! 
A1  wat  hy  omtrent  nog  in  Londen  gesien  het,  is  grepe  uit 
Suid-Afrika. 

Toe  Fred  die  middag  ’n  Playboy  koop  en  op  bladsy  62  ’n  artikel 
lees  wat  ’n  Suid-Afrikaner  geskryf  het,  het  Fred  gewonder  of  hy 
nie  besig  is  om  van  sy  sinne  beroof  te  word  nie.  Die  artikel 
het  basies  gehandel  oor  ’n  wiskundige  formule  wat  enige  man  in 
staat  stel  om  uit  te  werk  hoeveel  kilometer  per  jaar  hy  met 
sy  geslagsorgaan  “ry”  gedurende  kopulasie.  Om  nie  afbreuk  te  doen 
aan  die  oorspronklikheid  van  die  formule  nie,  sou  die  verteller 
graag  die  artikel  meer  breedvoerig  aan  die  leser  wou  voorlê, 
maar  om  redes  wat  die  leser  hopelik  sal  begryp,  word  dit  liefs 
weggelaat.  Nietemin,  hier  is  die  inleidingsparagraaf  tot  die  artikel: 
The  following  was  received  from  a South  African  reader  who  wishes 
to  remain  anonymous,  but  we  feel  the  exercise  in  applied  mathe- 
matics  warrants  a special place  in  “The  Playboy  Forum  ”. 

Die  aand  het  Fred  Mouton  goed  gedink  oor  die  afgelope  vyf 
dae  se  gebeure.  Sy  geheue  het  ook  al  die  toneeltjies  in  Soho  se 
Sex  Shops  teruggeroep:  meestal  ouerige  mans  wat  met  geboë 
lyfies  hulself  verdiep  in  die  pornografiese  tydskrifte.  Fred  het 
gewonder  wat  die  verskil  is  tussen  hierdie  mans  se  manier  van 
plesiersoek  en  dié  wat  in  Bloemfontein  vrouens  met  kort  rokkies 
dophou  as  hulle  uit  hul  motors  klim.  Niks...  daar  is  geen  verskil 
nie,  het  hy  gedink.  Die  lekkerkry  is  dieselfde. 

Fred  Mouton  is  ’n  redelike  nugtere  soort  mens.  Hy  het  goed 
besef,  had  hy  nie  ’n  grys  monster  van  Londen  gemaak  voor  hy 
daarnatoe  gegaan  het  nie,  hy  nooit  soveel  juweeltjies  sou  ontdek 
het  nie,  soveel  dinge  so  eie  aan  Suid-Afrika.  En  dit  was  ook  sy 
selfbehoudsmeganisme;  om  alles  in  die  toekoms  as  ’n  soort  hel 
voor  te  stel,  want  slegs  as  mens  dit  doen,  is  die  toekoms  eintlik, 
ja,  mooi,  en  makliker  leefbaar. 

“Dis  nou  interessant  dat  jy  dit  noem,’’  sê  hy,  “maar  die  enigste  tyd 
wanneer  my  verbeelding  ’n  paradys  is,  is  as  ek  ’n  verhouding  m'et 
’n  vrou  vir  myself  in  die  toekoms  voorstel.’’ 

“Hoe  so?’’  Barbara  vat  ’n  slukkie  van  ’n  nuwe  kelkie  wyn. 

“Elke  vrou  wat  ek  ontmoet,  is  ’n  waarskynlike  utopia  — en  ons 
verhouding  die  fondament  van  alles  wat  perfek  en  vol  vrede  is  in 
die  toekoms.’’ 


“Met  my  ook?” 

“Ja.” 

“ Jy  het  my  vanaand  ontmoet.” 

“Dit  verander  niks  nie,  die  wonderlike  droom  kom  onmiddellik.” 

“Jy  moet  nooit  trou  nie.” 

Hy  steek  sy  pyp  op,  vat  ’n  paar  vinnige  trekke  en  sê:  “Wie 
weet,  hulle  sê  trou  kom  soos  ’n  spook  in  die  nag.” 

“Was  jy  al  ooit  regtig  verlief  op  ’n  vrou?” 

“O!  Dikwels!” 

Sy  glimlag  effens:  “Wie  was  die  laaste  een?” 

“Jy!”  Dan  sê  hy  meer  bedeesd:  “Nee,  ek  speel  net...  die  laaste 
een?  Sy  woon  nie  meer  hier  nie.” 

“Hier?” 

“Ja,  sy  is  uit  Suid-Afrika.” 

“Dis  Londen  die.” 

“O  God!”  skrik  hy,  “ja,  magtag,  ek  meen  sy  is  uit  Suid- 
Afrika.” 


“Waar  bly  sy  nou?” 
“In  die  V.S.A.” 

“Jy  dink  nog  baie  oor  haar?” 

“Ja...  redelik  gereeld.” 

“Hoe  het  sy  gelyk?” 

“Mooi,  baie  mooi,  groot  wit  borste...” 

“Nog  ander  eienskappe?” 

“Ja,  haar  lippe  was  so  sag  soos  ’n  roosblom.” 

“Lekker  gesoen?” 

“Baie...” 

“Hoekom  is  sy  weg?” 

“Wie  sal  ooit  weet...  maar  vergeet  nou  van  Karen,  man.” 

“Karen?  Wie’s  sy?” 

“Die  vrou  wat  jy  oor  praat...  kom  ons  loop  toe,  vat  my  na 
jou  huis.” 

“Ek  het  nie  met  my  motor  gekom  nie.” 

Op  hierdie  stadium  moet  dit  genoem  word  dat  die  verteller  Fred 
Mouton  aan  Barbara  voorgestel  het. 

“Kom  ons  gaan  met  die  bus,”  stel  Fred  voor. 

“Wil  jy  regtig?” 

“Ja,  graag,  ek  hou  van  jou.” 

“Maar  wat  van  MC?” 

“Is  julle  saam  hier?” 

“Ja,  hy’t  my  gebring.” 

Net  toe  het  die  verteller  van  die  kroegtoonbank  geloop  na  Barbara, 
“is  jy  reg  om  te  gaan?” 

“Ja...” 

En  toe  na  Fred,  “ek  hoop  jy  geniet  Londen,  jong.” 

“Dankie,  ek  dink  ek  sal.” 

“Ek  hoop  ek  sien  jou  gou  weer  Fred,”  het  Barbara  geglimlag. 

“Ek  hoop  ook  so.” 

“Wel,  lekker  lewe.” 

“Ja...  tot  siens.” 

Die  verteller  het  Barbara  se  hand  gevat,  vir  Fred  ’n  totsiens  glimlag 
gegee  en  met  Barbara  na  die  kroegdeur  gestap.  Toe  die  deur  toe- 
swaai,  het  die  verteller  uit  die  hoek  van  sy  oog  gemerk  hoe  Fred 
sy  pyp  opsteek. 

PAULA  MAUD 


1 

Wanneer  ons  vir  mekaar 

die  eeue-oue,  neutvars  woorde  van  bemindes 

sal  ons  dan  wees 
soos  kinders  wat  seepbelle  blaas 
en  met  verwond’ring  in  ons  oë  kyk 
hoe,  disseldons  en  reënboogblink 
seepbelle  swewe  op  die  wind 

of,  sal  ons  joelend 

vang  en  gryp  en  vang  en  gryp 

en  agterna  bedremmeld  en  bedroë 

staan  en  kyk  — 

na  leë  hande? 

2 

Ek  wil  my  kleinmaak 
teen  jou  bors  vannag 
en  huil  totdat  my  hart 
(bang  voëltjie) 
in  sterk  hande  toegevou 
stil  word  in  sy  ribbekaskou. 

3 

Ek  was  die  warm  kruiwyn 

in  die  winter  van  jou  eensaamheid 

my  arms,  die  jas  om  jou  lyf. . . 

maar,  jy,  het  my  soos  ’n  ou  laken 
reep  vir  reep  uitmekaar  geskeur 
om  jou  wonde  te  verbind. 

4 

Ek  is  alleen 

vasgevang  in  ’n  seskantige  leegte 
’n  kubus  tussen  vier  mure,  plafon  en  vloer 
die  kubus  vasgevang 
in  ’n  dooie  dag. 


5 

In  retrospek  sien  ek 

dat  my  liefde  vir  jou 

’n  swerm  wildebye  was 

wat  nesmaakplek  gesoek  het  — 

in  Hillbrow. 

6 

Pot  sonder  deksel 

bottel  sonder  boom 

toe  ek  jou  in  die  grootpad  kry 

begin  ek  drome  droom 

duifie  sonder  gal 
O!  die  duifie  sonder  gal 
by  jou  het  ek  in  die  doodlooppad 
’n  flenterhart  loop  haal 

NIEKIE  VAN  LOGGERENBERG 

GEBED 

Noudat  ek  geen  vreugde  meer 
kan  vind  in  my  klein  put  nie... 
my  beker  knars  teen  droë  gruis 
bid  ek  dat  U dit  dieper  grawe, 
deur  grint  en  rots  tot  by 
’n  sterker  Bron,  wat  helder  opstoot... 
waaruit  ek  ruim  kan  drink  en  skep 
en  uitdeel  aan  my  naaste. 

SONONDER 

In  die  somber  skemer  word 
my  huis  ’n  blombedekte  graf. 
Speserygeur  van  krisant  en  angelier, 
heide  en  proteas,  kruie  uit  die  veld  — 
balsem  aangedra  deur  vriende. 

Maar  ek  word  benoud  — 
ek  wil  stik  in  die  soet  lug 
en  ek  vlug  na  buite  in  die  wind. 
Geniepsig  steek  dit 
teen  my  ore 
deur  my  klere. 

Vreemd  dat  ek  dit  voel,  want 
in  my  is  dit  tog  ook  koud  — yskoud 
soos  jou  mond  was  toe  ek  groet. 

S.J.  VISSER 

WOORDHONDE 
kom  my  v.'oordhonde 
ek  laat  julle  los 
om  jag  te  maak  op  mense 
vat  die  spoor  op  elke  vlak 
in  beide  rigtings 
bo  en  onder 
begin  by  die  gesigte 
byt  diep  — 

deur  die  harde  skedelwering 
in  die  harsings  vas 

ruk  die  halfwit  mensbeheerder  stukkend 

en,  byt  vas  die  smaak 

jaag  dan  na  onder 

grawe  deur  die  ribbebene 

vang  en  vreet  die  harthaas 

die  rewolusiemeter  van  die  liggaam 

maar,  voor  jul  dik  gevreet  is 

aan  die  sagte  liggaamsdele 

kom  t’rug  na  my 

maak  seker, 

dat  ek  ook  mensig  smaak 

CELESTE  PRINSLOO 

OU  BOESMANMEID  BY  HAAR  LAASTE  VUUR 

Selfs  jou  gesig  het  vaag  geword 

in  die  baie  nagte  by  my  koue  vuur 

en  ek  wonder,  as  ek  deur  die  lang  nag 

sit  en  murgbene  uitstamp 

en  terugloop  op  die  klein  voetpaadjies 

in  die  lang  gras  tussen  die  rooi  duine 

en  sien  hoe  elke  aand  groei  die  hopie 

wit  as  en  die  jakkalse  hoor 

net  buite  die  takskerm 

en  sien  die  leë  waterkalbas 

en  die  klein  hopie  ou  vleis 

en  as  ek  later  opkrul  en  probeer  slaap 

voel  ek  die  voorvadergeeste  in  my  dun  bene  aan 

en  buig  ek  en  vra  die  maan 

om  die  klein  mannetjie  te  stuur 

om  mooi  voor  my  te  loop  na  sy  land 

en  ek  voel  die  water  uit  my  oë  loop. 

Selfs  jou  gesig  het  vaag  geword 

maar  die  lied  wat  jy  gespeel  het  op  my  ramkie 

bly. 


ABEL  BOTHA 


EK  EN  JY 

Ek  jy  die 

en  op  branders 
of 

vinnig 

die 

duine 

af. 

Dis  so  lekker  om  jonk  te  wees 
saam  aan  die  lente  te  kou 
Elke  happie 

’n  ewigheid 

jysonabymy 

ek  voel  jou  asem  op  my  gesig 
hóór  die  lente  in  jou  stem 
as  jy  my  hand  vat 
of  die  son  seer  oor  ons  ruê  lag 
en  jou  roomyshande  op  my  rug 
raak  aan  my  hart 


D.J.  HUGO 

KERKPLEIN 

klokslag  Saterdag  word  hier  histeries  kerk 
gehou  vir  wie  ook  al  wil  hoor  — of  kán  hoor 
deur  die  apokaliptiese  gedruis  van  duiwevlerke 
en  die  basuine  van  munisipale  busse  — 
dat  ons  reeds  die  tekens  van  die  tye  kan  bemerk. 


GETSÉMANÉ 

snags  kom  ek  hierheen  om  opnuut  te  sweet 
in  ’n  eensame  worsteling  met  die  woord 
— dof  in  my  bors  stamp  die  olyfpars  — 
maag  nog  lank  voor  ek  die  waarheid  weet 
weerklink  ’n  vloek  en  soldatestewels  knars. 

M.J.  DE  JONG 


ONBETROKKE  BETROKKENHEID  BY  MENS  EN  WÊRELD 
DIE  POËSIE  VAN  WILMA  STOCKENSTRÓM 
1. 

In  die  drie  bundels  waaruit  Wilma  Stockenstróm  se  poëtiese  oeuvre 
op  hierdie  stadium  bestaan,  is  daar  ’n  aantoonbare  tematiese  ont- 
wikkeling.  ’n  Eie  digterlike  wêreld  word  ook  geskep. 

Een  van  die  kenmerke  van  hierdie  digterlike  mikrokosmos  is  die 
verskeidenheid  daarin.  Die  mens,  die  Afrikaanse,  Suid-Afrikaanse  en 
moderne  samelewing  is  materiaal  vir  die  digter,  maar  ook  die  natuur 
vanaf  die  klein  detail  van  ’n  ietermago  wat  ’n  oorwinningsdans  vier 
tot  die  onomvatbare  sisteme  van  die  kosmos.  Naas  verskeidenheid 
in  boustof,  is  daar  ook  verskeidenheid  in  stilistiese  benadering: 
satire  en  spot,  ironiese  aanklag  en  selfbetragting,  personifiërende 
natuurbeskrywings  en  intellektuele  ondersoek  naas  enkele  verse  met 
’n  byna  primitiwistiese  inslag,  wissel  mekaar  af. 

Daarbenewens  is  daar  ’n  verstegniese  verskeidenheid  en  taalvirtuositeit 
wat  kenmerkend  geword  het  van  Stockenstróm  se  werk. 

In  die  volgende  uiteensettings  word  daar  egter  gekonsentreer  op  die 
oorkoepelende  ontwikkeling  waarbinne  die  tematiese  verskeidenheid 
funksioneer. 

2. 

In  die  eerste  bundel,  Vir  die  bysiende  leser,  kom  die  enigste 
direk  persoonlike  verse  in  Stockenstróm  se  werk  voor,  naamlik 
die  liefdesverse  in  die  eerste  afdeling.  In  talle  ander  gedigte  is  die 
“ek”  ’n  gekose  spreker,  ’n  waarnemingspunt  of  masker.  Hierdie 
afstandname  van  die  self  is  simptomaties  van  ’n  afstandname  ten 
opsigte  van  die  omgewing  oor  die  algemeen:  alles,  ook  die  self, 
word  so  objektief  moontlik  beskou. 

Die  inleidende  gedig,  “Dwaas  met  bril”,  speel  met  ’n  kontrastering 
van  kyk  mét  en  kyk  sónder  bril.  Sonder  bril  sou  die  medemens 
“sagte  kontoere”  en  die  wêreld  “gouddeurweefde  strate”  kon  hê. 
Met  die  bril  is  die  blik  tot  perspektief  gedwing  en  word  die 
aaklige,  selfs  die  groteske,  waargeneem,  hier  gebeeld  as  ’n  sprinkaam 
vretende  vrou. 

Die  bril-  of  kykmotief  kom  by  herhaling  voor  in  die  eerste  afdehng, 
maar  ook  later  wanneer  sekere  waarnemingspunte  gekies  word  soos 
dié  van  die  siener,  die  ou  gebou  of  die  hindoepriester.  Die 

siener  het  die  “oog  van  ’n  kraai”  en  die  beelding  in  hierdie 

gedig  ontgin  juis  hierdie  kraaiperspektief. 

Die  vreemde,  soms  superobjektiewe  en  bevreemdende  perspektief  val 
ook  in  ander  gedigte  op.  In  “Speelgoed  langs  die  grootpad” 
word  ’n  popspeelperspektief  gebruik  wat  in  latere  bundels  weer 
voorkom,  onder  andere  in  “Inhambane”  (Spieël  van  water)-.  “Mý  droë 
huisies,  mý  vygieplatteland  stoom/  hier,  dy  uit  in  die  drillende 
lug,  word  vet,/  vroom,  in  versnelling  vrugbaar  en  ook  in  verval.” 
Vergelyk  ook  die  volgende  reëls  in  “Boerebeeldjie”  (Van  Vergetel- 

heid  en  van  Glans):  “...  laat  my  hierdie  speelgeskiedenis  meet/ 

en  lag  sal  ek  nie  en  ook  huil  sal  ek  nie,  maar  weet.” 

Soms  word  die  groteske  ingespan  as  teenvoeter  vir  valsheid  of  illusies 
om  so  by  ’n  objektiewe  werklikheid  uit  te  kom.  In  die  slot  van 
“Die  verskrikking”  lui  dit: 

“Miljarde  insekte  in  stormwaterslote  blyk 
die  nog  spartelende  liggame  van  oumense  te  wees 
wat  die  stadsraad  versuim  het  om  te  verwyder.” 

Skeptisisme  oor  wat  waargeneem  en  ervaar  word,  is  ’n  basiese 
houding  in  hierdie  poësie.  Dit  word  saamgevat  in  die  woorde  van 
die  ou  gebou,  een  van  die  “waarnemingspunte”  in  Vir  die  by- 
siende  leser:  “A,  dat  die  slopers  kom  om  my  oë  uit  te  slaan!/ 
Genoeg  het  ek  gesien.” 

Daar  is  ’n  spanning  tussen  weerloosheid  en  weerbaarheid  ten  opsigte 
van  die  omgewing  wat  in  die  meer  persoonlike  verse  in  die  eerste 
afdeling  opval  en  wat  ontwikkel  in  die  sterk  weerbaarheid  van  her- 
haalde  satiriese  en  ironiese  ontmaskerings  in  hierdie  en  in  latere 
bundels. 

Hierdie  weerbaarheid  of  verset  word  in  “Gesertifiseer”  duidelik 
uitgespel.  Die  spreker  kom  in  opstand  teen  alle  middele  wat  die 
mens  ontmenslik  deurdat  dit  op  kunsmatige  wyse  “pyn”  versag. 
’n  Kontras  word  opgebou  tussen  gloeilampies  en  ’n  “absoluut- 
betroubare  fisiologiese  hartklep”  wat  die  moderne  tegnologie  en 
wetenskap  betrek,  en,  aan  die  ander  kant,  die  “uiterste”  of  volkome 
menslike  mens.  Die  verset  is  teen  die  skyn,  die  kunsmatige  en  die 
ontmenslikende. 

Baie  van  Stockenstróm  se  gedigte  sou  as  “betrokke”  bestempel  kon 
word.  Die  kenmerkende  tematiek  van  die  betrokke  Afrikaanse  poësie 

van  die  sestiger-  en  veral  die  sewentigerjare  kom  ook  hier  voor: 
aanvalle  op  oordrewe  volksheid,  profesieë  van  ondergang  en  die  ont- 
maskering  van  valse  houdinge  by  owerhede.  Stockenstróm  se  “be- 
trokke”  gedigte  is  egter  nie  ’n  tydsverskynsel  nie,  maar  verweef  met 
’n  basiese  kritiese  instelling  waarin  die  mens  en  sy  wêreld  as  geheel 
onder  die  loep  geneem  word,  sy  dit  dan  na  aanleiding  van  Suid- 
Afrika,  Afrika  en  die  geskiedenis  van  die  kontinent.  Skeptisisme 
en  verset,  afstandname,  objektivering  en  ’n  procédé  soos  die  kies 
van  perspektiewe  is  deel  van’n  soektog  na  waarheid  of  werklikheid,  deel 
van  ’n  poging  tot  heroriëntasie  nadat  illusies  aan  die  kaak  gestel 
is. 

Ontmaskering,  “ontswagteling”  en  ironie  is  dan  ook  opvallend 
in  die  meer  of  minder  betrokke  gedigte  in  afdeling  II  van  Vir  die 
bysiende  leser.  “Die  verskrikking”  en  “Die  siener”  beeld  katastrofes 
van  sprinkane  en  roofvoëls.  In  albei  gedigte  gee  die  slot  ’n  beeld 
van  die  vernietiging  van  die  natuur  of  van  vrugbaarheid.  Die 
“ligbruin  vlies”  wat  “stol  van  kim  tot  kim/oor  my  bruin  land” 
stem  ooreen  met  die  vallei  van  vrugbaarheid  wat  tot  verlatenheid 
versteen  het.  Teenoor  vrugbaarheid,  wat  aan  die  natuur  gekoppel 
word,  staan  steriliteit.  Dood  en  steriliteit  word  “ontswagtel”  in 
die  beeld  van  die  soetemalingbruide  van  sjiffon  wat  “simptomaties 
onsensueel”  is.  Steriliteit  fungeer  ook  in  ander  verse  as  simptoom 
van  ’n  inherente  doodsheid  in  die  samelewing.  Die  sentrale  swamvrou- 
beeld  in  “Ooskus”  (Spieël  van  water)  sluit  ook  hierby  aan  met, 
as  teenstelling,  “Voedselvrou”  in  dieselfde  bundel.  Die  steriliteits- 
motief  tree  in  ander  gedaantes  op  as  verstening  in  die  Standbeeld- 
gedigte  en  die  versande  waterslang  in  Van  Vergetelheid  en  van 
Glans. 

‘Tnbraak  van  die  mamba”  herinner  aan  soortgelyke  ondergangs- 
profesieë  soos  byvoorbeeld  Breytenbach  se  “Vlerkbrand”  in  Skryt. 
Tog  lê  die  aksente  anders.  Naas  die  ironisering  van  selfbeveiliging 
deur  middel  van  waterskeiding,  diefwering,  sleutels  en  heinings,  en 
die  toespelings  op’n  swart-blank-situasie,  is  die  gedig  ook  ’n  beskrywing 
van  ’n  kultuurineenstorting:  die  howe,  die  “tempel  van  geld”, 
die  lesingsale  en  die  “goudgevratte”  stad  verwys  na  die  hele  Westerse 
kultuur.  Die  mamba  word  nêrens  eksplisiet  gemaak  nie,  en  behou 
’n  sekere  meerduidigheid,  maar  saam  met  die  water  wat  glinsterend 
uit  die  aarde  opstoot  en  die  waterskeidings  oorweldig,  is  hy  onder 
meer  beeld  van  die  natuur,  die  aarde  en,  in  enger  sin,  van  Afrika. 

Elders  is  al  betoog  dat  Stockenstróm  se  bundels  van  eenheid  en 
bewuste  indeling  getuig."  Dis  insiggewend  dat  bogenoemde  en  ander 
gedigte  waarin  die  Suid-Afrikaanse  en  daarmee  ook  Westerse  maatskap- 

1)  J.C.  Kannemeyer:  “Die  geskubde  taal  van  Afrika;  Wilma  Stockenstróm  se 
Van  Vergetelheid en  van  Gtans”,  Standpunte,  jaargang  30,  nr.  6,  bl.  42. 

py  betrek  word,  deur  plasing  omraam  word  met  verse  oor  die  natuur 
soos  “ Veldverhaal”  en  “Almoeder”.  Albei  hierdie  gedigte  druk  ’n  byna 
primitiewe  belewing  van  die  natuur  as  lewenskragtig,  doodsoorwinnend 
en  vrugbaar  uit.  In  “ Veldverhaal”  word  ’n  vereniging  tussen  mens  en 
natuur  uitgedruk  in  terme  van  menslike  seksualiteit  en  die  vrugbaar- 
heid  van  die  natuur. 

’n  Kontrasreeks  kristalliseer  geleidelik  uit,  naamlik  dié  tussen  ’n  mo- 
derne,  gekultiveerde  of  ontwikkelde  samelewing  enersyds  en  ’n  oerkrag- 
tige  natuur  andersyds  — kortom,  ’n  kultuur-natuur-kontras. 

In  hierdie  kontrastering  is  “Afrikaliefde”  ’n  sleutelgedig.  Soos  in  “Die 
see  aan  die  woord”  is  daar  ’n  spel  met  die  natuurgegewe:  dit  word 
aan  die  woord  gestel,  gepersonifieer  en  die  spreker  ironiseer  dan  homself. 
Albei  gedigte  gaan  ironies  om  met  geografiese  verbondenhede  en  onver- 
bondenheid.  “Afrikaliefde”  is  egter  een  van  die  Stockenstrómgedigte 
wat  wesenlik  meerduidig  is  (en  ook  dáárin  spel  is)  omdat  daar  streng 
binne  die  “objective  correlative”  gewerk  word.  Die  eiland-Afrika- 
verhouding  is  ’n  geografiese  beskrywing,  ’n  beskrywing  van  ’n  erotiese 
verhouding  en  ’n  sinspeling  op  die  verhouding  tussen  Afrika  en  Europa. 
“Wat/skeel  my  die  koopvaardy  agter  op  die  beukende  see?”  impliseer 
ou  seevaarders  en  handelaars  wat  — onder  meer  — ook  die  Europese 
kultuurdraers  insluit.  Die  aanvlyery  by  Afrika  is  egter  ironies  en  Inhaca 
lyk  na  ’n  hoereerderes.  Twee  latere  gedigte  word  in  herinnering  geroep: 
“Ooskus”  waar  die  kusgebied  vanweë  Westerse  “bevrugting”  in  ’n 
pragtige  vrugbare  lyk”  verander  het  (Spieël  van  water)  en  “By  L’Agul- 
has  ’n  wandeling”  i^Van  Vergetelheid  en  van  Glans)  waar  Afrika  as 
ontoeganklik  gebeeld  word  (hier  is  Afrika  egter  beeld  van  méér  as  net 
die  kontinent):  “dit  hier,/kaap  van  naalde,  is  die  aanvang  van  ’n  afrika/ 
wat  nog  so  vriendelik  niks  prysgee.” 

Die  natuur-kultuur-botsing  is  ook  ’n  Afrika-Europa  of  Afrika-vreemde 
beskawing-botsing. 

Ondergang  is  ’n  steeds  terugkerende  motief  in  hierdie  poësie.  Dit  word 
verbind  aan  steriliteit,  aan  inherente  gebreke  van  ’n  maatskappy,  maar 
ook  aan  die  besoedeling  wat  “Kultuur”  in  “natuur”  bring.  In  “Ou 
Kaapse  stasie”  is  kultuur  ’n  bedreiging  vir  die  oorspronklike  en  natuur- 
like  deurdat  dit  fabels  en  gisters  en  seelewe  in  gevaar  bring.  Neder- 
setting  bring  verlies  en  laat  die  toeris  uit  die  binneland  oor  aan  ’n  blote 
droom  van  die  verlede. 

Aan  al  die  uitgesproke  volkskritiese  kommentaar  in  die  laaste  af- 
deling  is  ’n  verset  teen  valsheid,  kunsmatigheid  en  bekrompenheid  en 
illusies  grondliggend.  Die  tegnieke  wat  ingespan  word  - ’n  ironiese 
spreker  soos  in  “Alikrukgedagtes”,  karikatuuragtige  beskrywing  soos  in 

“Vetsug”,  sarkasme  soos  in  “Lugbesoedeling”  en  die  spottaal  van  ’n 
gedig  soos  “Politikus”  — dien  almal  om  te  “ontswagtel”.  In  hierdie 
bundel  steek  die  ontmaskering  van  die  mens  nog  merendeels  vas  by  die 
volkskritiese,  maar  in  Spieël  van  water  word  dit  verder  gevoer. 

Die  terme  waarin  die  aftakeling  geskied,  verbind  hierdie  afdeling  met 
die  voriges  deurdat  dit  telkens  die  moderne  tegnologie  en  wetenskap  be- 
trek,  met  implikasies  van  meganisasie  en  steriliteit:  “coulisse  van  die 
tegnologie”,  “voloutomatiese  winkelhaak”,  “rekenaar”,  “knopoë  tele- 
skopies  gerig”,  “ ’n  ingedeelde  bestaan  voer/  en  immer  korrek  aan- 
skakel  en  afskakel.” 

Die  kunsmatige  of  valse  moet  ontswagtel  word,  dit  wil  sê  van  die  lyk- 
kledere  ontdoen  word  sodat  die  doodsheid  daarvan  kan  blyk.  Dat  hierdie 
doodsheid  aan  kultuur,  ontwikkeling  en  tegnologie  verbonde  is,  word 
duidelik  in  die  volgende  bundel.  Mettertyd  blyk  ook  dat  die  illusies 
wat  die  mens  oor  homself  het  figuurlik  dodelik  kan  wees. 

3. 

Die  plasing  van  gedigte  in  Spieël  van  water  verleen  belangrikheid  aan 
die  motiewe  wat  die  bundeltitel  saamvat,  naamlik  die  weerkaatsing  van 
’n  spieël  of  ’n  watervlak  en  water  as  spieël  waarin  ook  raaisels  skuil. 
“Antieke  spieël”  aan  die  begin  van  die  eerste  afdeling,  “Welkom, 
vreemdeling,  vergetelheid,  skroom”  aan  die  einde  daarvan  en  ’n  reeks 
watergedigte  aan  die  einde  van  die  bundel  sluit  direk  by  die  titel  aan. 
In  al  die  gedigte  waarin  die  spieël  direk  werksaam  is,  is  dit  verbonde 
aan  perspektief.  In  “Antieke  spieël”  weerspieël  dit  die  kamer  en  daar- 
mee  ’n  hele  lewe  en  plaas  dit  in  ’n  perspektief  van  verganklikheid 
of  uitdowende  tyd.  In  “Welkom,  vreemdeling...”  is  die  spieël  beeld 
van  die  lewe  soos  op  ’n  afstand  waargeneem:  “Die  lewe  wat  ek  soos  ’n 
spieël/gevat  het  om  ’n  omgekeerde  waarheid/  op  te  teken,  noukeurig 
in  verhouding/  tot  die  grootte  van  die  raam...”.  Hierdie  beeld  het  kuns- 
teoretiese  implikasies.  Die  opteken  van  ’n  “omgekeerde  waarheid”  is 
eintlik  ’n  digterlike  selfbeskrywing.  Die  Bybelse  “Want  nou  sien  ons 
deur  ’n  spieël  in  ’n  raaisel,  maar  eendag  van  aangesig  tot  aangesig.”^’ 
spreek  egter  ook  hier  mee.  Die  “omgekeerde  waarheid”  is  ook  die 
raaisel,  die  breek  van  die  spieël  en  die  ontdekking  van  die  dood  daar- 
na.  Toenemend  is  daar  in  hierdie  poësie  ’n  konfrontasie  met  die  dood. 
In  “Die  pan”  (waaruit  die  bundeltitel  kom)  word  die  spel  van  spieël 
en  agter-die-spieël  herhaal;  nou  is  die  waarheid  nie  ’n  brekende  spieël 
nie,  maar  ’n  groter  verband  waarin  die  kyker  betrek  is,  ’n  verband  van 
die  natuur  waarby  die  dood  — die  krokodil  wat  “immer  groei”  — 
ingesluit  is.  Die  funksie  van  die  woord  is  nou  nie  slegs  om  die  om- 
gekeerde  waarheid  op  te  teken  nie,  maar  ook  om  die  “groot  geheime”, 
die  raaisel  in  die  Bybelse  verwysing,  te  weerspieël. 

2)  1 Korinthiërs  13  vers  12 


65 


Die  optekening  van  omgekeerde  waarhede  val  op  in  die  eerste  afdeling 
waarin  reekse  beelde  van  die  mens  gegee  word;  die  groot  geheime  kom 
veral  ter  sprake  in  die  laaste  afdeling. 

Nie  slegs  die  eie  maatskappy  nie,  maar  ook  die  mens  as  sodanig,  die 
moderne  mens  veral,  word  nou  krities  bekyk.  Afdeling  I bestaan  hoof- 
saaklik  uit  reekse  portrette  waarin  die  mens  telkens  ironies  betrag  word. 
’n  Sekere  selfbeeld  van  die  mens  word  afgetakel.  In  kontras  met  die 
sprokiesagtige  beelde  vir  nag,  dag  en  aarde,  word  die  mens  in  “Die 
herskepping’’  ’n  “rondekopding’’  genoem. 

Spieël  het  met  perspektief  te  make.  In  “Die  herskepping’’  maar  ook  in, 
bv.,  “Johannesburg’’  en  “Weskus’’  word  die  mens  geperspektiveer 
teen  die  natuur  of  die  heelal.  Volgens  “Die  herskepping’’  is  sy  gees- 
telike  en  intellektuele  aktiwiteite  in  hierdie  perspektief  ’n  blote  frenetiese 
gewerskaf  aan  die  al.  Die  woordgebruik  impliseer  voorts  dat  dit  ’n 
vermetele  aktiwiteit  is,’n  skending  soos  ook  blyk  in  “Aan  die  maan’’ 
waarin  veral  die  slotstrofe  die  vermetelheid  van  die  mens  as  maanlander 
onthul.  “Ecce  homo’’  is  ’n  satiriese  beskrywing  wat  wil  dwing  tot  ’n 
nuwe  manier  om  die  mens  te  “aanskou”,  naamlik  as  dier.  As  hy  pro- 
beer  regop  staan  — dié  ontwikkeling  wat  hom  tot  die  hoër  spesie  homo 
sapiens  verhef  het  — is  hy  eintlik  bloot  toneelspeler.  Reëls  soos  die  vol- 
gende  beskryf  ’n  mens,  MicheIangeIo,en  ’n  primaataap:  “...  op  jou  rug 
rol  om  plafonne  / te  beskilder,  weer  omrol  en  van  Jou  steiers  / afklou- 
ter,  fronsend,  ingedagte,  honger.”  In  “Proefmens”  is  daar  ’n  soort- 
gelyke  satiriese  beskrywing  van  die  mens  as  aap,  maar  veral  van  die 
wetenskap  wat  die  mens  ontmenslik  en  tot  minder  as  aap,  tot  eksperi- 
mentele  ding,  maak.  Hierdie  wetenskap  sluit  die  “witbaadjies”  van  bio- 
loë  of  sielkundiges  in.  Denke,  intellektualiteit,  die  wysbegeerte  self 
word  d.m.v.  ironie  aan  die  kaak  gestel  in  “Die  ewige  Europeër”. 
Die  denke  het  ’n  meganiese  en  futiele  proses  geword  wat  slegs  lei  tot 
ewige  twyfel.  Met  “van  wieg  tot  graf”  en  die  betiteling  “Europeër” 
word  ’n  hele  kulturele  erfenis  betrek. 

Die  soektog  na  werklikheid  of  waarheid  geskied  in  hierdie  poësie  veral 
d.m.v.  antitese  en  ironie.  Die  blik  val  op  die  teenstrydige  en  relatiewe. 
Dis  bv.  die  geval  in  “Geskeide”  en  “ ’n  Borsspeld  sy”,  twee  gedigte 
uit  die  reeks  vrouesonnette  wat  enersyds  aansluit  by  Eybers  se 
gedigte  oor  die  vrou,  maar  andersyds  daarvan  wegbreek  omdat  dit  in 
so  ’n  skerp  kontras  daarmee  staan  vanweë  die  genadelose  objektiwiteit: 
“Hier  leef  ’n  dode.  Laat  haar  met  rus./  Totdat  die  spriete  opslaan,  so 
pril.” 

Die  skep  van  ’n  perspektief  waardeur  ’n  nuwe,  objektiewe  beeld  van  ’n 
gegewe  ontstaan,  blyk  onder  meer  in  “Voedselvrou”.  Deur  middel  van 
’n  paradoksale  vermenging  van  mens-  en  dierterme  word  ’n  vervreem- 
dende  beeld  van  die  vrou  opgebou:  die  “komberswarm”  vrou  is  ook 
“kitsbroeis”,  die  “nes,  handgroot  gevleg”  staan  op  die  “pale  van  haar 

bene.”  Die  vrou  is  hier  ’n  gestalte  van  primêre  vrugbaarheid  wat  verby 
die  konvensionele  mens-dier-onderskeiding  strek.  Sy  is  “primaatma”, 
voorloper  van  Loefiti-ogho  en  ironiese  kommentaar  op  die  gearriveerde 
en  gekultiveerde  mevrou  Edelvrot  van  “Je  suis  arrivée”.  Dieselfde  pro- 
cédé  kan  aangetoon  word  in  “Moeder  en  kind”  en  “Ooskus”.  In  Ig. 
gedig  word  vrugbaarheid  en  verrotting  paradoksaal  byeengebring  om’n 
waarheid  te  onthul,  naamlik  dat  die  Ooskus-natuur  deur  ontwikkeling  en 
materialisme  besoedel  en  tot  ondergang  gedoem  is,  dat  “Afrika”  nou  uit 
die  “nawel  van  ’n  swamvrou”  moet  groei. 

In  “ ’n  Naam”  word  ’n  onderseeperspektief  gekies  om  die  relatiwiteit 
van  herdenkingsmiddele  te  onthul  in  die  lig  van  die  prosesse  van  die 
dood.  Deur  middel  van  ’n  “visooglens”-perspektief  word  die  dood  met 
onkonvensionele  objektiwiteit  beskryf  as  ’n  molekulêre  desintegrasie,  die 
lyk  as  ’n  pop  met  stywe  arms  en  sy  verkleuring  as  ’n  “serene  see- 
groen”.  Die  groteske  is  hier  eintlik  die  onpersoonlik  waargenome  werk- 
likheid,  die  waarneming  op  ’n  afstand.  (Ook  “Watergraf”  is  ’n  poging 
om  die  beperktheid  van  konvensionele  sienings  en  houdings  t.o.v.  die 
dood  te  oorbrug.) 

Die  omgekeerde  waarhede  van  die  mens  word  opgeteken  mét  die  waar- 
heid  van  die  dood.  In  toenemende  mate  word  die  mens  gesien  as  deel 
van  die  heelal,  as  natuurding  wie  se  groot  illusie  is  dat  hy  homself  as 
méér  as  dit  ag,  en  wie  se  dood  hom  laat  terugewolueer  tot  natuur- 
ding.  “Welkom,  vreemdeling...”  is  ’n  voorspelling  van  die  ondersoek  na 
vergetelheid  en  die  aanvaarding  daarvan  in  Van  Vergetelheid  en  van 
Glans.  Terwyl  bevreemdende  tegnieke  gebruik  word  ten  opsigte  van  die 
mens  en  sy  aanvaarde  wêreld,  word  die  dood  minder  vreemd  gemaak. 
Dit  word  ’n  “vervulling”.  Woorde  soos  “jou  donker  vakuum  uit  te 
brei"  en  "vergroting  van  die  duister  agter  my  ooglede”  (my  kursivering) 
dui  aan  dat  die  dood  as  ’n  inherente  voortontwikkeling  van  die  lewe 
beskou  word.  Die  verbeeldingsreis  in  die  dood  van  “Watergraf”  dui  dit 
ook  aan. 

In  die  verskeidenheid  verse  byeengebring  in  die  tweede  afdeling,  wat  as 
’n  reeks  geografiese  gedigte  beskryf  sou  kon  word,  is  daar  etlikes  waarin 
die  ondergangsmotief  voorkom,  maar  nou  duidelik  verbonde  aan  die 
prosesse  van  die  natuur.  Die  groter  natuurproses  relativeer  die  mens  en 
die  mensgemaakte.  Die  siening  van  ondergang  stem  ooreen  met  die 
siening  van  die  dood  in  ander  verse.  Daar  is  reeds  gewys  op  die  verband 
tussen  “Die  herskepping”  en  “Weskus”.  Die  perspektief  in  albei  gedigte 
verbreed  om  begindinge  van  die  natuur  in  te  sluit,  begindinge  wat 
uiteindelik  ’n  onbekende  “Sperrgebiet”  is.  Dit  word  egter  gekoppel  aan 
ewolusionistiese  prosesse:  “voordat  die  swael  en  die  lawa  was/  en  die 
lawa  lawa  was/  en  ontstaan  en  begin  soos  gesmolte  glas/  in  ’n  seld- 

same  nag  van  as  en  suiker/  dalk  aanleiding  tot  legendes  gegee  het.”^> 
Mens  en  aarde  word  gerelativeer  deur  “ander  planete  in  ander/stelsels 
se  hemelkykers”  hoewel  hulle  moontlike  vermoede  dat  “ons”  “soos 
Diegode”  is,  juis  impliseer  dat  “ons”  dit  nié  is  nie."”  Johannesburg 
word  gebeeld  as  net  nog  een  van  baie  “reeds  versonke”  wêreldstede. 
Die  visie  van  ondergang  en  groei  is  veranker  in  die  natuur,  soos  blyk 
in  die  ondergrondse  en  onderaardse  blik  op  “ ’n  miljoen  mummies  wat 
lyk/  op  papies,  en  wat  soos  papies/  teenmekaar  wag  met  groot,  goue  / oë 
wat  kyk,  en  flonker,  en  kyk.”  Die  beeld  van  die  stad  as  verhongerde 
gesig,  byna  ’n  kopbeen,  en  die  sterk  kontrasterende  boor  en  motvlerke 
ondersreep  die  relatiwiteit  van  “Johannesburg”  en  sy  “goudgod”.  Die 
“Randstad”  word  gerelativeer  deur  ’n  spel  met  weerkaatsingsperspek- 
tiewe:  in  die  weerkaatsing  van  die  meerspieël  word  die  stad  ’n  meccano- 
stuk  of  ’n  “nat  foto”. 

In  bogenoemde  gedigte  is  daar  telkens  aanklagte  teen  ontwikkeling  en 
beskawing.  Die  natuur  dien  daarby  nie  net  as  relativeerder  van  beska- 
wing  nie,  maar  ook  as  kontras.  In  “Randstad”  word  die  geel  goud  met 
geel  blomme  gekontrasteer.  “Inhambane”  is  ’n  beskrywing  van  die  mag 
van  die  inherente  aard  van  die  natuur,  hier  Afrika.  Die  oorname  van 
water  waar  daar  vroeër  wolkligte  karvele  Arabiere  was,  gee  ’n  perspek- 
tief  op  die  eie  kultuur  en  nedersetting,  op  die  eie  “droë”  wêreld.  Dis 
’n  lugspieëlingsperspektief  waardeur  die  verganklikheid  van  die  eie 
wêreld  in  die  groter  prosesse  van  die  kontinent  blyk.  Paspoort  en  pokke- 
inenting  is  ’n  ironiese  onthulling  van  illusies  omtrent  bestendigheid. 

Die  visies  van  ondergang  is  onderdeel  van  die  voortdurende  poging  om 
die  illusies  van  die  mens  oor  homself  en  sy  maaksels  te  ontmasker. 

Die  mens  verkeer  nie  net  in  ’n  illusie  omtrent  sy  ware  aard  en  die  aard 
van  sy  beskawing  nie,  maar  is  ook  as  gevolg  daarvan  ’n  skender 
van  die  natuur.  Gedigte  soos  “Johannesburg”,  “Kaap  Vidal”  en  “Oos- 
kus”  dui  dit  aan.  In  “Kaap  Vidal”  word  die  seelewe  uitgebeeld  as 
weerloos  teenoor  die  mens  en  die  mens  as  ’n  skender  van  skoonheid 
en  lewe.  In  plaas  van  eenwording  en  versoening  tussen  mens  en  see  of 
natuur,  is  daar  skending  en  misbruik.  “Ooskus”  is  een  van  die  sterkste 
aanklagte  teen  beskawingsvorme  — nywerheid,  tegnologie,  materialisme 
— in  Stockenstróm  se  werk. 

Parodie,  karikatuur,  sarkasme  en  innuendo  bind  die  meeste  gedigte  in 
die  derde  afdeling  van  Spieël  van  water.  Dis  ontswagtelingsgedigte  gemik 
op  menslike  bekrompenheid  en  ontmensliking  in  Suid-Afrika  en  oor 
diealgemeen. 

Naas  die  opteken  van  omgekeerde  waarhede  is  daar  verse,  soms  met  ’n 
ligter  geestige  aanslag,  wat  menslike  beperkthede  aan  die  lig  bring  d.m.v. 

3)  “Weskus”,  Spieël  van  water,  bl.  29. 

4)  “Weskus”,  a.w. 

dubbele  omkerings:  ’n  katastrofe  waardeur  die  orde  omgekeer  word  en 
tegnieke  soos  karikatuur  of  parodie  waardeur  die  “status  quo’’  ins- 
gelyks  aangetas  word.  “Die  heilige  omelet’’  en  “Laat  berig’’  is  voor- 
beelde  hiervan.  In  Ig.  gedig  is  die  oënskynlike  omverwerping  van  die  orde 
juis  die  tipiese  Suid-Afrikaanse  maatskappy  wat  daagliks  aan  die  orde 
is:  “Wol  is  duur.  Vleis  is  skaars.’’  Die  gedig  is  ’n  karikatuur  van 
volksbeveiliging.  Die  aanval  is  skerper  waar  dit  gaan  om  gevaarlike 
illusies  of  valshede,  soos  in  “Die  wulpse  oes  van  verraad’’  en  “Huur- 
ling’’.  Die  ontswagtelde  valshede  in  hierdie  gedigte  kan  tot  ondergang 
lei  of  propageer  ontmenslikende  geweld. 

Die  slotafdeling  bou  voort  op  die  verwysing  na  water  en  see  en  spieël  in 
vorige  afdelings.  Water  word  beelddraer  van  die  “groot  geheime’’,  die 
onbekende  wat  slegs  deur  legendes  bekend  is. 

Wanneer  daar  te  veel  aan  hierdie  onbekende  gepeuter  word,  word  dit 
’n  bedreiging  vir  die  ondersoeker  — ’n  refleksie  op  sy  beperktheid, 
soos  ook  in  Van  Vergetelheid  en  van  Glans  blyk.  In  “Speel-speel’’ 
lui  dit:  “Gooi  toe,  argeloos,  keer/  die  koms  van  die  milleniums’’, 
wat  hy  egter  nie  kan  keer  nie.  Water  en  klip  is  draers  van  die  geheime 
waarna  gesoek  word:  “Tot  binne-in  die  droom/  heel,  heel  aan  die 
begin/  van  water  en  van  klip/  en  van  afgekoelde  vuur.’’^>  Wesenlik 
is  dit  ’n  soektog  na  begindinge,  na  eerste,  oorspronklike  waarhede. 
Dat  die  geheime  in  terme  van  die  natuur  en  dikwels  ook  in  terme  van 
ewolusie  beskryf  word,  is  nie  blote  beeldspraak  nie.  Die  dood  is  reeds 
in  ander  gedigte  aan  die  natuur  gekoppel. 

Die  mens  word  gesien  as  deel  van  die  natuur  en  as  produk  daarvan 
in  ewolusionistiese  sin.  Hierdie  natuur  strek  verder  as  die  aarde. 
Dit  sluit  sterrestelsels  in  en  die  kosmiese  prosesse  waarbinne  die  aarde 
’n  “albaster  aan  ’n  sondraad’’  is,  en  sy  soektog  na  begindinge  loop 
terug  op  die  pad  van  ewolusie  tot  by  water,  klip  en  vuur.  In  “Die 
angs’’  word  visse  en  ongekaarte  oseane  — die  water  — gekoppel  aan 
die  hemelruim  en  sonnestelselvorming. 

So  kom  ’n  verbinding  van  die  molekulêre  mikrokosmos  van  die  mens  en 
die  makrokosmos  van  die  heelal  tot  stand.  Hierdie  verbinding  word  egter 
eers  ten  volle  deurgevoer  in  “Vlug  en  aankoms’’  in  die  volgende 
bundel. 

Die  verset  teen  skyn,  valsheid  en  die  teennatuurlike  het  nou  ontwikkel 
tot  ’n  perspektivering  van  die  mens  deur  die  natuur,  nie  net  as  omgewing 
nie,  maar  as  deel  en  as  waarheid  van  sy  bestaan. 

Die  begindinge  is  wesenlik  onbekend;  hulle  is  legendes  of  “vermoedens’’ 
(“By  L’Agulhas  ’n  wandeling’’  in  Van  Vergetelheid  en  van  Gians)  en 

5)  “Grot”,  a.w.  bl.  58. 

die  ontdekking  daarvan  kan  slegs  geskied  deur  die  verbeelding  van  die 
digter,  dit  wil  sê  deur  die  gedig  self  soos  Opperman  se  skip  in  ’n  fles 
wat  die  beperktheid  van  ruimte  kan  oorskry.  So  ’n  verbeelde  reis  vind 
Iplaas  in  “Watergraf”.  Met  sy  beskrywings  van  verwording  tot  seeding 
is  dit  nog  ’n  poging  om  superobjektiewe  greep  op  vermoede  werklikhede 
te  kry.  Dit  verbind  weer  sterwe  met  die  natuur  en  met  water.  Mens 
en  aarde  word  verbind  deur  die  dood  en  die  watergraf  is  eintlik  ’n  retro- 
gressiewe  ewolusie  én  ’n  heropstanding,  ’n  betree  van  ’n  kus  wat  herinner 
aan  die  verskyning  van  die  eerste  mens  op  aarde.  In  die  laaste  instansie 
is  die  gedig  ’n  beeld  van  ’n  idilliese  versoening  tussen  mens  en  natuur 
waarin  sy  sole  puimsteen  is  en  sy  oë  skulpe.  In  bewuste  teenstelling  met 
die  konvensionele  sienings  van  ’n  “watergraf”  is  daar  iets  paradysliks 
omtrent  hierdie  versoening. 

4. 

Die  natuur  speel  ’n  belangrike  rol  in  Spieël  van  water,  in  Van  Ver- 
getelheid  en  van  Glans  vorm  dit  skering  en  inslag  van  die  bundel. 

Die  natuur  sluit  egter  meer  in  as  water,  see,  plantegroei,  dier  en  land- 
skap.  Dit  sluit  die  aarde  in  en  sy  geskiedenis  van  verrysende  vastelande, 
asook  die  geskiedenis  van  vastelande  wat  die  voorgeskiedenis  van  die 
mens  is.  Dit  sluit  ook  die  sterrestelsels  en  kosmos  in,  waarbinne  die 
aarde  ’n  blote  planeet  is. 

In  die  eerste  helfte  van  die  bundel  is  die  natuur  in  die  omvattende  sin 
die  middel  en  terrein  van  verkenning  van  die  geskiedenis,  geheime  en 
legendes  van  die  mens  en  van  sy  wêreld.  In  hierdie  opsig  sluit  dit  aan  by 
“vergetelheid.”  In  die  tweede  helfte  is  die  kleiner  natuur  van  boom. 
plant,  dier  en  Boesman  die  onderwerp.  Die  instelling  verander  van  ver- 
kenning  na  oopstelling  en  ontvanklikheid.  “Lig”  is  ’n  deurlopende  mo- 
tief  in  hierdie  afdeling  en  verbind  dit  aan  die  “glans”-motief  van  die 
bundeltitel. 

Met  “By  L’Agulhas  ’n  wandeling”  word  die  verkenning  van  die  natuur 
ingelui.  Die  spreker  wil  “hoor  en  opteken/’n  geskiedenis  wat  verby- 
vaar”,  hy  wil  “peuter,/blootIê,  ’n  laagwater  van  monsters”.  Hy  wil  die 
geskiedenis  van  die  vroeëre  verkenners  van  die  vasteland,  die  seevaar- 
ders,  ondersoek,  maar  ook  die  geskiedenis  van  “ ’n  afrika”,  ’n  vreemde 
vasteland  of  stuk  aarde.  Soos  die  ou  seevaarders  gestrand  het,  so  onder- 
vind  die  spreker  ook  sy  eie  vreemdsoortigheid  langs  hierdie  kus  en  ten 
slotte  kom  die  kontak  nie  tot  stand  nie  en  moet  daar  ironies  gekon- 
stateer  word  dat  hierdie  afrika  “nog  so  vriendelik  niks  prysgee”. 

Die  digter  is  in  hierdie  bundel  ook  seevaarder,  maar  nie  deel  van  die  land 
en  kus  soos  die  swartvlerkmeeu  wat  as  “vaarder,  visser,  kenner”  be- 

skryf  word  nie.  Hy  is  verkenner  en  kolonis,  parallel  met  historiese 
koloniseerders  en  verkenners,  en  net  soos  hulle  bly  hy  vreemdsoortig. 
Tog  is  sy  verkenning  anders  as  dié  van  sy  historiese  modelle.  Dit  is  nie 
“om  grote  laarse  geoktrooid  regverdig/  te  plaks  op  sandvaringdrukke 
van  spore/van  strandlopertjies...”  nie,  maar  juis  om  weer  die  oor- 
spronklike  staat  van  die  land  te  verken.  In  “In  die  rantjies  die  ou- 
volk”,  “Paleontologie”,  “Die  stomme  aarde”  en  “Vlug  en  aankoms” 
word  die  verkennersaktiwiteite  beskryf.  Die  spreker  is  ondersoeker  van 
paleontologiese  lewensvorme,  soeker  na  “Die  asem  van  die  gees  van  die 
grond”  en  ruimtevaarder.  Hy  is  ’n  reisiger  deur  die  natuur.  Telkens 
soek  hy  na  ’n  kontak  met  die  voorgeskiedenis  van  sy  wêreld.  Telkens 
misluk  hy  egter  daarin  om  kontak  te  maak  - “die  verkenners  ken  my  van 
geen  kant”  of  daar  is  slegs  “walms  niks”.  Die  aarde  bly  stom,  maar  op 
ironiese  wyse:  die  hoorders  is  “onontvanklikes”  sodat  die  aarde  ook’n 
bejammerenswaardige  “stomme  aarde”  is. 

Die  reisiger-verkenner  ironiseer  homself  voortdurend.  In  “Paleontolo- 
gie”  word  die  ondersoekersaktiwiteite  geïroniseer  deur  die  feit  dat  die 
ondersoeker  self  “onuniek”  deel  is  van  die  aarde  wat  hy,  onder  die  in- 
druk  van  sy  eie  kundigheid,  tot  openbaring  van  geheime  lewe  wil  bring. 
Die  groot  geheime  bly  “vermoedens”,  “legendes”  en  die  “stemme  van 
ons  voorgeslag”  bly  stom. 

Met  hierdie  “aarde”-gedigte  is  die  mens  gerelativeer  tot  onunieke 
onderdeel  van  die  natur.  Dat  hy  telkemale  “dier”  genoem  word,  is 
terselfdertyd  ironiese  ontmaskering  en  werklikheid:  “ ’n  seldsame  dier  is 
die  mens  nou  nie  juis”.**  Hy  is  egter  “verworde  dier”  (“Vlug  en 
aankoms”)  wat  terug  moet  reis  in  die  geskiedenis  en  die  vergetelheid 
in  om  sy  ware  aard  en  die  geheime  van  sy  bestaan  te  ontdek.  Hierdie 
reis  het  reeds  in  Spieël  van  water  begin 

Hoewel  talle  beelde  en  motiewe  dui  op  ’n  natuurwetenskaplike  instelhng, 
is  daar  ook  blyke  van  ’n  primitiewe,  magiese  natuurbelewenis.  In 
“Die  stomme  aarde”  word  die  aarde  geanimeer:  “die  asem  van  die  gees 
van  die  grond”  en  ’n  “geheime  taal”  word  gesoek.  Die  legendemotief 
wat  in  hierdie  bundel  sterk  na  vore  kom,  sluit  hierby  aan.  “Moselan- 
tjie”  herinner  aan  ’n  primitiewe  folkloristiese  sprokie,  moontlik  ter 
verklaring  van  ’n  veldbrand.  “Loefiti-ogho”  beeld  die  aarde  as  “pri- 
maatma”. 

Daar  is  geen  teenspraak  in  hierdie  saambestaan  van  ’n  natiíurweten- 
skaplike  en  ’n  magiese  instelling  nie.  Die  gedigte  self  dui  aan  hoe  die 
aarde,  volgens  die  natuurwetenskap  die  voorgeskiedenis  van  die  mens, 
geheim  én  magtiger  bly.  “Peuter”  moet  dan  plek  maak  vir  ontvank- 
like  oopstelling  en  aanbidding  soos  dié  van  die  ietermagó  in  die  tweede 
afdeling. 

6.  “Die  skedel  lag  al  huil  die  gesig”,  Van  Vergelelheid  en  van  Glans,  bl. 

15. 

In  vorige  bundels  is  menslike  ontwikkeling  as  skending  van  die  natuur 
ontmasker.  Hierdie  tema  is  nou  opgeneem  in  ’n  breër  visie  van  aarde, 
kontinent  en  geskiedenis.  Die  skenders  is  nou  die  seevaarders  van  ouds 
wat  geweldenaars  en  rowers  geword  het.  Die  Kruis  van  Aviz,  simbool 
van  die  kersteningsideaal  van  vroeë  koloniste,  word  ironies  beeld  van 
hierdie  uitbuiting  en  skending,  maar  ten  slotte  ook  beeld  van  die  in- 
herente  maar  onontdekte  “soeter  spesery”,  die  palanca,  natuurding  van 
die  kontinent  soos  hy  oorspronklik  was.  In  “Die  eiland  van  die  water- 
put”  word  ’n  soortgelyke  ironiese  kontras  geskep.  In  “Die  waterslang” 
is  die  kolonismotief  terug  te  vind  in  “mense  in  nedersettings”  en  ook 
die  man  wat  “bekyk,  en  beraam  en  bereken  in  ’n  boekie”,  die  moderne 
tegnoloog-ingenieur.  Die  mitiese  beeld  waarmee  die  rivier  beskryf  word, 
versterk  die  ironie.  Die  verdwyning  van  die  rivier  word  beskryf  as  ’n 
verstilling  tot  “duinesprokie”,  dit  wil  sê  legende  of  onontdekte  geheim 
van  die  land.  Van  die  olifant,  die  koninklike  oerdier  wat  aan  die  pre- 
historie  verbonde  is,  het  daar  in  die  moderne  wêreld  net  “masto- 
dontiese  manewales”  oorgebly. 

Sosiopolitieke  betrokkenheid  is  in  hierdie  bundel  beperk  tot  enkeie 
gedigte  soos  “Boerebeeldjie”  en  “Gewis  Africana”.  Die  ondergangs- 
motief  kom  steeds  voor,  maar  is  ook  opgeneem  in  ’n  breër 
konteks.  Suid-Afrika  en  Suid-Afrikaanse  geskiedenis  is  slegs  minimale 
onderdeel  van  die  groter  geskiedenis  van  ’n  kontinent:  “O  klein  ver- 
lede,  verwaai  en  verspot,  vergete  en  toetental/beteuterd  in  die  gang  van 
’n  vasteland  wat  gedurig/  sy  grondwater  aanvul  met  bloed  en  met  bloed 
bemes.”’>  Suid-Afrikaanse  volksplanters  en  hul  nasate  (“Steendruif”) 
word  ingeskakel  by  die  groep  nedersetters  in  hierdie  bundel. 

Met  “Vlug  en  aankoms”  word  die  eerste  afdeling  van  Van  Vergetelheid 
en  van  Glans  afgesluit.  ’n  Hele  reeks  motiewe  word  egter  ook  in  hierdie 
gedig  deurgekomponeer. 

Die  spreker,  veralgemeen  tot  die  tweede  persoon,  is  weer  verkenner  en 
ontdekker,  maar  nou  as  ruimtereisiger.  Die  vaartuie  van  seevaarders  en 
die  tweevoetige  of  gespleettoonde  draers  het  nou  ’n  ruimtetuig  ge- 
word.  Die  reis  terug  in  die  geskiedenis  en  in  die  aarde  word  nou  ’n 
reis  bo  die  aarde  uit.  Dit  is  egter  nog  wesenlik  dieselfde  ontginning  van 
die  mens  en  sy  voorgeskiedenis  en  sy  plek  in  die  natuur.  In  die  proses 
word  die  aarde  self  opgeneem  en  gerelativeer  tot  net  maar  nog  ’n  pla- 
neet  met  ’n  “opslag  van  wesens”.  Die  mens  as  skender  word  betrek 
in  afdeling  III  van  die  gedig  asook  die  mens  wat  homself  as  vreemd- 
soortig  ervaar  en  wat  tevergeefs  kontak  soek  met  die  groter  natuur  — 
hy  bly  “pal  steeds/  in  die  groot  dog  om  sy  as  van  eensaamheid”.  Ten 
slotte  beskryf  die  gedig  ook  ’n  ervaring  in  die  tuig  van  die  woord  en 
sluit  dit  aan  by  ander  kunsteoretiese  motiewe  in  Stockenstróm  se  werk. 


7.  “Boerebeeldjie”,  a.w.  bl.  19. 

Die  ruimtevaartbeeld  sluit  verskeie  betekenisse  in:  ’n  ruimtevaart;  die 
mens  as  ruimtevaarder  en  sy  nuwe  siening  van  homself  in  die  heelal; 
’n  “herskepping”  waarin  die  mens  opnuut  die  aarde  betree  en  ten  slotte 
die  ruimtereis  as  reis  met  die  woord. 

Die  landingsbeelde  in  deel  III  groei  uit  tot  ’n  beeld  van  mens-op- 
die-aarde.  Die  slotstrofe  dui  dit  onder  meer  aan  met  sy  beskrywing 
van  ’n  aarde  draaiend  om  die  son.  Hy  draai  in  ’n  wisseling  van  koes- 
tering  en  “verdonkerende  glans”.  Dié  reëls  beskryf  egter  ook  die  vaar- 
der  self.  Ook  hy  is  die  “afgekoelde  kind”  en  die  aarde  waarop  hy  hom 
bevind  word  ’n  nuwe  tuig  in  die  heelal. 

Wanneer  die  verskeidenheid  betekenisse  saamgelees  word,  is  die  nuwe 
land  en  aarde  ’n  nuwe  perspektief  op  aarde,  mens  en  wêreld.  Die  ruimte- 
reis  is  eintlik  ’n  reis  in  perspektivering  van  die  aarde  en  die  mens.  Ge- 
perspektiveer  vanuit  die  hemelruim  kan  die  mens  sy  dood  aanvaar  en 
sy  lewe  sien  as  ’n  “eenmaligheid  van  chromosome”.  Hy  kan  homself  sien 
as  opgeneem  in  die  geskiedenis:  “ek  was  eenmaal/  eenmaal  was  ek 
’n  mens”.  Dis  ’n  natuurkundige  geskiedenis  van  sonne,  afgekoelde 
massas  en  chromosome. 

Kolonisasie,  uitbuiting,  ontwikkeling  en  materialisme  — ál  die  dinge 
wat  in  ironiese  en  satiriese  verse  onthul  en  aangeval  is  — word  nou  ge- 
transponeer  op  die  vlak  van  mens-in-die-heelal.  ’n  Nuwe  mensbeeld  is 
nou  moontlik,  naamlik  een  van  vreemdelingskap,  tydelikheid  en  relati- 
witeit.  Hiermee  is  hierdie  motiewe  uit  vorige  bundels  saamgetrek.  Die 
mens  word  nou  nie  slegs  gesien  as  deel  van  die  aarde  nie,  maar  as 
afhanklik,  as  “kind”  van  die  son,  onderworpe  aan  die  wisseling  van 
koestering  en  verdonkering,  van  lig  en  donker  en  van  bestaan  en  vergetel- 
heid.  Die  woorde  “ ’n  stille  bemoeiing/met  die  eenmaligheid  van  dood- 
gaan”  som  ’n  hele  ontwikkeling  in  Stockenstróm  se  poësie  op.  Dit  het 
gekulmineer  in  die  verkennersgedigte  in  die  eerste  afdeling  en  word  af- 
gerond  met  hierdie  “vlug”  wat  ook  ’n  reis  in  die  vergetelheid  in  is. 

Die  bestaan  word  as  ironies  gesien,  nie  slegs  omdat  dit  onderhewig  is  aan 
die  vergetelheid  nie,  maar  ook  omdat  die  mens  vasgevang  is  in  ’n 
“groot  dag”  — ’n  groot  bespiegeling  ên  ’n  groot  illusie  — en  die  ge- 
heime  dus  nie  opklaarbaar  is  nie. 

Die  ruimtereis  is  ook  reis  met  die  woord  en  die  tuig  is  ook  die  gedig 
waardeur  so  ’n  verbeelde  reis  taalwerklikheid  kan  word,  net  soos  die 
verbeelde  dood  in  “Watergraf”.  “Hierdie  uitspraak”  in  reël  twee  ver- 
wys  m.i.  onder  meer  na  “hierdie  gedig”.  Ook  die  refrein  uit  ’n  “ver- 
gete  hel”  sinspeel  op  die  gedig.  Deur  die  gedig  kan  ’n  reis  in  die 
bo-aardse  onderneem  word,  soos  vroeër  in  die  ondergrondse  en  die 
onderwaterse,  en  deur  die  gedig  kan  ’n  bo-menslike  perspektief  verkry 


73 


word.  Hierdie  digterlike  reis  is,  soos  die  tuig  wat  aan  die  brand  slaan 
wanneer  dit  deur  stratosfere  gaan,  verruklik  en  verskriklik.  Daar  is  ’n 
parallel  tussen  die  breek  van  die  spieël  in  “Welkom  vreemdeling...” 
en  die  uitbrand  van  die  tuig  in  “Vlug  en  aankoms”.  In  albei  gedigte 
verander  optekening  in  ontmoeting  met  die  dood.  Die  woord  is  ver- 
kenningsmiddel,  maar  ook  geheimdraer  soos  in  “Die  pan”  aangedui 
word.  In  “Vlug  en  aankoms”  word  ’n  verband  en  omvattende  perspek- 
tief  bereik,  maar  die  geheime  is  daarmee  nie  opgehef  nie.  In  ’n  ander 
gedig  met  kunsteoretiese  implikasies  in  hierdie  bundel,  “Die  eland”, 
word  skepping  gesien  as  “wonder”  maar  ook  as  natekening  van  “die 
teiken  geteken  teen  die  groot-groot  lug”. 

Die  begrippe  “glans”  en  “vergetelheid”  word  in  geen  gedig  in  hierdie 
bundel  as  sodanig  uitgediep  in  hul  volle  omvang  nie.  “Glansspreeu- 
bekentenis”,  waarin  dié  titelwoorde  woordeliks  ter  sprake  kom,  transpo- 
neer  die  begrippe  na  die  vlak  van  ’n  kleiner  natuurgegewe,  die  glans- 
spreeu.  Dis  weliswaar’n  meerduidige  beeld,  maar  die  gedig  bly  ’n  ironiese 
spel.  Ook  “Winterslaap”,  die  inleidingsgedig,  reflekteer  “glans”  en 
“vergetelheid”.  Rus,  die  vervaag  van  herinneringe,  volkome  stilte  en 
eensaamheid  roep  vergetelheid  op,  terwyl  die  wol  en  ys  en  die  dae  wat 
“waterblink”  in  die  son  lê,  glans  oproep.  Albei  gedigte  beeld  egter 
’n  paradoksale  en  ironiese  saambestaan  van  glans  en  vergetelheid,  ironies 
in  “Winterslaap”  omdat  die  tekens  van  versteurde  rus  en  ontwaking 
van  die  papie  reeds  daar  is,  en  ironies  in  “glansspreeubekentenis” 
omdat  die  bekentenis  die  paradoks  waarin  die  glansspreeu  vasgevang  is, 
nie  ophef  nie.  Die  slot  van  “Vlug  en  aankoms”  skakel  ook  met  hierdie 
motiewe  deur  die  beeld  van  die  draaiende  aarde  en  wang  wat  dán  ge- 
koester,  dán  verdonker  word,  in  afhanklikheid  van  die  son.  Uit  vergetel- 
heid  kom  onrus;  vergetelheid  relativeer  die  glans,  soos  die  glansspreeu 
moet  beken. 

In  die  tweede  afdeling  speel  lig  ’n  oorheersende  rol:  die  lig  op  die  vlerke 
van  die  heuningby,  die  lig  van  die  lentemaan,  die  lig  van  die  son 
waarna  die  ietermagó  “gryp”  en  waarna  die  tuinier  die  palm  uitstrek, 
die  lig  wat  die  wilde-katjiepiering  inasem  en  verwerk  tot  geur  en  die  lig 
waarop  die  “Kluisenaar  in  die  berge”  eendag  sal  trap.  Glans,  lig,  son  — 
hierdie  motief  skakel  met  die  natuur  en  met  aardsheid.  Wanneer  die 
“einddeurlewing”  van  die  glansspreeu  in  terme  van  lig  beskryf  word 
(“blou  en  groen  en  veergeworde  vlam”),  is  dit  ironies  en  deel  van  die 
spreeu  se  selfbeklag.  In  afdeling  II  word  lig  en  aardsheid  of  natuur 
verbind,  bv.  in  “Heuningdae”.  Die  volgende  reëls  versoen  lig  en  ver- 
ganklikheid:  “Aan  doringboomdons,  volkome  verganklik,/hang  ’n  by/ 
Die  by  vlieg,/  sy  vlerke/  die  gehele  lig.”  In  gedigte  soos  “Volstruis- 
eier”,  “Die  oorwinning  van  die  ietermagó”  en  “Tuinier”  is  lig  die 

skeppende,  lewegewenae  eiement  verbind  aan  die  son  wat  ook  die  aarde 
koester”.  Dier  en  plant  leef  in  harmonie  daarmee.  Die  wilde-katjiepie- 
ring  word  geteken  as  ’n  organiese  vereniging  van  lig  en  geur.  Hierdie 
gedig  lewer  implisiete  kommentaar  op  die  hunkering  na  vergeesteliking, 
“einddeurlewing”  of  metafisiese  lig.  Hierdie  soort  “verligting”  word 
geïroniseer  wanneer  die  spreeu  beken:  “wip  ek  van  waarheid  verlig”. 

Afdeling  II  voer  die  voorneme  uit  wat  in  die  derde  deel  van  “Vlug  en 
aankoms”  by  implikasie  uitgespreek  word.  Die  “nuwe  aarde”  sal  anders 
betree  word,  nié  in  vermetele  toe-eiening,  louteringsillusies,  uitbuiting  vir 
selfgewin  en  skending  nie,  maar  in  nederigheid  en  in  ’n  bewustheid  van 
eie  relatiwiteit  en  verganklikheid.  In  afdeling  II  is  daar  ’n  ontvanklik- 
heid  vir  die  klein  onderdele  van  die  natuur,  vir  die  magiese  kragte 
daarin,  vir  “waas  en  vrede”  en  “soetheid,  sagtheid,  puurheid”  waar- 
van  boom  en  plant  kan  getuig.  Dié  instelling  word  voorspel  deur  die 
slotstrofe  van“Gondwana  bespiegel”  waarin  die  legende  verkies  word, 
die  “grootse  ryk  van  openbaringe”.  Die  hele  afdeling  spreek  van  ’n 
poging  tot  versoening  met  die  natuur. 

Die  mens  is  egter  gevang  in  die  dilemma  van  die  “groot  dog”,  soos 
J.C.  Kannemeyer  ook  aanwys.**  Hy  kan  slegs  wens  om  afstand  te  doen 
en  “onthef  van  ekstase  en  vir  goed  aards”  te  wees.  Hy  kan  slegs  wens 
(“Hoe  graag  sou  ek”)  om  in  ’n  harmonie  met  sy  werklike  aard  te  leef 
deur  “woord  nog  koeël”  weerstand  te  bied  en  sy  dood  rustig  te  aan- 
vaar.  Die  soektog  na  ’n  god  word  geïroniseer  in  ’n  gedig  soos  “So  ook 
maar  maaksel”,  maar  dit  verander  nie  die  soektog  nie.  “Met  my  wys- 
vingertop”  is  in  hierdie  konteks  en  in  die  konteks  van  al  die  mens- 
afstropende  gedigte  in  Stockenstróm  se  drie  bundels  ’n  kapitulasie 
voor  die  aard  van  die  mens.  Die  gedig  speel  met  ’n  verbeelde  herskepping 
van  die  mens,  ’n  teruggaán  in  die  dooie  verlede,  die  vergetelheid  waar- 
uit  die  aarde  ontstaan  het  om  dan  opnuut  ’n  mens  te  skep.  Die  droom 
word  egter  opgehef  deur  die  herhaalde  “Hoe  graag  sou  ek...” 

In  “Die  eland”  word  ook  die  kunstenaarskap  by  die  natuur  betrek. 
Aan  die  Boesmankunstenaar  word  skepping  as  ’n  wonder  voltrek,  maar 
dit  geskied  in  terme  van  klip,  stof,  dier,  hand  en  gifbol.  Die  Boesman 


8.  A.W.,  bl.  40:  “Die  mens  word  egter  in  Van  vergetelheid  en  van  Glans 

as  ’n  tweeslagtige  wese  gesien  ...  Hierdie  spanning  tussen  vergetelheid  en  glans, 
passiwiteit  en  aktiwiteit,  volledig  verankerd  wees  in  die  aarde  en  uitreik  na 
iets  hoërs  is  die  sentrale  tema  van  die  bundel...”  M.i.  hou  die  ligmotief 
in  die  eerste  plek  egter  verband  met  die  natuur  en  met  aardsheid. 

is  terselfdertyd  jagter  en  kunstenaar  en  in  albei  natuurkind.  Die  gedig 
hanteer  sy  gegewe  op  die  vlak  van  ’n  magiese,  primitiewe  natuur- 
belewenis. 

5. 

Die  tematiese  ontwikkeling  in  Stockenstróm  se  poësie  kan  saamgevat 
word  as  ’n  groei  vanuit  ’n  kritiese,  ontmaskérende  en  aanvallende  instel- 
ling  teenoor  mens  en  wêreld  na  ’n  ontginning  van  werklikhede  totdat  ’n 
omvattende  perspektief  verkry  word.  In  hierdie  perspektief  is  die  mens 
deel  van  die  natuur  en  nie  van  ’n  metafisiese  bestel  nie.  Sy  uiteindelike 
werklikheid  is  in  die  natuur  veranker  en  die  prosesse  van  glans  en 
vergetelheid  waaraan  hy  onderworpe  is,  relativeer  hom.  Relativering 
deur  middel  van  ironie,  satire  en  ander  tegnieke  kenmerk  Stocken- 
stróm  se  werk.  Die  spel  met  waarnemingspunte,  sprekers  en  perspektiewe 
verskaf  ’n  blik  van  op  ’n  afstand,  ’n  objektiwiteit  waardeur  dood  én 
menslike  beperkthede  aanvaar  word,  hoewel  “pal  steeds’’  ironies  be- 
trag.  Versoening  met  die  natuur  bly  ’n  ideaal;  dit  word  nie  werklik- 
heid  nie,  omdat  die  mens  reeds  “verworde’’  dier  is. 

In  hierdie  drie  bundels  word  ’n  veelsydige  digterlike  wêreld  geskep,’n 
wêreld  van  mynskag  en  mamba,  Europeër  en  primaatma,  heuningby  en 
heelal.  Dit  is  “betrokke’’  — in  die  aktuele  sosiopolitieke  sin,  maar  ook 
in  die  breër  sin  van  Afrikabewustheid.  Wesenlik  is  dit  egter  betrokke 
by  die  mens  en  is  aktualiteite  en  die  kontinent  aanleiding  tot  aan  ont- 
hulling  en  verkenning  van  sy  aard  en  plek  in  groter  werklikhede.  Skepti- 
sisme,  ironie  en  relativering  maak  dit  ’n  onbetrokke  betrokkenheid  wat 
vanweë  sy  omvang  en  die  wyse  waarop  dit  volgehou  word  eiesoortig  is 
in  die  Afrikaanse  poësie. 

Wilma  Stockenstróm  se  poësie  is  tot  dusver  gekenmerk  deur  ’n  fyn 
intellektuele  en  ironiese  spel  met  die  taal.  Met  die  “natuurgedigte’’ 
in  die  tweede  afdeling  van  die  laaste  bundel  word  nuwe  poëtiese  moont- 
likhede  verken.  Dit  wil  voorkom  of  daar  ook  ten  opsigte  van  vorm- 
gewing  en  taalgebruik  gesoek  word  na  ’n  versoening  tussen  natuurgegewe 
en  intellektuele  taal. 


Universiteit  van  Fort  Hare 

L.A.  BARNES 


OP  WEG  NA  ’N  INTERPRETASIE  VAN  OPPERMAN  SE 
SPERMUTASIE. 

In  ’n  artikel  in  Standpunte  oor  die  siklustitel  Spermutasie  doen 
L.C.  Eksteen"  die  volgende  ontstaansmoontlikhede  van  die  woord  aan 
die  hand.  Dit  kan  ’n  samestelling  wees  van  een  of  meer  van  die  vol- 
gende: 

(1)  sper  en  mutasie 

(2)  sperm  en  mutasie 

(3)  sper  en  permutasie 


Hy  verkies  die  derde  moontlikheid,  terwyl  Pirow  Bekker^'  daarop  wys 
dat  die  tweede  net  so  (indien  nie  meer  nie)  geldig  is.  Sonder  om  op 
al  die  besonderhede  in  hulle  argumente  in  te  gaan,  is  dit  vir  my 
duidelik  dat  die  mutasie  hier  sentraal  staan.  Dit  gaan  oor  ’n  verandering 
in  die  spesie.  Dit  bring  die  gedig  in  verband  met  die  mutasie-teorie  van 
De  Vries  waarvolgens  ’n  nuwe  spesie  skielik  tot  stand  kom.  Die  sin- 
speling  op  sperm  wys  verder  na  die  biologiese  aspekte  en  suggereer  ook 
die  seksuele;  terwyl  die  sinspeling  op  sper  suggereer  dat  daar  iets  ver- 
keerd  loop  met  die  mutasie-proses,  ons  kan  wanstaltige  misgewasse  ver- 
wag  of  selfs  die  uitsterf  van  die  spesie. 

Die  Spermutasie-s\k\\is  word  aangebied  as  “ ’n  speurstrokie  vir  die  jong- 
ste  godjies’’.  Dit  is  dan  ’n  kombinasie  van  ’n  sprokie  en  ’n  speur- 
verhaal  — ’n  outydse,  eenvoudige,  kinderlike  genre  en  ’n  moderne, 
ingewikkelde,  “wetenskaplike’’  genre  (reeds  ’n  aanduiding  van  die 
natuurwetenskap-tema?).  Ons  het  dus  ’n  soort  speurverhaal  wat  hom 
afspeel  teen  die  agtergrond  van  ’n  sprokieswêreld  of  ’n  nuwe  soorí 
sprokie  waarin  daar  ’n  sterk  speureiement  is.  Hierdie  speursprokie  is 
bedoel  vir  “die  jongste  godjies’’.  Dit  is  vir  hulle  en  ook  oor  hulle. 
Dit  lyk  asof  hulle  tot  selfkritiek  gedwing  wil  word.  Die  verkleinwoord 
hier  is  opvallend,  want  dit  klink  neerhaiend.  Huiie  is  op  ’n  iaer  viak 
as  die  ou  gode.  Daar  is  ook  die  suggestie  daí  huile  ontmitologiseer 
is,  huiie  krag  ontneem  is. 

Die  sikius  begin  met  ’n  Voorskrif  en  word  met  ’n  Naskrif  afgesiuit. 
Siaan  ons  die  woord  “voorskrif’’  in  ’n  woordeboek  na,  dan  sai  daar  ge- 
wooniik  die  voigende  betekenismomente  gegee  word:  “ ’n  bevei,  ver- 

1.  L.C.  Eksteen:  Spermutasie:  ontgitwing  van  ’n  woord,  Siandpunte  67  (Nuwe 
Reeks). 

2-  P.  Bekker:  Spermuiasie:  ’n  Versperring?,  Slandpunlell  (Nuwe  Reeks). 

maning,  resep,  formule,  gebruiksaanwysing.”  Wat  hier  geskryf  is,  is 
dus  ’n  opdrag  aan  die  leser/speurder  of  ’n  wenk  of  leidraad  wat  aan 
die  hand  gedoen  is  om  hom  te  help  om  die  geheim  op  te  los. 

Lees  dié  woord 
geduldig 
Is  daar  moord, 
en  iemand  skuldig? 

Waarop  slaan  “dié  woord”?  As  dit  op  voorskrif  slaan,  beklemtoon 
dit  die  dubbelsinnige  betekenis  daarvan.  As  ons  in  ag  neem  dat  die 
Voorskrif  aan  die  begin  van  die  reeks  gedigte  staan  en  dat  daar  ’n 
naskrif  aan  die  einde  is,  dan  is  dit  duidelik  dat  die  ongewone  betekenis 
“voorwoord”  of  “inleiding”  ook  hier  geaktiveer  word.  Die  leser  is  nou 
pertinent  bewus  daarvan  dat  woordspeling  ’n  belangrike  struktuurmiddel 
in  die  gedig  is  en  dit  sal  versigtig  nagegaan  moet  word.  As  “dié 
woord”  op  Voorskrif  slaan,  slaan  dit  ook  by  implikasie  op  dit  waarvoor 
dit  staan,  nl.  die  vier  reëls  wat  die  voorskrif  uitmaak.  Dit  lyk  asof  die 
woord  “woord”  self  baie  belangrik  is,  veral  as  dit  in  verband  gebring 
word  met  die  “Woord”  (met  die  hoofletter  gespel)  in  die  Naskrif.  Dit 
is  die  sleutel  tot  die  ontrafeling  van  die  siklus.  A.P.  Grové^*  laat  hom 
soos  volg  hieroor  uit:  “Die  eenheid  en  sin  lê  dus  in  die  woord,  in 
dubbele  betekenis:  ‘woord  en  Woord’.  En  daarmee  is  tog  ’n  oerbasis 
gegee:  die  Woord  in  sy  begin  en  einde,  Genesis  en  Openbaring.  So 
gesien,  het  ons  in  hierdie  reeks  ’n  besinning  op  die  lot  van  die  mens  soos 
hy  hom  tussen  geboorte  en  ondergang  beweeg.”  Ons  moet  tog  verder 
verken  om  die  sin  te  probeer  peil. 

Die  opdrag  van  die  leser/speurder  is  om  vas  te  stel  of  daar  moord 
gepleeg  is,  deur  wie  en  op  wie.  Die  eerste  stukkie  getuienis  wat  ondersoek 
word,  staan  onder  die  titel  Pirrhatjie.  Dit  verwys  na  Pirrha,  ’n  karakter 
in  die  Griekse  mitologie.  Volgens  die  mite  het  Zeus  ’n  hekel  aan  die 
mensdom  — die  skepping  van  Prometheus  — gehad  en  hy  het  besluit 
om  al  die  inwoners  van  die  aarde  te  vernietig  en  ’n  nuwe  ras  te  skep 
wat  die  lewe  beter  sou  verdien.  Hy  het  ’n  sondvloed  veroorsaak  wat 
almal  vernietig  het  behalwe  Deukalion  en  sy  vrou  Pirrha  — ’n  deug- 
same  egpaar.  Zeus  het  hom  ontferm  oor  hulle  en  deur  ’n  orakel  is  hule 
aangesê  om  die  beendere  van  hulle  moeder  (die  klippe  van  die  aarde) 
agter  hulle  te  werp.  Toe  hulle  die  klippe  gegooi  het,  het  hulle  die  stig- 
ters  van  ’n  nuwe  ras  geword,  want  die  stene  wat  die  man  gegooi  het, 
het  mans  geword  en  dié  wat  die  vrou  gegooi  het,  het  vrouens  geword. 
Pirrha  was  dus  ’n  mens  wat  die  menslike  ras  herskep  het.  Dit  is  moeilik 
om  te  bepaal  wie  die  Pirrha-figuur  in  die  gedig  is.  Daar  is  vier  karak- 
ters,  nl.  ’n  vader  en  moeder,  die  spreker  — hulle  kind  — en  sy  of  haar 


3.  A.P.  Grové:  Die  Huisgenool,  13  Maart  1964. 

wanstaltige  boetie.  As  Pirrha  die  skepster  is,  dan  sou  ’n  mens  verwag 
dat  Pirrha  ma  is,  maar  aangesien  die  verkleinwoord  hier  gebruik  word, 
is  dit  waarskynlik  dat  haar  dogter  die  spreekster  die  klein  Pirrhatjie 
is.  Die  verkleinwoord  is  dalk  ook  op  ’n  neerhalende  wyse  gebruik  om 
aan  te  dui  dat  hierdie  Pirrha  nie  so  waffers  is  nie  — nie  eintlik  van  die 
formaat  van  die  oorspronklike  Pirrha  nie. 

Die  spreker  (spreekster)  se  boetie  is  nie  ’n  normale  kind  nie.  Dit  is  dadelik 
opvallend.  Hy  is  mismaak,  “sy  kop  hang  appelkoos’’,  en  hy  is  baie  klein 
want  hy  lê  in  ’n  skoendoos  en  sy  ma  se  trouring  gly  maklik  oor  sy 
hand.  Dit  is  ’n  soort  proefbuis-  of  broeikas-baba  wat  heeldag  op  watte 
moet  lê.  By  hierdie  beskrywing  van  die  kind  klink  daar  ’n  hele  aantal 
bowetone.  Die  reël  “eet  ek  hom  sommer  lag-lag  op’’  suggereer  die  dub- 
belsinnige  spel  tussen  liefde  en  vernietiging  wat  nog  verder  versterk  word 
as  die  “appel’’  uit  “appelkoos’’  gehaal  word,  wat  onmiddellik  die  boom 
van  kennis  van  goed  en  kwaad  suggereer.  Daar  is  ook  ’n  sweem  van 
die  “onheilige  huwelik’’  by  die  “troupand’’  wat  oor  die  kind  se  “hand’’ 

giy- 

Deel  II  funksioneer  volkome  op  die  letterlike  vlak  maar  dit  wemel  van 
woord-  en  toespelings.  In  eerste  instansie  is  “jektepiel’’  en  “tasletiet’’ 
verdraaiings  wat  normaalweg  in  kindertaal  sou  voorkom,  maar  die 
metatesistiese  woordespeling  roep  ’n  duidelik  seksuele  verband  op  (wat 
verband  hou  met  die  sperm  van  Spermutasie)  wat  in  verband  gebring 
kan  word  met  die  sterre  in  die  vorige  reël.  As  ons  Opperman  se  poësie  na- 
gaan,  word  sterre  dikwels  (bv.  Almanak)  in’n  seksuele  verband  gebruik. 
Noudat  ons  op  die  biologiese  vlak  geplaas  is,  is  daar  duidelik 
’n  skakel  met  die  evolusie-  en  mutasie-proses.  Die  vader  en  kind 
is  nie  meer  net  vader  en  kind  nie,  maar  hulle  word  simbolies 
van  die  hele  mensdom  deur  die  eeue,  ’n  soort  Elcerlijc.  Dit  is  die 
geleidelike  ontwikkeling  van  die  mens  deur  die  eeue  wat  hom  in 
staat  gestel  het  om  die  maan  en  sterre  te  bereik.  Die  “man  wat  maan- 
somme  maak’’  is  duidelik  twee  persone.  Hy  is  die  moderne  weten- 
skaplike,  maar  hy  is  ook  die  primitiewe  mens  wie  se  ontdekking 
van  die  abakus  gelei  het  tot  die  ontwikkeling  van  die  moderne 
wiskundige  teorieë  wat  maanlandings ynoontlik  maak. 

Die  frase  “na  die  maan’’  roep  verskeie  interpretasiemoontlikhede 
op.  Op  die  seksueel-biologiese  vlak  verwys  die  na  ’n  erotiese  nirwana. 
Dit  beteken  ook  letterlik  die  maan  wat  verband  hou  met  die  ruimte- 
program  en  wetenskaplike  en  tegnologiese  ontwikkeling  in  die  heden- 
daagse  samelewing.  Maar  daar  is  ook  ’n  derde  moontlikheid,  nl. 
die  idiomatiese  gebruik.  Die  mens  gaan  na  die  maan  — tot  niet: 
’n  sinistêre  verwysing  na  die  vernietiging  van  die  mens  wat  as 
gevolg  van  die  verkeerde  aanwending  van  wetenskaplike  kennis  teweeg- 
gebring  kan  word. 

Namate  die  mensdom  ontwikkel,  verander  sy  wêreldbeeld  as  gevolg 
van  die  uitbreiding  van  wetenskaplike  kennis. 

As  ek  en  Pa  gaan  stap 
dan  stap  die  maan 
en  wolke  saam 

Vir  die  ou  volkere  was  die  sterre  mitologiese  dierebeelde,  maar  vir 
die  hedendaagse  mens  is  hulle  plekke  wat  bereik  kan  word  met  behulp 
van  sy  wetenskaplike  kennis.  Die  mens  begin  voel  dat  hy  beheer 
oor  die  heelal  kan  kry.  Wetenskaplike  en  tegnologiese  ontwikkeling 
het  die  maan  binne  bereikbare  afstand  gebring  en  beheer  van  klimaat 
(“wolke”)  moontlik  gemaak. 

Die  eerste  geluid  van  die  uil  (voël  van  die  wetenskap)  word  in 
’n  fietsklokkie  gehoor.  (Daar  is  dalk  ’n  verhole  klankspeling  op  die 
gdui  van  die  klokkie  en  die  uiltjie).  Dus  word  ons  voorberei 
vir  die  rol  wat  die  uil  in  die  volgende  gedig  gaan  speel.  Daar  is 
ook  ’n  duidelike  teenstelling  van  natuur-onnatuur.  Die  onnatuurlike 
gegewe  — , fiets,  klokkie,  abnormale  kind  of  sirkusdwerg  — word  teen- 
oor  die  natuurlike  geplaas  — perd,  uilvlerkies,  die  normale  kind. 
Hierdie  spanning  tussen  die  natuurlike  en  onnatuurlike  en  die  pre- 
okkupasie  met  die  wetenskap  word  later  verder  uitgebrei. 

In  die  volgende  gedig  (stukkie  getuienis)  Uil  en  Pallas  Athena  moet 
die  rol  van  die  uil  versigtig  nagegaan  word.  Die  titel  is  veelseggend, 
want  die  uil  was  embleem  van  Pallas  Athena,  en  ’n  mens  sou 
verwag  dat  Pallas  Athena  eerste  genoem  sou  word,  maar  deur  uil  eerste 
te  plaas,  word  klem  daarop  gelê  asof  Pallas  Athena  eintlik  ondergeskik 
staan  (of  gelyk,  maar  nie  van  groter  belang  nie).  Die  uil  geniet 
nou  ’n  verhewe  status.  Daar  is  twee  moontlike  Jmplikaý^es  van  hierdie 
volgorde  en  die  gebruik  van  die  woordjie  “en”.  Pallas  Athena  is  nou  die 
embleem  en  haar  hoedanighede  is  kenmerkend  van  die  uil  of  daar  is  ’n 
samewerking  (komplot)  tussen  die  uil  en  Pallas  Athena. 

Die  uil  was  maar  altyd  ’n  dubbelsinnige  simbool.  Aan  die  een  kant 
versinnebeeld  die  uil  wysheid,  maar  aan  die  ander  kant  is  daar  altyd 
die  nare  suggestie  dat  dit  maar  net  ’n  skynwysheid  is  en  dat  hy  in 
werklikheid  baie  dom  is.  (Vergelyk  woorde  soos  “uilskuiken”  = 
“domoor”).  As  gevolg  van  sy  nagtelike  gewoontes  het  die  uil  ook 
verbind  geraak  met  allerlei  onheilspellende  bygelowe  en  is  dikwels  ook 
simbool  van  die  okkulte  en  heksery. 

Pallas  Athena  was  die  godin  van  wysheid  en  alle  kunsvlyt  en  hande- 
werk.  Alle  nuttige  en  sierlike  kunste  — landbou,  seevaart,  naald- 
werk,  wewery,  ens.  — het  onder  haar  geressorteer.  Sy  is  nie  gebore 
nie  maar  het  uit  Zeus  se  kop  ontspring.  Sy  is  gewoonlik  beskou 

as  ’n  weldoenster  van  die  mens.  Dit  lyk  asof  hierdie  hoedanig- 
heid  (eienskap)  ironies  hier  aangewend  word.  Daar  is  verskeie  mites  oor 
Minerva  (Athena).  Volgens  een  mite  wou  Arachne,  ’n  gewone  sterf- 
ling,  wat  ’n  hoë  peil  kunsvaardigheid  verwerf  het,  teen  Athena 
meeding.  Sy  was  so  verontwaardig  dat  sy  Arachne  in  ’n  spinnekop 
laat  verander  het.  Volgens  ’n  ander  mite  het  sy  Hephaistos  — die 
smid  van  die  gode,  beskermheer  van  alle  ambagsmanne  — van  haar 
afgestoot  toe  hy  op  haar  verlief  raak;  maar,  soos  Grové'^’  dit  stel, 
“die  resultate  van  die  liefde  bly  nie  uit  nie;  die  godin  laat  in  ’n  vlok  wol 
’n  kiem  op  die  aarde  val  waaruit  eventueel  ’n  monster  gebore  sal  word’’. 
In  hierdie  geval  was  dit  eintlik  ’n  bedekte  seën,  want  dit  het  veroorsaak 
dat  onreine  dampe  uit  die  aarde  (sinnebeeldig  voorgestel  deur 
Hephaistos)  opgestyg  het  wat  wolke  gevorm  het  wat  eindelik  weer  in  die 
vorm  van  bevrugtende  reën  op  die  aarde  neergeval  het. 

(In  die  atoomeeu  sal  hierdie  bevrugtende  reën  in  verwoestende  as- 
reent  ontaard.) 

Om  leidrade  te  vind,  word  ons  gelas  om  “skeure  en  bouvalle’’^'  te 
ondersoek.  Ons  moet  dus  teruggaan  na  die  vroeë  tye,  na  die  ontstaan 
van  die  mens  in  ons  soektog.  Die  woord  “skeure’’  roep  die  primordiale 
tye  op.  By  die  lees  van  Opperman  is  daar  altyd  ’n  gevoel  dat  dit  ook 
met  ander  betekenisse  gelaai  is;  dit  roep  bv.  die  “klipskeur’’  in  Blom 
en  Baaierd  op: 

’n  Bruin  sandadder,  dun  en  kierieblink, 
gly  deur  ’n  trossiebos  na  ’n  klipskeur  — 

Dit  plaas  ons  nie  net  in  die  oertyd  nie,  maar  ook  in  die  tyd  van  die 
sondeval,  en  daar  is  duidelik  seksuele  konnotasies  wat  aansluit  by  die 
titel  Spermutasie  en  die  seksuele  verwysing  in  Pirrhatjie.  Die  bouvalle 
suggereer  die  reste  van  ou  beskawings.  Maar  ons  soek  nie  na  ’n  lyk 
nie,  ons  soek  na  die  uilballe  — “bal  van  veren  en  ander  onverteer- 
bare  voedselresten  die  de  uilen  soms  uitspuwen.’’*'  Is  die  uile  die  moor- 
denaars  of  weet  hulle  dalk  iets  daarvan  af?  Ons  dink  onmiddellik 
aan  Van  Wyk  Louw  se  uile  wat  “in  die  klipskeur  sit”.  Daar  was  die 
uile  getuies  van  die  dood.  Hier  is  dit  ook  moontlik  dat  hulle  aan- 
dadig  is. 

“ ’n  Onheilige  huwelik”,  ’n  soort  wetenskaplike  kruisteling  tussen  die 
mens  en  die  uil  (voël  van  die  wetenskap)  het  plaasgevind,  en  die  gevolg 
is  ’n  gedrogtelike  kind.  Die  sintaksis  van  die  tweede  strofe  is  uiters 

4.  A.P.  Grové:  op  cit. 

5.  Die  uil  word  dikwels  met  bouvalle  en  verlate  plekke  geassosieer.  Vergelyk  die 
Godsgerig  oor  Edom,  Jesaja  34:11. 

6.  Van  Dale:  Nieuw  Handwoordenboek  der  Nederlandse  Taak,  Martinus  Nijhoff, 
’s-Gravenhage,  1956. 

verwarrend.  Dit  is  dalk  doelbewus  verwarrend  om  die  totale  omruiling 
te  suggereer.  Mens  en  uil  is  nou  so  goed  gemeng  dat  ’n  nuwe  spesie 
gevorm  is.  Die  twee  kan  nie  meer  geskei  word  nie.  Dit  is  ’n  volkome 
mutasie.  Die  mens  is  volkome  verbind  aan  sy  wetenskaplike  uitvindings. 
Die  natuurlike  word  vervang  deur  die  onnatuurlike.  Die  oë  word  vervang 
deur  radar  en  die  brein  deur  radiobreine.  Maar  die  wetenskap  is  nie  meer 
’n  seën  vir  die  mens  nie.  Daar  is  iets  onheiligs  in.  Alhoewel  die  mens 
beheer  oor  sy  wêreld  het  (volgens  die  skeppingsbevel,  Genesis  1:28), 
maak  hy  ’n  monster  in  sy  eie  nes  groot.  Hy  het  beheer  oor  alles  wat  op 
aarde  leef  — “mot  en  mol’’  — en  hy  kan  selfs  die  sterre  bereik.  Die 
“sterre’’  kan  ook  verwys  na  die  geboorte  en  bevrugtingsproses.  Hy  het 
dus  mag  oor  die  geboorteproses  — geboortebeperking,  proefbuisbabas 
en  die  vermoë  om  ’n  mutasie  in  ’n  spesie  te  bewerkstellig.  Maar  die 
mens  sny  sy  keel  af,  hy  vernietig  homself,  want  hy  het  nog  nie  beheer  oor 
homself  nie.  Die  wetenskap  kan  nie  sy  probleme  oplos  nie.  Met  die 
wetenskaplike  vordering  is  daar  nie  ’n  eweredige  vordering  op  morele  ge- 
bied  nie.  Namate  sy  wetenskaplike  en  tegnologiese  kennis  uitbrei,  word 
sy  skuld  al  hoe  swaarder  en  nou  staan  hy  op  die  laaste  tak  en  smeek  om 
verlossing.  Die  “laaste  tak’’  slaan  hier  op  die  jongste  geslag,  d.w.s. 
die  laaste  tak  in  die  evolusieproses.  Daar  is  ’n  gevoel  van  verdoemenis,  ’n 
suggestie  van  die  uitwissing  van  die  mensdom.  Dit  is  ook  “die  laaste 
tak’’  van  die  boom  van  kennis.  Hulle  het  tot  die  besef  gekom  dat  hulle 
vernietig  gaan  word.  Hulle  sit  in  ’n  penarie,  maar  dit  is  eintlik  te  laat  om 
gered  te  word. 

Aan  Opperman  se  subtiele  taalgebruik  moet  ook  hier  aandag  bestee 
word.  Die  “hoe-hoe’’  is  duidelik  die  geluid  wat  ’n  uil  sou  maak,  maar 
daar  is  ook  ’n  subtiele  sinspeling  op  die  woord  hoe  d.i.  “op  water  wyse, 
hoe  kan  hulle  gered  word?’’  Die  laaste  reël  “Verlos  ons,  God’’  is 
’n  vindingryke  aanwending  van  ’n  gegewe  wat  deur  Roberts^’  in  The 
Birds  of  5./1.  vermeld  word,  nl.  dat  die  geroep  van  die  naguil  deur 
sommige  mense  beskryf  word  as  “Good  Lord,  deliver  us’’. 

Alhoewel  die  geluide  wat  hier  gemaak  is,  duidelik  dié  van  ’n  uil  is, 
is  dit  ook  duidelik  op  grond  van  die  sintaksis  dat  die  hy  “wat  mot  en 
mol  ...  kan  dood’’,  nl.  die  mens  self  daarvoor  verantwoordelik  is.  Dit  im- 
pliseer  dan  dat  die  mens  die  monster  is.  Die  monster  wat  hy  groot- 
maak,  is  sy  eie  kind  (nageslag).  As  gevolg  van  die  onheilige  huwelik 
met  die  uil  word  ’n  nuwe  gedrogtelike  spesie  in  die  lewe  geroep.  Die 
menseras  ondergaan  ’n  gedaantewisseling,  ’n  mutasie.  Dit  is  dan  die 
mens  wat  homself  vernietig.  Maar  is  daar  moord?  Die  mens  word 
nie  vernietig  nie,  maar  hy  word  gemuteer,  so  ver  verander  dat  hy  nie 
meer  mens  is  nie.  Wie  is  hiervoor  verantwoordelik?  Is  dit  hy  self?  Of 


7.  Roberts:  Birds  of  South  Africa,  revised  by  McLachlan  & Liversidge,  Kaap- 
stad,  1966;  bl.  198. 

die  uil?  As  ons  die  mite  van  Arachne  hier  probeer  integreer,  is  daar  ’n 
duidelike  parallel.  Sy  wou  met  ’n  godin  meeding  en  as  gevolg  daarvan 
het  sy  ’n  gedaantewisseling  ondergaan.  Vind  dieselfde  soort  gebeurtenis 
hier  plaas?  Die  mens  het  die  toorn  van  die  gode  (God)  ontlok  en  moet  vir 
sy  sonde  boete  doen.  Ons  moet  die  verdagte(s)  verder  ondersoek.  Word 
hy  dalk  in  ’n  “uil”  verander? 

Die  volgende  mitologiese  figuur  wat  Opperman  gebruik,  is  Pandora. 
Volgens  die  mite  was  sy  die  eerste  vrou.  Sy  is  in  die  hemel  geskape 
en  elke  god  het  iets  bygedra  tot  haar  volmaaktheid.  Sy  is  toe  as  gif 
van  Zeus  aan  Prometheus  en  sy  broer  op  die  aarde  gestuur.  (Gewoon- 
lik  is  die  rede  aangevoer  dat  sy  gestuur  is  om  Prometheus  te  straf  om- 
dat  hy  die  vuur  van  die  hemel  gesteel  het).  Daar  was  ’n  kruik  in 
Epemetheus  se  huis  waarin  daar  sekere  ongewenste  artikels  was.  Uit 
nuuskierigheid  het  Pandora  dit  oopgemaak  en  al  die  plae  wat  die  mens 
vandag  nog  lastig  val,  het  ontsnap.  Sy  het  die  deksel  weer  opgesit,  maar 
dit  was  te  laat  en  al  wat  nie  ontsnap  het  nie  was  Hoop,  sodat  dit 
vandag  nog  die  geval  is:  watter  euwels  ons  ook  al  mag  pla,  is  daar  nog 
altyd  die  hoop  wat  ons  nooit  verlaat  nie,  en  terwyl  ons  dit  het,  kan  ons 
nooit  heeltemal  terneergedruk  wees  nie.  Daar  is  ook  ’n  variant  van  die 
mite  waarvolgens  Pandora  in  goeder  trou  gestuur  is  om  ’n  seën  vir  die 
mens  te  wees.  Sy  het  ’n  dosie  met  haar  saamgebring  waarin  al  haar  trou- 
geskenke  was  — seëninge  van  elke  god;  maar  uit  nalatigheid  het  sy  dit 
oopgemaak  en  alles  het  verlore  gegaan  behalwe  die  hoop.  Pandora  is  dus 
die  oervrou  wat  die  mens  ongeluk  gebring  hel,  soos  Eva  die  sonde- 
val  gebring  het.  Die  sonde  wat  die  moderne  Pandora  in  die  wêreld 
gebring  het,  is  in  die  vorm  van  hierdie  gedrogtelike  uilskind.  Dit  laat 
mens  aan  die  film  Rosemary’s  baby  dink  waarin  geboorte  geskenk 
word  aan  ’n  soort  duiwelskind,  ’n  antichris.  Hierdie  moderne  Pandora 
is  heeltemal  ontwrig.  Sy  weet  nie  meer  wat  om  te  doen  nie. 
Sy  verwaarloos  haar  man  en  kinders.  Sy  het  geen  kontak  meer  met  die 
buitewêreld  nie.  Alle  geluide  is  uitgesluit  behalwe  “die  stem  van  dié 
kind  alleen”.  Dié  kind  is  die  spil  waarom  haar  hele  lewe  draai.  Sy 
weet  nie  of  sy  die  kind  moet  laat  lewe  of  doodmaak  nie. 

Moet  ek  hom  bring  na  my  bors 

of  met  klam  watte  versmoor? 

Hierdie  vertwyfeling  tussen  liefde  en  vermetiging  speel  terug  op  die  laaste 
gedig,  Pirrhatjie  waar  die  meisietjie  haar  boetie  lag-lag  wou  opeet.  Dit 
lyk  dan  asof  hierdie  ma  ook  die  ma  is  in  die  Pirrhatjie-gedig.  Pandora 
was  ’n  voorouer  van  Pirrha.  Hier  is  dalk  ook  ’n  verhole  terugspeling 
op  die  “appelkoos”,  want  dit  was  die  appel  van  die  boom  van  kennis 
van  goed  en  kwaad  wat  gebruik  is  om  die  vrou  te  verlei  en  die  sonde 
in  die  wêreld  te  bring,  maar  hier  is  dit  ’n  soort  variant  van  die  appel, 
die  appelkoos  wat  ’n  mens  aan  die  uitdrukking  “appelkose  vir  die  god- 

delose”  (die  slegtes  verdien  onaangenaamhede)  laat  dink,  en  ook  die  hele 
gedagtesfeer  van  die  erfsonde  laat  oproep. 

Die  teenstelling  wetenskap-natuur  kom  weer  sterk  na  vore  in  hierdie  ge- 
dig.  Dit  is  amper  ’n  parodie  van  Eugéne  Marais  se  Lied  van  die 
towenares.  In  plaas  van  die  ‘‘vuur  van  die  swartdoringhout”  het  ons 
nou  ’n  ‘‘emaljestoof”.  Die  ‘‘waaiende  wind”  word  deur  die  telefoon 
vervang  en  ‘‘die  stem  van  die  storieverteller”  deur  die  ‘‘vervolgverhaal”. 

Die  speursprokie  raak  nou  ingewikkelder.  Daar  is  die  moontlikheid  van 
’n  versmoring.  Het  Pandora  dit  gedoen  of  is  sy  juis  skuldig  omdat  sy 
dit  nie  gedoen  het  nie?  Ons  moet  die  volgende  verdagte,  Kerberos 
eers  ondersoek. 

Kerberos  was  die  drie-koppige  waghond  wat  die  ingang  van  die  onder- 
wêreld  (doderyk)  bewaak  het.  Dit  was  sy  taak  om  te  verhoed  dat  die 
dooies  van  die  hel  sou  ontsnap  en  ook  om  nuuskierige  sterflinge  te 
keer  sodat  hulle  nie  sou  inkom  voordat  hulle  gesterf  het  nie.  Herakles  het 
hom  eenkeer  uit  die  hel  gesleep  en  Orpheus  het  hom  eenkeer  met  sy 
musiek  so  bekoor  dat  hy  dit  reggekry  het  om  verby  te  kom. 

In  Kerberos  word  twee  vrae  gestel.In  die  eerste  instansie  word  daar 
gevra  of  hy  wat  die  grens  tussen  die  twee  wêrelde  (lewe  en  dood,  ‘‘hemel 
en  hel”,  ‘‘bos  en  huis”;  waar  bos  die  natuurlike  en  huis  die  wetenskap- 
like/onnatuurlike  kan  suggereer)  moes  bewaak,  laks  geword  het  en  nie 
meer  die  ewewig  in  die  heelal  behou  het  sodat  die  chaos  in  die  wêreld 
gekom  het  nie.  Het  hy  ‘‘iemand  van  buite  binnegelaat?”  Dit  suggereer 
dat  hy  bose  magte  in  die  wêreld  vrygestel  het.  Dit  was  hy  wat  die  uilkind 
in  die  wêreld  in  gebring  het.  Die  ewewig  in  die  wêreld  is  versteur  en 
die  bose  loop  nou  op  vrye  voet  rond.  Die  maan  en  die  uil  roep  ’n 
nagtelike  spookagtige  onheilspellende  atmosfeer  op  waarin  die  gestalte- 
lose  gestaltes  sweef.  Dit  gryp  ook  terug  na  die  vorige  gebruik  daarvan 
en  beklemtoon  die  onheilige  en  negatiewe  aspekte  daarvan,  van  die 
oorbeklemtoning  van  die  wetenskap  wat  ’n  onheil  vir  die  mens  is  en  die 
oorsaak  van’n  gedrogtelike  ras  kan  wees. 

Die  tweede  vraag  impliseer  dat  die  mens  self  verantwoordelik  mag  wees 
vir  hierdie  toestand.  Kerberos  is  deur  die  mens  onthond  (net  soos  die 
mens  ont-mens  is).  Hy  is  die  gedrog  wat  deur  die  mens  self  geskep 
is.  Die  monster  wat  die  mens  in  sy  nes  grootgemaak  het,  tree  nou  as 
’n  vernietigende  soort  vampier  op.  In  Dante  se  Goddelike  Komedie 
tree  Kerberos  as  beeld  van  vraatsug,  onbeteuelde  lus  op.  Dit  kan 
hier  ook  inpas.  Die  mens  word  opgevreet  deur  sy  eie  luste.  Deur 
sy  gepeuter  met  die  natuur  het  die  mens  verwoestende  bose 
magte  ontketen: 

...  die  oerbrak  laat  loop 
met  iets  in  sy  bek. 

Die  hond  het  iets  van  die  doderyk  in  die  wêreld  gebring.  Die 
dood  is  nou  in  die  lewe  dreigend  aanwesig.  Ons  is  verdoem. 

Dit  is  moeilik  om  die  mitologiese  gegewe  in  Erinnes  te  integreer. 
Die  Erineus  was  die  wraaksugtige  godinne  wat  diegene  gestraf  het 
wat  die  menslike  straf  ontsnap  het.  Hulle  het  gewoonlik  opgetree 
as  ’n  moord  op  ’n  naasbestaande  of  familielid  (veral  ’n  vader) 
gepleeg  is.  Hulle  is  ook  bekend  as  “kinders  van  die  ewige  nag’’ 
en  “honde  van  Hades’’  (wat  hulle  dan  by  Kerberos  kan  laat 

aansluit  en  dan  is  hulle  implisiet  die  moordenaars  na  wie  ons  soek).  Die 
spreker  is  blykbaar  ’n  Bantoe  en  ons  word  hier  duidelik  binne  ’n 
Bantoe-wêreld  geplaas  met  gegewens  soos  die  tokkelos,  sangoma  en 
mtagati.  Die  sangoma  is  gewoonlik  ’n  goeie  toordokter  wat  die  bose 
gees  uitruik.  Die  Mtagati  is  ’n  soort  bose  towenaar  wie  se  iden- 
titeit  onbekend  is  en  dus  deur  die  sangoma  uitgeruik  moet  word. 
Die  Mtagati  maak  gebruik  van  tokkelosse  — bose  watergeeste  — 
om  sy  onheilige  planne  uit  te  voer.  Hier  is  dit  nie  baie  duidelik 
wie  die  tokkelos  is  nie.  Dit  is  moontlik  dat  die  tokkelos  en  die  uilskuiken 
dieselfde  persoon  is.  Die  verwarring  het  dalk  ’n  funksie  deurdat 

dit  die  verwarring  in  die  wêreld  aantoon,  hoe  moeilik  dit  is 
om  die  goed  van  die  kwaad  te  skei.  Dit  is  ook  moeilik  om  vas 
te  stel  hoe  die  sangoma  en  mtagati  se  wraaknemers  (Erinues) 
optree.  (Vgl.  ook  met  “Tokolosi’’  uit  die  Brandaan-siklus  waar  hy 
verband  hou  met  die  primitief-bose  (?)  of  oorsprong  van  lewe  as 
’n  “onheldere’’  gegewe). 

As  ons  die  funksies  van  die  Erinues  konsekwent  toepas,  dan 
neem  hulle  hier  wraak  op  die  “uilskuiken’’  (die  domoor,  die  mis- 
gewas,  die  gedrog  wat  die  mens  grootgemaak  het  as  gevolg  van  sy 
onheilige  huwelik  met  die  wetenskap)  wat  by  implikasie  sy  ouers 
vermoor  het.  Onr  sit  nou  met  die  dubbelsinnigheid  dat  dit  juis  die 
Erinues  is  wat  die  moord  pleeg.  Dit  is  die  uilskuiken  wat  die 

slagoffer  is  van  ’n  rituele  moord - — en  ons  hoor  niks  van  die 

moord  wat  die  uilskuiken  gepleeg  het  nie.  Maar  die  teenstrydigheid  kan 
opgelos  word,  as  ons  in  ag  neem  dat  dit  die  mens  is  wat  homself 
vernietig.  Deur  sy  beheptheid  met  die  wetenskap  het  hy  ontaard, 
het  hy  homself  laat  vervorm  sodat  hy  homself  blootgestel  het  aan 
magte  (Erinues)  waarteen  hy  nie  meer  opgewasse  was  nie  en  wat  hom 
dus  vernietig  het.  Anders  gestel,  die  mens  het  vordering  gemaak  op 
wetenskaplike  gebied  maar  hy  het  nie  die  primitiewe  in  die  mens,  die 
dierlike,  die  emosionele  in  ag  geneern  nie.  Die  inens  was  te  gesteld 
op  sy  uiterlike  en  ontwikkeling,  sy  verowering  van  die  materiële 

wêreld  sodat  hy  die  innerlike  verwaarloos  het.  Die  gebruik  van  die  woord 
dolos  versterk  hierdie  motief  (los  as’t  ware  die  raaisel  op).  Dit  skep 
onmiddellik  ’n  verband  met  die  dierlike,  nie  net  met  die  diere  in 
die  gedig  nie  — bees,  perd,  slang,  uil  en  kuiken  — maar  ook 
niet  die  hele  bundel:  daar  is  ’n  selfvernietigende  oerdrang,  ’n  vuur- 
bees,  in  die  inens  want 

Die  buffel  ken  geen  metafisika.*’ 

Die  dolos  roep  ook  die  profetiese  op.  ’n  Uiteindelike  vernietiging  (of 
suiwering)  word  voorspel. 

Hier  is  ooJí  die  moontlikheid  van  politieke  en  sosiale  kommentaar.  Die 
ontwikkelde  lande  van  die  wêreld  is  te  besig  met  ruimteprogramme 
e.d.m.  en  vergeet  van  die  lyding  van  die  onopgevoede  massas  in  die 
minderontwikkelde  lande,  die  hongersnood,  oorbevolking,  bygeloof, 
ens.  Die  spanning  tussen  die  primitiewe  rasse  en  die  “beskaafde” 
rasse  (in  ’n  beskawing  wat  te  veel  op  die  materiële  i.p.v.  die  gees- 
telike  waardes  steun)  in  Suid-Afrika  en  elders  word  groter  en  die  on- 
beskaafdes  begin  al  hoe  meer  mag  (soos  in  die  V.V.)  oor  die  wêreld 
kry.  Dit  alles  sal  lei  tot  die  finale  Armageddon. 

As  Erinues  die  primitiewe  mens  versinnebeeld,  dan  versinnebeeld 
Prometheus  die  ontwikkelde  mens.  Prometheus  was  volgens  die  mito- 
logie  die  skepper  van  die  mens.  Hy  was  vader  van  Pirrha  (die  her- 
skepper),  en  hy  het  hom  die  toorn  van  Zeus  op  die  hals  gehaal  toe  hy 
die  vuur  uit  die  hemel  gesteel  het  en  dit  aan  die  mens  gegee  het.  Hier- 
voor  is  hy  gestraf,  maar  hy  het  voet  by  stuk  gehou  en  nooit  toegegee 
nie.  Hy  bly  altyd  simbool  van  ’n  opstandeling,  en  kan  dus  as  simbool 
dien  vir  ’n  eiewys  en  selfstandige  mens  wat  in  opstand  teen  God  kom 
bv.  ’n  ateïs-wetenskaplike.  Die  mens  het  so  baie  van  die  Skepping 
herskep  dat  hy  voei  dat  hy  gelyk  is  aan  God.  Hy  het  nuwe  en  beter 
plant-  en  dierspesies  ontwikkei: 

U appeltjie  was  ongesond, 

myne  soet  vir  oog  en  mond. 

Hier  beteken  dit  letterlik  dat  nuwe  en  verbeterde  vrugtesoorte  ontwikkel 
is,  maar  die  “appeltjie”  slaan  terug  op  die  “appelkoos”  wat  daarmee 
vergeleke  ’n  suur  vrug  is  en  dit  dui  ook  op  die  liefde-vernietiging- 
spel.  Die  appel  wat  Eva  geëet  het  was  soet  vir  die  oog  maar  nie  die 
mond  nie,  want  die  gevo'Ige  daarvan  was  rampspoedig. 

Die  mens  voel  ook  dat  hy  die  reg  het  om  te  besluit  oor  lewe  en 
dood.  Sy  eie  bestemming  wil  hy  ook  bepaal.  Dit  is  mos  ’n  weder- 
sydse  reg  wat  hy  met  God  het,  soos  Prometheus  dit  in  Goethe 
se  Prometheus  stel: 


8.  D.J.  Opperman:  Dolosse;  Nasionale  Boekhandcl  Bpk.,  Kaapstad,  1963. 

Hat  nicht  mich  zum  Manne  geschmiedet 
Die  allmáchtige  Zeit 
Und  das  ewige  Schicksal 
Meine  Herrn  und  deine? 

Die  eed  van  Hippokrates  is  nou  vir  die  mens  hipokrities.  Hoekom 
moet  hy  die  lewe  ten  alle  koste  probeer  red?  Hy  wil  nie  deur  die 
etika  gesê  word  wat  hy  mag  en  nie  mag  doen  nie.  (Die  pous  moet 
nie  met  hom  lol  oor  die  gebruik  van  die  pil  nie.  Genadedood, 
aborsie  en  proefbuisbabas  moet  nou  wettig  wees.)  Hy  kan  selt  besluit 
wat  reg  en  verkeerd  is.  “Engeltjie-verlaat-ons”  suggereer  dat  die 
etiese  en  religieuse  nou  verontagsaam  word  ter  wille  van  die  weten- 
skaplike.  Dit  is  ook  die  volksetimologie  vir  encephalitis,  harsing- 
vliesontsteking  wat  permanente  breinbeskadiging  kan  veroorsaak,  en 
dit  sluit  natuurlik  aan  by  die  tema  van  verminking  en  mislukte 
mutasies.  Prometheus  regverdig  hom  deur  te  sê 

Ek  het  U hemele  ingeklim 
en  terug  gekeer  met  radium. 

“Radium”  speel  hier  direk  terug  op  die  vuur  in  die  ou  mite.  Die 
mens  begin  nou  die  geheime  van  die  heelal  leer  en  nou  voel  hy 
dat  hy  daartoe  in  staat  is  om  beheer  daaroor  uit  te  oefen.  Een- 
dag  sal  hy  alles  kan  vermag.  Hy  sal  ’n  nuwe  ras,  ’n  super- 
mens  skep,  soos  Prometheus  gedoen  het.  Sy  toon  is  baie  ho- 
vaardig  en  spottend.  As  hy  misluk,  wat  maak  dit  saak?  God 
het  self  sy  mislukkings  gehad: 

U proewe  het  ook  soms  misluk. 

Waar  is  die  dinododoamakut? 

Die  verwysing  na  die  diere  wat  uitgesterf  het  (“dinododoamakut”,''' 
blykbaar  ’n  samestelling  van  “dinosarus”,  “dodo”  en  die  Zoeloewoord 
“amakutshukutshu”  wat  “halfbloed”  of  “baster”  beteken),  het  gewel- 
dige  trefkrag  want  dit  suggereer  dat  dieselfde  voorland  ook  op  die  mens 
wag.  Hy  sal  ook  uitsterf.  Nou  tree  die- mutasie-motief  sterk  na  vore.  Die 
suggestie  is  baie  sterk  dat  verminking  en  misgewasse  deur  die  radium 
veroorsaak  word  wat  duidelilc  aansluit  by  Swembad  by  ’n  Kraaminrig- 
ring  vir  Radiumgevalle. 

Die  siklus  eindig  met  Hermes  waar  die  gevleuelde  boodskapper  van 
die  gode  die  aarde  deurkruis  op  soek  na  die  reste  van  die  verdwene 
spesie  homo  sapiens.  Dit  is  ’n  toneel  van  verwoesting.  Die  aard- 

9.  Die  meervoudsvorm  “amakutshukutshu”  i.p.v.  die  enkelvoud  “ikuíshukutsliu” 
is  moontlik  gebruik  sodat  daar  ook  op  die  Afrikaanse  woord  “amalgamasie” 
gesinspeel  kon  word. 

bol  is  tot  ’n  swart  ingeduikte  aluminiumkastrol  gereduseer,  (die 
moontlike  gevolg  van  iets  soos  ’n  kernoorlog?)  Dit  is  ook  ironies 
dat  die  vernietigde  toestand  van  die  aarde  met  ’n  onnatuurlike 
(wetenskaplike)  voorwerp  vergelyk  word.  Die  kastrol  hou  ook  ver- 
band  met  Hermes  se  tradisionele  verbintenis  met  die  kookkuns. 

W'aar  is  die  mens?  Is  liy  “in  grond  of  maag’’  te  vinde  — het 
die  mens  uitgesterf  of  is  hy  verorber?  Miskien  is  hy  in  die  riool 
te  vinde  want  hy  is  nutteloos  en  het  verrot  en  is  weggegooi. 
Of  miskien  is  hy  in  die  “hond  se  spens’’  — hy  het  die  hond 
Kerberos  ten  prooi  geval  en  net  beendere  onder  die  grond  bly  oor. 
Miskien  het  hy  tot  niet  gegaan  en  bly  net  in  die  geheue  leef. 
Ons  moet  oral  in  die  “sterbemorste  nes  van  die  heelal’’  soek 

— “sterbemors’’  want  hy  het  die  natuurlike  orde  omvergegooi 
met  sy  wetenskaplike  gepeuter.  Maar  ons  finale  leidraad  is  die  “klein 
uilbal’’.  Daar  sal  ons  die  reste  van  die  mens  vind  in  die  opbraak- 
sel  van  die  uil.  Dit  is  die  uiteindelike  gevolg  van  sy  “onheilige 
huwelik’’.  Dit  roep  ook  ’n  assosiasie  op  met  Psalm  102:7  — “soos 
’n  uil  op  die  puinhope.’’ 

Die  verdagtes,  die  hele  huisgesin  — Pa  (Prometheus),  Ma  (Pan- 
dora),  Kind  (Pirrha),  die  huisbediendes  (Erinues)  en  die  hond  (Kerberos) 

— is  nou  almal  ondersoek  en  die  getuienis  ontleed.  Nou  moet  ons  tot 
’n  gevolgtrekking  kom.  Die  digter  bied  sy  oplossing; 

Is  daar  moord 
en  iemand  skuldig? 

Verken  in  die  begin 
en  end  die  Woord. 

Ons  het  die  digterlike  woord  in  die  begin  verken  en  dit  het  ons 
by  die  Goddelike  Woord  uitgebring.  Nou  moet  ons  dié  Woord  ook 
verken,  van  Genesis  tot  Openbaring.  Die  moord  wat  hier  gepleeg 
is,  is  eintlik  ’n  soort  selfmoord.  Die  mens  het  homself  vernietig  want 
hy  het  van  die  boom  van  kennis  van  goed  en  kwaad  geproe.  Die  erf- 
sonde  het  tot  sy  opstand  teen  sy  Skepper  gelei.  Hy  het  met  bose  magte 
begin  heul.  Die  onafwendbare  gevolg  van  sy  oorbeklemtoning  van 
die  materialistiese  ten  nadele  van  die  geestelike,  sy  vertroue  op  sy 
eie  beperkte  kennis  en  sy  verheffing  van  homself  was  sy  eie 
vernietiging.  In  plaas  van  vooruitgang  het  daar  ’n  agteruitgang 
plaasgevind,  ’n  soort  ironiese  teen-evolusie.  Die  mens  het  die  Woord 
van  God  vergeet;  daarom  word  hy  uitgewis,  maar  ook  daar- 
volgens.  Opperman  tree  op  as  profeet  (dolosgooier)  wat  die  oeroue  voor- 
spelling  weer  verkondig.  Volgens  die  Bybel  was  die  wêreld  maar  altyd 
bestem  om  tot  niet  te  gaan.  As  ons  die  Woord  (Bybel)  verken 


kom  ons  dan  ook  by  die  Woord  (Christus)  uit.  Christus  is  dic  alfa 
en  die  omega  — die  begin  en  die  einde  van  alles.  Die  ou  orde  sal  tot  niet 
gaan,  maar  Christus  is  die  bringer  van  ’n  nuwe  bedeling.  Hy  sal  ’n 
nuwe  orde  skep. 

Kan  ons  hierdie  slotstrofe  so  optimisties  interpreteer?  As  ons  die 
woord  “end”  as  ’n  werkwoord  wil  beskou,  bestaan  daar  die  moont- 
likheid  dat  ons  hierdie  reëls  as  opstandig  kan  interpreteer.  As  ons 
in  die  begin  verken,  sal  ons  ontdek  dat  die  mens  God  nie  meer 
nodig  het  nie.  Ons  moet  die  Woord  “end”,  ’n  einde  maak  aan 
die  Boodskap.  Die  mens  stuur  op  algehele  vernietiging  en  daar 
is  niemand  om  hom  te  red  nie.  Die  reëls  bly  egter  baie  dubbel- 
sinnig,  en  die  leser  word  gedwing  om  verder  sy  eie  speurwerk 
te  gaan  doen. 

Universiteit  van  Durban-WestviIIe. 

C.  VAN  RENSBURG 


OP  SOEK  NA  DIE  WOORD 

Joh.  1 : 1 In  die  begin  was  die  Woord  daar . . . 

Afrikaans  onderskei  tussen  ’n  daar  om  lokaliteit  aan  te  dui  (in 
antwoord  op  die  vraag  waar?)  en  ’n  daar  wat  ’n  “onbepaalde” 
betekenis  het.  Hierdie  onderskeid  word  getref  deur  die  name  lokali- 
teits-daar  of  deiktiese  daar  (die  L-daar),  en  eksistensiële  daar  (die 
E-daar). 

Kortliks  kom  die  sintaksis  van  daar  in  Afrikaans  op  die  volgende 
neer: 

(a)  Beide  kan  sinne  inlui. 

(1)  Daar’s  water.  (E-daar) 

(2)  Daar’s  ’n  slang  in  die  gras.  (E-daar) 

(3)  Dáár’s  die  landerye.  (L-daar) 

(b)  Die  L-daar  gaan  in  die  sinsaanvangsposisie  met  beklemtoning 
gepaard  wat  hom  as  ongewoon  merk.  Die  gewone,  ongemerkte 
posisie  van  die  L-daar  is  aan  die  sinseinde.  (Beklemtoning 
kan  hier  as  versterking  gebruik  word. 

(4)  Die  landerye  is  daar/doér. 

(5)  Hulle  hou  die  vergadering  daar/dáár. 

(c)  Dit  val  op  dat  die  L-daar  in  (3),  (4)  en  (5)  met  ’n  bepaalde 
naamwoord  gepaard  gaan  (die  -l-  N).  Die  L-daar  kan  egter  ook 
met ’n  onbepaalde  lidwoord  gepaard  gaan  (’n  -l-  N) 

(6)  Hulle  hou  ’n  vergadering  daar.  (L-daar) 

Dit  is  nie  die  geval  met  die  E-daar  nie. 

(7)  * Daar’s  die  slang  in  die  gras  (E-daar) 

(8)  * Daar’s  die  water  (E-daar) 

(9)  Dáárs  die  water  (L-daar) 

Johannes  1 vers  1 is  onlangs  in  Afrikaans  soos  volg  vertaal: 

(10)  “In  die  begin  was  die  Woord  daar  ...”  {Die  Blye  Bood- 
skap  1976^’  p.  196) 

Van  die  genoemde  sintaktiese  kenmerke  van  daar  in  Afrikaans  is 
(a)  en  (c)  op  hierdie  sin  van  toepassing. 

Op  grond  van  die  voorkoms  van  daar  in  die  sinseindposisie  blyk 
dit  dat  hier  met  ’n  L-daar  te  make  is.  Die  bepaaldheid  van  die  naam- 
woord  ondersteun  hierdie  interpretasie.  Hierdie  sin  sal  dus  kan  ant- 

* Dui ’n  ongrammatikale  sin  aan. 

woord  op  ’n  vraag  soos 

(11)  Waar  was  die  Woord  in  die  begin? 

en  sal  die  Woord  dan  heel  waarskynlik  uitwysbaar  moet  wees.  In 
hierdie  betekenis  is  (10)  nie  maklik  verstaanbaar  nie.  Die  verklaring 
op  p.  404  in  Die  Blye  Boodskap  bring  ook  nie  duidelikheid  nie.  Die 
vorige  vertaling 

(12)  In  die  begin  was  die  Woord, 

alhoewel  óók  onduidelik,  is  interpreteerbaar  as  dat  die  Woord  eksis- 
tensieel  aanwesig,  alomteenwoordig,  sou  wees.  So  gesien,  dui  dit  op 
’n  betekenisverandering  tussen  vorige  vertalings  van  hierdie  sin,  en 
die  vertaling  daarvan  tans  in  Die  Blye  Boodskap. 

INA  LÚBBE 

KINDWEES 

Waar  loop  jou 
dinkery  vandag? 

Dis  kabouterland 
in  groen  en  rooi 
in  kolle  en  strepe 
en  ’n  blou  anemoon 
in  die  wind  ... 

Hoekom  is  jy  so 
deurmekaar 
met  die  onderstebo 
maan 

en  klip-klip  speel 
in  die  sand? 

Daar  vér ... 
lê  jou  sorge 
en  jy  ry 

met  die  dwergie-kar 
oor  die  bult ... 

TORTEL 

Sy  koer-koer  kantel 
op  die  wind 
Die  son  streep  rooi 
deur  jakarandatakke  — 
lig  die  jong  dag 
uit  die  horison 

GUIDO  WULMS 


tegen  de  blauwgroene  lucht 
schuift  mijn  silhouet  zwart 
voor  de  vuren  door 
en  fier 

draag  ik  mijn  lans 

Artemis’handen  tekenen 
zachtbruine  herten 
op  het  voorhang  van  de  nacht 
en  purperrood  is  haar  orchidee 
die  proeft  mijn  warme  honing 

wanneer  de  haan  kraaif 
blaffen  laffe  honden  naar  de  kippen 
die  tussen  de  asse  scharreleni 
nu  de  vuren  dood  zijn  ... 


welke  onzichtbare  hand 

trok  de  wissels 

en  liet  de  slagbomen  neer? 

mijn  groene  trein  vol  zingende  soldaten 

rijdt  Oostwaarts  — naar  de  stad  der  gulden  koepels 

de  avond  valt 
en  wist  de  sporen  uit 

een  akkordeon  hangt  flarden  weemoed  tussen  de  bomen  . 


N.J.P.  STEENBERG 


KINDSTENAAR 
(’n  Schizografie) 

Die  eersterampse  kindstenaar 
Moet  oor  onhuilige  nooit-gewoorde 
Dinge  uitsbraak  gee 
Seksasiebeluste  kruënteel  befreudig 
En  met  pigmentofiele  vraaterniseer 
en  liquideer 

Maar  deur  kritikwasterdom 
En  literateure  provete 
Enkefallies  gekastry 
Tot  “enigsins  eunugmaties’’ 

Werp  hy  teëwle  teen  tewe 
Krakeel  teen  kraniokrate 

Verwuf  tot  verdrote  gebroke 
Aan  kunstug  gevroke 
Schizofrodiet 

KIEP  VERMEULEN 

JOU  TUISKOMS 

van  agter  die  berge 
deur  die  woud 
oor  die  brug  bokant 
die  stroom  tot  op 
die  plein  vol  duiwe 

— en  die  klokke  lui 
terwyl  mense  by 
die  vensters  uithang 

en  alles  sal  wit  wees  en  skoon 
soos  klein  switzerse  dorpies 
helder  en  skoon  en  vol  verlange 

— die  lug  en  my  hart 

en  die  wonder  van  jou  stap 
oor  die  laaste  stukkie  pad 

en  uiteindelik  dan 
die  orgastiese  oopstoot 
van  ons  huis  se  deur 

HENNIE  PRETORIUS 


WAT  HET  VAN  DIE  APOSTELS  GEWORD? 

die  rotsfiguur  en  sendeling 
se  paaie  sou  albei 
tragies-triomfantlik 
na  purper  Rome  lei 

die  twyfelaar  glo 
het  wonderbaar 
oor  die  Rooisee 
na  Indië  gevaar 

die  gelotene  en  tollenaar 
het  ylings  die  Nyl  langs 
die  weg  berei 

algaande  die  nuus  versprei 

die  lieflingsjongeling 
het  mos  padlangs 
Klein-Asië  deur 
die  waarheid  gaan  vertel 

’n  Judese  vors 
het  die  beker  geskink 
wat  die  donderseun 
as  eersteling  drink 

die  seloot  is  skynbaar 
in  Brittanje  dood 
en  die  Heer  se  broer 
op  die  Sions  tempelvloer 

die  apostelstraat 
loop  wyd  en  suid 
die  ganse  wêreld  vol 
mooi  folterare  koringare 
bedek  deur  vrugbaar  kluit 

maar  ai,  triomfantlik-tragies 

die  aposteltjies 

die  sewentig  maal  sewe 

wat  nou  nog  lewe  ... 

wat  het  van  húlle  geword? 

CYRILJ.M.  CLARKE 


SALUUT 

ons  sal  antwoord  op  jou  roepstem 
ons  sal  offer  wat  jy  vra 

C.J.L. 


ek  salueer  my  vaderland: 
ken  op 

bors  uit 
maag  in 

hakketeenmekaar 
my  tone  in  ’n  45-grade  hoek 
met  my  hakke 
my  regterarm  pyl  flink 

kortste  pad  op,  kortste  pad  af 
(streng  volgens  vereistes) 

en  die  tyd  marsjeer  verby  — 
minute  soos  bandiete 
wat  die  basistuin  bewerk 
ure  soos  miere 

wat  skarrelend  om  my  voete  hul  toekoms  bou 

Kyk  op  jou  bliksem 
jy  staan  op  aandag! 

’n  harvard  oefenvlieg  hoog  bo 
duik  uitgelate  soos  ’n  seemeeu 
en  ek  staan  stil 
(op  bevel) 

vir  my  vaderland 
en  die  tyd  marsjeer  verby 
vir  my  vaderland 

Bivak:  Julie  ’74. 

GERHARD  TERBLANCHE 


WIE  LOER  KRY  NIKS 

my  buurvrou 
het  ’n  pruimboom 
waaraan  die  mooiste 
ja  die  rooiste 
pruime  hang 

groot  ronde 
mooi  blonde 

jou  sexy  beast 

toe 

sê  pruim 


LITERÊR-AKTUEEL 

NUWE  BYLAAG:  VOt^RGESKREWE  BOEKE 


Die  redaksie  van  die  Tydskrif  vir  Letterkunde  beplan  tans  ’n 
gereelde  omvangryke  bylaag  (40  bl.)  waarin  Afrikaanse  en  Nederlandse 
werke  wat  landswyd  deur  die  verskillende  Onderwysdepartemente  vir 
Matriekleerlinge  voorgeskryf  word,  deur  gesaghebbende  letterkundiges 
bespreek  sal  word.  Die  eerste  bylaag  verskyn  in  die  Augustus- 
nommer  (XVII:3).  Die  voorgeskrewe  boeke  vir  1980  sal  dan  in  4 uitgawes 
van  die  Tydskrif  gedek  word.  Voorgeskrewe  werk  vir  1981  kom 
vanaf  Augustus  1980  aan  die  beurt. 

Die  prys  van  Tydskrif  vir  Letterkunde,  met  die  bylaag,  bly  on- 
veranderd:  R5  per  jaar. 


PROF.  C.J.M.  NIENABER  BY  DIE  OORHANDIGING  VAN  DIE 
LOUIS  LUYT-PRYS 

Geagte  Mnr.  en  Mev.  Luyt,  Dames  en  Here: 

Hierdie  is  ’n  historiese  geleentheid,  en  wel  van  ’n  heel  besondere 
aard:  Dit  is  vanaand,  trouens,  die  éérste  keer  dat  die  gróótste  letter- 
kundige  prys  in  ál  die  Dietse  lande,  toegeken  gaan  word:  die 
Louis  Luyt-prys.  Selfs  die  spogprys  vir  die  Nederlandse  Letter- 
kunde,  die  P.C.  Hooft-prys,  bedra  maar  net  sowat  ’n  derde 
van  die  Louis  Luyt-prys. 

Na  my  wete  word  hierdie  prys  in  die  Westerse  literêre  wêreld 
oortref  deur  slegs  die  Engelse  Booker-prys  (van  nagenoeg  R 17,000)  en 
die  Sweedse  Nobelprys  (van  omtrent  R 140,000).  Plus-minus  R5,000 
meer  as  die  L.L.-prys  in  totaal. 

U merk  dus  dat  kuns  en  kunsmis  tog  pragtig  met  mekaar  kan 
saamgaan. 

Tegelyk  betaam  dit  elke  letterliewende  om  hulde  te  bring  aan 
mnr.  Luyt  se  blinkgedagte  en  sy  vérsiendheid.  Hy  werk  trouens 
bevrugtend  in  nie  net  op  die  Afrikaanse  land  en  landbouprodukte 
nie,  maar  hy  werk  ook  bevrugtend  in  op  ons  woordkuns  en  ons 
literêr-kritiese  produkte.  Dit  is  ’n  heuglike  gebeurtenis  waarvoor  mnr. 
Luvt  sorg:  om  as  sakeman,  soos  in  die  tyd  van  bv.  ’n  Rembrandt, 
die  kunste  met  opdragte  te  stimuleer. 

Hierdie  letterkundige  stimulering  is,  in  ons  huidige  tydsgewrig,  des 
te  noodsaakliker,  omdat  daar  tans  op  bepaalde  fronte  op  allerlei 
subtiele  maniere  pogings  aangewend  word  om  die  Afrikaanse  skeppings- 
kuns  onvrugbaar  te  maak;  te  steriliseer,  te  ekspurgeer  — of  min- 
stens  om  ’n  vrye  skeppingsdrang  aan  bande  te  lê. 

Stimulering  is  broodnodig,  want  dit  is  aksiomaties:  dat  ’n  volk  in 
sy  kúnste  (insluitende  sy  letterkunde)  blý  voortleef  nóg  lánk  ná  só 
’n  volk  sy  invloed  of  bestaansreg  op  politieke,  ekonomiese  en  derge- 
like  gebiede  reeds  verloor  het. 

Met  hierdie  historiese  gebeurtenis  vanaand  het  bowendien  nié  nét 
mnr.  Louis  Luyt  nie,  maar  óók  ons  pryswenner,  nog  ’n  eerste 
aangeteken  binne  die  ontwikkeling  van  die  Afrikaanse  literatuur- 
geskiedenis. 

Nou  eers  kortliks  ’n  verduideliking  van  die  prosedure  waarvolgens 
die  “uitverkiesing”  sélf  verloop  het: 

a.  Daar  is  een  en  twintig  boeke  aan  die  keurders  voorgelê. 
Elke  keurder  moes  op  eie  houtjie  (dus  sonder  onderlinge  oor- 
leg)  ’n  lys  opstel  van  dié  vyf  boeke  wat  hy  in  orde  van 
belangrikheid  beskou  as  die  beste.  Aan  elke  afsonderlike  boek 
in  elke  betrokke  keurlys,  is  volgens  ’n  soort  glyskaal,  ’n  waarde- 
punt  toegeken.  Die  groottotale  vir  elke  boek  het  die  finale  uit- 
slag  bepaal. 

b.  Die  opvallende  is  dat  al  vyf  keurders  die  wenboek  eerste  ge- 
plaas  het.  Die  tweede  boek  is  deur  vier  uit  die  vyf  keurders 
beskou  as  die  tweede-beste. 

c.  Hierna  wissel  die  rangorde  so  ’n  bietjie. 

d.  ’n  Interessante  feit  is  dat  die  uiteindelik  vyfde  en  sesde  boek 
dieselfde  groottotaal  behaal  het:  Die  vyfde  het  die  sesde  afge- 
druk  ondertoe  bloot  op  grond  van  die  feit  dat  minder  keurders 
dié  boek  in  hulle  lyste  ingesluit  het. 

e.  Ewe  opmerklik  is  die  feit  dat  slegs  sewe  uit  die  21  boeke  wat 
voorgelê  is,  deur  alle  keurders  saam  in  gelid  geplaas  is. 

Nou  besonderhede  oor  die  finale  plasing  van  die  boeke  binne  die 
rangordening  wat  hulle  elkeen  verower  het: 

1 . Die  swerfjare  van  Poppie  Nongena  deur  Elsa  Joubert: 

Die  skryfster  het  nou  met  hierdie  selfde  roman  ’n  derde 
keer  ’n  prys  verower,  naamlik  reeds  die  W.A.  Hofmeyr- 
prys  van  RIOOO  en  die  C.N.A.-prys  van  R2500.  Trouens  Elsa 
Joubert  is  al  blasé  wat  betref  bekronings:  Sy  het  naamlik 
ook  nog  eenkeer  met  Bonga  die  C.N.A.-prys  met  P.G.  du 
Plessis  gedeel;  en  eenkeer  het  sy  die  Eugéne  Marais-prys  van 
die  Suid-Afrikaanse  Akademie  met  G.J.  Joubert  gedeel. 

Oor  die  suiwer  literêre  waarde  van  Poppie  Nongena  heers 
daar  onder  die  gesoute  letterkundige  kritici  groot  eenstemmig- 
heid.  Dit  het  nie  net  op  ’n  hoogs  eerlike  wyse  die  gewete 
van  ’n  wye  leserspubliek  met  ’n  skok  wakker  geskud  nie;  maar 
tegelyk  verhef  onder  meer  persoonsbeelding  en  taal  en  styl 
dit  sonder  twyfel  tot  ’n  blywende  verryking  van  ons  prosa- 
kuns. 

2.  Die  swart  kombuis  van  Sheila  Cussons  vestig  die  aandag  op 
’n  merkwaardige  feit:  Sy  woon  nou  al  meer  as  twee  dekades 
in  Spanje,  waar  sy  Spaans  as  haar  huistaal  aanvaar  het.  En 
tog  behou  sy  só  ’n  beheer  oor  haar  moedertaal,  dat  sy  haar 
besonder  geskakeerde  gedagte-  en  verbeeldingsvlugte  kan  vergestalt 
in  Afrikaanse  verse  wat  deur  alle  betroubare  kritici  gereken 
word  tot  die  allerbeste  van  die  huidige  Afrikaanse  poësie- 
skat. 

3.  Enkelvlug  van  Hennie  Aucamp  is  die  produk  van  een  van  Afri- 
kaans  se  fynste  stiliste,  in  wie  se  verhale  daar  nouliks  ooit 
’n  woord  te  veel  — of  iets  vervangbaars  — voorkom.  Tel- 
kens  slaag  hy,  as  strukturalis-soos-min,  daarin  om  binne  die 
bestek  van  enkele  bladsye  o.a.  die  diepere  tragiek,  of  patetiek, 
van  ’n  bepaalde  aspek  van  ons  mens-wees  op  ’n  onvergeetlike 
wyse  skitterhelder  te  belig. 

4.  Die  dagboek  van  ’n  verraaier  deur  J.C.  Steyn  is,  (ná  vroeëre 
merendeels  betreklik  simplistiese  en  soms  bra  oneerlike  pogings 
deur  andere  om  die  Afrikaanse  aktualiteit  in  prosa  te  herskep) 
een  van  dié  werke  wat  deur  suggestiewe  woord  en  beeld 
en  struktuur  ’n  hele  komplekse  Afrikaanse  wêreld  op  ’n  geloof- 
waardige  wyse  optower  en  bestendig. 

5.  Die  geskiedenis  van  die  Afrikaanse  literatuur  I deur  J.C.  Kanne- 
meyer  verteenwoordig  ’n  indrukwekkende  prestasie:  om  die  hele 
Afrikaanse  letterkunde  tot  en  met  die  sg.  Dertigers  op  ’n 
kritiese  en  hoogs  verantwoordelike  wyse  te  beskryf  en  te  sif.  Nie- 
mand  sal  hierna  oor  watter  aspek  van  daardie  periode  in  die 
Afrikaanse  letterkunde  weer  kan  skryf  sonder  om  terdeë  reke- 
ning  te  hou  met  Kannemeyer  se  oorwoë  bevindinge  nie. 

6.  Gerugte  van  reën  — wat  met  sy  Engelse  vertaling  — saam  met 
Elsa  Joubert  se  Poppie  vanjaar  se  C.N.A.-prys  verower  het, 
het,  soos  vermeld,  net-net  buite  die  kring  van  die  vyf  bestes 
beland,  en  wel  saam  met  Kwiksilwersirkel  deur  Ina  Rousseau, 
wat  die  sewende  plek  behaal  het. 

Nou  nog  gelukwensings  en  ’n  bedanking: 

Veels  geluk  aan  Elsa  Joubert  met  haar  wenboek;  veels  geluk 

aan  al  die  ander  — wat  almal  ’n  buitengewone  hoé  peil  gehand- 

haaf  het.  A1  die  genoemde  boeke  is  van  ’n  allesins  hoogstaande 
gehalte:  só  hoog  dat  ’n  mens  jou  afvra  of  hierdie  besondere  peil 
reeds  te  danke  is  juis  aan  die  aansporing  wat  die  Louis  Luyt-prys 
aan  ons  beoefenaars  van  die  woordkuns  gebied  het? 

Ten  slotte;  Ons  almal  se  dank  aan  mnr.  en  mev.  Luyt  vir  hulle 
gasvryheid  vanaand  — en  dit  ná  ál  die  lewe  wat  hulle  vanjaar 
in  ons  letterkunde  ingeblaas  het.  Dit  is  ’n  genoeglike  — of  liewers 
’n  onvergeetlike  — geleentheid  hierdie.  Nogmaals,  en  kortweg: 
baie-baie  dankie,  mnr.  en  mev.  Luyt. 


P.G.  DU  PLESSIS:  MY  OË  HET  ALLEEN  GEBLY 

Die  volgende  stuk  is  ’n  toneelaanwysing  van  ’n  nuwe  televisie- 
drama,  My  oë  het  alleen  gebly,  waaraan  P.G.  du  Plessis  op  die 
oomblik  werk.  Tydens  ’n  onlangse  besoek  het  dr.  Du  Plessis  dit 
aan  die  redaksie  besorg.  — P.H.R. 

TUIN 

Oggendtuin  met  son,  bome  gras. 

Die  invalide,  ’n  man  van  ongeveer  vyftig,  lê  op  ’n  tuinbank  — 
van  die  afslaantipe  waarop  meisies  soms  hulle  lui  bruin  droom 
en  gebede  van  die  lyf  voor  die  songod  lê. 

Sy  bene  is  toegewikkel  in  ’n  kombers. 

Sy  hemp  het  te  groot  geword  vir  hom  ná  die  beweging  weg 
was  en  sy  spiere  vinniger  as  oudword  begin  sterf  het. 

Sy  hande  is  oor  sy  bors  gevou  en  by  die  elmboë  gestut,  sodat 
hulle  nie  los  op  die  gras  val  en  daar  bly  lê  nie. 

Want  hy  het  beroerte  gehad  en  sy  liggaam  het  geweier  toe  sy  brein, 
ná  die  stamp  van  die  verstopping,  die  liggaamlose  eensaamheid 
moes  binnegaan. 

Sy  oë  kan  kyk,  sy  ore  hoor,  die  keel  sluk. 

Sy  onwillekeurige  organe  funksioneer  sonder  sy  wil,  pomp  willoos 
bloed,  vergaar  sonder  dat  hy  dit  wil  suurstof,  verteer  ongewilde 
kos,  ekskreëer  sonder  die  beheer  van  sy  wil  in  ’n  babadoek. 

Binne  sy  brein  loop  gedagtes,  hóór  hy,  sién  hy,  dink  hy,  al 
kan  hy  niks  deur  die  bot  muur  tussen  denke  en  handeling  beur  nie. 

Sy  wêreld  het  in  die  binnekamers  van  sy  brein  vasgekrirnp. 

Sy  naam  word  min  gehoor,  want  hy  het  in  die  derde  persoon 
naamloos  geword;  soos  by  ’n  onbenoemde  huisdier  het  sy  identiteit 
in  “hy”  en  “hom”  vervloei. 

Sy  bestaan  het  agter  sy  alleenoë  ingekruip,  deur  die  gange  van  sy 
herinnering  moes  dwaal,  en  op  onlangse  beperkte  indrukke  uit  ’n 
tuintjie,  ’n  siekekamer  en  ’n  vrou  moes  teer. 

En  hy  het  ongehoor  íjíeskree  teen  die  muur,  geslaan  teen  die  bot  muur 
wat  so  skielik  daar  v;»as  — tussen  hom  en  die  molekulêre  skakel- 
borde  waaragter  gemafclike  antwoorde  paraat  gesit  het  en  waarmee  die 
liggaam  deur  ingewikkelde  programme  (soos  die  optel  van  ’n  lepel) 
gedwing  kon  word. 

Sy  oë  het  alleen  gebly. 


WET  OP  OPENBARE  UITLEENREG  (PUBLIC  LENDING  RIGHT 
BILL)  IN  BRITTANJE  AANGENEEM 

Mnr.  P.E.  Westra  van  die  Staatsbiblioteek,  Pretoria,  skryf: 

Op  6 Maart  1979  het  die  Britse  Parlement  ’n  nuwe  Wet  aanvaar 
waarvolgens  Britse  skrywers  in  die  toekoms  vergoed  sal  word  vir  die 
gebruik  wat  openbare  biblioteke  van  hulle  boeke  maak.  Die  “Public 
Lending  Right  Bill’’  maak  daarvoor  voorsiening  dat  skrywers  op  basis 
van  die  aantal  kere  wat  hulle  boeke  deur  openbare  biblioteke  uit- 
geleen  word  vergoed  sal  word.  Gegewens  van  hierdie  uitlenings  sal 
deur  middel  van  steekproewe  by  72  Britse  openbare  biblioteke  vas- 
gestel  word. 

Die  nuwe  Wet  bepaal  dat  voorlopig  ’n  jaarlikse  bedrag  van  £2  miljoen 
deur  die  staat  vir  uitkering  aan  outeurs  beskikbaar  gestel  sal 
word.  Ondersoeke  het  aangetoon  dat  die  administratiewe  koste 
van  die  voorgestelde  skema  ongeveer  £600  000  per  jaar  sal  beloop 
en  dat  ongeveer  110  000  Britse  skrywers  in  aanmerking  sal  kom  vir 
vergoeding.  Dit  bring  mee  dat  daar  jaarliks  per  skrywer  gemiddeld 
ongeveer  £12  vir  uitleenvergoeding  beskikbaar  sal  wees.  Skrywers 
het  reeds  aangekondig  dat  hulle  sal  aandring  op  ’n  drastiese 
verhoging  van  die  bedrag  van  £2  miljoen  wat  die  Britse  regering 
in  die  vooruitsig  gestel  het. 

Die  nuwe  Wet  maak  slegs  voorsiening  vir  boeke  wat  deur  openbare 
biblioteke  uitgeleen  word;  naslaanwerke  of  boeke  wat  deur  ander  tipes 
biblioteke  uitgeleen  of  gebruik  word  is  nie  by  die  skema  inge- 
sluit  nie.  Buitelandse  skrywers  wie  se  werke  deur  Britse  openbare 
biblioteke  uitgeleen  word  sal  ook  vir  vergoeding  in  aanmerking  kom. 
Vertoë  om  slegs  die  outeurs  van  lande  by  die  skema  in  te  sluit 
wat  op  basis  van  wederkerigheid  leenvergoeding  aan  Britse  skrywers 
betaal,  is  deur  die  Britse  parlement  verwerp  omdat  dit  sou  indruis 
teen  internasionale  outeursregkonvensies. 

Die  aanvaarding  van  die  nuwe  Wet  beteken  die  einde  van  ’n  verbete 
stryd  wat  die  Britse  outeurs  sedert  die  vroeg  vyftiger  jare  gelewer  het 
om  finansieel  vergoed  te  word  vir  die  biblioteekgebruik  van  hulle 

werke  (in  1978  is  ruim  600  miljoen  boeke  deur  Britse  openbare 
biblioteke  uitgeleen)  en  om  die  prinsiepe  van  leenvergoeding  wetlik 
erken  te  kry. 


’N  VOLUMEREEKS  OOR  SUID-AFRIKAANSE  KUNSTENAARS 

Die  reeks  ONS  KUNS/OUR  ART  waarvan  die  derde  volumes  pas  ver- 
skyn  het  feu  wat  die  aantal  Suia-Afrikaanse  kunstenaars  wat  behandel 
word  nou  op  7u  le  siaan  Dring),  het  reeds  in  die  vyftigerjare 
in  die  vorm  van  radiopraatjies  ontstaan. 

ONS  KUNS/OUR  ART  1 en  ONS  KUNS/OUR  ART  2 is 
twee  publikasies  waarin  die  werk  van  46  Suid-Afrikaanse 
kunstenaars  behandel  word.  Terwyl  ONS  KUNS/OUR  ART  1 hoof- 
saaklik  die  werk  van  ons  pionierkunstenaars  soos  Anton  Anreith 
(1754 — 1822),  T W Bowler  (1813 — 1869),  J H Pierneef,  Hugo 
Naudé,  Anton  van  Wouw  en  Pieter  Wenning  voorgestel  het,  gee  die 
tweede  volume  meer  aandag  aan  Walter  Battiss,  Bettie  Cilliers-Barnard, 
Neville  Lewis,  Alexis  Preller,  Maurice  van  Essche  en  andere.  Waar 
die  eerste  twee  volumes  slap  bande  gehad  het,  is  ONS  KUNS  3 
van  ’n  harde  band  voorsien,  maar  waar  die  drie  volumes  as  ’n 
reeks  verkoop  word,  word  die  eerste  twee  bande  so  ’n  bietjie 
verstewig  en  word  al  drie  nou  van  ’n  aantreklike,  kleurvolle 
stofomslag  voorsien.  Die  eerste  twee  volumes  word  reeds  as  Africana 
erken  en  alles  dui  daarop  dat  dieselfde  onderskeiding  die  voort- 
setting  van  die  reeks  sal  te  beurt  val. 

Die  prys  vir  hierdie  kunsreeks  is  R 16,00.  Stuur  u naam  en  adres 
met  die  bedrag  aan  óf  ONS  KUNS  óf  OUR  ART  (afhangende 
van  watter  u verkies)  Posbus  1758.  Pretoria,  0001. 

KWANZA 

Kwanza  is  ’n  vereniging  vir  die  bevordering  van  skepping  en 
waardering  van  die  beeldende,  uitvoerende  en  literêre  kunsvorme. 
Lidmaatskap  van  dié  vereniging  is  oop  vir  alle  bevolkingsgroepe. 

Op  elke  vierde  Saterdag  van  die  maand  word  ’n  program  by  die 
Wena  Naudé-teater  in  Skinnerstraat,  Pretoria,  aangebied.  Die  vereniging 
publiseer  ook  die  Kwanza-Bulletin  waarin  ’n  program  van  werksaam- 
hede  en  bydraes  van  lede  geplaas  word. 

Besonderhede  kan  verkry  word  by  mev.  Carol  Rose-Innes,  tel. 
77-7381,  Pretoria  of  mnr.  Dan  Kirchner,  tel.  38455,  Pretoria. 

SPEURVERHAAL-WEDSTRYD 


R3  500  kan  gewen  word 
Sluitingsdatum  31  Maart  1980 

Uitgewery  J.L.  van  Schaik  is  op  soek  na  ’n  eietydse,  eg-Suid- 
Afrikaanse  speurderkarakter  van  formaat.  Skrywers  word  genooi  om 
deel  te  neem  aan  ons  wedstryd  vir  die  beste  Afrikaanse  speurverhaal 
vir  volwassenes  waarin  só  ’n  besonderse  en  vindingryke  speurder 
’n  sleutelrol  speel.  Die  prysgeld  is  R3  500. 

Eerste  prys:  R2  000  kontant 
Tweede  prys:  R1  000  kontant 
Derde  prys:  R500  kontant 

Afgesien  van  die  kontantpryse  sal  die  wenverhale,  asook  die  beste 
publiseerbare  inskrywings  wat  nie  bekroon  is  nie,  in  boekvorm  uitgegee 
word  deur  J.L.  van  Schaik.  Die  gebruiklike  outeursaandeel  sal  betaal 
word. 

Die  finale  beoordeling  sal  deur  ’n  paneel  van  drie  gedoen  word: 
’n  akademikus  wat  versot  is  op  speurverhale,  ’n  skrywer  en  ’n  joer- 
nalis.  Die  beoordelaars  het  die  reg  om  een  of  meer  van  die  pryse 
nie  toe  te  ken  as  daar  nie  geskikte  kandidate  is  nie. 

Hier  is  die  reëls: 

1.  Die  sluitingsdatum  vir  die  wedstryd  is  31  Maart  1980,  en  manu- 
skripte  moet  vóór  of  op  daardie  datum  ontvang  word. 

2.  Manuskripte  moet  die  volledige  naam  en  adres  van  die  skrywer 
bevat  en  moet  in  dubbelspasiëring  getik  wees. 

3.  Verhale  moet  in  Afrikaans  wees  en  vir  volwassenes  geskryf. 

4.  Die  speurder  moet  ’n  sleutelkarakter  wees  wat  een  of  meer 
misdade  ondersoek  en  die  oortreders  aan  die  man  bring.  Die  verhale 
moet  geloofwaardig,  vindingryk,  spannend  en  die  karakters  goed 
uitgebee'H  wees. 

5.  Die  wenners  sal  binne  twee  maande  ná  die  sluitingsdatum  aange- 
kondig  word. 

6.  Die  wenverhale  sal  in  die  daaropvolgende  ses  maande  deur  J.L. 
van  Schaik  gepubliseer  word. 

7.  Die  beslissing  van  die  beoordelaars  is  finaal  en  geen  korrespon- 
densie  sal  daaroor  gevoer  word  nie. 

8.  Manuskripte  wat  nie  die  paal  haal  nie,  sal  ná  die  wedstryd  per 
geregistreerde  pos  teruggestuur  word.  Geen  verantwoordelikheid  vir 
verlies  in  die  pos  kan  deur  die  uitgewers  aanvaar  word  nie. 

9.  Merk  u koeverte  '"Van  Schaik-Speurverhaalwedstryd” , en  stuur  dit 
aan:  Uitgewery  J.L.  van  Schaik,  Posbus  724,  Pretoria.  0001 . 

10.  Vir  nadere  inligting,  skryf  aan  bostaande  adres,  of  skakel  Pta 
41-2441,  bylyn  46. 

BOEKBESPREKINGS 


JONGSTE  DIGBUNDELS 

Ongetwyfeld  die  beste  debuutbundel  van  1977  is  Marlene  van  Niekerk 
se  Sprokkelster.  In  die  titel  van  verskeie  gedigte  word  bepaalde 
tye  en  plekke  genoem  (“openbaring  op  ’n  saterdag”,  “ballade  van 
bettiesbaai”,  “vir  die  overberg  “elegie  vir  pase  1975  op  ’n 

kaapse  strand”,  “kersfees  in  die  kaap”,  “kaap-stad:  saterdag  om  een”, 
ens.).  Daarmee  bewys  hierdie  poësie  reeds  sy  gebondenheid  aan 
die  bekende,  goeie  aarde.  So  begin  die  bundel  met  “hierdie  ver- 
valle  moederaarde”  in  “apologie”  en  in  “tribulus  terrestris”  met 
die  opkomende  son  — want  dit  is  poësie  van  die  lig  hierdie. 
Laasgenoemde  gedig,  die  tweede  in  die  bundel,  gee  al  ’n  aan- 
wysing  van  wat  mens  in  hierdie  verse  vind:  helder,  veraanskouli- 
kende  klank  (“plotseling  soos  ’n  sienjaal  / staan  lucifer  / laag 
teen  die  lug”),  ’n  kragtige,  boeiende  ritme,  beeldende  taal  (“soos 
sagte  treë  / van  die  pes  / val  die  koerant  van  stoep  / tot 
stoep  ál  af  in  die  straat  / in  elke  voorhuis  sit  die  kat  / 
soos  ’n  luisterende  vaas  ...”).  As  geheel  is  ’n  gedig  soos  hierdie 
beweeglik,  in  al  sy  onderdele  maar  ook  in  sy  groot,  totale  gang: 
dit  beweeg  uit  die  slaap  na  die  lig  wat  breek. 

In  verskeie  gedigte  is  die  ritme  een  van  die  sterkste  bewegings- 

faktore,  soos  in  “herinnering”,  wat  ook  dinamiese  beelde  het  (“toe 
ek  ...  / gekyk  het  hoe  die  son  / allenig  skuitspring  op  die  dam”). 
Naas  die  bewegende  krag  van  die  ritme  is  daar  ook  die  simboliese 
bewegingskrag  van  die  deursettingsvermoë  en  groeikrag  in  slegte  om- 
standighede  soos  dit  voorkom  in  “karoo”,  met  sy  stewige  ritme  wat 
uitloop  op  die  Karooboer  se  geruste  hart,  die  kanniedood  en  geduldige 
seeroogblom.  Landskapbeskrywings,  op  die  eerste  gesig,  kry  deur 
beeld  en  ritme  ’n  dimensie  van  geestelike  krag. 

Die  aardse  dinge  het  oorgenoeg  in  sigself  as  aardse  dinge,  ook 

die  klein  wêreld  van  die  “gesinsvefmaak”,  maar  in  die  gedigte 

waarin  dit  gaan  om  die  goeie  aardse  dinge  wat  ’n  bekoorlike 

eiewaarde  het,  is  daar  ook  die  bewussyn  van  God.  Die  vreugde- 
volle,  lewendige  aard  van  die  dinge  van  die  gewone  lewe  is  hier 
weer  in  ’n  dinamiese  ritme  en  klank  uitgedruk. 

God  is  onverwags  teenwoordig  in  die  dinge,  soos  blyk  uit  “lente”: 

oor  die  stad  wat  brand 

en  noordwaarts  gerugte  van  groter  verdriet 

hurk  God  met  die  son 

soos  ’n  kalbas  in  sy  hand 
en  begin  sy  laaste  bietjie  wit 
genade  in  ’n  kaapse  katjiepiering  giet 

Ons  plaas  God  oral  elders  (“in  die  aandwind’’,  “in  die  braam- 
bos’’,  “op  die  water’’,  “aan  die  kruis’’,  ens.)  terwyl  hy  by  ons  is 
(“ons  laat  u deur  ons  vingers  glip  / om  in  die  wolke  te  gaan 
sit’’)  (“kyrie  eleison’’).  Die  aanwesigheid  van  God  in  die  gewone 
aardse  word  vanselfsprekend  as  mens  “hexriviervallei’’  lees  (met  die 
herinneringe  aan  Opperman  en  Elisabeth  Eybers  wat  dit  oproep), 
waarin  vertel  word  hoe  God  “hardnekkig’’  ook  die  minder  welige 
dele  van  die  aarde  gemaak  het. 

Dat  Marlene  van  Niekerk  soos  ook  party  van  haar  tydgenote  (Antjie 
Krog,  Leon  Strydom)  by  die  bonatuurlike  uitkom  met  die 
aardse  en  alledaagse  as  vertrekpunt,  lees  mens  reeds  af  uit  party 
van  haar  gedigtitels,  soos  “openbaring  op  ’n  saterdag’’;  die 
messeltroffel,  die  huilende  kind,  die  kokkewiet,  dié  hele  veelvoud 
van  dinge  sing  almal  saam  en  tot  ’n  “grasmasjien  ruk  oorver- 
dowend  / blink  hosannas  uit  my  bors’’.  Dit  is  in  sy  klank  en 
ritme  ook  werklik  ’n  singende  vers.  Daar  is  baie  lied  in  hierdie 
poësie  (vgl.  ’n  titel  soos  “vir  die  overberg  — ’n  hooglied  van 
herinnering’’),  baie  blomme,  reën  ens. 

Daar  is  vreugde  in  die  aardse  dinge  — die  aardse  dinge  wat  ’n 
tendens  is  in  die  poësie  van  Sestig/Sewentig.  Lees  ’n  gedig  soos 
“winteraand’’. 

Daar  is  selfs  ’n  religieuse  vreugde  in  die  aardse.  Die  Bybelse 
taal  in  die  titel  en  subtitel  van  “salig  dié  wat  na  die  wind  kan 
luister  (’n  psalm  vir  ’n  winterkind)’’  getuig  reeds  daarvan. 

Die  aardse  dinge  is  vol  goddelike  elemente:  “ek  luister  agter  die 
noordewind  / na  God  se  vér  gedagtes’’,  en  binne  dié  verenigende 
gedagtes  hoort  alles,  hoe  skynbaar  strydig  ook,  bymekaar,  soos: 
“die  skamper  kyrie-kyrie  / wat  rooibeenelsie  oor  haar  skewe  eier 
skel  /’n  krat  val  uit  ’n  groentewa  — / my  hart  wat  buig  jy  jou 
in  my’’. 

Alles  word  gesang,  inderdaad  gesang  in  hierdie  ritmies-melodies  goed 
ontwikkelde  verse.  By  die  lees  van  hierdie  gedigte  dink  mens  aan  Nijhoff 
se  woorde  in  “Kleine  prélude  van  Ravel’’:  “hij  hoort  muziek  in  elk 
ding  Gods’’.  Lees  ook  “aan  die  meesters  in  absentia’’,  waarin  lokale 
kontreidinge,  nietigheidjies  die  musiekwêrelde  van  Bartok  en  Debussy 
oproep,  ook  dié  van  Chagall.  Net  so  die  “nota  aan  die  stads- 
raad’’  waar  die  platkopdenne,  blare  op  die  vensterbanke,  vler- 
muise  in  die  nok  en  groen  tralies  voor  die  leë  huis  tot  musiek 

lei:  “op  dié  groen  tralies  / dans  vandag  / die  blink  glissando’s 
van  die  son”.  So  ook  die  reën  van  “Karoowinter  H”  “wat  op 
soetgrassprietjies  dreun”. 

Onder  die  beminde  eenvoudige  aardse  dinge  is  ook  misdeelde 
mense  — ook  húlle  is  mooi,  ook  húlle  lei  tot  lofliedere,  soos  “troetel- 
woorde  vir  ogilvie  douglas”,  die  mongoolkind.  Daarin  lê  die  wesent- 
lik  poëtiese  van  hierdie  gedigte,  dat  dit  ’n  omsettingskrag  het,  ’n 
“omstokingskrag”,  in  die  Marsmanse  sin,  en  dat  dit  harmonie  kan 
skep  tussen  opposisionele  dinge  — een  van  die  belangrikste  vorm- 
eienskappe  van  die  poësie  van  alle  tye.  Die  gedig  oor  die  Mon- 
goolkind  word  ’n  lofsang  vol  troetelwoorde,  want  God  is  ook  dáár 
teenwoordig:  “o  nooit  volprese  God  / wat  ook  oor  wurms  / wag 
moet  hou”.  Die  nederigste  word  wonderlik,  word  droom,  heuning, 
dou,  reën.  Musiek,  blomme,  ritmes,  ’n  hele  gunstige  poëtiese  storie 
word  gemaak  uit  die  ongunstige  gegewe  van  die  kruppelkind  in 
“ballade  van  bettiesbaai”.  ’n  Poësie  met  hierdie  omsettingskrag  en 
versoeningskrag  het  nie  “groot  temas”  nodig  nie  — die  gedig  self  maak 
groot  wat  gering  is,  maak  van  “net  die  dorp  en  sy  bome”  iets 
“soets”  (“vertroosting”). 

Vanselfsprekend  wcrd  in  so  ’n  wêreld  die  egte,  die  natuurlike  en 
ongekunstelde  verkies  bo  die  onnatuurlike  of  ongekultiveerde,  bv.  in 
“die  een  se  kultuur  is  die  ander  se  koring”,  waarin  die  “kul- 
tuurlewe”  negatief  net  so  knap  beskrywe  word  as  die  positiewe 
“koringlewe”.  En  waar  daar  nie  waardering  vir  die  natuurlike  is  nie 
of  waar  daar  ’n  verwronge  of  vervalste  natuurbehoefte  is  (“elegie  vir 
pase  1975  op  ’n  kaapse  strand”),  bly  die  satire  nie  uit  nie.  Die 
teenkant  van  die  genot  in  die  eenvoudige  word  dus  ook  gegee. 
Net  so  word  die  omsetting  ook  gegee  van  die  kant  van  die  ver- 
hewene  na  die  detonerend  aardse,  bv.  in  “kersfees  in  die  kaap”:  ná 
al  die  verhewe  tekens  van  die  “heilige  tyd”  is  daar  hoorbaar 
“vrede  / vrede  vrede  vrede  op  aarde  / van’n  dikgevrete  janfiskaal”. 

Die  enkele  liefdesverse  in  die  bundel  is  ook  deel  van  die  aardse 
dinge.  Hierdie  poësie  is  so  vol  van  die  volle  werklikheid  dat  dit 
weinig  geïnteresseerd  is  in  die  personale.  Deurgaans  is  Sprokkel- 
ster  verse  van  “hierdie  tuin  van  aardse  vreugdes”,  eg  aards  soos  die 
beste  poësie  van  vandag,  soms  voortgebou  op  die  tradisie  van  ’n 
Leipoldt  (vgl.  “lenteliedjie”)  of  Boerneef,  maar  eg  in  die  gees 
van  Sestig/Sewentig. 

Die  beste  debuutbundel  van  1977  is  tegelyk  van  die  beste  jongere 
poësie  van  die  afgelope  jare. 

Twee  kragte  staan  dinamies  teenoor  mekaar  in  Petra  Muller  se 
Obool  (1977),  nl.  groei  en  dood,  en  dit  gee  aan  die  beste  gedigte 

’n  dramatiese  bekoring  tot  in  die  tyner  vesels  van  die  vers. 
Groei  en  groeikrag  is  bv.  ritmies  veraanskoulik,  soos  in  “Nico”,  al 
handel  die  gedig  oor  die  dood.  Die  “verset”  teen  die  dood 
waarvan  in  Ig.  sprake  is,  is  ook  ’n  ritmiese  verset,  net  soos  dit 
in  die  beelde  uitgedruk  staan  (vgl.  strofe  1).  So  ook  vertel  “Asem” 
van  sterfte,  maar  dán  ineens  van  ’n  stuwende  wind,  ritmies  ver- 
beeld.  Eweneens  is  die  groeiende  gees  van  “Die  kind”  ritmies 
gesimboliseer.  ’n  Ekspressiewe  melodiese  element  gaan  hand  aan  hand 
met  die  ritmiese  beelding.  Vergelyk  vir  dié  melodiese  element  “Die  kind 
sing”,  of  die  kombinasie  van  stuwende  klank  en  ritme  in  “Die 
kinders”.  So  goed  soos  in  die  elegiese  verse  met  hulle  verset  teen 
die  dood,  kom  die  ritmiese  en  klankbeelding  uit  in  ’n  paar  dans- 
liedere,  waarin  die  dans  (soos  dit  konvensioneel  die  geval  is)  kreatiewe 
simboliek  het  (vgl.  “Groot  dae:  Kaapstad”,  wat  saam  met  die  Bybelse 
gedigte  aan  die  begin  van  die  afdeling  “Profeet”  staan). 

Baie  gedigte  wek  ’n  lewendige  indruk  omdat  hulle  hul  imperatiewe 
sit,  dikwels  imperatiewe  aan  die  begin  van  die  versreëls,  en  dan 
in  baie  gevalle  imperatiewe  van  die  mens  in  nood  wat  een  of  ander 
verlossing  soek  van  pyn,  vrees,  van  die  dood.  “Bid  vir  my”,  is 
die  opdrag  in  “Bid”.  ’n  Goeie  voorbeeld  van  dié  imperatiewe  is  ook 
“Winterstorm,  Kompanjiestuin”: 

Sloop  dan  met  die  windkant  uit  noordwes 

druk  die  blomme  tot  die  blombloed  uit  die  kneukels 

drup  ...  wrak  die  fyngoed! 

Wrak  die  kruiwa  optog  skierland 

wrak  die  uitgediende  vlerke 

pik  van  ys  en  ruk  die  duif  se  kopstuk! 

Dinamies  is  die  gedigte  ook  vanweë  die  prominente  klimaks  wat 
in  baie  van  hulle  voorkom,  deels  deur  die  ritmiese  en  klank- 
stuwing  wat  reeds  hierbo  genoem  is.  Vergelyk  bv.  “Daniël,  ge- 
naamd  Beltsasar”,  of  in  ligter  toon  “Parasiet”,  met  ’n  soort 
huiwerende  gang  wat  in  die  slot  uitstroom,  of  die  reeds  ge- 
noemde  “Bid”: 

Bid  vir  my  soos  monnike  in 
bisantynse  kerke  bid. 

Bid  vir  my  dikwels  en  onophoudelik;  bid 
met  snoere  en  diskant 

want  ek  — 

ons  wat  in  dié  kerke  ingedwaal  het 
waar  die  gelowiges  in  God  hul  optog  maak  in  goudsteen  en  lasuur 
staan  platgetrek  teen  mure  in  U vrees 

terwyl  U pantokratorsoog  die  goue  Woord 
vir  ons  te  ver  en  heerlik 

donker  uit  die  donker  koepel  lees. 

Ons  het  hier  een  van  die  elegiese  gedigte  in  die  bundel.  Die  een 
net  daarna,  “daar  waar  jy  woon”,  waar  die  hart  in  die  kerk  ’n 
fladderende  voël  in  die  woud  van  klip  is,  het  ’n  stygende  gang  na 
’n  klimaktiese  slot  toe  wat  tipies  van  die  bundel  is: 

nie  in  die  stilte 
met  middernag 
of  by  laaste  gelui 
sal  ek  jou  soek  nie 

swael  wat  in  die  hoë  koepel  swenk 

maar  net  voordat  dit  stil  word 
in  die  keerweer  van  die  klepels 
en  voordat  die  spinet  gaan  staan 

fladderende  hart  in  ’n  woud  van  klip 
jy  ruis  in  die  triforium 
en  jou  liggaampie  snoer  ’n  ewigheid 
tot  jy  die  sonstroom  tref 

daar  waar  jy  woon,  is  baie  lig 

Waar  hierdie  elegiese  gedig  uitloop  op  lig  in  die  klimaks,  loop 
ander  weer  uit  op  ’n  negatiewe  klimaks,  ontbinding  en  dood  (vgl. 
“halfpad”). 

Die  elegiese  gedigte  kry  ’n  intense,  indringende  toon  deurdat  die 
gestorwene  soms  direk  aangespreek  word,  al  word  na  die  onhoor- 
baarheid  toe  gepraat.  Dit  weer  hang  daarmee  saam  dat  hierdie 
gedigte  ’n  “indink”  (“Vellum”)  is  in  die  gestorwene.  Dat  die  dood 
moeilik  aanvaar  word,  is  verstaanbaar  as  mens  bv.  “Oggend” 
lees,  ook  weer  met  ’n  dinamiese  behoefte  aan  lig,  weer  eens  met 
’n  stygende  gang  na  die  slot  to^.  Daar  is  oral  in  die  bundel 
behoefte  aan  lig  en  lewe. 

^ ’n  Drang  na  onthulling  en  blootstelling  is  ’n  ander  intensiverende 
trek  van  Obool.  Die  openbaarmakende  tendens  kom  kragtig  na  vore 
in  die  elegiese  verse,  maar  ook  in  ander,  bv.  in  “Saad”,  die  eerste 
gedig  in  die  afdeling  met  dié  titel  (saad,  die  teenoorgestelde  van  die 
dood),  waarin  daar  (met  invloed)  soos  in  Van  Wyk  Louw  se 
“Vroegherfs”  gebid  word  om  blootstelling.  Blootstelling  is  ’n  vorm 
van  lewenskrag,  net  soos  dans  en  ritme  of  die  kind  dit  ook  is. 
Kinders,  trouens,  “stamp  ’n  liedjie  uit  die  stof”  en  het  die  ver- 


109 


beelding  om  verhale  te  vleg  (“Die  kinders”).  En  die  lewenskragtige 
en  elegiese  verse  is  albei  op  die  kind  betrokke.  En  pyn  en  geweld 
word  die  sterkste  gevoel  in  die  geval  van  die  kind  (“Oggend  op  die 
vlakte”,  met  herinneringe  aan  Opperman  se  “Klara  Majola”). 
Pyn  en  diep  lyding  wat  lei  tot  die  dood  word  ook  “onthullend” 
beskrywe  in  “Fielie  Dampe”  of  die  grillige  “Piket”. 

Obool  bevat  in  groot  trekke  gedigte  van  drie  wêrelde:  dié  van  lyding 
en  dood,  dié  van  die  verlede  vol  boeiende  groot  gestaltes  (vgl. 
afdeling  IV,  “Profeet”,  met  sy  Bybelse  en  ander  historiese  gestaltes, 
ook  V,  “Landslied”),  maar  dan  ook  beelde  van  die  hedendaagse 
omwenteling  (“Trans-vaal”),  veral  in  afdeling  VI,  “The  world  at 
war”,  waar  die  liggaam  óók  weer  “ ’n  skip  van  pyn  geword  het” 
(“Piëta”). 

Hoewel  Obool  ’n  besonder  goeie  indruk  maak,  is  daar  tog  gedigte 
wat  vlak  en  onbeduidend  is,  veral  dié  wat  van  mindere  erns  is, 
sê  maar  iets  soos  “liefdeslied”.  Omdat  Petra  Múller  die  vers 
moeiteloos  hanteer,  is  party  niks  meer  as  vlot  nie.  Maar  dit  neem 
nie  weg  nie  dat  Obool  een  van  die  goeie  bundels  van  sy  tyd  is, 
en  geen  skrale  nie. 

Hennie  Aucamp  noem  Die  lewe  is  ’n  grensbotel  (1977)  “ryme 
vir  pop  en  kabaret”.  Dit  moes  as  sulke  “ryme”  beoordeel  word,  as 
“gedeeltelik  poësie”,  “vóór-poësie”,  “Gebrauchslyrik”  (vgl.  bl.  8 
van  Aucamp  se  baie  boeiende  inleiding  tot  die  bundel).  Dus, 
nie  poësie  in  die  ernstige  sin  van  die  woord  nie,  nietemin  ’n 

baie  avontuurlike  ding  wat  hier  aan  die  ontwikkel  is  in  die  Afri- 

kaanse  digkuns.  Want  ons  moet  nie  vergeet  nie  dat  die  poësie 

in  sy  oorsprong  gesing  is  en  dus  ’n  kunsvorm  was  waarby  die  digter, 
toonsetter  en  sanger  gelyklik  betrokke  was.  En  dit  is  vandag  nog  in’n 
mate  so.  Talle  hedendaagse  popliedjies  (ek  gebruik  maar  die  ver- 
samelnaam),  “folksongs”  ens.,  die  liedjies  van  iemand  soos  Bob  Dylan 
is  ’n  moderne  voortsetting  van  dié  eeue-oue  tradisie  dat  die  poësie 
gesonge  lied  is.  En  tussen  die  eertydse  volkslied  en  hedendaagse 

poplied  is  daar  die  vernamer  vorm  van  die  opera,  waarin  veral 
Wagner  weer  die  drie  kunstenaars:  digter,  komponis  en  sanger  wou 
verenig. 

Aucamp  se  ryme  beantwoord  nie  altyd  aan  die  eise  van  die  kabaret 
soos  hy  dit  self  geformuleer  het  nie  (met  te  veel  klem  op  die 
protes)  in  sy  interessante  inleiding.  Dus,  sy  ryme  is  meer  pop, 
Íiedjies  oor  die  lief  en  leed  van  die  mens,  liedjies  met  ’n  lewens- 
filosofie,  d.w.s.  daardie  soort  ding  wat  die  mens  deur  al  die  eeue 
nog  wou  gehad  het:  wysheid  musikaal  meegedeel: 

En  drank  en  nag  bring  kennis 
en  álmal  haal  die  grens 
dié  grens  erken  geen  grense 
alleen  die  hart  se  wens. 

Dit  kom  uit  die  titelgedig.  Waar  ’n  deel  van  die  jongste  Afrikaanse 
poësie  van  die  private  kant  uitgaan,  het  ons  hier  die  poësie 
van  “álmal”.  Soms  is  die  formulering  in  hierdie  liedjies  te  stroef 
en  moeilik,  te  kompakt  om  maklik  verstaanbare  lied  te  wees.  Dit 
maak  van  hierdie  ryme  soms  leesvers,  wat  hulle  nie  moet  wees  nie 
(bv.  “Achilles”,  “Om  iemand  te  wees  net  vir  iemand”  of  veral 
“Nagliedjie”).  Maar  dan  is  daar  tog  ’n  aantal  van  dié  ryme  wat 
so  vlot  is  dat  hulle  vanself  sing,  en  só  dat  die  woorde  tog  déúrpraat: 
“ ’n  Laaste  versoek”,  “Blanchie  en  Oumou”,  “Prins  Raka  ruk  en  rol”, 
“Verlos  en  toe  verlore”,  “Die  somer  van  Elvira”,  “Kom  deel  ons 
sambreel”,  “Trapsgewyse”.  “Laat  staan  sulke  dinge  laat  staan” 
is  ’n  tipiese  voorbeeld  van  die  vermenging  van  onliriese  idees  en 
musiese  wysheid  wat  in  party  ryme  voorkom.  Onliries  (en  onrym) 
is  ’n  strofe  soos  die  volgende: 

En  soengroet  geen  minister 
al  is  dit  sy  verlies: 
want  protokol  eis  spytig 
die  tong  in  eie  kies 

Maar  die  slot  is  ’n  pragtige  voorbeeld  van  liriese  wysheid: 

En  speel  nie  met  ’n  sonde 
jy  kan  jou  meer  verwond: 
laat  rus  gerus  jou  sere 
dalk  word  hul  self  gesond 

laat  staan  sulke  dinge  laat  staan 
laat  staan  sulke  dinge  laat  staan 

Hennie  Aucamp  het  met  iets  begin  waarin  waarde  steek,  meer 
waarde  as  in  baie  tydgenootlike  gedigte  wat  in  alle  erns  poësie  wil 
wees  en  dit  tog  nie  is  nie.  En  dan  dink  mens  ook  aan  die  waar- 
skuwings  van  Van  Wyk  Louw  en  Van  Ostaijen  dat  dit  ’n  wan- 
opvatting  is  dat  gedigte  ’n  sekere  lengte  of  erns  moet  hê.  Volks- 
liedere  is  dikwels  nie  een  van  die  twee  nie  en  tog  goeie  poësie. 

Rika  Cilliers  se  debuutbundel  o.a.  Debóra  (1977)  beslaan  111 
bladsye,  met  ’n  tagtigtal  gedigte,  byna  twee  maal  soveel  as  wat 
mens  gewoonlik  in  debuutbundels  vind.  In  o.a.  Debóra  is  dié  omvang 
nie  geregverdig  nie.  Eintlik  is  dit  jammer  dat  die  minder  ver- 
dienstelike  kant  van  hierdie  digterskap  dan  soveel  prominensie  kry. 


Die  baie  gedigte  verswaar  bowendien  die  indruk  van  ’n  ingenomenheid 
met  ’n  beperkte  aantal  dinge:  vrou  wees  (Eyberse  en  Bybelse  vrou- 
wees),  die  literatuur  self  — verál  ’n  te  grote  bemoeienis  met 
poësie  self  in  talle  verwysings,  bepaald  minder  of  meer  direkte  ver- 
wysings  na  Elisabeth  Eybers,  Opperman,  Van  Wyk  Louw,  W.E.G. 
Louw  — ’n  Afrikaans-Nederlandse  literêre  huislikheid  naas  die  gewone 
huislikheid  van  baie  gedigte.  Verskeie  gedigte  wek  die  indruk  van 
outobiografisme.  Die  gebrek  aan  diepgang  lei  soms  tot  woord- 
spel. 

Soos  dit  tans  daar  staan,  het  die  bundel  sy  eie  verdienstes  ver- 
dwerg.  Verse  wat  klink  en  beweeglik  is,  staan  tussen  baie  wat  dof 
en  stroef  is.  Met  groot  gemak  kan  Rika  Cilliers  ’n  fyn  liriese 
vers  skryf  soos  “selena”. 

Tussen  die  baie  gedigte  wat  Eyberse  en  Bybelse  trekke  het,  is  daar 
die  goeie  satiriese  een  (meer  in  die  gees  van  Ina  Rousseau  of 
Olga  Kirsch,  maar  sonder  laasgenoemdes  se  invloed)  oor  “Martha”. 

Dit  is  veral  die  gedigte  wat  niks  met  die  beperkte  personale  of 
literêre  wêreld  te  make  het  nie,  wat  goed  is,  soos  die  omvattende 
siening  in  die  paar  versreëls  van  “God,  jou  geheue  is  goed”. 

Of  die  stadsgesig  van  “Rusdag  op  die  wysie  van  ps.  48”. 

Dit  is  moeilik  om  te  verstaan  dat  iemand  wat  waarlik  poësie 
kán  skryf,  nie  tevrede  is  met  net  die  bestes  nie. 

Op  ’n  taamlik  hoër  vlak  as  sy  debuut  is  Venter  se  tweede  bundel 
Pols  (1977).  Die  liefdespoësie  van  afdeling  Een  is  egter  nog  baie 
eentonig.  Waar  die  “ek”  te  veel  gefigureer  het  in  die  debuut- 
bimdel,  lees  mens  nou  weer  op  dieselfde  wyse  in  gedig  na  gedig  van  die 
“jou”:  “jou  skaam  rokkie”,  “jou  liggaam”,  “jou  gesig”,  “jou 
glimlag”,  “jou  arm”,  ens.  ens.  Ook  op  ander  maniere  is  daar  ’n 
sekere  eentonigheid,  bv.  deurdat  alles  klein  is:  “klein  bruid”, 
“klein  blydskap”,  “klein  bytjies”,  “klein  wêreld”,  ens.  Tot  op  bl.  22 
is  daar  net  een  gedig  wat  van  hierdie  gefikseerde  dinge  vry  is. 
Nie  onverdienstelik  nie  is  “Swanger  vrou”,  met  herinneringe  aan 
Elisabeth  Eybers,  maar  nog  te  vol  van  die  persoonlike  cliché 
wat  hierbo  genoem  is.  Daar  is  ook  iets  oorverfynd  in  hierdie  lief- 
desverse,  óf  daar  is  ’n  oorvereenvoudiging  soos  in  heelwat  poësie 
van  Venter  se  geslag.  Dit  in  teenstelling  tot  die  geaffekteerde 
taal  van  Venter  se  debuutbundel  Kiem.  Sterker  gedigte  is  “Sy 
breek  die  dag  oop”  en  “Nuwegesigte”. 

Afdeling  Twee  is  ineens  beter,  met  verskeie  goeie  gedigte.  ’n 
Gesonder,  ruwer  liggaamlikheid  en  selfs  sinlikheid  oorheers  hier,  bv. 

“Haarloos”,  of  “Stillewe:  maaltyd”.  As  mens  die  erotiese  vers 
“Gevaarlike  reis”  van  afdeling  Twee  vergelyk  met  die  erotiese  ge- 
digte  van  afdeling  Een,  is  die  verskil  merkbaar.  Daar  is  ’n  waar- 
deerbare  variasie  in  afdeling  Twee. 

Afdeling  Drie  bevat  werklikheids-  en  natuurgedigte  met  nou  en  dan 
’n  gevoelige  ritme  en  goeie  beelde,  bv.  in  “Huise”  en  enkele 
ander  gevalle,  maar  oor  die  algemeen  is  dié  afdeling  weer  nie  so 
goed  nie.  Die  bundel  se  waarde  word  deur  afdeling  Twee  bepaal. 
A1  is  die  meerderheid  gedigte  nog  week  en  vaag,  is  daar  tog 
genoeg  wat  duidelik  die  merk  van  verdienste  dra  en  ’n  liriese 
krag  het  soos  bv.  “Oom  Freud  ...”.  Die  geheel  is  nog  nie  goed 
nie  maar  Pols  het  baie  meer  bewyse  van  digterskap  as  Kiem. 

I.D.  du  Plessis  se  Kaapse  Moppies  (1977)  is  op  hulle  voortreflikste 
in  dié  gedigte  wat  ’n  goeie  ritmiese  slag  het,  iets  van  ’n  dans- 
ritme,  met  ’n  vinnige  bewoording.  Daar  is  ’n  hele  paar  van  hierdie 
soort  in  die  bundel.  Heelwat  gedigte  sukkel  egter  om  op  dreef 
te  kom.  In  die  “Woord  vooraf”  lê  Du  Plessis  die  klem  op  die 
Maleise  aard  van  die  moppies,  maar  die  gedigte  self  is  nie  juis 
“Maleis”  in  hulle  toonaard  nie.  Soms  plaas  die  gedigte  mens  voor 
probleme.  Die  nylon-  en  TV-  en  ander  verwysings  laat  hulle  nie 
tradisioneel,  volksliedagtig  lyk  nie,  en  hoe  kom  dit  dat  “Katotjie” 
soveel  ooreenkoms  met  die  “Halewijnlied”  het?  Is  die  Kaapse  moppies 
nie  maar  in  ’n  groot  mate  Du  Plessis-moppies  nie?  Folkloristies 
en  volksliedmatig  beteken  hierdie  moppies  nietemin  weinig,  hoog- 
staande  poësie  is  dit  ook  nie,  dit  het  nie  die  persoonlike  tint  van 
Boerneef  se  poësie  nie  en  glad  nie  die  prag  en  strukturele  glans 
van  Van  Wyk  Louw  se  “Klipwerk”  nie.  Taalrykdom  is  daar  ook  nie. 
Dié  soort  poësie  is  in  Afrikaans  blykbaar  lankal  verby  sy  hoogte- 
punt,  met  ’n  lang  afdraand. 

Johan  van  Wyk  se  tweede  digbundel,  Heldedade  kom  nie  díkwels 
voor  nie  (1978),  bring  groot  ontwikkeling  in  sy  talent  en  maak  van 
hom  een  van  die  beste  digters  onder  die  jongstes,  baie  beslis  een 
van  die  heel  bestes  onder  die  heel  jongstes. 

Die  meeste  gedigte  hou  verband  met  skilderye.  A1  is  daar  ’n  boeiende 
en  soms  baie  duidelike  verwantskap  tussen  gedig  en  skildery,  het  ons  in 
hierdie  gedigte  per  slot  van  rekening  te  make  met  ’n  taalgegewe. 
In  elk  geval  is  die  gedigte  nie  beskrywings  van  skilderye  of 
weerspieëlings  daarvan  nie.  Die  gedigte  is  nogal  in  hoë  mate  on- 
piktureel  en  hulle  beweeg  weg  van  die  betrokke  skildery  self.  Laas- 
genoemde  is  in  verskeie  gevalle  vertrekpunt,  soos  enige  ander  “aan- 
leiding”,  met  ’n  eindpunt  ver  van  die  vertrekpunt  af  verwyder.  So 

byvoorbeeld  word  in  “Perspektief:  die  balkon  van  Manet.  Na  ’n 
skildery  van  Magritte’’  die  gegewe  van  Manet  se  skildery  “ver- 
draai’’  en  verdiets  naar  ’s  lands  gelegenheid.  Vanuit  dié  skildery 
word  gekyk  na  dinge  wat  buite  die  raam  gebeur  — en  na  wat 
nooit  in  die  ontstaanswêreld  van  die  skildery  kán  gebeur  het  nie  (Vgl. 
die  verwysings  na  Hendrik  Frensch  Verwoerd). 

A1  is  min  van  hierdie  gedigte  sonder  oë,  gaan  dit  juis  om  veel 
meer  as  die  sigbare,  en  dit  gaan  om  veel  meer  as  die  tas- 
bare,  al  is  min  van  hierdie  gedigte  ook  sonder  hande.  Hulle  wil 
ook  wegkom  van  kleur  en  lyn,  van  die  omlynbare  en  omgrensde, 
die  geraamde  — vandaar  die  talle  vrae  in  die  gedigte,  wat  heenwys 
as  die  nie-heldere,  die  nie-omlynbare.  Die  gedigte,  met  skilderye  as 
uitgangspunte,  is  veelal  skilderkunstig-reaksionêr  en  maak  hulle  sodanig 
los  van  hulle  aansporing  dat  hulle  nie  verskil  van  bv.  “Het  jy  gesien 
hoe  genadeloos  is  ’n  man’’,  wat  na  geen  skildery  verwys  nie  en  nogtans 
’n  gedig  van  die  oë  en  sien  en  van  die  vraag  is,  soos  dié  wat  van 
’n  skildery  uitgaan.  Dit  is  dus  ’n  heel  gekompliseerde  saak  waarmee 
ons  hier  gekonfronteer  word.  Daar  lê  veral  simboliese  waarde  in 
die  verhouding  gedig  — skildery;  dié  verhouding  is  weinig  mimeties. 
Na  die  skildery  word  gekyk,  dinge  word  beskou  deur  ’n  beskouer. 
In  portrette-  of  figurestudies  kyk  die  figure  omgekeerd  uit  die  skildery 
na  die  beskouer  en  onderwerp  laasgenoemde  enigmaties  aan  vrae. 
Die  skildery  simboliseer  die  omlynde,  die  helderkleurige,  die  aan- 
skoulike,  maar  die  gedig,  in  gesprek  met  die  skildery  of  skilder- 
kunstige,  wys  op  ’n  troebel  visie  in  “Meisie  in  ateljee.  Na  ’n 
skildery  van  Casorati,  1921’’.  Die  meisie  moes  helder  kon  gesien  het  — 
sy  bevind  haar  immers  in  ’n  ateljee,  ’n  plek  van  heldersiendheid  — 
maar  sy  het  van  die  eerste  reël  van  die  gedig  af  “skadu  oor  haar 
oë’’  (skadu’s  is  daar  ook  in  ander  gedigte).  Die  gedig  is  na  die 
eerste  vers  opgebou  uit  woorde  wat  op  afgerondhede  en  helderhede 
wys:  “haar  lyf  (is)  klipglad’’,  daar’s  “rame”,  “ruimtes  en  lyne”,  daar’s 
die  ronding  van  haar  skouers  en  “die  stil  lyne  van  haar  heupe”,  alles 
“potloodskerp  afgebaken”,  maar:  “in  ’n  dampkring”.  Hierdie  slot- 
woord  in  die  gedig  is  skaduagtig,  dit  kry  die  betekenis  van  ver- 
damp,  vervloeiend,  al  word  dit  direk  voorafgegaan  deur  die  vers 
“potloodskerp  afgebaken”.  Die  dampkring  wis  die  ruimtelike  bc- 
grensing  van  die  ateljee  in  die  titel  uit.  Tussendeur  kan  mens  ook 
in  vers  drie  en  vier  lees  van  (ek  kursiveer): 

Haar  lippe  dwaal . 

met  haar  gedagtes  en  bibber. 

As  mens  na  die  sintaksis  en  die  ritmiese  frasering  van  die  gedig 
luister,  kry  jy  die  indruk  dat  daar  ’n  poging  is  om  stollend  te 
beskryf,  om  dmge  vas  te  vat  soos  op  ’n  skildery,  met  ruimte- 

like  afgeronde  objekte,  lyne  skerp  afgebaken  — wat  plotseling  ver- 
vloei  in  die  slotvers. 

Met  klem  op  die  onomgrensbare  en  die  onomraambare  word  daar 
ook  te  werk  gegaan  in  “Die  Voyeur”.  Die  kyker  Van  Gogh  het 
soos  die  ateljeemeisie  “skaduwees  ...  oor  sy  gesig”,  en  hierdie  ge- 
dig,  ten  spyte  van  sy  verwysings  na  kykheldere  dinge  (spioenasie 
en  visier),  begin  met  verskriktheid,  gaan  oor  in  ’n  volgehoue  ver- 
wildering,  ook  prosodies,  en  eindig  in  die  onsigbare  en  wil  deur 
die  “raam”  en  omheining  (die  draad)  breek.  Daar  sit  ’n  irrasionele 
krag  in  die  gedig. 

Op  talle  maniere  gebruik  Van  Wyk  die  pikturele  gegewe.  Hy  ironiseer 
bv.  daarmee:  in  “Die  kermis”  word  ’n  skildery  beskryf  met  onder 
andere  die  verwysing  (vragenderwys)  na  tranerige  oë  in  die  skildery, 
en  dan  nooi  die  vrou  die  man  terug  na  haar  bed  “waarbo  die 
skildery  met  sneeuberge  hang”  — ’n  soort  (absurde?)  uitnodiging  om 
in  die  onware  onwerklikheid  in  te  vlug. 

’n  Belangrike  gedig  is  “Olympia.  Na  ’n  skildery  van  Manet”,  ’n 
hoogtepunt  in  die  bundel  wat  verskeie  hoogtepunte  het.  Dit  lyk 
asof  alles  helder  en  visueel  vatbaar  is,  en  dan  kan  mens  met  Vestdijk 
aanneem  dat  die  oog  die  betroubaarste  en  aktiefste  sintuig  in  die 
literatuur  is,  en  mens  verwag  dat  die  naakskildery  gaan  ontbloot,  maar 
daar  bly  onsigbaarhede  oor.  Dit  lyk  of  die  skildery,  die  «oa^-skildery, 
alles  sal  wys,  tog  bly  daar  ongesiene  dinge  oor,  van  die  aller- 
intiemstes,  en  die  dinge  word  beskadu  en  verdoesel  — die  slot  van 
die  gedig  is  dubbel  bedekkend  deurdat  dit  wat  rééds  skaduwee 
is  bowendien  versluier  word: 

’n  Pienk  strik  in  die  hare  van  die  godin, 

’n  veter  geknoop  om  haar  nek 
en  ’n  bytjie  aan  haar  oor. 

Die  hoë  kussing  en  die  ruiker 
ruik  in  die  hande  van  die  bediende. 

Die  armband.  Haar  tone  druk  saggies. 
in  die  holte  van  ’n  japanse  sandaal. 

Die  tossels  aan  die  deken,  patrone  van  rose, 
die  stert  van  die  kat  staan  rinkhals 
omhoog  terwyl  sy  geel  oë  die  besoeker 
beloer.  Haar  bene  lê  gemaksugtig 
en  haar  hand 

versluier  terloops  die  skaduwee 
haarswart. 

Die  “bykomstighede”  vervul  ’n  hoofrol,  die  irrelevante  word  rele- 

vant,  en  dit  wat  die  naakt  eintlik  moes  vertoon  het,  word  ver- 
swyg  en  verberg.  Die  dinge  van  die  naakfiguur  wat  so  met  aandag 
genoem  word,  sou  — ironies  is  dit  — ook  sigbaar  gewees  het 
as  sy  nié  naak  was  nie:  die  strik  in  die  hare,  die  veter  om  die 
nek,  die  bytjie  aan  die  oor,  die  voet  en  sandaal,  die  hand. 

Ironies  is  dit  ook  dat  die  ruiker  in  die  skildery  ruik  maar 
dat  die  sigbaarhede,  waarom  dit  wesentlik  in  die  skildery  gaan, 
“oppervlakkig”  bly.  En  dan,  asof  in  sinnelose  stameling,  word 
sonder  meer  en  sintakties  onvoltooid,  genoem:  “Die  armband”, 
“Tossels  (sic!)  aan  die  deken,  patrone  en  rose”.  Hierdie  gegewens 
sê  dan  vir  ons  dat  die  kunswerk  bly  steek  in  die  enumeratiewe, 
net  soos  hy  die  diepste  geheimenisse  nie  kan  peil  nie.  Artistieke 
magteloosheid  of  die  ontoereikende  van  die  kunswerk  is  in  hierdie 
gedig  van  Van  Wyk  meesterlik  bely,  en  die  meesterlike  belydenis 
van  die  onvolkomenheid  van  die  kuns  maak  van  die  gedig  ’n 
voortreflike  paradoks. 

’n  Baie  belangrike  en  uitstekende  gedig  is  ook  “Die  vuurhoutjie- 
verkopertjie”.  Hy  kan  ten  spyte  van  die  feit  dat  hy  vuurhoutjies 
verkoop  nie  lig  of  hitte  maak  nie,  en  die  skaduwees  is  ook  in  sý  geval 
daar,  aggressief  bowendien: 

Skaduwees  val  sy  jas 

binne 

in  die  slotverse.  Hy  kan  ook  nie  sien  nie,  al  is  hy  deur 
“boodskapperbomme  ...  wakker  geskud”:  hy  staan  in  “die  ingang  van 
die  donkerte”,  hy  frons.  Die  boodskapperbomme  wat  hom  wakker 
geskud  het,  is  soos  “bye  wat  hom  in  die  oogbanke  steek”  en 
“in  sy  oë  dreun  vliegtuie”,  in  plaas  van  in  sy  ore.  Selfs  die 
geluide  dus  is  oëverblindend  i.p.v.  oorverdowend.  Ons  het  hier, 
terloops,  ’n  geval  van  substitusie:  “in  sy  oë  dreun  vliegtuie”,  waar 
oë  pas  volle  waarde  kry  as  ons  dit  met  ore  vervang  — en  van  dié 
subtitusies  is  die  digbundel  vol.  Die  ritme  en  verteltrant  van  die 
gedig  is  afgemete,  met  ’n  bysiende  perspektief.  Die  vuurhoutjie- 
simbool  verwys  nie  alleen  na  lig  nie  (op  die  wyse  van  die  ironie, 
want  lig  is  daar  nié)  maar  ook  na  hitte,  ook  weer  ironies,  want 
dit  is  ’n  gedig  van  koue  — en  mens  sou  in  die  idioom  van  die 
gedig  van  ’n  bevrore  perspektief  en  beeldtrant  kon  praat. 

Om  duidelik  te  maak  watter  ryk  talent  Van  Wyk  het,  kan  mens 
ná  bogenoemde  kyk  na  die  gedig  “Portrait  of  an  artist,  pool  with 
two  figures.  ’n  Skildery  van  David  Hockney”,  waar  die  gedig  binne 
sy  kort  verse  en  binne  sy  kort  sinne  ’n  éksplosiewe  ritme  skep, 
gedra,  met  ’n  geringe  uitsondering,  deur  geaksentueerde  eenletter- 
grepige  woorde  en  deur  die  meerlettergrepige  woorde  met  die  aksent 


116 


op  die  eerste  sillabe;  verder:’n  ritme  met  ’n  skerp  klank  a.g.v. 
die  sterk  alliterasies  en  assonansies.  Die  melodies-ritmiese  beweging 
word  versterk  deur  werkwoorde  wat  dinamiseer  ( vin  — as  werk- 
woord  — , bars,  wieg,  rank,  sprei,  wier): 

Deur  gekraakte  water  vin 
die  swemmer  met  wierende  hare 
en  hande.  Die  wortels 
van  lig  bars  die  water. 

Die  man  op  die  swembadrand 
se  skaduwee  wieg. 

Die  voet  van  die  swemmer  skop 
teen  die  lig  wat  oor  hom  rank 
en  oor  die  water  sprei 
soos  ’n  net. 

Ingedagte 
wier  die  swemmer 
in  die  lignet. 

Dit  is  asof  hierdie  gedig  ’n  skildery  beskryf  wat  self  uit  sy  om- 
raming  beweeg.  In  ieder  geval  verbreek  die  taal  van  die  gedig  die 
statiek  van  die  opgeroepte  skildery.  In  sy  kommunikasie  met  die 
skildery  wil  dit  miskien  die  superieure  van  die  taalkuns  stel,  en  die 
skildery  verlos  uit  sy  stagnasie.  Lees  hierby  Ernst  van  Heerden 
se  “Geskilderde  tuin’’  {Teenstrydige  liedere)  waarin  die  taal  van  die  gedig 
die  statiese  skildery  in  beweging  bring. 

Daar  is  gedigte  wat  selfs  op  loop  gaan.  “Op  loop  gegaan’’  is 
die  titel  van  die  gedig  na  aanleiding  van  Paul  Klee.  Eers  kyk  Klee 
deur  skrefies  oë,  maar  die  dinge  gaan  so  op  loop  dat  die  skrefies 
oë  plek  maak  vir  die  wit  kierie  van  die  blinde,  gunstig,  want  dan 
het  die  werklikheid  oorgegaan  in  die  fantastiese,  die  droom,  buite  die 
sigbare: 

Meneer  Paul  Klee  het  op  loop  gegaan 

met  ’n  lyn  aan  ’n  halsband, 

met  skrefies  oë,  ’n  krulletjie  baard 

en  ’n  droomhoed 

in  die  speelpark.  Kinders  ry 

op  drome  skoppelmaai. 

Die  lyn  het  op  loop  gegaan 

met  meneer  Paul  Klee, 

met  ’n  droom  wat  wit  kierie  loop. 

Die  slotvers  laat  die  op  loop  gaan  ook  opgaan  in  die  ritme: 
“ ’n  dróom  wat  wit  kiérie  loóp”. 

In  die  omvang  van  ’n  klein  gedig  skep  Van  Wyk  groot  bewegings  en 
ontwikkeling.  Die  “Monnik  by  die  seë”  huiwer  tussen  stilte  en 

skree,  swart  en  lig,  see  en  hemel,  wandel  en  stil  sterf,  totdat  die 
slotverse  die  positiewe  dinge  laat  triomfeer  — lig,  beweging,  stilte  en 
hemel: 

Swart  see,  ’n  streep 

van  eensaamheid  deur  die  monnik. 

Ligkieue  flits 

teen  die  golfies.  Die  hemel 
skemer  teen  die  see,  ’n  uitspansel 
van  stilte 

skree.  Die  monnik  wandel 
met  sy  oë  oor  die  see 
wat  stil  sterf  in  die  skemer. 

Wolke  met  wit  kruine 
reik  uit  reik  uit 
na  die  hemelstilte. 

Volgens  die  eerste  gedig,  “Hoe  ydel  die  onsterflikheid’’,  is  dit  die 
probleem  van  die  kuns,  om  dit  wat  hy  gestalte  gee  nie  te  stagneer 
nie.  Dat  hierdie  gedigte  nie  die  gewone  realiteit  nie  maar  die  reeds 
tot  skilderkuns  gemaakte  ding  as  vertrekpunt  het,  stel  die  probleem 
duidelik  aan  die  orde,  óók  die  lewende  en  lewegewende  krag  van  die 
taalskepping.  Uit  die  skildery  (selfs  uit  dié  wat  die  mens  in  ’n 
“gemaklike’’  houding  gevange  geneem  het,  soos  beskrywe  in  “Hoe  ydel 
die  onsterflikheid’’)  spreek  die  verskillende  figure  die  mens  buite 
die  raam  aan  oor  die  “onmenslikheid’’  wat  hulle  aangedoen  is.  Veral 
die  eerste  paar  gedigte  in  die  bundel  dinamiseer  die  in  verf  en  lyn 
en  raam  gestolde  wêreld  en  word  verlossend.  Maar  die  omgekeerde 
gebeur  ook:  vanaf  die  lewende  droom  van  die  kuns  verloop  die 
gebeure  in  die  somatiese,  in  “Boesmans  teken  pylskerp’’. 

Die  slotgedig  verwys  na  geen  skildery  nie.  Deur  sy  beeld  van  die  boom 
wat  op  loop  gaan  en  uitreik  na  die  maan  en  deur  sy  telkens 
hervattende  “ ’n  boom  is’’,  “ ’n  boom  is’’,  is  dit  en  is  dát,  styg  die 
boom  bo  homself  uit,  transendeer  dit  sy  eie  selt,  groei  dit  uit 
sy  takke  uit  en  word  dit  een  van  die  duidelikste  getuienisse  van 
die  verlossende  kreatiwiteit: 

’n  Boom  is  ’n  beskermheer  van  voëls, 
miere  en  besies.  ’n  Boom  is  ’n  stuk  wêreld 
met  sy  hoofpaaie  op  sy  bas 
en  insekte  soos  motors  en  busse. 

’n  Boom  is  gewortel  in  sy  skaduwee, 

’n  boom  is  my  sambreel 

waarmee  ek  graag  uitgaan 

na  die  stad  waar  motors  en  busse  ry, 

’n  boom  is  my  siel 

in  die  reën  en  in  die  wind, 
my  boom  is  my  ark 
waarmee  ek  reis 
oor  gesigte,  oor  skaduwees, 
oor  die  lug,  oor  die  hemelruim. 

Ja  my  boom  is  geplant  in  die  maan, 
die  klein  brand  in  die  omvattende  dood. 

Net  so  is  die  gedig  van  die  vernietigende,  van  die  doodloop, 
nié  aan  ’n  skildery  verbind  nie  (eerder  aan  ’n  historiese  gebeure, 
moontlik  uit  die  met  terreur  geteisterde  Afrika),  nl.  “Non”: 

’n  non  loop  deur  die  veld 

die  son  skyn  op  haar 

die  wind  waai  teen  haar  rok 

wie  skend  die  non 

die  non  lê  in  die  veld 

haar  wit  bene  en  wit  sokkies 

lê  oop  voor  die  son 

die  wind  waai  haar  swart  kopdoek 

ente  van  haar  kaalkop  af 

wie  het  jesus  se  bruid 

se  gesig  geskend 

vir  die  vermaak  van  koggelmanders 

wat  op  die  heuwel  van  haar  voorkop 

die  omtrek  bespied 

rysmiere  sak  in  haar  mond 

oor  haar  tong  af 

soos  ’n  span  mynwerkers 

in  ’n  skag 

Die  eerste  nege  verse  het  ’n  afgemete  ritme,  die  laaste  nege,  daar- 
om  des  te  duideliker,  ’n  vaart  na  die  einde  toe  met  sy  onder- 
gangsbeelde. 

Die  intensiteit  van  hierdie  poësie  is  sodanig  dat  gedigte  wat  in  die  verlede 
tyd  geskryf  is  die  indruk  wek  van  die  praesens. 

In  die  Afrikaanse  poësie  van  vandag  is  Johan  van  Wyk  se 
Heldedade  kom  nie  dikwels  voor  nie  ’n  unieke  bundel  van  ’n 
onvergelyklike  suiwerheid  en  individualiteit.  Mens  kan  nog  baie  gedigte 
noem,  bv.  “ Het  jy  gesien  hoe  genadeloos  is  ’n  man”  (met 
iets  van  Breytenbach  se  visie  daarin),  een  reeks  vrae  enduit,  angs- 
wekkend  in  sy  geweldtonele,  dringend  in  sy  vrae,  aaneengeskakel 
in  die  iteratiewe.  Hierdie  gedig,  en  ander  van  sy  soort  in  die  bundel, 
is  die  poësie  van  iemand  wat  kan  sien,  sien  met  oë  waarmee  ná 
of  úit  die  skilderye  gekyk  word  wat  hier  ter  sprake  kom. 

P.U.  virC.H.O. 


T.T.  Cloete 


NUWE  PROSA 


Jan  Harmse:  Die  wonderwerke  van  Judas  Iskariot.  Tafelberg- 
Uitgewers. 

Hierdie  bundel  bestaan  uit  drie  vertellings  gebaseer  op  drie  van  Chris- 
tus  se  wondergenesings:  bekende  gegewens  dus,  maar  telkens  uitgebou 
en  verdiep  tot  ’n  verhaal  wat,  terwyl  dit  op  ’n  realistiese  vlak 
aangryp,  uiteindelik  op  ’n  allegoriese  vlak  sinvol  word.  ’n  Tema  wat 
herhaal  word,  is  die  mens  se  onvermoë  om  God  waaragtig  te  dien, 
om  te  antwoord  op  die  ingryping  en  genadebewyse  van  God  in  die 
mens  se  sondige  bestaan.  Elke  verhaal  gaan  in  essensie  om  gods- 
diens  en  moraliteit. 

Sover  dit  die  skrywer  se  tegniek  betref,  is  die  eerste  aspek  wat 
opval,  die  gebruik  van  die  vertelhoek.  A1  drie  vertellings  is  in  die 
eerste  persoon,  maar  die  verteller  is  slegs  in  die  derde  verhaal  ’n 
herkenbare  Bybelse  persoon.  Juis  deur  die  skepping  van  ’n  onbe- 
kende  verteller  wat  in  die  eerste  verhaal  die  hooffiguur  is  en  in  die 
tweede,  een  van  twee  hooffigure,  skuif  die  hele  perspektief  van  die 
verhaal  en  word  bekende  gegewens  fris  en  oorspronklik  aangebied. 

Die  skrywer  se  sensitiewe  aanvoeling  vir  die  juiste  woord  blyk  uit 
elke  verteller  se  kenmerkende  verteltrant  en  woordeskat  wat  karakter 
openbaar:  eenvoudiger  in  die  mond  van  die  seun  as  in  dié  van  die 
twee  volwassenes. 

Nog  ’n  aspek  wat  tref,  is  ’n  element  van  aangrypende  ironie, 
wat  reeds  in  die  titel  van  die  bundel  gesuggereer  word. 

In  die  eerste  verhaal  is  die  verteller  Zerwan,  ’n  priester  van 
Mithras.  Die  titel  van  die  verhaal,  Die  masker  van  Mithras, 
dui  waarskynlik  daarop  dat  hierdie  priester  slegs  voorgee  om  die  heilige 
Mithras  te  dien  terwyl  hy  in  der  waarheid  sy  persoonlike  mag-  en 
hebsug  bevorder  asook  dié  van  die  Gadareense  varkboere.  Ironies 
is  dit  dat  die  Bose  wat  hy  in  die  persoon  van  die  waansinnige 
probeer  inspan  om  materiële  gewin  te  bewerkstellig,  uiteindelik  dié 
persone  wat  vir  hom  die  meeste  beteken,  vernietig.  Ook  ironies  is  die 
vooruitsig  dat  die  eertydse  waansinnige,  geseën  deur  Christus  se  genade, 
deur  die  priester  in  ’n  “aanloklike  kettery’’  ingelei  gaan  word.  Die 
verdere  en  finale  ironie  lê  daarin  dat  die  wonderlike  genesing  van  die 
waansinnige  as  ’n  “nuwe  besoeking’’  gesien  word  wat  hulle  sal 
“moet  verduur’’,  aangesien  dit  ’n  verlies  vir  die  varkboere  beteken 
het. 

In  die  tweede  verhaal  is  die  verteller  ’n  twaalfjarige  seun,  Awram, 
wat  sy  verlamde  oom  Jakob  op  ’n  velbed  agter  ’n  esel  sleep 

na  Kapernaum  om  deur  Christus  genees  te  word.  Na  skrikwekkende 
ervarings  gebeur  die  wonderwerk:  oom  Jakob  staan  op.  Die  skreiende 
ironie  in  hierdie  verhaal  is  dat  oom  Jakob  se  persoonlikheid  hierna 
geheel  en  al  verander,  en  die  pragtige  verhouding  wat  daar  tussen 
hom  en  die  kind  bestaan  het,  word  vernietig  deur  sy  nuutgevonde 
trots,  buierigheid,  hebsug  en  selfsugtigheid.  Tuis  word  hy  een  aand 
deur  rowers  aangeval  en  (nogmaals  ironies)  ontdek  die  volgende  m5re 
dat  hy  opnuut  verlam  is. 

Die  vertelling  in  die  derde  stuk  is  deur  Judas  Iskariot,  die 

apostel  wat  Jesus  sou  verraai,  in  die  vorm  van  ’n  brief  aan 

'niomas,  geskryf  voor  die  verraad  gepleeg  is.  Hy  vertel  van  die 
genesing  deur  Christus  van  ’n  seun  wat  deur  ’n  gees  besete  was, 
nadat  hy  self  geen  sukses  kon  behaal  nie.  Hierdíe  episode  het 
by  Judas  gekrenktheid  en  skaamte  veroorsaak,  aangesien  hy  Jesus 
se  woorde  by  die  krisismoment:  “Ongelowige  en  verdorwe  geslag!’’ 
as  ’n  persoonlike  aantyging  opgeneem  het. 

Brandend  ironies  is  Judas  se  onvermoë  om  die  ware  betekenis  van 
Jesus  se  boodskap  in  te  sien,  sy  vooruitsig  op  ’n  herrese  Israel 

wat  leërs  sal  nodig  hê  en  iemand  om  ’n  skatkis  te  behartig.  Judas 
Iskariot  se  begrip  van  “Wonderwerke  vir  God’’  is  juis  (ironies)  ’n 
wanopvatting  — hierdie  paragraaf  verwys  na  die  titel  wat  nou' 
eers  sy  volle  betekenis  kry. 

Die  slotsin:  “Dié  in  Jerusalem  sê  Paasfees  word  ’n  goeie  tyd’’ 
omvat  dan  ten  slotte  ’n  dubbele  ironie:  die  leser  weet  dat  dit  ’n 
verskriklike  tyd  sou  word  weens  die  verraad  en  kruisiging,  maar  ook  wel 
’n  goeie  tyd,  weens  die  opstanding  en  voleindiging  van  die  genade- 
verbond. 

Sekerlik  is  daar  veel  meer  te  sê  oor  hierdie  uiters  knap  werk. 
Ons  het  hier  te  doen  met  ’n  belangrike  talent  wat  hopelik  nog 
veel  meer  skeppende  werk  gaan  lewer.  ■ 


Pirow  Bekker:  Vangs.  Perskor. 

Tereg  merk  André  P.  Brink  in  sy  flappieteks  op  dat  Vangs  ’n 
uitstekend  gekose  versameltitel  is,  want  “in  hierdie  bundel  ...  word 
mense  — eintlik  dié  mens  — telkens  voorgestel  in  situasies  wat 
variasies  van  ’n  vangbegrip  kan  verteenwoordig’’. 

Soms  is  die  hoofkarakters  in  ’n  verhaal  dié  wat  andere  “vang” 
(of  vernietig),  soos  in  Nagdiens,  Paar  dae  pas,  en  Die  wag- 
ters,  maar  die  tema  van  gevangenheid  word  met  verskeie  variasies  sub- 
tiel  ontgin.  In  sy  bundel  opstelle  oor  kort  prosastukke  Kort  voor 
lank  verwys  Hennie  Aucamp  na  “ ’n  troetelteorie  van  kortverhaal- 
liefhebbers;  dat  die  kortverhaal  hom  veral  besig  hou  met  uitson- 
derings-  en  afsonderingsmense”.  M.i.  is  hierdie  uitspraak  van  toe- 
passing  op  Vangs,  veral  die  begrip  afsonderingsmense.  Want  juis 
hierin  lê  die  gevangenheid  van  die  meeste  persone  in  die  bundel:  hulle  is 
afgesonderd,  eensaam,  vasgevang  in  omstandighede  waaruit  hulle  nie 
kan  loskom  selfs  deur  gewelddadig  op  te  tree  nie.  Vgl.  bv.  Nag- 
diens  — na  die  gesamentlike  optrede  van  die  twee  vereensaamde 
vroue  teenoor  die  verpleegster  sing  die  een  wéér  alleen  terwyl  die 
ander  voortgaan  om  te  bad. 

Ander  gevangenes  van  die  eensaamheid  tree  op  in  Die  mens  met  die 
visblaas,  Sal  moet  kan  werk,  Huursoldaat,  Uit  in  die  sneeu  en 
’n  Pond  vir  ’n  pond. 

Soms  dui  die  gevangenheid  op  ’n  konfrontasie  met  ’n  ontstellende 
insig  of  gewaarwording,  soos  in  ’n  Klavier  om  te  stem  (herhaling  van  die 
woord  dood,  doodse  hamer  op  ’n  gewaarwording  van  sterflikheid) 
en  Halfpad  na  Malelane  (die  letterlike  gevangene  in  die  een  bed  is 
nie  die  enigste  gevangene  nie;  arme  oom  Stony  sal  moet  terugkom, 
en  klaarblyklik  gaan  die  ekverteller  nooit  Malelane  bereik  nie). 

Interessant  is  dit  om  daarop  te  let  dat  daar  slegs  twee  ekvertellers 
in  hierdie  bundel  optree  teenoor  ses  in  Die  peerboom  en  ander 
verhale.  Dit  is  in  Die  ontslag  en  Halfpad  na  Malelane.  Verder 
word  daar  uit  die  derdepersoonsvertelhoek  meegedeel,  maar  gewoon- 
lik  met  ’n  beperkte  perspektief  in  dié  opsig  dat  slegs  die  gedagtes 
en  gewaarwordinge  van  die  hoofkarakter  meegedeel  word.  As  gevolg 
van  die  gebondenheid  van  die  kortverhaal  is  hierdie  tegniek  ge- 
woonlik  geslaag  aangesien  die  ruimte  ontbreek  om  byfigure  vol- 
ledig  uit  te  beeld.  Die  enkele  hooffiguur  word  telkens  intens  belig 
en  intiem  verken. 

Die  tydselement  is  ’n  belangrike  aspek  van  verskeie  kortverhale 
in  hierdie  bundel.  Telkens  word  die  verlede  opgeroep  om  dan  bepalend 
op  die  hede  in  te  werk  — vgl.  bv.  Nagdiens,  Die  mens  met  die  vis- 
blaas  en  Huursoldaat.  In  Paar  dae  pas  ree  die  verlede  in  as 
ironiese  kontras  met  die  situasie  in  die  hede.  In  Twee  keer  pam- 
poen  is  daar  ’n  vervlegting  van  twee  drade  van  die  hede,  albei 
gemoeid  met  ’n  skuldgevoel. 

Dat  die  skrywer  van  hierdie  verhale  ’n  knap  woordkunstenaar  is,  soos 

van  ’n  digter  verwag  kan  word,  blyk  uit  soepele  hantering  van  woord, 
vergelyking,  beeld  en  simbool. 

“Die  hele  nag  is  daar  pote  op  die  dak  soos  dit  reën.” 

“Die  seun  se  lyf  het  nog  die  rankerigheid  van  ’n  watervoël.” 

Nooit  egter  ’n  kwessie  van  digterlike  opgesmuktheid  nie,  aangesien 
die  woorde,  vergelykings,  beelde  aanvaarbaar  bly  binne  die  ervaring- 
sfeer  van  die  hoofkarakter. 

Die  langste  verhaal  in  hierdie  bundel,  Die  mens  met  die  visblaas, 
ly  m.i.  aan  onnodige  wydlopendheid,  maar  bevat  een  van  die  aan- 
grypendste  simbole  nl.  die  halfmens  {Pachypodium  namaquanum) 
wat  die  man  plant  en  wat  vir  hom  so  geweldig  belangrik  word.  Aan 
die  een  kant  is  die  halfmens  simbool  van  die  vrou  wat  eers  gees- 
telik  en  dan  liggaamlik  slegs  halfmens  is  — en  uiteindelik  wanneer 
dit  doodgaan,  simboliseer  dit  die  man  wat  fisies  byna  en  geestelik 
heeltemal  vernietig  word. 

Die  gewelddadige,  die  sinistere,  die  makabere  (soms  met  die  komiese 
vervleg)  voer  die  grondtoon  van  hierdie  verhale.  Terwyl  dit  enkele 
kere  neig  om  in  die  melodramatiese  te  ontaard  (bv.  die  man  wat  homself 
skiet  in  Die  mens  met  die  visblaas:  is  dit  voldoende  gemoti- 
veer?)  slaag  die  skrywer  oor  die  algemeen  daarin  om  die  verskriklike 
met  beheersing  uit  te  beeld:  Die  wagters  is  in  hierdie  opsig  ’n 
tour  de  force. 

Hymne  Weiss.  Bitterbessiebos.  Perskor. 

Bewyse  van  ontwyfelbare  vermoë  is  wel  in  hiedie  sketse  en  verhale 
te  vind:  raak  beskrywings  van  tonele  en  persone;  die  skep  van  ’n  beson- 
dere  atmosfeer;  oortuigende  beelding  van  menslike  eensaamheid, 
vrees  en  dikwels  verydelde  verlangens.  Tog  is  daar  sekere  dinge  wat 
pla,  wat  die  gevoel  laat  ontstaan  dat  die  bundel  as  geheel  en 
sommige  verhale  in  die  besonder,  nie  sonder  meer  bevredigend  is  nie. 

Daar  blyk,  om  mee  te  begin,  ’n  -gebrek  aan  integrasie  te  wees. 
Die  stukke  word,  volgens  die  inhoudsopgawe,  onderverdeel  in  af- 
delings  I,  2 en  3.  Gevolglik  verwag  ’n  mens  om  die  een  of  ander 
onderlinge  skakel  te  vind,  sy  dit  tematies  of  moontlik  tegnies  van 
aard.  Wat  die  onderlinge  verbintenis  tussen  hierdie  groepies  verhale 
is  wat  groepering  noodwendig  maak,  kon  ek  egter  nie  ontdek 
nie. 

Groep  1 sou,  op  grond  van  die  eerste  drie  verhale,  kon  verbind 
word  deur  die  tema  van  die  lewenservaring  van  die  adolessent. 

Maar  wat  dan  van  Die  feesl  Wat  is  daar  die  skakel?  Groep  2 
lyk  my  gemoeid  met  die  verskynsel  van  vereensaming.  Maar  vanwaar 
dan  die  donkies?  Die  donkies  val  m.i.  nie  alleen  buite  die  toon  van  die 
ondergeskikte  groep  nie,  maar  buite  die  toon  van  die  bundel  as 
geheel.  Ook  wat  die  derde  groep  betref,  is  dit  moeilik  om  ’n  skakel  te 
ontdek. 

’n  Soortgelyke  gebrek  aan  integrasie  van  dele  en  geheel  pla  ten 
opsigte  van  spesifieke  verhale.  In  Klein  kroniek  bots  die  byna  bru- 
tale  realisme  van  die  miskraam  met  die  gelukkige  slot  wat  aan  ’n 
tydskrifvprhaal  herinner.  Waarom  is  daar  aan  die  slot  van  Skielik 
die  blomkersieboom  ’n  wegbreek  van  konvensionele  tipografie  wat 
geen  voordeel  bo  die  gewone  het  nie  en  nêrens  anders  in  die  ver- 
haal  of  die  bundel  beproef  word  nie?  Die  slotverhaal  is  onno- 
dig  wydlopend  met  ’n  uitgerekte  inleiding  wat  geen  doel  dien  nie  — 
die  verhaal  beweeg  te  lank  op’n  gewoon  reisverhalerige  vlak. 

Soms  klink  die  dialoog  onoortuigend  in  die  mond  van  die  karak- 
ters  bv.  die  motorwerktuigkundige  wat  sê:  “You  are  not  fit  to  touch 
her  hem.  She  is  as  innocent  as  a blossom,  as  beautiful  and  as 
easily  hurt.’’  — Hoekom,  terloops,  móét  dit  nou  Engels  wees? 
Ek  het  niks  teen  Engels  in  ’n  Afrikaanse  teks  nie,  maar  dan  moet  dit 
funksioneel  wees. 

Ten  slotte  neig  die  beskrywings  soms  om  bewus  mooiskrywerig 
te  wees,  soms  enigsins  presieus:  “die  vér-vér  oer-roep  van  tower- 
tromme  doem-doem  tot  hier  teen  jou  hart’’;  “Dis  of  iets  vérbekends 
uit  ’n  oop  kerkdeur  teen  my  aanwaai’’;  “ Sy  staan  daar  ...  hoog 
en  eensaam  soos  ’n  ster.’’ 

Hierdie  skryfster  sou  (soos  inderdaad  verskeie  ander  ook)  beslis  baat 
vind  by  die  dienste  van  ’n  bekwame  subredakteur. 

M.  Heese 

P.G.  Hendriks:  Werktuig  van  Adonai.  Human  en  Rousseau,  1978. 
Prys  R4,50. 

Anna  M.  Louw:  Die  derde  tempel.  Tafelberg,  1978. 

Karel  Schoeman:  Afrika:  ’n  roman.  Human  en  Rousseau,  1977.  Prys 
R4,85. 

Karel  Schoeman:  Koninkryk  in  die  Noorde.  Human  en  Rousseau,  1977. 
Prys  R7,50. 

Karel  Schoeman:  Onderweg.  Human  en  Rousseau,  1978.  Prys  R4,50. 
W.F.  van  Rooyen:  Die  ramshoring.  Perskor,  1977.  R5,95. 

Die  drie  reisDoeke  hierbo  genoem,  naamlik  Koninkryk  in  die  Noorde 
en  Onderweg  van  Karel  Schoeman  en  Die  derde  tempel  van  Anna 

M.  Louw  bied  voortreflike  populêre  leesstof,  maar  vir  die  literêre 
íeser  is  hier  nie  veel  om  te  geniet  en  te  waardeer  nie.  In 
Koninkryk  ín  die  Noorde  word  die  beskrywing  van  die  Skotse 
milieu  en  mense  tiier  en  daar  afgewissel  met  ’n  relaas  van  historiese 
gebeure.  Die  boek  bly  egter  in  té  ’n  groot  mate  vassteek  in  die 
bloot  dokumentêre,  die  blote  enumerasie  van  dinge,  sodat  dit  op 
die  duur  eenselwig  word.  ’n  Groot  swakheid  is  verder  die  onhebbe- 
lik  stereotiepe  styl.  Op  bl.  16  lees  ons  byvoorbeeld  van  die  reën 
wat  “silwer  verbygesif’’  het,  en  op  bl.  50  van  “Die  gemurmel  en 
geklater  van  ontelbare  bekies  en  stroompies’’  en  van  ‘ioodregte 
rotse  wat  bo  jou  uittroon’’  en  blomme  wat  “soos  ’n  muur  van  lig- 
groen  en  wit’’  is. 

Op  bl.  33  word  die  Edenburgse  kasteel  in  cliché-taal  beskryf: 

“Loodgrys  hurk  dit  op  die  grys  Rots  wanneer  die  oostewind  in  die 
winter  ysig  oor  Edenburg  voortjaag  ...  smal,  hoë  huise  van  die  Ou 
Stad  reik  op  in  die  lug  en  die  Kasteel  self  dryf  weg  op  sy  hoogte’’. 
Die  laasgenoemde  dryf-bQe\á,  soos  tewens  ook  enkele  ander  beelde 
by  Schoeman,  word  klakkeloos  herhaal,  selfs  in  ander  werke  ook: 
“Enkele  groot  hotelle  dryf  in  die  verlatenheid’’  (66);  “die  koepel  van 
díe  Pieterskerk  sweef  bo  die  dakke’’  (12);  “Brunelleschi  se  geweldige 
katedraalkoepel  wat  dromend  bo  die  dakke  drywe’’  (18);  “...  waar 
die  kerk  van  Santa  Maria  della  Salute  goud  en  wit  op  die  water 
drywe”  (23);  “Lincoln  wat  verlig  deur  die  mistige  herfsnag  drywe 
in  ’n  goue  waas”  (82).  Die  eersgenoemde  van  hierdie  beelde  kom 
uit  Koninkryk  ín  die  Noorde,  die  res  uit  Onderweg.  Op  bl.  118 
van  Koninkryk  in  die  Noorde  word  verwys  na  “herinnerings  waarop 
jy  kan  teer  in  die  donker  en  honger  tyd,  heuning  vir  die  lang  winter 
wat  voorlê”.  Hierdie  beeld  word  herhaal  in  Onderweg:  “...  begeer 
jy  eintlik  niks  meer  nie  as  om  die  gloed  en  hitte  en  felheid  in  jou 
op  te  neem,  sodat  jy  dit  met  jou  kan  saamdra,  ’n  voorraad 
heuning  vir  die  winter  wat  kom”  (73).  Op  dieselfde  bladsy  lees 
ons  terloops  van  “die  gekabbel  van  stroompies”.  Ook  die  weg- 
duik-beeld  word  telkens  herhaal;  vergelyk  die  volgende  twee  voorbeelde 
onderskeidelik  uit  Koninkryk  in  die  Noorde  en  Onderweg:  “... 
of  soms  ’n  boerehuis  of  ’n  páár  huise,  weggeduik  teen  ’n  hel- 
ling  of  aan  die  rand  van  ’n  stroom”  (113);  Boerderytjies,  bak- 
steenhuisies  weggeduik  WxssQn  appelbome”  (62). 

Soos  in  Koninkryk  in  die  Noorde,  is  die  styl  in  Onderweg  eweneens 
stereotiep.  Hier  word  dit  nog  ondraagliker  as  in  die  eersgenoemde 
boek:  “bougainvillea  staan  daarteen  “afgeteken”  (10);  “ Die  dromende 
kring  van  die  berge”  (10);  “word  die  verlede  letterlik  tasbaar” 
(13);  “die  stilte  (is)  swaar,  byna  tasbaar”  (17);  “die  ryk  weef- 

sel  van  die  eeue”  (18);  “hier  droom  die  verlede  voort”  (33),  ens. 
’n  Mens  kom  ook  af  op  stereotiepe  insigte:  “Die  verlede  lê 
hier  onder  elke  plaveisel  ...  Niks  gaan  verlore  nie”  (12 — 13); 
“Ten  slotte  dra  jy  jou  verlede  tog  altyd  met  jou  saam”  (67). 

Weens  die  kleurloosheid  van  styl  en  siening  laat  die  talle  enumerasies 
van  besienswaardighede  ’n  mens  koud;  vergelyk  kenmerkende  voor- 
beelde  op  bladsye  45-46,  64-65,  69-70,  76-77,  84-84,  ens.  Hier 
volg  ’n  gedeelte  van  die  eersgenoemde  voorbeeld: 

Die  karre  stroom  voort,  kruis  en  dwars  deur  die  stad,  trems  rammel 
oor  die  wissels,  moltreine  snel  ondergronds  verby.  Om  die  stasie  staan 
banke,  lugrederye,  pelswinkels  en  seksboetieks  in  bont  broederlikheid 
saamgeskaar,  en  in  die  sentrum  is  winkels  en  warehuise  aan- 
eengeryg  met  hulle  mensemenigtes,  terwyl  die  verdiepingshoë 
kantoorgeboue  tussen  hulle  verrys  as  nog  meer  triomfantelike 
monumente  aan  die  welvaart.  Dit  is  die  nuwe  Duitsland  en 
die  nuwe  Europa  hierdie  met  sy  glas  en  beton,  sy  roltrappe  en 
outomatiese  deure,  sy  outomate  wat  kaartjies  en  kos  verkoop, 
televisie,  kompers  en  ponsmasjiene  waardeur  die  mens  oorbodig 
geword  het;  dit  is  ’n  stad  van  die  twintigste  en  selfs  van  die  een- 
en-twintigste  eeu,  en  die  besef  stem  jou  nie  tot  vreugde  wat  die 
toekoms  betref  nie. 

Snags  blom  Frankfurt  in  kille,  felle  lig,  boekette,  buisligte  in 
die  winkelvensters  en  neonligte  wat  in  die  donker  hoogtes  die 
name  van  die  nuwe  heersers  verkondig:  Lufthansa,  Agfa,  Deutsche 
Bank.  In  daardie  doodsglans  kom  die  stad  se  buitelanders  te 
voorskyn  en  drentel  langs  die  sypaadjies,  al  die  Suid-Italianers, 
Turke  en  Marokkane  wat  as  kelners  en  skoonmaaksters  in  die 
land  van  die  welvaart  kom  werk  het.  In  die  hoofstrate  flits  die 
liggies  voor  die  seksteaters  en  in  die  donker  sy-strate  dreun 
popmusiek  uit  die  kafees.  Jong  mans  in  sintetiese  leerbaadjies 
slenter  verby,  en  verwaarloosde  meisies  leun  teen  mure  en  karre. 

Daar  is  geeh  oorspronklikheid  of  treffendheid  van  styl  of  sienmg 
wat  hierdie  stuk  tot  lewe  bring  nie;  dit  bly  dorre,  eenselwige, 
vervelende  enumerasie. 

Die  derde  tempel  van  Anna  M.  Louw  word  in  die  ondertitel 
aangedui  as  ’n  “essay”:  “ ’n  Essay  oor  ’n  besoek  aan  Israel”. 
Hierdie  ondertitel  is  effens  misleidend,  want  die  grootste  gedeelte 
van  die  boek  is  tipiese  reisbeskrywing,  dokumentêre  reisskets,  af- 
gewissel  met  ’n  relaas  van  interessante  historiese  gebeure,  soos  by- 
voorbeeld  “die  storie  van  Masada”(66),  “die  geskiedenis  van  Safad” 
(lOI),  ens.  Die  boek  kry  wel  ’n  essayistiese  inslag  wanneer  die 

skryfster  haar  persoonlike  reaksie  op  bepaalde  besienswaardighede  (met 
name  sekere  tradisionele  heiligdomme)  gee.  Hierdie  heiligdomme  laat 
haar  naamlik  koud:  sy  kan  “geen  eerbied  voel’’  daarvoor  nie  (7); 
sy  voel  “net  verslaentheid,  probeer  vergeefs  om  iets  anders  te  voel’’  (56); 
haar  geheelindruk  is  “‘dié  van  ’n  yslike  afwesigheid’’  (107). 
Só  skryf  sy  n.a.v.  die  veronderstelde  geboorteplek  van  Christus  in  die 
Geboortekerk:  “Waarom  ’n  moordkuil  van  my  hart  maak  en  sê 
dit  het  vir  my  groot  betekenis?  Eerder  vind  ek  dit  ’n  bietjie  vulgêr, 
spreek  dit  vir  my  van  godsdienstige  opgeblasenheid  en  beperkte  verstand 
— nie  veel  meer  as  ’n  kostelike  pophuis’’  (9).  Sy  rebelleer  ook  teen 
“die  nodigheid  om  God  in  gebrandskilderde  glas  te  teken,  met 
wierook  te  omkrans,  by  kerslig  te  sien,  in  welluidende  Oud-Griekse  of 
Latynse  ritmes  te  aanbid’’  (35).  Ongelukkig  is  dit  so  dat  talle 
Christen-besoekers  aan  die  Heilige  Land  (uiteraard  veral  dié  wat  meer 
Calvinisties  geórienteerd  is)  soortgelyke  reaksies  ervaar.  Die  skryfster 
se  reaksies  en  insigte  is  dus  hier  effens  gemeenplasig;  ek  glo  nie  hulle 
kan  as  treffende,  unieke  (dus  literêre)  insigte  beskou  word  nie. 

Weens  die  styl  is  hierdie  werk  egter  baie  meer  verdienstelik  as 
die  Schoeman-boeke.  Weliswaar  word  ons  soms  verras  wanneer  ’n 
skryfster  met  die  ervaring  en  formaat  van  Anna  M.  Louw  stereotiepe 
beelde  soos  die  volgende  laat  deurjglip:  “die  enkele  skerp  indrukke 
soos  ’n  draaikolk  in  my  brein’’  (1);  “'Die  bus  kom  grommend  in 
beweging’’  (4);  “die  sierlike  goue  koepel  wat  jy  tevore  van  oorkant 
die  Kidron  in  die  blou  lug  sien  sweef  het’’  (42);  “ ’n  Vlaag  van 
bedruktheid  spoel  oor  my’’  (85);  “Dié  gedagtes  dobber  in  my  rond’’ 
(121).  Hiervoor  word  gelukkig  vergoed  deur  die  volgende  treffende 
beelde  wat  in  die  boek  voorkom:  “Ek  kyk  stilletjies  na  die  ander 
toerlede.  Hulle  staan  op  ’n  hoop,  blink  oë  soos  ’n  konstellasie 
sterre  stip  gerig’’  (9);  “My  aandag  dwaal  weg  na  waar  ’n  middel- 
jarige  gelowige  besig  is  om  te  bid.  Eentonig  soos  wind  dreun 
sy  gebede.  Soos  deur  wind  word  sy  lyf  soms  plat  neergewerp  ... 
XI 3);  “Kom  voor  of  Fayad  ons  ’n  soort  omsingelingstoer  laat  aflê 
voor  hy  ons  op  mars  na  die  besienswaardighede  binnekant  die  mure 
aanvoer;  byna  soos  spreeus  wat  eers  om  en  om  die  vyeboom 
vlieg  voor  hulle  induik  om  te  vreet’’  (28);  “Soos  bangerige  swart 
molletjies  glip  hulle  (nl.  die  gelowiges)  daagliks  met  stukkende  ou 
kliptrappe  af  na  ’n  eie  heiligdommetjie’’  (55);  “Ek  dink  dit  was 
Henk  wat  daardie  muggierige  vroeg-somerdag  die  oggendgebed  gedoen 
het’’  (1 16). 

Die  novelle  Die  ramshoring  van  W.F.  van  Rooyen  is  bedoel  om  ’n 
fantastiese,  simboliese  voorstelling  te  gee  van  die  verval  van  die  orde 
en  die  oorname  deur  die  chaos  in  ’n  verre  toekoms.  Die  simboliek 
is  egter  nie  oortuigend  nie,  omdat  die  simboliese  (fantastiese)  ge- 


127 


beure  meestal  banaal  is;  vergelyk  byvoorbeeld  die  volgende  ervaring  van 
die  protagonis  terwyl  hy  op  ’n  “oseaan  van  bloed’’  vaar: 

Die  volgende  oomblik  het  die  kop  van  ’n  man,  met  vreemde 
glase  oor  sv  oë,  in  die  boot  gespring.  Die  glase  was  vas  aan 
dun  metaaldrade  en  sy  tong  het  blou  tussen  sy  tande  deurge- 
steek.  Sy  gorrelpyp  het  soos  ’n  riet  uit  sy  nek  uitgevurk.  Die 
kop  was  nie  afgesny  nie,  maar  afgeruk  soos  ’n  vrug  van  ’n  boom 
af.  Dit  kon  ek  sien  aan  die  flarde  vleis  en  vel  wat  van  die  nek 
afgehang  het.  Toe  het  die  gorrel  begin  beweeg,  en  sy  tong  het  heen 
en  weer  in  sy  mond  begin  werk.  Die  kake  het  wyd  oopgegaan 
en  daar  het  borrelende  blaasgeluide  uit  sy  keel  gekom.  Ek  het  na 
’n  spaan  gegryp  en  wild  begin  slaan  toe  die  boot  skielik  vas- 
slaan.  Hy  wou  met  my  praat.  Hy  wou  iets  sê  ...  (bl.  48) 

Só  maklik,  deur  jou  verbeelding  vrye  teuels  te  gee  en  dergelike 
gesogthede  daaruit  te  laat  uitbroei,  kan  ’n  mens  nie  ’n  sim- 
boliese  roman  skrywe  nie.  Dan  kan  ons  almal  nou  maar  ons  penne 
opneem  en  simboliese  romans  begin  skrywe. 

Sentraal  in  Afrika:  ’n  roman  van  Karel  Schoeman  staan  die  uit- 
beelding  van  ’n  vrou  wat  deur  ’n  tydperk  van  verlatenheid  en 
droefheid  gaan  — een  van  soortgelyke  tydperke  wat  sy  dikwels 
beleef  en  wat  telkens  weer  verbygaan.  Ongelukkig  moet  ons  konstateer 
dat  daar  te  min  oorspronklikheid  is  in  die  mensbeelding  hier.  Indien 
daar  nog  een  of  ander  interessante  of  diepliggende  oorsaak  of  motivering 
was  vir  die  tydperke  van  eensaamheid  en  droefheid  wat  die  protagonis 
ervaar,  sou  die  mensbeelding  aanvaarbaar  gewees  het,  sou  ons  ’n 
interessante  of  unieke  visie  op  die  menslike  siel  en  op  ons  mens- 
wees  gekry  het.  Soos  dit  nou  is,  hang  hierdie  eensaamheid  en  droef- 
heid  te  veel  in  die  lug.  Die  vernaamste  motivering  wat  daarvoor 
gegee  word,  is  die  protagonis  se  vermelding  dat  sy  alleen  groot- 
geword  het  en  nooit  kon  aanpas  nie: 

“Ek  het  alleen  grootgeword.  Ek  het  altyd  alleen  gelewe,  of 
byna  altyd.  Dis  ’n  ander  soort  lewe  as  die  gewone,  mens  ont- 
wikkel  dan  anders.  Jy  leer  nooit  aanpas  nie,  en  jy  besef  dat 
dit  ook  nie  nodig  is  om  aan  te  pas  nie,  dat  dit  beter  is  om 
jouself  te  wees.  (bl.  47) 

Hierdie  motivering  is  effens  stereotiep  en  lig  in  die  broek  vir  enige 
verhaal  wat  daarop  aanspraak  wil  maak  om  letterkunde  te  wees. 
Haar  breuk  met  Philip,  soos  ook  ander  gebeure  in  die  roman, 
besit  as  gevolg  hiervan  geen  noodwendigheid  en  tragiek  nie.  Die 
romantiese  siening  van  die  karakters  is  ook  stereotiep  en  selfs  effens 
banaal:  “Sy  moet  geduldig  wees  en  wag  en  so  goed  of  so  kwaad  as  wat 

sy  kan  die  tyd  omkry  totdat  haar  lewe  sy  gang  hervat,  op  pad  na  een 
of  ander  verre  en  onvermoedbare  doel"  (47);  “Maar  noudat  dit  lente 
word,  word  ek  weer  onrustig.  Van  my  woonstelvenster  kan  ek  die 
heuwels  in  die  sonskyn  sien  anderkant  die  stad,  en  dan  verlang  ek 
na  die  verte.  Jy  weet  dat  daar  nog  meer  is  en  dat  jy  net  besig 
is  om  die  pas  te  markeer.  Jy  wag  nog  op  iets,  al  weet  jy  nie 
wat  nie"  (51).  Schoeman  gee  ons  in  hierdie  boek  melodrama  en 
stereotiepe  romantiek  op  sy  beste. 

Werktuig  van  Adonai  van  P.G.  Hendriks  is  ’n  mooi  aanwins  tot  ons 
ligter  literatuur.  Dis  ’n  soetsappige  en  didaktiese  storie  oor  Jona 

wat  met  groot  genot  en  aandoening  en  tot  groot  stigting  en  lering 

gelees  sal  word  deur  oud  en  jonk  wat  in  dié  soort  leesstof 
belang  stel.  Hendriks  het  sy  huiswerk  deeglik  gedoen  en  deur  allerlei 
klein  detail  (betreffende  leefwyse,  gebruike,  ens.)  maak  hy  die  Bybel- 
milieu  van  sy  boek  vir  ons  geloofwaardig  en  oortuigend.  Hy  lê 

bowendien  groot  taalvaardigheid  aan  die  dag,  terwyl  sy  beeldspraak 
onderhoudend  is;  vergelyk  voorbeelde  soos  die  volgende:  “Dan  stap 
sy  stadig  en  alleen  teen  die  heuwel  uit,  lenig  soos  ’n  jong  boom’’ 
(5);  “Die  ryk  van  Jerobeam  het  geword  soos  ’n  koringaar  wat  on- 
tydig  deur  die  koue  geskroei  is:  regop  en  hoog  en  glansend  — 
maar  binne  is  dit  leeg  en  sonder  vrug’’  (7);  “En  Vader  Amittai,  sy 
hare  en  sy  baard  wit  soos  die  sneeu  op  die  Hermon  in  die  noorde, 
maar  sy  stem  soos  dié  van  die  koringhalms  in  die  wind  en  die 

son...’’  (8);  “Dis  nie  eintlik  dat  hy  dié  geliefde  woorde  agterna- 
dink  nie  — dit  kom  sommer  na  hom  toe  sonder  sy  deelname, 
soos  die  geur  van  die  voorjaar,  soos  disseldons  wat  dryf  oor  die 
golwende  heuwelland  van  Galilea,  oor  die  vlaktes  en  die  berge 
van  die  beminde  land,  soos  die  wind  wat  waai  waarheen  hy  wir’(20); 
“...  sy  deurskynende  oumensgesig  en  sy  wit  hare  soos  ’n  bleek 
lamp  in  die  duister’’  (23).  Uit  dié  voorbeelde  blyk  tewens  hoedat 
die  beeldspraak  in  die  boek  telkens  mooi  aansluit  by  die  Bybelse 
milieu. 

Universiteit  van  Suid-Afrika  D.F.  Spangenberg 


W.A.  de  Klerk:  The  Thirstland.  Rex  CoIIings,  Londen.  1977. 

As  jy  eenmaal  die  Namibiese  wydtes  gesien  het  en  as  die  son  van 
daardie  landstreek  op  jou  neergebrand  het,  dan  kan  jy  nooit  weer 
weggaan  nie. 

Só  lui  die  woorde,  naastenby,  van  die  bekende  Suidweslied.  Die 
klein  stukkie  landskap  op  die  omslag  van  The  Thirstland  vertel 
al  heelwat  van  Namibië; 

op  die  voorgrond,  tussen  kaal  rotse,  groei  ’n  jong  kokerboom, 
taai  genoeg  vir  die  skerpste  son  en  die  ergste  droogte; 
verderweg  is  harde  klipkoppies  en  daaragter  ’n  vlakte  wat  wegraak 
in’n  blou  dynserigheid. 

En,  onsigbaar,  agter  dié  klein  stukkie  veelseggende  landskap? 

Daaragter  roep  die  eindeloosheid  en  die  stilte  diegene  wat  ore  het 
om  dit  te  hoor  wat  nie  werklik  geluid  is  nie  en  om  dit  te 
voel  wat  nie  werklik  tasbaar  is  nie. 

Dat  daar  so  ’n  sterk  lokstem  van  hierdie  landstreek  uitgaan,  kon 
die  Dorslandtrekkers  (om  wie  dit  in  The  Thirstland  gaan)  tog  on- 
moontlik  geweet  het,  want  dit  was  vir  hulle  ’n  totale  onbekende 
wêreld. 

Hulle  was  wel  bekend  met  Rhodesië,  waar  hulle  dikwels  gaan  jag 
het  maar  toe  hulle  besluit  om  te  trek,  trek  hulle  nie  daarheen 
nie.  Sou  hulle  dalk  vermoed  het  dat  daar  anderkant  die  woestyn 
iets  van  ongekende  skoonheid  op  hulle  wag? 

Waarom  anders  sou  hulle  dan  hulle  woonplekke  in  die  Transvaal 
verlaat  het  om  die  dor  Kalahari  te  probeer  oorsteek,  om  hulle  en 
hulle  gesinne  aan  soveel  ellende  bloot  te  stel? 

Of,  was  dit  ’n  soort  oorerflike  krankheid;  iets  wat  ons  in  Suider- 
Afrika  nog  steeds  in  ons  omdra,  dié  rusteloosheid,  dié  nood- 
saaklike  swerwe  deur  woestyne,  oor  oseane,  om  en  om,  met  die 
hoop  dat  die  Paradys  op  ’n  Godgegewe  dag  in  allerglorie  voor  ons 
sal  verrys?  ’n  Mirage? 

’n  Plek  van  waters  was  goed,  ja,  maar  asseblief  net  tydelik,  want 
anderkant  die  horison,  daar  het  weer  iets  opwindends  gewag  — óf 
vreugde  óf  smart  — dit  het  immers  nie  daarop  aangekom  nie.  Dit  was  tog 
alles  God  se  wil,  nie  waar  nie? 

Hierdie  kroniek  van  die  handjievol  mense  uit  Transvaal  met  hulle 
trekinstink  — soos  een  van  hulle,  wat  nog  kind  was  gedurende  die 
reis,  eenmaal  in  ’n  radio-onderhoud  gesê  het:  “Ons  het  getrek, 
sómmer  net’’  — beeld  nie  net  hulle  ontberings,  ervarings,  hoop  en 
frustrasies  uit  nie,  maar  tref  veral  met  die  vreemde,  byna  naïewe  geloof 
wat  hierdie  sigeuners  deurstraal  het.  Hulle  het  nooit  moed  verloor 
nie,  nooit  hulle  geloof  laat  vaar  nie  en  nooit  getwyfel  aan  die  lig 
wat  voor  hulle  uitgegaan  het  op  die  tog  deur  die  woestyn  nie. 

Nietemin,  of  die  Dorslandtrekkers  geweet  het  of  nie  geweet  het  nie; 
Afrika  was  in  hulle  bloed  en  die  gier  om  te  beweeg  allesoor- 
heersend.  Miskien  wou  hulle  nie  regtig  ’n  rusplek  vind  nie,  altans 
nie  ’n  permanente  rusplek  nie. 


130 


Byna-byna  kom  hulle  tot  rus  deur  bemiddeling  van  ’n  Bruinman 
(ironies  genoeg)  uit  die  Kaap;  William  Worthington  Jordan.  Hy  was 
’n  reisiger  en  jagter  in  Namibië,  miskien  ook  swerwer  sonder 
dat  hy  dit  sou  wou  erken. 

Op  een  van  sy  vele  togte  in  die  noordelike  gebied  van  Namibië 
in  1879  ontmoet  hy  van  die  Dorslandtrekkers  en  hulle  lotgevalle  en 
ontberings  tref  hom  so  dat  hy  hulle  geskiedenis  opteken  in  ’n  doku- 
ment  getiteld  Journal  of  the  Trek  Boers  to  Mossamedes.  Hy  werp 
sy  lot  by  hulle  s’n  in;  hy  gee  raad,  hy  dokter  die  siekes  onder 
hulle,  hy  word  vriend  en  weldoener  en  koop  selfs  grond  van  die 
Owambo-opperhoof,  Kambonde,  waar  hulle  hulle  kon  vestig.  Hierdie 
nuwe  republiek,  naby  die  huidige  Grootfontein  en  Otavi,  tot  by  die 
Waterberge  suidwaarts,  noem  hy  Upingtonia. 

Die  Bestuur  van  die  Dorslanders  sou  daar  aan  die  voornemende 
boere  onder  hulle  plase  kon  gee. 

Vyf  van  die  plase,  wat  driehonderd  getel  het,  sou  Jordan  behou,  asook 
die  mineraleregte  vir  die  koper  van  Otavi. 

Die  Paradys  is  in  sig,  maar  soos  meesal  die  geval  met  paradyse, 

1 steek  die  slang  ook  hier  sy  kop  uit  in  die  vorm  van  die  Engelsman, 

I Robert  Lewis. 

Lewis  konkel  agteraf  met  ’n  gedeelte  van  die  Trekkers  en  die 
vriendskap  tussen  Jordan  en  Botha  vertroebel,  terwyl  Jordan  verdag 
gemaak  word  onder  die  ander. 

Lewis  eis  die  gekoopte  grond  terug  as  sou  dit  aan  die  Herero’s 
behoort. 

j Kamaherero,  die  Herero-opperhoof,  was  die  Trekkers  in  elk  geval  nie 
goedgesind  nie  en  hy  is  sterk  onder  die  invloed  van  sluwe  Lewis. 

' Die  vyande  van  Upingtonia  is  meer  as  wat  Jordan  kan  behartig.  Selfs 
diegene  wat  wel  aan  hom  steun  beloof  het,  begin  om  ernstige 
bedenkinge  te  hê. 

Hulle  voel  glad  nie  seker  dat  hulle  teen  die  vyande  van  die  klein 
republiek  opgewasse  sou  wees  nie. 

Die  hulp  uit  Duitse  oord  waarop  hulle  gereken  het,  materialiseer 
ook  nie. 

Die  plase  word  nogtans  uitgemeet,  die  bakens  wat  die  plek  van  geluk  en 
rus  moet  aandui  word  opgerig,  hulle  drink  hulle  koffie,  rook  hulle 
pype  en  lees  hulle  Bybels. 

Hulle  gaan  op  die  jag  uit,  maar  in  1886  reën  dit  so  onophoude- 
lik  dat  hulle  die  jag  moes  staak. 

Die  rusteloosheid  begin  weer  om  onder  hulle  hoogty  te  vier. 

Tien  van  die  families  is  op  die  plase  gevestig,  maar  dit  stil  nie  die 
heimwee  na  die  vreemde  en  na  beweging  die  onbekende  in  nie.  Van 
al  die  baie  praat,  die  vele  beloftes  en  goeie  bedoelings  het  niks 
gekom  nie. 

Hulle  wil  na  Humpata  in  Angola:  hierdie  stoere  Calviniste  wat  op 
soek  was  na  die  algehele  vryheid;  hulle  wil  na  Humpata  waar 
die  Portugese  die  heersers  is  en  bowendien  Katoliek!  Hierin  openbaar 
hulle  nie  juis  begrip  vir  die  werklike  nie.  Wat  wou  hulle  eintlik? 

Die  Paradys  verbrokkel. 

Deur  die  gekonkel  van  Robert  Lewis  verkondig  die  opperhoof, 
Kambonde  dat  daar  nooit  ’n  ooreenkoms  tussen  hom  en  Jordan 
bestaan  het  nie. 

Jordan  is  verslae  en  besluit  om  self  na  Owamboland  te  reis  om 
die  saak  met  Kambonde  te  bespreek. 

Daar  aangekom  word  hy  koelbloedig  deur  Nehale,  Kambonde  se 
broer,  vermoor. 

So  vleg  dié  twee  verhale  van  Jordan  en  die  Trekkers  dan  ineen 
met  die  geskiedenis  van  die  destydse  Namibië,  albei  heroïes  en 
albei  ook  ewe  tragies. 

Hierdie  hele  gebeure  kan  ook  in  ’n  ander  dimensie  gesien  word  nl. 
die  mensdom  se  ewige  soeke  na  die  geluk  wat  hy  maar  so  selde 
vind,  sy  opofferinge  en  sy  pyn  ten  spyt. 

En  nou,  hier  in  ons  eie  tyd,  kan  ons  wel  vra  waarheen  die  mense 
van  suidelike  Afrika  op  trek  is  en  veral  wat  die  toekoms  vir  Namibië 
inhou. 

Die  res  van  Afrika  het  feitlik  ontoeganklik  geword.  Namibië  die 
laaste  voorpos  op  die  vooraand  van  ’n  nuwe  ‘vryheid’  en  om  vlaktes 
en  riviere  na  nuwe,  wye  velde  oor  te  steek  ’n  onmoontlikheid. 
Die  tyd  vir  ’n  nuwe  trek  lê  voor  die  deur.  Die  trek  na  die  binneste, 
die  grootste  trek  van  almal,  van  hart  tot  hart. 

Nou  is  die  uitdaging  heelwat  anders:  anderskleuriges,  andersdenkendes 
op  die  gebied  van  die  godsdiens  en  die  politiek  moet  mekaar  nou 
aanvaar  of  die  hele  voortbestaan  word  bedreig.  Die  struikelblokke 
het  nou  ingewikkelder  geword.  Om  almal  vreedsaam  naas  mekaar 

te  bestaan  is  nou  van  aller  belang  en  die  enigste  moontlikheid 
vir  oorlewing,  want  hier  staan  ons  net  soos  Luther.  Nuwe  pioniers 
is  broodnodig  vir  nou  en  vir  die  toekoms. 

’n  Groot  persentasie  van  die  bevolking  van  Namibië  het  hierdie 
uitdaging  alreeds  aanvaar  en  in  kort  groot  vordering  gemaak 
en  hulle  toewyding  en  deursettingsvermoë  en  liefde  teenoor  hulle 
enigste  vaderland  begin  bewys  in  die  aangesig  van  die  ingrypendste 
veranderings  en  moeilikste  aanpassings. 

Soos  in  The  Thírstland  is  die  onberekenbare  faktor  ook  in  ons 
leeftyd  binne  die  geskiedenis  werksaam  en  De  Klerk  se  skrywe  oor 
die  Dorslanders  en  William  Worthington  Jordan  se  lotgevalle  reik 
veel  dieper  as  die  oppervlakte-verhaal.  Dit  is  ’n  werk  wat,  uit 
geskiedenis  en  dokument,  ’n  insig  haal  vir  die  aktualiteit  van  vandag. 

Nou-aansluitend  by  The  Thirstland  is  The  Puritans  in  Africa, 
van  dieselfde  skrywer,  waarin  die  hele  ontstaan  van  die  Afrikaner, 
die  Puritein,  in  totaal  weergegee  word  vanaf  die  volksplanting  deur 
Van  Riebeeck  tot  by  die  huidige  ingewikkelde  politieke  en  maat- 
skaplike  situasie. 

Weer  eens  skilder  hy  vir  ons  op  ’n  breër  doek  die  hartstog  van  die 
Afrikaner  vir  sy  vaderland  en  sy  soeke  na  die  ideale  lewe. 

Weer  eens  lê  die  vryheidsdrang  aan  die  wortel  van  die  ontstaan  van 
hierdie  volk;  maar  tot  geluk  lei  dié  drang  nie  noodwendig  nie,  want 
die  droom  en  die  werklikheid  is  nie  na  aan  mekaar  nie  en  by  die 
nietigheid  van  menswees  kom  niemand  verby  nie. 

Marié  Blomerus 


Jan  Spies:  Pilatus  tot  Molshoop.  Perskor. 

Hierdie  bundel  is  ’n  te  boekstelling  van  Jan  Spies  se  Monitor- 
vertellings  waarmee  hy  spoedig  ’n  groot  aanhang  dwarsoor  die 
Republiek  verwerf  het  — myns  insiens  heeltemal  tereg.  Die  ver- 
tellings  is  pretensieloos,  onderhoudend  en  dikwels  hoogs  vermaak- 
Uk. 

Die  vraag  ontstaan  onmiddellik  of  die  uitgee  van  die  praatjies 
in  boekvorm  geregverdig  is.  Ek  sou  sê  wel.  Vertellings  van  hierdie 
aard  is  ’n  bekende  afdeling  van  volksliteratuur.  Dit  herinner  aan  voor- 
beelde  soos  Mark  Twain  se  Celebrated  Jumpíng  Frog  en  Damon 
Runyan  se  verhale  van  Broadway  wat  onder  die  kultuurskatte  van  die 
Amerikaanse  volk  gereken  word.  Die  gehalte  van  Spies  se  vertellings 

is  na  my  mening  sodanig  dat  dit  ’n  plek  in  die  Afrikaanse  volks- 
literatuur  verdien. 

Een  van  die  vermaaklikste  aspekte  is  die  oordrywing  - die  vertel  van 
’n  “tall  tale’’  — met  ’n  borduursel  van  detail  wat  ’n  indruk  van 
realisme  skep  en  so  byna  die  liggelowige  leser  (of  luisteraar)  om 
die  bos  lei.  Só  ’n  vertelling  is  byvoorbeeld  “Geluk  verby’’  met  die 
wonderbaarlike  raakskoot  wat  die  bok  oor  so  ’n  afstand  neertrek  dat  hy, 
wanneer  die  jagter  by  hom  kom,  reeds  vrot  is. 

Verskeie  vermaaklike  episodes  word  vertel.  Hieronder  is  my  gunsteling 
“Nasmaak  van  ’n  lang  draai’’  waarin  ’n  vergete  stuk  vleis  in  ’n 
vragmotor  tot  veel  lyding  en  wedersydse  verdenking  tussen  Portugees 
en  boer  lei.  In  hierdie  vertellings  is  die  gebeure  self  die  hoof- 
saak.  Hieronder  is  party  vertellings,  afgesien  van  die  vermaaklikheid 
daarvan,  ook  interessant  omdat  dit  vanslewe  se  dinge  oproep,  soos 
die  gesukkel  met  die  ou  Ford  en  die  “Bokshol’’,  Klein-Joof  wat  nie 
skool  toe  is  nie  en  uit  die  Bybel  geleer  lees  het  en  die  griep- 
epidemie  in  1918. 

Die  styl  van  die  vertellings  word  deurgaans  deur  die  spreektaal 
bepaal;  dit  is  natuurlik,  vlot  en  word  gekenmerk  deur  raak  be- 
skrywings  en  skitterende  dialoog.  ’n  Groot  mate  van  hierdie  vertellings 
se  sjarme  lê  hierin  opgesluit.  Sulke  uitsprake  soos:  “En  toe’s  dit 
een  jaar  weer  so  dro,  o Bloedvannerwalt,’’  en  “En  Mankoeran 
moes  saam  in  die  blou  Bokshol  sodat  hy  kon  help  onthou  hoe  met 
wat  gemaak  moes  word.  En  wat  die  orde  van  al  die  make  is.’’  — is  mos 
suiwer  plesier.  Sommige  stukke  lewer  krities  en  raak  kommentaar 
oor  mense  se  maniere  van  praat  bv.  “Die  dinges  is  ’n  watsem’’ 
en  “ Alias  alias  alias’’. 

Waarskynlik  lê  die  waarde  van  die  vertellings  in  die  finale  analise 
in  die  menslikheid  en  humor  daarvan.  Die  pragtige  verhouding  tussen 
Oubaas  en  Mankoeran,  die  prisoniers  wat  hul  tronkwagte  verpleeg 
gedurende  die  groot  griep-epidemie  en  Ou-Gieljam  se  emosies  by 
die  aanskoue  van  sy  langverwagte  kleinseun  ontroer  terwyl  dit 
amuseer:  dit  is  die  ware  bewys  van  die  verteller  se  meesterskap. 

M.  Heese 

NUWE  DRAMAS 


Marguerite  Duras:  La  Musica.  Human  en  Rousseau,  R5,95. 

Skietteks  van  die  TV-draaiboek  deur  Stephan  Bouwer 

Dit  is  die  moeite  werd  om  by  die  lees  van  hierdie  teks  die  ge- 
kompliseerde  oefening  in  visualisering  wat  vereis  word  deur  die  lys 
van  kamera-instellings  aan  die  linkerkant  van  die  bladsy  deur  te 
voer  tot  die  einde.  Stephan  Bouwer  se  skietteks  is  ’n  sensitiewe 
interpretasie  van  die  amper  onmerkbare  maar  ingrypende  proses  van 
verwydering  tussen  twee  mense  wat  die  basis  vorm  van  La  Musica,  soos 
in  die  meeste  werk  van  Marguerite  Duras.  Hierdie  is  liriese  drama 
(daarom  ook  “filmies”,  soos  die  skryfster  self  aantoon),  waarin 
die  spel  tussen  tweeskoot,  borsskoot  en  nabyskoot  subtiel  die  klem 
lê  op  vlugtige  oomblikke  van  angs,  afkeer  en  onsekerheid,  die 
klein  jakkalsies  wat  uiteindelik  die  wingerd  vernietig.  Die  drama  is 
liries  omdat  dit  die  gedrongenheid  van  ’n  gedig  het,  dieselfde 
elliptiese  progressie  waarin  betekenis  duidelik  word  deur  die  verhouding 
van  een  deel  tot  die  ander,  eerder  as  deur  wat  in  swart  en  wit 
geskryf  staan;  dramaties,  omdat  die  proses  homself  visueel  voltrek 
en  ’n  finaliteit  bereik  wat  slegs  in  die  drama  moontlik  is.  As  die  visuele 
spel  verby  is,  kan  geen  mens  terugkeer  om  te  sê  wat  die  verhouding 
tussen  die  dele  is,  was  of  behoort  te  wees  nie.  Die  voorwoord 
gee  belangrike  insig  in  die  ontstaansgeskiedenis  van  die  teks  en  die 
verwerker  se  benádering  van  die  struktuur  van  die  drama.  Die 
vertaling  is  ’n  netjiese  weergawe  van  Marguerite  Duras  se  gestroopte 
styl,  en  Stephan  Bouwer  se  fyn  hantering  van  die  verwerking  maak 
van  La  Musica  ’n  juweel  van  ’n  nuwe  vorm  in  die  Suid-Afrikaanse 
drama,  die  TV-draaiboek. 


Sophokles:  Elektra.  Perskor,  R2,50. 

In  Afrikaanse  verse  vertolk  deur  Theo  Wassenaar 

Die  Elektra  is  sekerlik  die  drama  waarin  Sophokles  se  siening  van 
die  mens  as  heroïes-lydende  wese  die  duidelikste  na  vore  kom, 
aangesien  ons  aandag  onafwendbaar  op  die  hoofkarakter  se  onuithoud- 
bare  smart  toegespits  word.  Die  afstand  tussen  die  middelmatige 
mens  en  die  heldin  se  reaksie  op  onreg  en  pyn  word  hier  duideliker 
as  in  die  Antigone,  deur  die  meer  uitgebreide  kontras  tussen  die 
susters  Elektra  en  Chrusothemis,  uitgebeeld  in  twee  konfrontasies, 
simmetries  weerskante  van  die  kern  van  die  drama,  geplaas.  Elektra 
self  se  lyding  word  tot  die  uiterste  gedryf,  op  tipies  ironiese 

wyse  juis  deur  die  persoon  wat  ook  haar  redding  te  weeg  sal  bring, 
Orestes.  Van  hom  ontvang  sy  die  urne  wat,  soos  hy  glo,  sy  as 
bevat,  en  dit  is  haar  oorstelpte  reaksie  wat  hom  daartoe  bring 
om  sy  identiteit  aan  haar  te  openbaar. 

In  haar  groot  beurtsang  met  die  koor,  wanneer  hulle  binnekom, 
word  dit  duidelik  dat  Elektra  nie  anders  kan  as  om  te  ly  nie, 
dat  sy  deur  haar  edele  natuur  daartoe  gedwing  word,  en  dat  sy 
tragies  bewus  is  van  die  element  van  boosheid  in  haar  reaksie.  Om  in 
vertaling  reg  te  laat  geskied  aan  Sophokles  se  sensitiewe  insig  in  die 
karakter  van  Elektra  en  sy  ryk  geskakeerde  liriese  en  dramatiese 
verbeelding  van  haar  volgehoue  weeklagte,  vereis  seker  die  besluit 
wat  Theo  Wassenaar  geneem  het,  naamlik  om  die  drama  in  vers  weer 
te  gee. 

Die  besluit  stel  egter  nog  verdere  eise  aan  die  vertaler:  die  vers 
moet  terselfdertyd  die  gedraenheid  van  die  oorspronklike  benader,  én 
maklik  op  die  tong  val;  terselfdertyd  die  kompleksiteit  van  die 
Griekse  uitdrukkingsvermoë  bewaar  en  die  eenvoudiger  aard  van  Afri- 
kaans  tot  sy  reg  laat  kom. 

Nie  ’n  maklike  opgawe  nie,  en  Theo  Wassenaar  slaag  slegs  gedeel- 
telik  daarin.  Daar  is  pragtige  reëls  in  die  vertaling,  eenvoudig  en 
roerend,  maar  daar  is  ook  soveel  gedwonge  verse,  soveel  inversie 
en  skrille  kontras  tussen  die  nou  reeds  tiperende  “verhewe”  taal 
van  “Griekse-tragedie-in-Afrikaans”  en  banaliteite  dat  die  vertaling 
nie  werklik  geskik  is  vir  die  verhoog  nie. 

Bartho  Smit:  Die  Keiser.  Perskor,  R5,95. 

Die  dramaturg  vra  vier  keer  die  vraag:  hoe  sou  die  sprokie  van 
die  keiser  sonder , klere  in  die  werklikheid  kon  gebeur?  Hoe  sou 
die  koning  eerstens  die  hele  storie  glo  — en  die  antwoord  is  hy  kan  nie 
anders  nie.  Hoe  werk  die  aanpassery  van  die  verbeelde  klere,  en  na 
die  eerste  antwoord  bevredigend  was,  word  die  ander  al  hoe  pakkender; 
as  die  koning  eers  toegegee  het,  moet  die  spel  noodwendig  voort- 
gaan  en  almal  hoe  verder  hoe  dieper  verstrik  raak  in  die  leuen. 
As  die  howelinge  getoets  word,  is  hulle  gelukkig:  hulle  ken  hulle 
koning  so  goed  dat  hulle  amper  intuïtief  die  regte  antwoorde 
gee,  en  die  gehoor  geniet  hulle  valsheid,  soos  ’n  mens  dit  maar 
geniet  as  iemand  so  slinks  uit  ’n  onaangename  situasie  ontsnap, 
en  terselfdertyd  vir  iemand  anders  ore  aansit.  Maar  as  een  van  hulle 
die  waarheid  praat  kom  daar  ’n  skokkende  verandering  van  toon: 
die  lieftallige  nar  word  gemartel,  wat  aanleiding  gee  tot  ’n  filosofiese 
gesprek  en  metafisika. 

En  dan  die  verrassingseffek  aan  die  einde  — die  naakte  keiser 
word  heilig,  die  waarheid  seëvier  op  ’n  eienaardige  manier.  Maar 
die  politieke  drama  is  beëindig  en  die  metafisiese,  waarop  ons 
voorberei  is,  neem  oor. 

Dit  is  altyd  ’n  interessante  eksperiment,  die  verankering  van  ’n  sprokie 
in  die  werklikheid:  as  daar  niks  anders  by  uitkom  nie,  bly 
daar  altyd  die  blote  vergelyking  tussen  die  oorspronklike  en  die 
verwerking.  Bartho  Smit  slaag  wel  deeglik  daarin  om  aan  die 
sprokie  nuwe,  en  uiters  relevante,  dimensies  te  gee,  maar  nie  soseer 
dramatiese  dimensie  nie.  Daarvoor  staan  “tema”  en  handeling  te 
los  van  mekaar;  selfs  die  tema  het  ’n  dubbelloop,  politieke  satire 
enersyds,  filosofiese  bespiegeling  oor  die  Sondeval  andersyds.  Die 
finale  ommeswaai  is  ’n  effektiewe  coup  de  théátre  maar  dit  sluit 
nie  lekker  aan  by  die  politieke  satire  wat  dit  voorafgaan  nie  - die 
sofistiese  redenasie  tussen  nar  en  keiser  in  die  derde  bedryf,  waar- 
van  die  slottoneel  die  kulminasie  is,  het  met  politieke  werklikhede 
soos  uitbuiting  en  ekonomiese  wanbeheer  van  die  staat  maar  min  te 
doen. 

Die  interessantste  en  irriterendste  karakter  gelyktydig  is  die  nar. 
Interessant,  want  in  konsep  ’n  weldeurdagte  moderne  ekwivalent  van 
die  Shakespeariaanse  nar;  irriterend,  want  geen  nar  in  Shakespeare 
het  ooit  sulke  banale  dialoog  moes  sê  nie.  Die  dialoog  van  al  die 
karakters  bly  omtrent  deurgaans  banaal: 

“Wewer:  Die  onderbroek  is  die  dinamo  van  die  kostuum. 

Kultuur:  Dan  sal  u daardie  een  móét  uittrek,  U Majesteit! 

Keiser:  Ek  trek  hom  nie  uit  nie.  Hy’s  spesiaal  vir  die  jig  in  my 
kruis.  Doktersorders. 

Nar:  Dis  my  Kroon  se  Pandora-boks.  Los  hom  uit.” 

In  hierdie  aanhaling  is  daar  voorbeelde  van  ’n  verskynsel  wat  gewoonte 
geword  het  by  die  meeste  Afrikaanse  dramaturge:  obsessie  met  die 
onnodige  aanduiding  van  woorde  wat  beklemtoon  “behoort”  te  word, 
asof  dit  nie  duidelik  uit  die  konteks  sou  spreek  nie,  of  die 
leser/akteur/regisseur  miskien  nie  die  nodige  insig  sou  hê  nie. 

Dit  is  jammer  dat  ’n  interessante  en  verkwikkende  konsep  struktureel 
uitmekaarval  en,  effektiewe  coups  de  théátre  en  al,  nooit  werklik 
drama  word  nie. 

Chris  Barnard:  Taraboemdery.  Tafelberg. 

Die  materiaal  van  Chris  Barnard  se  Taraboemdery  is  by  uitstek 
inheems,  koloniaal:  die  uitbeelding  van  verlatenheid  op  alle  vlakke, 
mense  ver  van  alles  af  en  van  mekaar  af,  so  verstrik  in  “om- 


standigheid”  dat  daar  geen  verlossing  meer  is  nie.  Enige  poging  tot 
toenadering  moet  noodwendig  met  geweld  gepaard  gaan,  en  dodelik 
eindig. 

Dit  is  veral  die  skepping  van  ’n  subtiele,  amper  onbepaalbare 
ondertoon  van  dreigende  onheil,  deur  middel  van  karakterisering  en 
dialoog,  wat  aan  die  drama  sy  besondere  trefkrag  verleen.  Die  vreem- 
deling  van  onbekende  herkoms,  self  ’n  vlugteling  voor  gevaar,  beheer 
en  heers  oor  die  ander  karakters  met  ’n  byna  geheimsinnige  mag. 
En  tog  is  sy  mag  oor  hulle  verstaanbaar,  want  hy  is  aktief,  hy 
laat  ten  minste  dinge  gebeur,  terwyl  die  ander  elkeen  op  sy  eie 
manier  magteloos  gevange  sit  in  die  wanhoop  van  sy  eie  lyf  en  gees. 
Maar  selfs  Koot  kán  nie  as  dit  daarop  aankom  nie,  en  hy  word 
verlore  mens  net  soos  die  ander. 

Agter  en  tussen  die  woorde  skuil  dieselfde  afgronde:  die  dialoog 
is  gestroop  tot  op  die  been,  maar  uit  die  minimum  van  woorde 
groei  ongemerk  karakter  en  situasie,  spreek  angs  en  radeloosheid, 
en  uiteindelik  menslikheid  so  ten  volle  dat  die  leser  kan  sê: 
dit  is  soos  mense  met  mekaar  praat,  en:  dit  is  wat  dramatiese  dialoog 
behoort  te  wees. 

By  al  die  realisme  is  daar  ’n  sweem  van  nostalgie  wat  sekerlik 
ongegrond  is  in  die  werklikheid  van  die  stuk  self,  asof  die  reddelose 
bestaan  van  hierdie  mense  nie  heeltemal  so  vernietigend  is  nie, 

asof  daar  ’n  reddingsmoontlikheid  sou  wees  wat  daar  nie  is  nie. 
Tekenend  van  hierdie  subtiele  wanklank  in  die  drama  is  die  slot, 
waar  verantwoordelikheid  vir  die  dood  van  Koot  skielik  verdeel 
word  tussen  Buks,  Fransien  en  die  toeval.  Daar  ontstaan  ’n  gaping  in  die 
kyker  se  reaksie;  dit  voel  asof  die  dramaturg  meteens  ge-abdikeer 
het,  of  die  sterk  en  onvermydelike  verloop  van  die  intrige  versand 
het,  en  die  noodwendige  “oplossing”  onnodig  in  die  lug  bly  hang. 

P.G.  du  Plessis:  ’n  Seder  val  in  Waterkloof.  Tafelberg,  R4,95. 

’n  Komedie  plomp  in  die  tradisie  van  die  Afrikaanse  komedie: 

dus  klug.  Die  drama  kon  ’n  ietsie  van  Moliére  se  sosiale  satire 

gehad  het  - die  twee  uiterstes  van  natuur  en  kultuur  met  die  nimlike 
Poppie  as  middelganger,  raisonneur  wat  die  goue  middeweg  volg  — 
maar  daarvoor  is  die  twee  belangrikste  karakters,  J — D en  Poppie, 
van  te  dun  karton  gesny.  ’n  Mens  kan  nooit  glo  dat  J — D ’n 

seder  is  nie,  dat  iemand  hom  sou  kon  aansien  vir  ’n  geleerde 
nie;  sy  dialoog  is  té  kru-parodisties,  en  hy  praat  in  elk  geval 
eenvoudig  te  min.  Hy  word  nooit  die  geleentheid  gegun  (soos  Sally 

so  dikwels,  en  met  soveel  goeie  gevolg)  om  homself  as  mens  aan 
die  gehoor  te  ontbloot  nie,  en  niemand  kan  verstaan  waarom  of 
glo  dat  daar  soveel  van  sy  staan  of  val  afhang  nie.  Daarom  is  die 
verrassende  einde  so  ongeloofwaardig  en  onsinnig. 

Selfs  vir  ’n  komedie  verloop  die  intrige  ’n  bietjie  haastig  en  dun. 
Tampan  sit  die  storie  aan  die  gang  voor  ’n  mens  mooi  weet 
waarom  dit  enigsins  nodig  sou  wees  om  dit  te  doen,  en  Poppie 
se  verskyning  is  net-net  te  maklik,  selfs  vir  ’n  komedie.  As  sy 
soos  die  tipiese  dea  teen  die  slot  verskyn  het,  sou  daar  miskien 
meer  aandag  geskenk  kon  word  aan  die  konfrontasie  tussen  J — D 
se  mense  en  Van  se  bende;  andersyds,  as  Poppie  ’n  meer  integrale 
deel  van  die  intrige  gevorm  het,  sou  die  einde  en  haar  karakter 
meer  sinvol  en  duidelik  daargestel  kon  word. 

Die  geloofwaardigste  van  die  karakters  is  Sally  — sy  en  haar  dialoog 
borrel  van  vitaliteit  — trouens,  die  hele  groep  Krugersdorpers,  selfs 
Vredelief  en  Ousus,  en  die  briljante  teatertruuk  wat  Mercy  is.  Maar 
om  die  akademici  as  mense  uit  te  beeld  was  vir  die  dramaturg 
miskien  te  gevaarlik? 

Verdere  ligpunte  in  die  drama  is  die  natuurlike  daarstelling  van 
seksualiteit,  waarsonder  komedie  kwalik  klaarkom,  en  die  dikwels  bril- 
jante  hantering  van  dialoog,  soos  in  die  kontrapuntale  gesprek  rondon 
die  tafel. 

Uys  Krige:  Die  Loodswaaíers.  Human  en  Rousseau,  R6,50. 

Die  Loodswaaiers  word  beskryf  as  ’n  “komedieklug”,  en  inderdaad 
beweeg  die  drama  tussen  twee  genres.  ’n  Meerderheid  van  die  situasies 
daarin  is  klugtig,  selfs  kru  (veral  die  optrede  van  Stoffel  Cronjé 
en  Willem  van  Vuuren),  terwyl  die  toonaard  van  die  geheel  neig 
' in  die  rigting  van  die  ernstiger  “komedie”,  maar  die  twee  benaderings 
voeg  nie  altyd  lekker  saarp  nie.  Die  nostalgiese  atmosfeer,  soms 
oorbeklemtoon  deur  die  musikale  begeleiding,  en  die  stygende 
spanning  veroorsaak  deur  die  oorlog  rondom  die  kamp,  dra  daartoe 
|j  by  om  van  die  drama  ’n  realistiese  komedie  te  maak;  die  groteske 
elemente  van  klug  pas  skielik  nie  meer  mooi  binne  hierdie  raam- 
werk  nie. 

Tog  is  daar  oomblikke  in  die  drama  waar  die  klug  omslaan  in 
erns  en  ’n  mens  bewus  word  van  die  aangrypende  moontlikhede 
ij  van  so  ’n  komplekse  kombinasie  van  elemente,  byvoorbeeld  wan- 
II  neer  John  de  Man  en  Kaptein  Van  Rensburg  se  rasende  duet  van 
“farmyard  imitations”  kulmineer  in  ’n  emosionele  ineenstorting  van  al 
die  karakters  op  die  verhoog. 

Die  stuk  gaan  mank  aan  komiese  ingewings:  die  eksposisie  is  uitgerek 
en  ongemaklik,  waarna  vier  variasies  op  die  tema  van  loodswaai 
gemelk  word  so  al  wat  hulle  kan.  Die  dialoog  is  breed- 
sprakig,  dikwels  nie  dramaties  funksioneel  nie,  en  die  snitte  wat  die 
dramaturg  self  in  die  teks  voorstel  sou  met  vrug  uitgebrei  kon  word. 
’n  Sprekende  voorbeeld  van  oortolligheid  is  die  amper  pynlike 
herhaling  van  dieselfde  soort  “grappie”  met  Stoffel  en  Willem  wat 
die  drama  afsluit. 

Die  lang  monoloë  wat  die  karakters  teenoor  mekaar  afsteek  neig  daar- 
toe  om  hulle  van  mekaar  te  isoleer,  asof  hulle  nie  werklik  met  mekaar 
praat  nie.  Netso  geïsoleerd  staan  insident  teenoor  insident:  die  een 
volg  nie  uit  die  ander  nie,  maar  na  die  ander  — ’n  reeks  ikone 
van  angs  en  ontoereikendheid;  maar  om  die  insidente  “ikone”  te 
noem  dui  aan  hoe  ver  die  dramaturg  soms  wegbeweeg  van  die  oor- 
wegend  en  noodwendig  realistiese  toonaard  van  die  drama.  Nogtans 
is  dit  juis  die  waarin  die  krag  van  Die  Loodswaaiers  ook  lê: 
die  (soms)  gesofistikeerde  wisselwerking  tussen  komiese,  groteske 
en  ernstige  vorm  ’n  pynlike  en  aangrypende  beeld  van  menslike  swak- 
heid.  Selfs  die  oordadige  dialoog  bring  voordele;  die  dramaturg 
het  so  die  geleentheid  om  sy  karakters  duideliker  en  meer  kompleks 
te  fassetteer,  en  die  grondliggende  erns  van  die  drama  sterker  te  laat 
spreek.  Die  Loodswaaiers  is  ’n  belangrike  bydrae  tot  die  Afrikaanse 
komedie,  omdat  Uys  Krige  waag  om  met  toonaard  te  eksperimenteer, 
en  so  daarin  slaag  om  nuwe  moontlikhede  aan  te  dui  in  hierdie  barre 
veld. 

Herman  Heiiermans:  Op  Hoop  van  Seën.  Human  en  Rousseau,  R6,95. 
Uit  die  Nederlands  vertaal  deur  Karel  Schoeman 

Karel  Schoeman  se  vertaling  van  Op  Hoop  van  Zegen  is  ’n  waar- 
dige  toevoeging  tot  sy  reeks  vertalings  vir  die  teater.  Die  hopelose 
lot  van  die  vissersgemeenskap,  uitgelewer  aan  die  geldgier  van  die 
reder  Clemens  Bos,  word  so  ryk  geskakeerd  en  tog  sonder  sentimen- 
taliteit  uitgebeeld  dat  dit  aangrypend  én  relevant  bly,  selfs  waar  die 
omstandighede  en  agtergrond  vir  die  kyker  onbekend  is.  Wat  moontlik 
in  Heijermans  se  eie  tyd  as  tendensieuse  oorbeklemtoning  aangeval 
sou  kon  word  (ek  dink  hier  veral  aan  die  effens  eensydige  uit- 
beelding  van  Bos  en  sy  vrou  se  wreedheid  en  onbegrip)  dien  vandag 
daartoe  om  die  historiese  afstand  tussen  dramaturg  en  gehoor  te  oor- 
brug,  verhoudinge  tussen  die  karakters  en  die  verwagte  reaksie  van 
die  gehoor  noukeuriger  en  skerper  te  omlyn. 

Dit  is  belangrik  vir  die  Afrikaanse  teater  dat  die  werke  van  die 
groot  realiste,  of  dan  soos  in  hierdie  geval,  ’n  enkele  groot  werk 

van  ’n  realistiese  dramaturg,  vertaal  en  opgevoer  word,  want  ons  het 
uit  eie  bodem  min  dramas  waarin  dialoog  so  fyn  genuanseerd  en 
ryk  aan  suggestie  hanteer  word.  En  dit  is  Karel  Schoeman  se  grootste 
verdienste  met  hierdie  vertaling:  dat  hy  daarin  slaag  om  die  vitaliteit 
en  natuurlikheid  van  Heijermans  se  dialoog  te  behou,  en  terselfdertyd 
in  ’n  groot  mate  — sover  as  dit  in  ’n  vertaling  moontlik  is  — 
die  massiewe  sub-teks  laat  meespreek.  Hier  gebeur  nie  wat  so  maklik 
in  minder  versigtige  hande  gebeur  nie:  filosofie  in  die  derde  be- 
dryf.  Implisiete  betekenis  en  tematiese  materiaal  is  so  nou  verweef 
met  handeling  en  dialoog  dat  dit  nie  vir  die  dramaturg  nodig  word 
om  skielik  na  die  einde  se  kant  toe  die  handeling  te  onder- 
breek,  om  gou  eers  die  implikasies  van  die  handeling  te  verklaar 
nie.  Op  Hoop  van  Seën  bly  bo  alles  geloofwaardig,  en  dit  is  een 
van  die  belangrikste  vereistes  vir  oorlewing  in  die  teater;  hierdie  drama 
verdien  om  gelees  te  word,  maar  veral  om  opgevoer  te  word. 

Universiteit  van  Pretoria  Tjaart  Potgieter 


LITERATUURWETENSKAP 


D.W.  Fokkema  en  E.  Kunne-Ibsch:  Theories  of  literature  in  the 
Twentieth  Century. 

Sedert  die  aanvang  van  die  sestigerjare,  maar  veral  in  die  dekade 
wat  nou  haas  verby  is,  was  daar  in  die  literêre  teorie  iets  soos 
’n  stroomversnelling.  Geen  rustige  beweging  van  geleidelike  besinning 
nie,  maar,  met  ’n  toename  in  vaart  van  publikasies,  die  vertakking 
van  die  vloed  in  ’n  verwarrende  delta  van  stroompies  wat  in  vele 
beddings  en  in  talle  gleuwe  — hipoteses,  konsepte,  “modelle”  — 
klots  en  skuim.  Opwindend  inderdaad,  maar  seker  nie  sonder  die 
gevaar  van  bedrieglike  kolke  en  watervalle  nie  vir  die  man  wat  homself 
hier  moet  balanseer  en  ’n  juiste  koers  nastreef. 

In  hul  werk  Theories  of  Líterature  ín  the  Twentieth  Century 

(St.  Martin’s  Press,  New  York,  1978)  probeer  die  skrywers,  D.W. 
Fokkema  en  Elrud  Kunne-Ibsch,  wyslik  nie  om  die  hele  terrein 
te  dek  nie.  Uit  die  groot  aantal  opvattings  en  aparte  standpunte 
het  hulle  ’n  samevattende  keuse  gemaak  en  hulle  konsentreer  vera! 
op  vier  rigtings  wat  in  die  twintigste  eeu  invloedryk  was  en,  in 
verdere  ontwikkeling  tot  op  die  huidige  dag,  tans  nog  “relevant” 
is:  (a)  die  Russiese  Formalisme  met  aansluiting  by  die  Tsjeggiese 
Strukturalisme  en  die  onlangse  uitbreiding  van  die  literatuurteorie  in 
semiotiese  studies  uit  die  Sowjet-Unie;  (b)  die  strukturele  benadering 

in  Frankryk;  (c)  Marxistiese  literatuurteorieë,  en  (d)  die  resente 
opbloei,  veral  in  Duitsland,  van  navorsing  oor  die  “opname”  van 
letterkunde  deur  die  leser  en  die  gemeenskap,  die  sg.  resepsie-estetiek. 

Die  skrywers  dui  die  hooftrekke  van  die  verskillende  gedagterigtings 
duidelik  aan,  en  hulle  toon  veral  ook  ’n  belangstelling  in  die  grond- 
slae  (by  geleentheid  ook  die  wetenskapsfilosofiese  basis)  van  elke 
stel  opvattings  wat  bespreek  word.  Daarby  volg  hulle  die  gewenste 
metode  — wat  eintlik  onvermydelik  is  in  ’n  oorsigtelike  werk  van 
beperkte  omvang  — om  gedagtegange  uit  te  stippel  aan  die  hand  van 
die  werk  van  die  bekendste  figure  uit  elke  “skool”.  Met  hul  keuse 
in  hierdie  opsig  is  daar  nie  fout  te  vind  nie.  In  die  tweede 
hoofstuk,  oor  die  Russiese  Formalisme  en  die  voortsettings  daarvan, 
laat  hulle,  benewens  die  noodsaaklike  vermelding  van  die  werk  van  die 
vernaamste  Formaliste,  tereg  die  klem  val  op  die  seminale  insigte  van 
Jan  Mukarovský  en  J.M.  Lotman.  In  die  derde  hoofstuk  oor 
die  Franse  Strukturalisme  oorheers,  volgens  die  graad  van  hul  belang- 
rikheid,  C.  Lévi-Strauss  en  R.  Barthes  die  toneel,  en  in  die  vierde 
hoofstuk  oor  Marxistiese  teorieë  (waarin,  terloops,  ook  ’n  heel 
interessante  oorsig  oor  literêre  toestande  in  China  voorkom)  is 
daar,  naas  die  verpligte  bespreking  van  die  “kerkvaders”  Marx, 
Engels  en  Lenin,  ’n  toespitsing  op  die  beskouings  van  G.  Lukács,  T.W. 
Adorno  en  Lucien  Goldmann.  In  die  vyfde  hoofstuk  oor  die  resepsie- 
estetiek  kry  H.-R.  Jauss  en  W.  Iser  die  aandag  wat  hulle  in  hierdie 
verband  toekom,  hoewel  ’n  vroeë  voorloper  soos  Roman  Ingarden 
hier  bietjie  verwaarloos  word.  Besonder  waardevol  in  die  oorsigte 
is  die  feit  dat  die  outeurs  aantoon  hoe  hierdie  rigtings  mekaar  in 
sommige  gevalle  beïnvloed  het,  watter  reaksies  daar  wedersyds_  op 
mekaar  was,  en  veral  ook  dat  hulle  nog  verder  gaan  en  sélf  vroeëre 
gedagtes  in  ’n  kritiese  debat  plaas  met  gesigspunte  wat  later  verskyn 
het.  Hul  finale  hoofstuk  bevat,  in  aansluiting  by  hierdie  inset, 
’n  samevatting  van  benaderingswyses  wat  hulle  as  vrugbare  aan- 
knopingspunte  vir  verdere  navorsing  beskou. 

Die  boek  is  byna  geheel  Europees-gesentreerd,  en  ek  vmd  dit  jammer 
dat  die  skrywers  nie  tog  ook  ruimte  afgestaan  het  vir  ’n  oorsig  oor 
die  sg.  “imm.anente”  beskouings  van  die  literêre  werk  nie.  Daar 
het  belangrike  insigte  uit  hierdie  rigting  gekom,  waarby  soms  merk- 
waardige  ooreenkomste  waar  te  neem  is  tussen  die  Europese  en  die 
Angelsaksiese  tradisies.  Die  weglating  hiervan  asof  dit  al  eintlik 
passé  is,  is  veral  eienaardig  in  die  lig  van  die  feit  dat  ’n  lang 
hoofstuk  aan  Marxistiese  teorieë  gewy  word  wat,  hoewel  noodsaaklik 
en  hier  interessant  aangebied,  tog  op  ’n  verwerping  uitloop. 

Wat  ook  opmerklik  is,  indien  die  boek  vergelyk  word  met  ’n  ouer 

werk  soos  R.  Wellek  en  A.  Warren  se  Theory  of  Literature,  is  die 
oorwegend  hoër  vlak  van  abstrahering  waarop  probleme  bespreek 
word.  Eintlik  handel  die  werk  hoofsaaklik  oor  beskouings  op  twee 
groot,  algemene  terreine:  (a)  die  besondere  status  en  aard  van  die 
literêre  teks,  en  (b)  die  teks  as  eenheid  binne  die  sosiale  “in- 
stelling”  van  die  literatuur  en  as  sodang  binne  sisteme  van  teks- 
eksterne  verbande.  Daar  is  (met  die  uitsondering  van  ’n  bespreking 
van  Franse  teorieë  oor  verhaalstrukture  — wat  egter  ook  op  heel 
abstrakte  vlak  bly)  min  verwysings  na  belangrike  deelteorieë  i.v.m. 
die  literatuur,  bv.  oor  sake  soos  die  ritmies-metriese,  klanksim- 
boliek,  beeldspraak,  konkrete  genre-kenmerke,  ens. 

Hoewel  die  skrywers  glo  dat  “there  are  various  ways  towards 
knowledge”,  is  hul  oorsig  nie  angsvallig  neutraal  nie.  HuIIe  wys,  en 
gee  redes  vir,  hul  voorkeure,  hoewel  ’n  mens  soms  voel  dat  ’n  meer 
gedurfde  aanpak  en  ’n  deurtastender  kritiese  bespreking  van  standpunte 
vanuit  ’n  eie  konsepsie  die  verskillende  opvattings  wat  bespreek 
word,  in  duideliker  reliëf  kon  geplaas  het.  Die  skrywers  beklemtoon 
tereg  die  belang  van  die  Russiese  Formalisme,  die  Tseggiese  Struktu- 
ralisme  en  die  insiggewende  werk  van  Lotman.  Verder  moet  ’n  mens 
instemming  betuig  met  hul  voorbehoude  oor  fasette  van  die  Franse 
Strukturalisme  (daardie  konglomeraat  van  soms  briljante  insigte  en  soms 
ewe  “briljante”  perversiteite),  veral  oor  die  neiging  om  verseil  te 
raak  in  abstrakthede  waarby  moeilik  ’n  weg  terug  te  vind  is  na 
konkrete  tekste,  asook  die  te  vrye  konstruksie  van  interpretasies  in 
’n  “meta-teks”,  waar  die  literêre  teks  gereduseer  word  tot  iets  soos  ’n 
aanleiding  vir  ’n  oorgang  na  ander  sisteme  (bv.  die  antropologiese 
en  die  psigoanalitiese).  HuIIe  is  ook  oortuigend  in  hul  blootlegging 
van  die  mate  waarin  Marxistiese  beskouings  berus  op  ’n  self-kon- 
firmerende  hipotese:  omdat  vanuit  ’n  bepaalde  gesigspunt  na  verskyn- 
sels  gekyk  word,  word  alle  verskynsels  ’n  bevestiging  van  die  dogmatiese 
grondslae,  en  die  moontlikheid  van  die  uitwysing  van  dwaalbegrippe 
is  dus  by  voorbaat  in  ’n  groot  mate  uitgeskakel.  In  die  loop  van 
hul  werk  en  in  hul  slotbeskouing  toon  die  skrywers  ook  dat  hulle  op 
hul  hoede  is  teen  die  tendens  in  semiotiese  teorieë  om  die  literêre  werk 
“op  te  los”  in  steeds  wyer  kringende  sisteme  van  relasies,  as  gevolg 
waarvan  die  teks  self  en  sy  waarheidsgehalte  as  ’t  ware  substansie- 
loos  word. 

Wat  die  outeurs  se  eie  opvattings  betref,  is  daar  punte  waarop  ’n 
mens  met  hulle  kan  verskil  (hulle  is  self  meestal  terdeë  bewus 
hiervan).  ’n  Vraagteken  kan  bv.  geplaas  word  by  hul  absolutistiese 
skeiding  van  beskrywing  (interpretasie)  en  evaluering,  en,  aansluitend 
daarby,  die  skerp  skeiding  van  die  rolle  van  ondersoeker  en  leser 
in  die  kontak  met  literatuur.  Ek  het  beswaar  teen  die  onge- 

nuanseerde  wyse  waarop  hierdie  onderskeidings  bloot  gestel  word  as 
feite  wat  aanvaar  moet  word.  Die  aangeleentheid  is  te  problematies 
vir  ’n  kort  bespreking  — daarom  net  die  volgende  opmerkings.  Die 
skrywers  aanvaar  deurgaans  die  insig  (afkomstig  uit  die  Russiese  en 
Praagse  Formalisme)  dat  literêre  effekte,  vanaf  dié  van  die  kleinste 
teks-element  tot  by  dié  van  die  groter  eenheid  van  die  teks  self, 
vergelykend  waargeneem  word  en  die  nodige  estetiese  differensiasie 
verkry  teen  die  normatiewe  (gekodifiseerde)  agtergrond  van  ander 
elemente.  ’n  Mens  kan  nou  beweer  dat  so  ’n  “vergelykende  waarne- 
ming’’  alreeds  in  wese  evaluatief  sowel  as  interpretatief  is,  selfs  al  ge- 
skied  dit  spontaan  en  implisiet.  Dit  behels  ’n  besef  van  die  (rela- 
tiewe)  waarde  van  die  element  t.o.v.  ander  elemente  — en  gevolglik, 
soos  R.  Wellek  dit  eenkeer  gestel  het,  “...  evaluation  not  only 
grows  out  of  description  but  is  presupposed  and  implied  in  the  very 
act  of  cognition  itself’’  (vgl.  S.  Chatman:  Literary  Style:  A Symposium, 
p.  72).  Hier  het  ’n  mens  die  embrio  van  die  Siamese  tweeling, 
interpretasie  en  evaluasie,  wat,  soos  hulle  groter  dimensies  in  beslag 
neem,  ’n  groter  relatiewe  selfstandigheid  kan  vertoon,  maar  tog  nooit 
volkome  geskei  kan  word  nie. 

As  korrektief  op  die  outeurs  se  opvatting  kan  die  geïnteresseerde 
leser  miskien  iets  raadpleeg  soos  hoofstukke  6 en  9 (“Evaluation 
as  Knowledge’’  en  “Afterword:  Knowledge  and  Value”)  in  E.D. 
Hirsch  se  The  Aims  of  Interpretation.  Ek  meen  verder  dat  die 
feit/waarde-skeiding  by  die  skrywers  teruggevoer  kan  word  op  hulle 
aanvaarding  van  die  wetenskapsleer  van  K.R.  Popper.  By  alle 
waardering  wat  daar  vir  Popper  moet  wees,  wonder  ’n  mens  of  ’n 
inagneming  deur  die  skrywers  van  die  wetenskapsfilosofie  van  bv. 
M.  Polyani  en  Marjorie  Grene,  waarin  die  feit/waarde-skeiding  aan 
grondige  kritiek  onderwerp  word,  hulle  nie  in  hierdie  saak  versigtiger 
sou  gestem  het  en  attent  sou  gemaak  het  op  ’n  teenstrydigheid 
in  hul  eie  opvatting  nie. 

Verder  sou  ek  wou  meld  dat  daar  oor  die  onderskeiding,  by  die  literêre 
kunswerk,  tussen  die  sg.  artefak  en  sy  korrelaat  in  die  opname- 
proses,  die  sg.  estetiese  objek,  konsepte  wat  veral  van  Mukarovský 
afkomstig  is  en  ’n  beduidende  rol  speel  in  die  resepsie-estetiek,  ’n 
ingrypende  besinning  nodig  is.  (Nog  onlangs,  in  ’n  inleiding  tot  M.  Cer- 
venka  se  studie,  Der  Bedeutungsaufbau  des  literarischen  Werks, 
het  W.-D.  Stempel  op  diepgaande  probleme  i.v.m.  hierdie  onderskeiding 
gewys  - vgl.  pp.  XXV-XXXV  van  die  Inleiding).  Die  verhoudinge, 
bv.  tussen  belewing  van  taalgebruik  en  taalbeskouing,  asook  tussen 
die  werklikheidstellende  aspek  van  taalgebruik  as  dominante  faktor  in 
konfrontasie  met  die  “wêreldbeeld”  van  ’n  sosio-kulturele  gemeenskap. 

is  veel  gekompliseerder  as  wat  die  outeurs  se  geredelike  aanvaarding 
van  Mukarovský  se  beskouings  veronderstel. 

Ten  slotte  moet  egter  gesê  word  dat  hierdie  werk  ’n  waardevolle 
konspektus  van  moderne  literatuurteoretiese  insigte  aanbied  en  dat  dit  as 
’n  nuttige  handboek  in  die  onderrig  van  die  literatuurwetenskap  kan 
dien. 

R.A.U.  H.C.T.  Muller 


TAALKUNDE 


Botha,  R.P.:  Generatiewe  Taalondersoek  — ’n  Sistematiese  Inleiding. 
Haum,  1977,  439  pp.  R12,60. 

R.P.  Botha  het  hom,  met  die  skryf  van  Generatiewe  taalonder- 
soek,  ten  doel  gestel  om  ’n  metodologiehandboek  vir  die  heden- 
daagse  taalwetenskap  te  skryf  — ’n  wetenskap  wat  hom,  in  die  skrywer 
se  woorde,  “steeds  meer  (voor)doen  as  ’n  oerwoud  van  nouliks 
oorsienbare,  hoogs  tegniese  kontroverses’’.  Botha  probeer  met  dié  werk 
om.  oogmerke  dieper  as  die  blote  representasie  van  informasie  oor 
metodologiese  aspekte  van  generatiewe  grammatika  te  bereik.  Die  boek 
poog  naamlik  om  by  studente  ’n  verskerpte  bewustheid  van,  en 
groter  sensitiwiteit  vir  hierdie  metodologiese  oftewel  metawetenskaplike 
aspekte  te  kweek.  Die  skrywer  lug  die  mening  dat  “een  van  die 
oorsake  van  die  ‘anargie’  in  die  huidige  taalwetenskap  gesoek  moet 
word  juis  in  die  insensiwiteit  by  taalkundiges  vir  hierdie  metodologiese 
aspekte”. 

Generatiewe  taalondersoek  berus  op  die  taalwetenskaplike  benadering 
waarbinne  die  afgelope  twee  dekades  die  meeste  en  mees  bedui- 
dende  taalkundige  ondersoek  gedoen  is,  naamlik  die  generatiewe 
taalkunde.  Die  werk  konsentreer  op  die  Chomskyaanse  “standaard”- 
benadering  omdat  nóg  die  ontstaan  en  vroeë  ontwikkeling  van  die 
generatiewe  taalkunde,  nóg  die  resente  beskouinge  soos  die  van 
McCawley,  Lakoff  en  Postal  verstaanbaar  is  sonder  ’n  goeie  begrip  van 
die  Chomskyaanse  “standaard”-benadering. 

Generatiewe  taalondersoek  het,  benewens  die  skrywer  se  uitdruklik 
gestelde  oogmerke,  daarin  geslaag  om  die  onderskeid  tussen  die  gramma- 
tiese  aspek,  d.w.s.  Chomsky  se  “competence”-begrip  en  die  nie- 
grammatiese  faktore  wat  ’n  rol  speel  in  taalgedrag  of  “performance” 
vir  die  student  (en  dosent!)  verstaanbaar  uiteen  te  sit.  Daarmee  het 

hy  die  terrein  van  die  teoretiese  linguistiek  en  die  van,  hoofsaak- 
lik,  die  psigo-  en  sosiolinguistiek  aangedui  soos  dit  deur  Chomsky 
om  metodologiese  oorwegings  geskei  is.  Botha  slaan  ’n  hardnekkige 
dwaling  die  nek  in  dat  Chomsky  (of  die  generatiewe  taalkunde 
dan)  taalgedrag  hoegenaamd  nie  by  die  ondersoek  in  beskouing 
neem  nie.  Die  grammatikale  faktor  is  maar  één  van  die  faktore 
wat  ’n  rol  speel  in  taalgedrag  en  die  grammatikus  spits  hom  aan- 
vanklik  slegs  toe  op  hierdie  grammatikale  faktor.  Die  nie-gramma- 
tikale  faktore  laat  die  grammatikus  voorlopig  buite  rekening.  Hy  ideali- 
seer  taalgedrag  in  die  sin  dat  hy,  aanvanklik,  uitgaan  van  die  standpunt 
dat  taalgedrag  die  produk  is  van  die  werking  van  slegs  taal- 
beheersing.  Daarmee  word  die  kompleksiteit  van  taalgedrag,  vir  die  doel 
van  sinvolle  ondersoek,  aansienlik  verminder. 

Die  taalondersoek  eindig  nie  daar  nie  (dit  was  ook  nie  Chomsky 
se  bedoeling  dat  dit  daar  moes  eindig  nie  - vgl.  Chomsky  1974: 
359 — 360).  Taalgedrag  is  in  werklikheid  kompleks  en  as  taal- 
gedrag  uiteindelik  in  die  volle  kompleksiteit  daarvan  beskou  moet 
word,  beteken  dit  dat  namate  die  grammatikus  se  begrip  van  taal- 
gedrag  — in  terme  van  die  grammatikale  faktor  van  taalbeheer- 
sing  - toeneem,  hy  die  idealisering  geleidelik  sal  moet  ophef  en  die 
nie-grammatikale  psigo-  en  sosiolinguistiese  faktore  die  een  na  die  ander 
in  die  ondersoek  sal  moet  betrek.  Daaruit  behoort  dit  dan  duidelik 
te  word  hoe  die  nie-grammatikale  faktore  met  die  grammatikale 
faktor  saamspeel  om  taalgedrag  in  sy  volledigheid  tot  stand  te  bring. 

Tot  dusver  het  taalteorie  nog  nie  daarin  geslaag  om  die  gramma- 
tikale  en  nie-grammatikale  faktore  van  taalbeheersing  beduidend  te 
laat  saamwerk  nie.  Waarop  dit  neerkom  is  dat  alle  pogings  om  die 
teoretiese  linguistiek  aan  te  wend  vir  toegepaste  doeleindes  tot  dusver 
dáárop  gestuit  het  dat  die  grammatikale  faktor  van  taalbeheersing 
spesifiek  uitgaan  van  die  ideale  spreker.  Met  hierdie  postulaat  plaas 
die  grammatika  alle  “praktiese”  taalkwessies  buite  sy  ondersoek- 
terrein.  Die  grammatika  hoef  dus  m.a.w.  in  terme  van  sy  doel- 
stellings  en  idealisering  geen  bewerings  te  maak  oor  die  produkte  van 
taalgebruik  soos,  byvoorbeeld,  dié  van  afasie-pasiënte  nie.  Solank  die 
taalondersoek  beperk  bly  tot  die  grammatiese  faktor,  is  dit  dus  vir  die 
toegepaste  taalkunde,  insonderheid  taalonderrig,  vertaling,  en  vir  ge- 
gewens  oor  taalverandering,  dialektiese  en  idiolektiese  variasie, 
sosiolinguistiese  verskynsels  soos  ontlening,  kreolisering,  pidginisering, 
taalverwerwing  en  kindertaal  asook  taalgebruiksfoute  van  min  reg- 
streekse  nut  as  verklaringsprinsipe. 

Die  ondubbelsinnige  wyse  waarop  Botha  die  oogmerke  van  die  gene- 
ratiewe  taalondersoek  uiteensit,  plaas  ’n  gebruik  onder  sommige  taal- 

kundiges  onder  die  soeklig  om  “op  misleidende  wyse”  gebruik  te 
maak  van  die  terminologie  van  generatiewe  taalondersoek  om  so- 
doende  by  implikasie  te  kenne  te  gee  dat  hierdie  teorie  tog  wel 
ook  relevant  is  by  die  ondersoek  na  nie-grammatikale  faktore.  Een 
van  die  verdienstes  van  die  boek  is  dan  ook  dat,  hoewel  dit 

nie  een  van  die  skrywer  se  uitdruklike  doelstellings  was  nie,  die 
taalkundige  wat  hom  besig  wil  hou  met  die  nie-grammatikale  faktore 
van  taalbeheersing,  m.a.w.  met  toegepaste  aspekte  van  die  taal- 
ondersoek,  ’n  betreklike  duidelike  aanduiding  gegee  is  van  die 
kompleksiteite  van  enige  poging  om  met  behulp  van  brug-  of  hulp- 
teorieë  die  grense  tussen  die  grammatikale  en  nie-grammatikale  faktore 
ooj  te  steek. 

Hierdie  sistematiese  en  metodiese  poging  om  die  generatiewe 

taalkunde  “op  sy  plek  te  sit”  het  die  verdere,  waardevolle  by- 

gevolg  dat  veral  die  groep  taalkundiges  wat  hulle  besig  (wil) 
hou  met  die  meer  pragmatiese  aspekte  van  taalgedrag  ’n  ondubbel- 
sinnige  waarborg  het  dat  hulle  onvermoë  om  die  generatiewe 

taalkunde  diensbaar  te  stel  aan  die  praktyk  nie  op  persoonlike 
gebreke  of  leemtes  in  hulle  kennis  dui  nie.  Bevry  van  hierdie  inhibisie 
kan  taalkundiges  met  behoud  van  selfrespek  hulle  onverdeelde  aandag 
wy  aan  dié  aspekte  van  die  taalkunde  wat  twee  dekades  lank 
in  die  skadu  van  die  Chomskyaanse  revolusie  geleef  het  en  in 
’n  mate  tereg  moes  kom  in  interdissiplinêre  studieterreine  soos  die 
sosiolinguistiek,  psigolinguistiek,  etnolinguistiek,  die  literatuurweten- 
skap,  rekenaarwetenskap,  psigologie,  pedagogie,  ens. 

Samevattend:  Generatiewe  taalondersoek  is  ’n  werk  wat  altyd  binne 
maklike  bereik  moet  wees  van  elke  taalkundige  of  taalkundestudent, 
afgesien  van  die  terrein  waarop  hy  bedrywig  is. 

Universiteit  van  Suid-Afrika  C.  van  Schalkwyk 


GESKIEDENIS 

B.J.  Liebenberg:  Andries  Pretorius  in  Natal.  H.  & R.  Academica, 
Pretoria,  1977,  pp.  296.  Voetnote,  Bronnelys,  Indeks. 


Dat  Andries  Pretorius  een  van  ons  grootste  Voortrekkerleiers  is, 
word  allerweë  erken.  Op  ’n  krisismoment  in  die  Groot  Trek  het  hy 
in  Natal  aangekom  en  deur  sy  leiding  is  die  Zoeloegevaar  afgeweer 
en  is  die  verdere  sukses  van  dié  volksverhuising  moontlik  gemaak. 

Die  algemene  beeld  wat  ons  egter  vandag  van  Pretorius  het,  berus  in 
hoofsaak  op  die  werk  van  Gustav  Preller  wat  aan  Pretorius  die 
aanskyn  van  ’n  onkreukbare  held  gegee  het.  Ander  meer  resente 
en  wetenskaplike  werke  soos  die  van  J.S.  du  Plessis  en  J.J.  van 
Heerden  laat  die  soeklig  ook  op  Andries  Pretorius  in  Natal  val, 
maar  hulle  kyk  meer  na  sy  grondwetlike  posisie  as  “staatspresident” 
en  kommandant-generaal.  ’n  Nuwe  en  oorspronklike  studie  van  hierdie 
leiersfiguur  was  broodnodig  en  dit  is  presies  wat  prof.  Ben  Liebenberg 
iruhierdie  werk  aan  ons  gee. 

Dit  is  nie  ’n  volle  biografie  nie,  want,  soos  die  titel  aandui, 
word  slegs  die  Natal-tydperk  (1838 — 1848)  behandel.  In  bykans  300 
bladsye  gee  die  skrywer  ’n  gedetailleerde  verhaal  van  Andries  Pre- 
torius  se  rol  in  hierdie  belangrike  fase  van  die  Groot  Trek.  Hy  word 
uitgebeeld  as  die  sentrale  figuur  in  Natal,  as  die  spil  waaromheen 
die  geskiedenis  van  die  Voortrekkers  in  Natal  afspeel:  hul  vestiging, 
die  stryd  teen  die  Zoeloes,  grondwetlike  reëlings,  onderlinge  Voor- 
trekkerverhoudinge,  Nie-Blanke  beleid  en  die  botsing  met  die  Britte. 

Liebenberg  se  Andries  Pretorius  lyk  anders  as  dié  van  Gustav 
Preller.  Deur  noukeurige  bronnestudie  en  -analise  het  hy  Pretorius 
se  optrede  stap  vir  stap  (bron  vir  bron)  onder  die  vergrootglas 
geplaas.  Die  figuur  wat  na  vore  tree  is  nie  die  onkreukbare  held 
van  Preller  nie,  maar  ’n  leier  met  energie,  dryfkrag  en  organisasie- 
vermoë,  wat  egter  ook  foute  het  — die  ergste  daarvan  sy  dominerende 
persoonlikheid  en  eersug.  Juis  deur  hierdie  ontleding  van  Pretorius 
as  mens  met  voortreflikhede  én  gebreke  word  hy  ’n  lewens- 
getrouer  figuur  en  dus  ’n  meer  aanvaarbare  historiese  persoonlik- 
heid. 

Hiérdie  Andries  Pretorius  is  ’n  werk  in  die  gees  van  ons  tyd.  Dit 
kom  uit  die  pen  van  een  van  ons  nuwegeslag-historici  wat  deur  die 
toepassing  van  die  histories-wetenskaplike  metode  die  verlede  so  nou- 

keurig  moontlik  wil  rekonstrueer  en  herinterpreteer.  In  die  proses 
word  ou  gevestigde  opvattings  en  denkbeelde  as  foutief  bewys; 
regstellings  word  gemaak  en  nuwe  perspektiewe  word  geopen.  Dít 
is  immers  die  taak  van  die  historikus,  nl.  om  vir  sy  geslag  reken- 
skap  van  die  verlede  te  gee. 

Liebenberg  se  werk  is  nie  ligte  leesstof  nie.  Dit  is  wetenskaplik 
geskryf  en  die  styl  is  soms  stroef,  maar  vir  die  leser/student  wat 
pitkos  soek,  sal  hierdie  uitmuntende  biografie  ’n  besondere  mate  van 
bevrediging  bied.  Ons  sien  uit  na  die  volle  Pretorius-verhaal  uit  die  pen 
van  hierdie  skrywer. 

S.B.  Spies:  Methos  of  Barbarism?  Roberts  and  Kitchener  and 
Civilians  in  the  Boer  Republics  January  1900 — May  1902.  Human  & 
Rousseau,  Kaapstad,  1977,  pp.  416. 


Die  Anglo-Boereoorlog  is  een  van  die  gebeure  in  die  Suid-Afrikaanse 
Geskiedenis  wat  voortdurend  deur  historici  onder  die  soeklig  geplaas 
word.  Verskeie  verhandelings,  proefskrifte  en  minder  wetenskaplike 
werke  het  in  die  jongste  tyd  oor  fasette  van  hierdie  ingrypende  en 
emosiebelaaide  gebeure  verskyn.  Hierdie  werke  is  van  wisselende 
gehalte.  Sommige  is  uitgesproke  pro-Boer  en  anti-Brit;  andere  is 
opsigtelike  pogings  om  die  Britse  optrede  te  probeer  regverdig;  terwyl 
’n  derde  groep  die  verhaal  so  streng  wetenskaplik  en  objektief 
as  moontlik  probeer  weergee. 

Prof.  Burridge  Spies  se  Methods  of  Barbarísm?  val  in  laasgenoemde 
kategorie.  Soos  die  titel  aandui  het  ons  nie  hier  te  doen  met  ’n 
stuk  krygsgeskiedenis  in  die  sin  van  ’n  beskrywing  en  ontleding 
van  ’n  bepaalde  veldslag  nie.  Die  felle  militêre  stryd  tussen  Boer 
en  Brit  vanaf  Januarie  1900  tot  Mei  1902  vorm  bloot  die  agter- 
grond  vir  sy  indringende  ontleding  van  die  Britse  militêre  en  siviele 
gesag  se  houding  en  optrede  teenoor  die  siviele  bevolking  (d.w.s. 
die  nie-vegtendes,  veral  vroue  en  kinders)  in  die  twee  Boererepublieke. 

Die  sentrale  vraagstelling  van  die  werk  is  of  die  Britse  militêre 
opperbevel  in  Suid-Afrika,  veldmaarskalk  Roberts  en  generaal 
Kitchener,  se  beleid  en  optrede  teenoor  die  siviele  bevolking  binne 
die  grense  van  die  aanvaarbare  en  beskaafde  beginsels  en  gebruike 
van  oorlogvoering  gebly  het  al  dan  nie.  Spies  toon  aan,  met  verwysing 
na  die  Haagse  Konvensie  van  1899,  dat  daar  met  die  uitbreek 
van  die  Anglo-Boereoorlog  wel  ’n  algemeen  aanvaarbare  kode  vir 
“beskaafde  oorlogvoering”  bestaap  het. 

In  die  vroeë  fase  van  die  stryd  het  Roberts  en  Kitchener  hierdie 
beginsels  toegepas,  maar  vanaf  ongeveer  Augustus  1900  het  hulle  al  hoe 
sterker  teen  die  siviele  bevolking  begin  optree:  plaashuise  is  in  toe- 
nemende  mate  afgebrand;  veestapels  en  graanlande  is  verwoes  en 
duisende  kinders,  vroue  en  mans  is  na  konsentrasiekampe  weg- 
gevoer  waar  hulle  meestal  in  swak  omstandighede  moes  lewe. 

Op  ’n  skitterende  wyse  toon  Spies  aan  waarom  hierdie  beleids- 
verandering  by  Roberts  en  Kitchener  plaasgevind  het  en  hul  optrede 
teenoor  hierdie  weerlose  mense  word  indringend  ontleed.  Ook  die  posisie 
van  die  Swart  bevolking,  o.a.  die  bewapening  van  Swartes,  word 
bespreek.  Spies  kom  dan  ook  tot  die  slotsom  dat  verskeie  aspekte 

van  die  beleid  van  Roberts  en  Kitchener  ’n  skending  was  van  die 
aanvaarde  beskaafde  gebruike  van  oorlogvoering  wat  vir  dié  tyd  geldig 
was. 

Methods  of  Barbarísin?  is  goeie  geskiedskrywing.  Dit  berus  op 
deeglike  navorsing,  kalm  en  nugtere  beoordeling  en  ontleding  van  die 
gegewens,  deeglike  strukturering  van  die  stof  en  ’n  leesbare  aan- 
bieding.  Dit  is  veral  die  wetenskaplik-objektiewe  benadering  wat 
tref.  Nooit  staan  Spies  in  die  regterstoel  nie,  nêrens  is  hy  afbrekend 
of  emosioneel  nie.  Hy  spreek  nie  oordele  uit  nie.  Tog  verval 
die  werk  nie  in  ’n  lewenslose,  vaal  neutraliteit  nie.  Spies  se  ontle- 
dingsvermoë,  sy  vermoë  om  die  stof  te  laat  spreek  maak  dit  ’n 
opwindende  werk  waarop  hy  sy  stempel  as  historikus  duidelik 
afgedruk  het. 

R.A.U.  H.J.  van  Aswegen 


AANKONDIGING 

PUNTKOMMA-REEKS.  Literatuur  en  communicatie.  Onder  redak- 
sie  van  Mieke  Bal  en  Mineke  Schipper.  Omvang  per  deel  ca.  96 
bll.  Prys  per  deel  ing.  f 11,50.  Uitgegee  deur  Van  Gorcum,  Posbus 
43,  9400  AA  Assen,  Nederland. 

Die  doel  van  die  reeks  word  soos  volg  geformuleer: 

“Het  doel  van  deze  reeks  is  de  lezer  te  oriënteren  op  het 
gebied  van  de  literatuurwetenschap.  De  naam  PUNTKOMMA- 
REEKS  duidt  aan,  dat  deze  serie  niet  pretendeert  een  eind- 
punt  te  zijn  maar  een  terrein-verkenning,  waar  verder  onderzoek 
op  kan  volgen.  De  ondertitel  ‘Literatuur  en  Kommunikatie’  wijst 
erop,  dat  de  reeks  ook  ruimte  biedt  aan  randgebieden  van 
de  literatuurwetenschap. 

“Enerzijds  zullen  methoden  van  onderzoek  worden  geïntrodu- 
ceerd,  anderzijds  zal  de  lezer  kunnen  kennismaken  met  uiteen- 
lopende  onderzoeksgebieden  als  literaire  stromingen,  genres, 
thema’s  en  literatuur  uit  verschillende  kulturen. 

“De  reeks  is  bestemd  voor  een  breed  publiek:  studenten,  docenten 
en  ander  geïnteresseerden.’’ 

Nommers  wat  verkrygbaar  is,  is  die  volgende: 

Mike  Bal  (red.):  Mensen  van  Papier.  Over  personages  in  de 
literatuur. 

Gérard  Genette:  Tijdsaspecten  in  de  Roman.  Volgorde,  duur,  her- 
haling.  Vertaling:  Marie-Elise  van  Diepen.  (Die  teorie  word 
opgebou  vir  én  vanuit  die  werk  van  Proust.) 

Mineke  Schipper:  Realisme.  De  illusie  van  werkelijkheid  in  lite- 
ratuur. 

Klaas  Wellinga:  Indianen,  Cowboys  en  Dictators.  Literatuur  in  Latijns- 
Amerika. 

In  die  komende  jare  sal  die  volgende  verskyn: 

Rosa  Knorringa:  Het  oor  Wil  ook  Wat.  Over  orale  literatuur. 

Aart  van  Zoest:  Waar  Gebeurd  en  Toch  Gelogen.  Over  fictie  en 
niet-fictie. 

Jos  Hoogeveen:  Satireen  Lezers. 

Karel  Hellemans:  Japanse Poëzie.  Haiku,  senryu  en  tanka. 

Eric  de  Kuyper,  Octave  Mannoni,  Emile  Poppe:  Theatrale  Con- 
venties. 

Christiaan  Metz:  Taal  en  Verbeelding.  De  film  psychoanalytisch 
bekeken. 

Aloysius  van  Kesteren:  Inleiding  in  de Drama-Theorie. 

Jacques  Kruithof:  Poëzie  Tussen  de  Wereldoorlogen.  Nederlandse 
gedichten  en  internationaal perspectief. 

Peter  V.  Zima:  Literatuur  en  Maatschappij.  Inleiding  in  de  tekst- 
sociologie. 

Jan  van  Luxemburg:  Literatuur  en  Kritiek. 

Han  Verhoeff:  Literatuur  en  Psychoanalyse. 

Erik  Maten:  Indiase  Vejhaalliteratuur. 

Mieke  Bal:  Huisje  Boompje  Beestje.  Beschrijving  in  de  roman. 

Mineke  Schipper:  Bliksemschichten  en  Maanbloemen.  Romanliteratuur 
inAfrika. 

NUWE  AFRIKAANSE  BOEKE 

(Opgestel  deur  die  Nasionale  Afrikaanse  Letterkundige  Museum  en  Navorsing- 
sentrum,  Musiek  en  Toneel.)  NALN 

Romans 

BIERMAN,  Ettie.  Slaan  die  laaste  tromslag.  Kaapstad:  Human  & Rousseau, 
1979.  R5,75 

— Die  tuiskoms  lê  ver.  Pretoria:  Van  der  Walt,  1979.  R2,75 

CLOETE,  Jasper  M.  Of  is  dit  moord?  Kaapstad:  Human  & Rousseau,  1979.  R5,50. 

Rousseau,  1979.  R5,50 

DE  KOCK,  Helene.  Sonder  winter.  Kaapstad:  Human  & Rousseau,  1979.  R5,25 

DU  TOIT,  Tryna.  Die  tweede  Tryna  du  Toit-omnibus.  Kaapstad:  Human  & 
Rousseau,  1979.  R9,50 

Inhoud:  Wolwehoek;  Die  vennootskap;  Lied  in  die  bos. 

FRITZ,  Bennie.  Dag  van  die  mirteboom.  Kaapstad:  Human  & Rousseau,  1979.  R5,75 

FRONEMAN,  Melt  (pseud).  Stel  ’n  strik  vir  ’n  Jakkals.  Johannesburg:  Klub 
707,  1978.  R2,75 

GRIESSEL,  Nita.  Bloeisels  vir  Jou  Elani.  Pretoria:  Van  der  Walt,  1979.  R2,75 

FIARTMAN,  Wim.  Die  verhaal  van  Jacoba  van  Wyk.  Kaapstad:  Human  & 
Rousseau,  1979.  R7,50 

Inhoud:  Hou  terug  die  daeraad;  Die  huis-toe-gaan  was  daar. 

HENDRIKS,  P.G.  Roep  van  die  Tsetlo.  Kaapstad:  Human&  Rousseau,  1979.  R5,25 

IMMELMAN,  Doc.  Die  Doc  Immelman-omnibus.  Kaapstad:  Human  & Rousseau, 
1979.  R9,50 

Inhoud:  Tweehonderd  gewere;  Skatte  van  goddeloosheid;  ’n  Seisoen  vir  romanse. 
KOTZÉ,  E.  Die  vuurgety.  Kaapstad:  Human  & Rousseau,  1978.  R5,50 

KRUGER,  Joan.  Virmeneer.  Johannesburg:  Perskor,  1978.  R3,95 

LANGEVELT,  Daan.  Dorp  van  skande.  Johannesburg:  Dagbreekboekkring,  1978.  R2,75 

— Man  uit  die  verlede.  Kaapstad:  Human  & Rousseau,  1979.  R5,25 

MARITZ,  Empie.  Angsvlug  uit  Angola.  Kaapstad:  Tafelberg,  1978.  R4,25 

MITTNER,  Esmé.  En  doef!  Val  die  avokadopeer.  Kaapstad:  Human  & Rousseau, 

1979.  R5,50 

OBERHOLZER,  Lourens.  Prinses  kerkmuis.  Krugersdorp:  President-uitgewers, 

1978.  R2,20 

PAULA.  Verre  vlugte  na  geluk.  Johannesburg:  Pronkboekklub,  1978.  R3,50 

SCHOLTZ,  Jan  en  COETZEE,  Johan.  Diamant  en  die  dief.  Kaapstad:  Human 

& Rousseau,  1979.  R4,25 

SERFONTEIN,  Dot.  Rang  in  der  staten  rij.  Kaapstad:  Human  & Rousseau, 

1979.  R5,50 

STEYN,  Esta.  Plek  van  die  Boskolos.  Kaapstad:  Human  & Rousseau,  1979.  R5,50 

STOCKENSTROM,  Wilma.  Eers  Linkie  dan  Johanna.  Kaapstad:  Human  & Rous- 

seau,  1979.  R5,25 

STRYDOM,  M.  ’n  Haarbreedte  verskil.  Kaapstad:  Human  & Rousseau,  1978.  R5,25 

— Sterker  as  die  mens.  Pretoria:  Van  der  Walt,  1979.  R2,75 

VAN  DEN  BERGH,  Kas.  Die  geval  van  Lisinda.  Kaapstad:  Human  & Rous- 

seau,  1979.  R5,75 

— Skemering  van  die  liefde.  Kaapstad:  Human  & Rousseau,  1978.  R5,50 

VAN  DYKE,  Henry.  Die  ander  wyse  man.  Kaapstad:  Tafelberg,  1979.  R2,50 

VAN  ECK,  A.  Hoor  Jy  die  klok,  my  Janke.  Bloemfontein:  In  die  Kol-boek- 

klub,  1979.  R2,75 

VENTER,  C.J.  Kruispad.  Kaapstad:  Human  & Rousseau,  1979.  R5,25 

VENTER,  Paul  C.  Die  nagsprong.  Kaapstad;  Human  & Rousseau. 
VERMEULEN,  Kiep.  ’n  Kersfeesdroom.  Kaapstad:  Human&  Rousseau,  1979. 


R2,75 

R4,75 


Vertaalde  Romans 


BAGLEY,  Desmond.  Tornado;  in  Afrikaans  vert.  deur  Ray  Knox.  Johannesburg: 

Olympos,  1978.  R2,34 

CERAMl,  V.  Sommer  ’n  gewone  mannetjie.  Kaapstad:  Tafelberg,  1979.  R5,50 

KONSALIK,  HeinzG.  Die  verliefde  spioen.  Kaapstad:  Tafelberg,  1979.  R5,95 

MACLEAN,  Alistair.  Skaakmat;  in  Afr.  vert.  deur  Ray  Knox.  Johannesburg; 
Olympos,  1978.  R2,44 


Kortverhale,  Essays  en  Briewe 

AUCAMP,  Hennie.  Blommetjie  gedenk  aan  my.  Kaapstad;  Tafelberg,  1978. 

BOERNEEF.  Versamelde  prosa;  versorg  en  ingelei  deur  Merwe  Scholtz 
stad;  Tafelberg,  1979. 

DU  PLESSIS  I.D.  Moleste  op  die  Albatros.  Johannesburg:  Perskor,  1978. 

LUBBE,  Aletta;  Pleidooi  tot  dietydhouer.  Johannesburg:  Perskor,  1978. 

SPIES,  Lina.  Ontmoetings.  Kaapstad:  Tafelberg,  1979. 

Drama 

FOURIE,  Pieter.  Die  plaasvervangers.  Johannesburg:  Perskor,  1978.  R5,95 

SMALL,  Adam.  Joanie  Calant-hulle.  Johannesburg:  Perskor,  1978.  R5,95 

WALTERS,  M.M.  Miskien  woon  julle  onder  ons.  Johannesburg:  Perskor,  1978.  R5,95 


R6,50 

Kaap- 

R9,50 

R5,95 

R4,95 

R4,95 


Vertaalde  Dramas 

SOPHOKLES.  Oidipus  by  Kolonus;  vert.  deur  J.P.J.  van  Rensburg.  Kaapstad; 

Human&  Rousseau,  1979.  R6,50 

SYLVAINE,  Vernon.  Doller  as  kop-af;  in  Afrikaans  vertaal  en  verwerk  deur  Jacques 
Loots.  Johannesburg:  Dalro,  1978.  RI,50 


Poësie 

KESTING,  Héléne  en  KESTING,  Deon.  Klein  akkoord.  Kaapstad;  Tafelberg,  1979.  R3,95 
OPPERMAN,  D.J.  Komas  uit  ’n  bamboesstok.  Kaapstad:  Human  & Rousseau, 


1979.  R8,50 

PHILANDER,  P.J.  Konka.  Johannesburg:  Perskor,  1978.  R5,95 

Letterkundige  Studies  en  Krítieke 

GROVÉ,  A.P.  Dagsoom.  Kaapstad:  Tafelberg,  1978.  R7,50 

MALAN,  C.  Misterie  van  die  alchemis.  Kaapstad;  Human  & Rousseau,  1979.  R9,50 

SCHOLTZ,  Merwe,  Teken  as  teiken.  Kaapstad:  Tafelberg,  1979.  R8,50 

SNYMAN,  Henning.  Reuse  blokboek  oor  Senior  Verseboek.  Pretoria:  Academica, 
1978.  R2,25 

— Reuse  blokbok  oor  Junior  Verseboek.  Pretoria;  Academica,  1978.  R2,25 


VAN  HEERDEN,  Ernst.  Die  digter  as  chromatometer:  aspekte  van  kleurgebruik 
in  die  poësie  van  N.P.  van  Wyk  Louw.  Johannesburg:  R.A.U.,  1978. 

Kinder-  en  Jeugverhale 


COETZEE,  John.  Struben  en  Goue  Vallei.  Kaapstad:  Tafelberg,  1978.  R4,20 

DU  BRUIN,  Ambrosius.  Sarel  en  die  jagluíperd.  Kaapstad;  Human  & Rousseau, 
1979.  R4,50 

GROBBELAAR,  P.W.  Die  Turkse  tapyt.  Kaapstad;  Human  & Rousseau,  1979.  R3,75 

HEESE,  Hester.  Dwars-in-die-weg.Kaapstad:  Tafelberg,  1979.  R3,95 

HILL,  Dorothy.  Vriend  Frans.  Kaapstad:  Human  & Rousseau,  1979.  R4,50 

LAMPRECHT,  Izak  David.  Steekbaard.  Pretoria:  De  Jager  — H.A.U.M.,  1978.  R4,50 

LE  ROUX,  Marlene.  Alles  op  die  spel.  Kaapstad;  Tafelberg,  1979.  R5,25 

NORTJÉ,  Cor.  Tekkies  en  die  sluipmoord.  Kaapstad:  Tafelberg,  1979.  R3,95 

PRETORIUS,  Jan.  Die  goue  vag.  Kaapstad:  Human  & Rousseau,  1979.  R4,95 

ROTHMAN,  Anna.  Kriek-hulle.  Kaapstad;  Tafelberg,  1979.  R4,50 

SLEIGH,  Dan.  Vryburger  Tas.  Kaapstad;  Tafelberg,  1979.  R5,50 

SMUTS,  J.P.  en  SMUTS,  Ria.  Japtrap.  Kaapstad:  Tafelberg,  1979.  R4,50 

STEENBERG,  Elsabé.  Eendoring  met  lang  bene.  Kaapstad:  Tafelberg,  1979.  R4,50 

VAN  BLERK,  H.S.  Faanman  slaags  met  terroriste.  Kaapstad:  Tafelberg,  1979.  R4,25 

VAN  HEERDEN,  Etienne.  Matoli.  Johannesburg;  Perskor,  1978.  R4,95 

VAN  ROOYEN,  Engela.  Gesie  van  Sonsig.  Kaapstad;  Tafelberg,  1979.  R4,50 

VELS,  Verna.  Hoe  Matewis  by  Heksie  kom  woon  het.  Kaapstad:  Human  & 
Rousseau,  1979.  Rl,95 

— Liewe  Heksie  en  die  helikopter.  Kaapstad:  Human  & Rousseau,  1979.  Rl,95 

Vertaalde  Kinder-  en  Jeugverhale 

ANNO,  Mitsoemasa.  Die  koning  se  blom.  Kaapstad:  Human  & Rousseau,  1979.  R5,50 

ASKYNAZY,  Ludvik.  Waar  die  goue  skilpad  dans.  Kaapstad:  Tafelberg,  1979.  R4,95 

BIEGEL,  Paul.  Die  klein  kaptein  en  die  sewe  skatkiste.  Kaapstad;  Tafelberg, 
1979.  R5,50 

BURTON,  Virginia  Lee.  Klaas  en  sy  bagger.  Kaapstad:  Human  & Rousseau, 
1979.  R5,50 

DAHL,  Norma.  Oskar  en  Knersus.  Kaapstad:  Human  & Rousseau,  1979.  R3,50 

DE  BRUNHOFF,  Laurent.  Babar  maak  ’n  plan.  Kaapstad;  Human  & Rousseau, 
1979.  R4,95 

GALDONE,  Paul.  Die  tafel,  die  esel  en  die  stok.  Kaapstad:  Human  & Rousseau, 
1979.  R5,25 

